
CUVÂNT INAINTE 


Lucrarea de față a fost concepută între anii 1913—1918 şi redac- 
tată în 1918, când a fost prezentată ca teză de doctorat în sociologie 
la Facultatea de Filosofie şi Litere din Iaşi. 

Anii primului răsboi mondial, la care autorul a participat ca lup- 
tător pe front, au amânat trecerea examenului său de doctorat, şi au 
determinat ca lucrarea de doctorat să nu fie publicată, potrivit hotă- 
rîrii din vremea aceea a Universităţilor, faţă de greutățile tiparului. 

Manuscrisul din 1918 a fost mai târziu revizuit de autor şi apoi 
litografiat. 

Textul de față este un produs al comparației dintre manuscrisul 
scris cu mâna şi volumul litografiat, adăogându-se unele completări 
la citatele bibliografice. 

Aducem călduroase mulțumiri Doamnei P. Andrei, pentrucă ne-a 
încredinţat spre tipărire, după cererea noastră, atât manuscrisul scris, 
cât şi cel litografiat, înlesnind astfel a pune la îndemâna publicului 
românesc o importantă scriere de filosofie, care altfel ar fi rămas 
necunoscută. 

Dela întemeetorul ei, H. Lotze, ca o nouă disciplină filosofică, 
filosofia valorii a devenit cu timpul o problemă centrală în filosofia 
contemporană. l 

Teza de doctorat a lui P. Andrei a fost prima lucrare în limba 
română asupra acestei probleme. 

In deosebire de cele mai multe scrieri străine, insuficiente şi pat- 
țiale, lucrarea lui P. Andrei este şi astăzi, după 27 de ani de când a 
fost scrisă, remarcabilă prin prezentarea problemelor valorii în legă- 
tura lor sistematică şi în toate formele lor principale. 

Cu apariţia studiului eminent al d-lui Tudor Vianu „Introducere 
în teoria valorilor întemeiată pe observarea conștiinței“, apărut în 

1942, filosofia românească se poate bucura că, prin lucrările lui Andrei 
şi Vianu, ocupă un loc de o deosebită onoare în bogata literatură a 
problemei. 


„Filosofia valorii“ de P. Andrei s'a născut în atmosfera Semina- 
rului de Sociologie dela Universitatea din laşi, după cum o declară 
însuşi autorul în prefața acestei lucrări; cu satisfacţie constat că ea 
este cea dintâi teză de doctorat produsă de activitatea catedrei de 
sociologie, ce o reprezint, şi, în sfârşit, ea evocă descoperirea emoțio- 
nantă a talentului lui P. Andrei. 

Retrăesc prima şedinţă a Seminarului de Sociologie, a primului 
meu an de profesorat, în Iaşi, Maiu 1910. Parcă-l văd, tânăr şi sfios, 
inteligent, vioi şi foarte dornic de învăţătură, P. Andrei mi s'a impus 
atenției cum l-am văzut; întrebat de ce, născut la Bră:la (în 1891), 
s'a înscris la Universitatea din Iași, în 1910, a răspuns prompt: pentrucă 
auzise că la Iaşi fusese numit un profesor tânăr, venit proaspăt din 
străinătate, deci mai la curent cu ştiinţa sociologică a timpului decât 
profesorii dela alte universități. 

Sârguincios și activ în lucrările seminariale, dovadă întinsul său 
studiu „Mecanism şi Teleologism în sociologia contemporană“ (154 
pag. apărut în „Studii Sociologice şi Etice”, de sub direcţia mea), P. 
Andrei, după ce a dat licenţa în 1913, mi-a împărtăşit gândul că ar 
dori să dea doctoratul, solicitându-mi sprijinul şi rugându-mă în acelaş 
timp a-i propune un subiect de cercetare. 

Printre multele probleme care așteptau să fie redactate, şi care 
în biblioteca mea aveau și o bibliografie corespunzătoare completă, era 
problema valorii. 

Am propus deci doctorandului P. Andrei să folosească această 
bibliografie şi să ia ca subiect pentru teza de doctorat, valoarea. 

Punctul meu de vedere fusese deseori expus și demonstrat la 
cursuri. 

Teoria valorii a reprezentat pentru mine totdeauna un sistem indi- 
vizibil: 1) Obiectul valorii, (valoarea ca fenomen ori fapt dat), ce are, 
drept compliment necesar, valoarea obiectului, şi care apare sub două 
forme, tot una de fundamentale; 2) cunoaşterea obiectului-valoare (va- 
lori de realitate, de cunoaştere) şi-valorificarea obiectului-valoare (jude- 
căţile de valoare). Cunoaşterea şi evaluarea valorii au la rândul lor o 
altă completăre necesară în puterea acţiunii de realizare a valorilor: 

valabilitatea valorilor (cu tabela şi clasificarea valorilor, ordinea ierar- 
hică în jurul valorii valorilor, a unei valori supreme, ce stabileşte astfel 
unitatea valorilor). 

„Aceleaşi preocupări se întâlnesc şi în „Filosofia valorii” a lui P. 
Andrei. Asupra acestei lucrări, în referatul meu din 1918 pentru admi- 
terea ei ca teză de doctorat, am scris: — „Dacă însă, după cum vedem, 
„inferesul lumii filosofice pentru problema valorii este mare, rezultatul 
„cercetărilor filosofice în această direcțiune nu este de loc. la înălțimea 

- „acestui interes. Bogata literatură a chestiunii tratează numai unele 
„dintre fețele problemei şi pe acestea, de cele mai multe ori, în mod 
„necomplef. Pentru aceasta lucrarea D-lui P. Andrei este binevenită, 
„căci este cel mai complet studiu asupra valorii din câte posedă lite- 
„ratura filosofică. 

„Lucrarea D-lui P. Andrei se caracterizează în primul rând prin- 
„ttun punct de plecare foarte just şi anume prin deosebirea precisă pe 
„care o face între noțiunea de valoare şi aceea de valorificare, între 
„procesul de cunoaştere a valorii şi procesul de apreciere al ei, — 
„noțiuni şi procese confundate şi neprecizate în literatura chestiunii. 
„In al doilea rând meritul lucrării D-lui P. Andrei constă din faptul că 
„autorul reuşeşte a trage toate concluziile necesare din aceste eie- 
„mente prime ale problemei, grupând în jurul lor celelalte elemente 
„într'un sistem bine închegat și ordonat, — ceea-ce iarăşi nu se întâl- 
„neşte în lucrările asupra filosofiei valorii”. 

Recitind „Filosofia valorii“, acum, pentru a fi dată publicității, 
găsesc că judecata, pe care am formulat-o în 1918, rămâne aceeaș, 
neschimbată. 

„Filosofia valorii” este, după cum indică titlul, o lucrare socio- 
logică, tratată din punctul de vedere filosofic, şi anume al teoriei cu- 
noaşterii. , 

Preocupările filosofice l-au stăpânit pe P. Andrei la începutul 
carierei sale, tot atât de puternic ca şi cele sociologice. Despre acestea 
din urmă s'a vorbit în „Sociologia Românească” (an. 1942, pag. 152). 
Nu se ştie însă că P. Andrei, înainte de a deveni titularul catedrei de 
Istoria Filosofiei Antice, Sociologie şi Etică la Iaşi (în 1922), a fost 
recomandat de Consiliul Facultăţii de Filosofie şi Litere de acolo 
pentru o docenţă de „Filosofia Științelor şi Sociologie”; iar în anul 
1919 a cerut să fie admis la concursul deschis pentru catedra de So- 
ciologie şi Logică, publicată vacantă la Universitatea din Cluj, cum 

reiese din Memoriul „de titluri şi lucrări ştiinţifice prezentat Facul- 
„tăţii de Filosofie şi Litere din Cluj”, pe care Doamna P. Andrei a 
binevoit a mi-l pune la dispoziţie prin fostul coleg şi prieten al lui 
P. Andrei și eminentul meu fost elev I. :Setlacec, Prim-președinte al 
Consiliului Legislativ. 

Pe acest „Memoriu” am avut surpriza să găsesc câteva rânduri ale 
Decanului de atunci al Facultăţii de Filosofie şi Litere din Iași, şi au- 
torul acestui „Cuvânt înainte“, prin care se certifica faptul că el „este 
o copie a manuscrisului care se găsește în arhiva Facultăţii“ (11 Iu- 
nie 1919 Iași). 

Din acest „Memoriu“ reiese că P. Andrei plănuia să scrie o „Intro- 
ducere în Filosofie“, în 2 volume, din care, adăoga el în 1919, primul 
volum se afla în manuscris, iar al doilea, „gata în fişe”. 

Pentru înțelegerea genezei gândirii şi a formaţiei intelectuale a 
aceluia care a conceput „Filosofia valorii”, este, cred, binevenit a cu- 
noaşte planul primelor volume din plănuita „Introducere în Filosofie”, 
așa cum îl găsim expus în „Memoriul” amintit mai sus. De aceia îl 
redăm întocmai cum a fost redactat: 

„Introducere în filosofie (lucrare manuscript vol. I-iu, vol. II-lea 
e gata în fişe fără a fi încă redactat). 

„In acest studiu cercetez problemele generale ale cunoștinței din 
două puncte de vedere: științific şi filosofic, accentuând legătura dintre 
filosofie şi ştlinţă şi trecerea dela datele ştiinţelor la problemele filo- 
sofice. 

„Toate problemele le privesc: 1) istoric-evolutiv, Z) sistematic, 
3) critic. Lucrarea aceasta începe prin a studia filosofia însăși, obiectul 
şi definiția ei,. clasificând şi criticând definițiile date până acuma, 
pentru a ajunge la o definiție proprie care este: filosofia este știința 
valorilor ultime de realitate şi viață, arătând astfel caracterul subiectiv 
al filosofiei, căci noi nu cunoaștem realităţi, ci valori pe care le atribuim 
unor datum-uri psihologice și logice şi pe care le obiectivăm. 

„In studiul metodelor f'losofice accentuăm nevoia îmbinării me- 
todei experimentale, raţionaliste și intuitive. Problemele filosofice le 
reducem la trei şi anume: 1) problema realității, 2) a cunoștinței, 3) a 
acțiunii. 

„Prima problemă; realitatea e de două feluri: exterioară și interioară. 
Cu realitatea exterioară în totalitatea sa se ocupă metafizica. Aici cer- 
cetăm obiectul, definiția şi evoluția metafizicei. După aceea arătăm în 

mod special problema cosmologică pe care o privim sub diferite aspecte 
şi anume: l) genesa cosmosului (ipotezele cosmogonice pe care le 
grupăm în mitologice și ştiinţifice, expunându-le în mod evolutiv şi. 
critic) 2) problema elementelor constitutive ale cosmosului, unde cer- 
cetăm în mod istoric şi critic teoriile singulariste şi pluraliste, 3) pro- 
blema elementelor calitative ale cosmosului : ateism, teism și pan- 
teism. După aceasta arătăm aspectul formal al cosmosului, problema 
finitului şi infinitului în ştiinţele naturii şi filosofiei. Dela cercetarea 
pvoblemelor metafizicei trecem, în acest stadiu, la problemele filosofiei 
naturale arătând obiectul şi evoluția acestei disciplini filosofice. Ne 
ocupăm în mod special de problema materiei din care constă reali- 
tatea perceptibilă. 

„Analizând teoriile asupra materiei adoptăm teoria conmmporană, 
concepţia electivă a materiei, dovedind aceasta prin ultimele cercetări 
ştiinţifice, prin fenomenul Zecmannn. Din punct de vedere filosofic, 
materia este pentru noi un concept necesar pentru sintetizarea repre- 
zentărilor şi pentru a da un suport ideii de cauzalitate în special. 

„Deasemenea cercetăm principiile filosofice ale ştiinţelor: princi- 
piul inerţiei, al energiei, al relativității mişcării, arătând originea lor. 
Cu âcestea mântuim problema materiei — așa zise — moarte, trecând 
la studiul materiei vii, la problema biologică, pe care o studiem în mod 
ştiinţific şi filosofic, admițând în urma analizei teoriilor ştiinţifice 
asupra vieţii (teoria generaţiei spontane, a cosmozoarelor, a pansper- 
miei cosmice, a pirozoarelor, teoria cosmorganică a lui Fechner, teoria 
cianogenului a lui Pfliiger), teoria chimică modernă a aminoacizilor 
bazată pe cercetările lui F. Cohn, Schleiden, Schulze, Roux, Le Dantec, 
Th. Graham, Ostwald, E. Fischer, Leduc, ale căror cercetări le expunem, 
şi criticăm. 

„Din punct de vedere filosofic cercetăm viaţa în concepția panzoistă, 
pirozoistă, panpsihistă, animistă și vitalistă. Apoi arătăm. valoarea 
vieţii, din punct de vedere filosofic, ca mijloc pentru un scop care e 
cultura. Cercetând modul de evoluție al vieţii facem analiza darwinis- 
mului biologic şi social şi accenfuăm ca factor evolutiv solidarismul. 

„După aceea ne ocupăm de problema morţii având aceleaşi puncte 
de vedere ştiinţific şi filosofic; admitem teoria morţii prin deshidratare, 
printr”'un mecanism chimico-choloidal, arătând din punct de vedere 
filosofic care este sensul morții şi ce e nemurirea, bazat pe neospiri- 
tismul modern. 

„Pe când la studiul problemei realităţii interioare, sufletul, abordăm 
problema psihologică, încercând o critică a psihologiei ca ştiinţă şi 
ocupându-ne în special de psihologia lui Wundt pe care o criticăm în 
părțile sale esențiale: definiţia psihologiei şi teoria apercepției. 

„Introducem în studiul vieții sufleteşti metoda patologică folosin- 
du-ne de cazuri cercetate în ospiciul „Socola”. Studiind raporturile 
dintre suflet şi corp cercetăm dualismul, materialismul, spiritualismul 
şi paralelismul psiho-fizic, ajungând la următoarea concluzie: spiritul 
şi corpul sunt manifestările unei realităţi iraționale care însă tinde să 
se raționalizeze prin spirit. Spiritul şi corpul sunt în dependenţă unul 
şi altul, nu numai paralele, căci spiritul general devine suflet, dobân- 
dește conştiinţă de sine numai prin legătura cu un corp; corpul nu 
devine realitate perceptibilă decât în legătură cu un suflet. Intre suflet 
şi corp există un raport de acţiune reciprocă. 

„Toate aceste probleme formează conținutul primului volum care 
ar fi de fapt o introducere în filosofia ştiinţelor naturii, urmând ca 
volumul al II-lea să cuprindă introducerea în filosofia ştiinţelor spi- 
ritului“. 

In această scurtă schiță a unui volum, care, în 1919, s'ar fi aflat 
în manuscris şi, dacă se găsește astăzi, ar merita, desigur, să vadă 
lumina tiparului, întâlnim ca şi în „Filosofia valorii” şi în toate lucră- 
rile lui P. Andrei aceleași solide şi alese însuşiri, care au făcut podoaba 
gânditorului: pasiune pentru probleme, spirit conciliant şi sintetic, 
analiză pătrunzătoare şi claritate în expunere. 


D. GUSTI 


26 Ianuarie 1945 


PREFAŢĂ 


Niciodată poate nu au fost distruse mai multe valori decât în 
actualul războiu european, valori în capacităţi intelectuale, în opere 
de artă, valori economice. S'ar părea deci că este o adevărată răstur- 
nare a tuturor valorilor, o negare chiar a lor, deoarece într'un moment 
dat suntem în stare să disprețuim, să distrugem tot ceea ce ne umplea 
de respect altcândva. Nu trebue să uităm însă că între valori poate 
exista o adevărată luptă, sub forma contradicţiei şi că numai acele 
valori înving şi reuşesc să se impună tuturor, care satisfac deplin cerin- 
țele logice şi psihologice ale sufletului omenesc. In actualul războiu 
nenumărate valori au fost distruse, dar o valoare s'a afirmat în mod 
constant şi anume: valoarea personalităţii. Din dorinţa fecăruia dintre 
beligeranți de a fi şi de a rămâne o personalitate creatoare de cultură, 
s'a trecut peste toate valorile produse de personalitate, pentru a se 
salva izvorul însuşi al tuturor valorilor trecute şi viitoare — persona- 
litatea. Fiecare beligerant luptă cu mijloacele izvorite din cultura creată 
de personalitatea sa, toți însă au acelaşi scop, victoria, pentru a asigura 
condiţii favorabile de desvoltare a personalității. 

Deci fiecare popor vrea să fie o personalitate şi în vederea acestui 
scop își organizează întreaga sa viață de Stat şi toate aşezămintele sale. 

Noi, popor tânăr, — cu viaţă de Stat independentă nu de multă 
vreme, — nu am ştiut să fim o personalitate. Fără a face o critică 
socială-politică a vieţei noastre, ci mărginindu-ne numai la considerații 
generale-obiective, trebue să mărturisim cu durere că noi nu suntem, 
ca popor, o personalitate. Și aceasta nu în sensul că, ne lipsesc ele- 
mentele, ci pentrucă am trăit într'un aşa complex de împrejurări, încât 
a fost înăbușită orice tendinţă pentru deşteptarea la o altă viaţă. Noi 
nu am respectat nicio valoare morală, nici cea juridică, nici cea socială, 

de aceea nu am putut creea decât foarte puţine valori proprii. Am res- 
pectat însă cu toții foarte mult valorile materiale, dispreţuind ceea ce 
se abătea dela egoism şi materialism. Acum când ne-am lovit atât de 
crud de consecințele întregei:noastre vieți trecute, tot ce mai este cinstit 
şi dornic de bine în noi să ne îndemne la uriaşa întreprindere de rege- 
nerare a neamului. Pentru aceasta însă trebue ca fiecare în parte să 
ne cunoaștem bine pe noi înşine şi să vedem dacă valoarea funda- 
mentală aleasă pentru acțiunea noastră e cea mai justă şi mai ales să 
o respectăm noi înșine cei dintâi, — sau cum zice Hoffding: „Vezi bine 
care este pentru tine valoarea fundamentală şi întru cât se conformează 
voința ta şi acțiunile tale cu ea“). Strigătul lui Durkheim „prima 
noastră datorie este acuma de a nu face morală“ 2) este foarte nimerit 
pentru noi. Să ne deprindem cu morala datoriei în toate domeniile 
acțiunii noastre, cu cercetarea temeinică și serioasă a tuturor proble- 
melor ce ni se impun, să fim personalități, 

Această concepție a valorii personalității individuale şi sociale 
ocupă un loc de seamă în studiul de faţă. 

Acest studiu e un produs al atmosferei universitare ieşene, precum 
şi al contactului acestei vieți cu Apusul, cu bibliotecile din străinătate, 
Trebue să marturisest cu cea mai mare plăcere şi recunoştinţă, că mi S'a 
pus la dispoziție tot ceea ce mi-a fost necesar pentru facerea lucrării 
mele. Imi fac o plăcere şi datorie să mulţumesc aiai profesorilor mei: 
D-lui D. Gusti, care s'a interesat foarte de aproape de studiul meu, 
procurându-mi materialul, ce-mi lipsea. In seminarul de Sociologie de 
sub direcţia D-sale a prins a se naşte ideea călăuzitoare din acest 
studiu, tof D-sa mi-a pus la dispoziţie bogata D-sale bibliotecă, de 
care m'am, folosit foarte mult. 





1) Harald Hăffding, La penseé humaine. Ses formes et ses problèmes, Paris 
Alcan, 1911, p. 362 
2) E. Durkheim, De la division du travail social, Paris, Alcan, p. 460. 


INTRODUCERE 


In toate cercetările, spiritul omenesc își îndreaptă atenția asupra 
tot ceea ce este în contact cu sine. Toată cunoștința noastră nu, este 
altceva decât o continuă stabilire de relații între subiect si obiect. Se 
pare că între subiect şi obiect este o adevărată luptă, căci fiecare tinde 
să ia pentru sine o parte din domeniul celuilalt, De aceea în cunoştinţă 
noi sau reducem întregul obiect al cunoştinţii la subiect, la Eul nostru, 
şi atunci, prin acest proces de subiectivizare, obiectele devin niște rea- 
lităţi dependente de subiect, sau numai niște funcțiuni ale lui, sau ne 
înglobăm pe noi înşine în vastul univers, în obiectul infinit, consi- 
derând conştiinţa noastră ca un reflex al fenomenelor exterioare şi 
atunci se naşte concepția filosofică obiectivizatoare. In orice caz însă 
eul nu dispare, ci chiar înglobat în obiect el rămâne un punct central, 
căci nu se poate concepe cunoştinţă fără de un subiect, un eu. Aceasta 
constitue un adevărat și fatal egoism teoretic, care se constată în toată 
activitatea spiritului nostru. Cunoștinţa omenească în genere tinde către 
două scopuri şi anume: 1. a explica lumea, universul, din care facem 
parte, 2. a înţelege rostul existenții noastre şi valoarea ei. Aceste două 
tendinţe ale sufletului ne îndeamnă să căutăm o concepție unitară şi 
ultimă despre lume. 

Conceperea lumii nu se reduce însă numai la o explicare cauzală, 
empirică a lucrurilor, căci a explica universul nu înseamnă a găsi 
numai nişte principii ultime, pe care să le putem considera absolut 
valabile, necontrazise, ci aceste principii trebue să fie niște valori care 
să se impună spiritului omenesc în genere, valori prin care să legitimăm 
toate construcțiile minţii, în care să credem şi pe care le considerăm 
chiar ca ceva obiectiv, independent de noi. Trebuinţa de cunoştință 
ne face astfel să credem în existența unor postulate-valori necesare 

pentru explicarea științifică a realității. Aceste valori tinde omul să le 
cunoască, să le determine în măsura posibilității. 

Dar sufletul nu găseşte satisfacție numai într'o explicare rece, obiec- 
tivă şi foarte adesea neconvingătoare, căci el vrea să-şi justifice exi- 
stența, să găsească sensul realităţii. A căuta sensul lumii înseamnă a 
cerceta care sunt punctele directive ale vieţii noastre mai întâi, care 
e scopul nostru în lume şi apoi a ne ridica la problema mai generală, 
la scopul existenţii în genere. Intrebându-ne asupra sensului vieţii, 
ajungem tot la formularea unor valori absolute, pe care voim să le 
determinăm, să le cunoaștem cât mai de aproape. Până aici se întinde 
însă domeniul cunoștinții, căci de aci încolo începe domeniul acţiunei, 
impunându-se o nouă problemă şi anume : după ce am cunoscut. valo- 
rile absolute, cum vom putea ajunge, cum vom putea realiza aceste 
valori ? Deci pe lângă problema cunoașterii valorii se adaugă şi aceea 
a realizării valorii. Vedem deci că valoarea se impune spiritului nostru 
atât în cercetarea teoretică cât și în viața practică. 

Problema concepției lumii e o problemă a cunoaşterii valorilor 
absolute, teoretice şi practice, o problemă a explicării lumii în modul 
său de constituire şi a sensului său. Ştiinţa care are drept obiect expli- 
carea constituirii şi sensului lumii e filosofia. Ca atare noţiunea va- 
lorii e o noţiune fundamentală pentru filosofie. Ce sunt principiile uni- 
tare pe care le punem noi la baza și originea universului decât nişte 
creaţii ale cerinţelor logice ale sufletului, nişte idealuri ale logicei spiri- 
tului? Noi facem din ele valori obiective hipostaziindu-le, de aceea 
Windelband are dreptate când afirmă că „metafizica este hipostaziarea 
idealurilor“ 2). Filosofia explică lumea prin valori logice, dar tot ea 
are tendința de a o şi transforma conform unos idealuri omeneşti etice. 
De aceea ea creează idealuri practice. Filosofia arată astfel cum se naște, 
cum evoluiază realitatea şi apoi valoarea tutuior schimbărilor ei. Filo- 
sofia este „cercetarea valorilor celor mai înalte“ 2) atât teoretice cât şi 
practice. In felul acesta filosofia cuprinde noțiunea de valoare atât în 
tema sa teoretică: explicarea realității, cât şi în cea practică: transfor- 
marea realităţii. 

Dar filosofia nu se mulţumeşte cu valori relative, căci trebuinţa de 





1) W. Windelband, Einleitung in die Philosophie, Tübingen, 1914, p- 34. 
2) Alfred Fouillée, Esquisse d'une interprétation du monde, Paris, 1913, 
p. XXXI. 

cunoaştere nu este limitată, ea are mereu alte orizonturi, de aceea 
spiritul filosofic tinde către valorile absolute, către ceea ce e necondi- 
ționat şi valabil în orice timp 

S'au adus totuşi argumente contra introducerii noţiunii de valoare 
în filosofie, afirmându-se că prin aceasta se ajunge la o eticizare şi 
relativizare a filosofiei, deoarece prin valoare s'a înțeles numai valoarea 
etică sau numai cea economică, care se schimbă după diferite împreju- 
rări. Acest argument cade de vreme ce spiritul omenesc are ineLentă în 
sine, tendinţa către valoare. Filosofia se ocupă cu valorile absolute, sau 
cum zice Windelband „€a e o ştiinţă critică a valorilor general vala- 
bile“ 1). Dacă valoarea este o noțiune constitutivă pentru filosofie, 
atunci se ridică problema: ce este valoarea? Care e temeiu! valorii? 
Ce valori putem cunoaşte? 

E într'adevăr curios faptul că filosofii s'au ocupat cu această pro- 
blemă a valorii mai puțin decât ar fi trebuit. După modul lor de a se. 
preocupa de valoare îi putem grupa pe filosofi în două categorii: a. unii, 
au speculat asupra valorii ca o noţiune metafizică, abstractă, fără vreo 
legătură cu sufletul omenesc; b. alții au redus valoarea numai la un 
fenomen psihic, subiectiv și individual. Primii au ajuns la nişte for- 
mule abstracte, în care dispare cu totul realitatea valorii, iar ceilalți la 
un psihologism empiric-subiectiv. 

Pe de altă parte cei mai mulţi cugetători au alungat cu totul va- 
loarea din domeniul cunoștinței, limitând-o la acela al vieții practice. 
De aceea cu problema valorii s'au ocupat mai mult economiștii, etni- 
Cianii, juriştii, etc. Aceștia însă au confundat cercetarea valorilor spe- 
ciale, cw care se ocupă ştiinţa lor, cu cercetarea obiectivă a valorii în 
general şi de aceea ei sunt unilaterali. Acei care restrâng domeniul 
valorii limitându-l numai la domeniul practicei, al acţiunii, fac aceasta, 
din cauza deosebirei tranşante pe care o stabilesc ei între cele două 
puncte de privire ale materialului ştiinţific şi anume: a. punctul de 
vedere teoretic, considerarea numai a raporturilor cauzale dintre feno- 
mene; b. punctul de vedere practic. Valorificarea cunoştinţelor pentru 
deosebirea tranşantă şi absolută între teorie şi practică pe care o fac, 
e însă falsă. Omul nu este numai o ființă cu reprezentări, ci are şi 
voință. Reprezentarea şi voința sunt două puteri sufleteşti strâns legate 





1) W. Windelband, Was ist Philosophie. Prăludien, I. Bd, Tübingen, 1914 IV. 
Auflage. 

laolaltă şi separabile numai prin reflexiune. Pe baza acestui fapt 
Bergson merge şi mai departe, afirmând că noi nu putem avea o cuno- 
ştință pură a realului ci numai o cunoștință utilifară,'o cunoştinţă 
îmbinată cu voinţa, întru cât noi interpretăm întotdeauna o experiență 
nouă, actuală, prin datele trecute, utile. Omul cunoaște realitatea nu- 
mai pentru a se folosi de ea. 

Intwadevăr tot ceea ce este teoretic se întrepătrunde cu ceea ce 
este practic, căci ceea ce rezultă din teorie, din cunoştinţă, e apre- 
ciat, e pus în practică, precum şi problemele practice determină la 
rândul lor cercetări teoretice. De aceea nu putem limita valoarea la un 
anumit domeniu, punându-i graniţe insurmontabile. Valoarea nu este 
numai o noțiune practică, ci e un element al cunoștinței după, cum vom 
arăta în acest studiu. Ştiinţia operează şi ea cu valori, căci cele mai 
multe dintre principiile sale ultime sunt valori admise în mod dogmatic, 
.nescoase din experienţă, ci create de rațiune. De ex. : principiul iner- 
tiei, al creaţiei, al creației planetelor prin mișcare absolută şi dezagre- 
gare — toate acestea sunt valori ultime, pe baza cărora ştiinţa lucrează 
mai departe, dar pe care nu ea le-a stabilit. Ştiinţa crede în unele prin- 
cipii ultime, care sunt elemente de explicare a realităţii şi de apreciere 
a tuturor cunoştinţelor. 

Ştiinţa nu hotărăşte, în ultima instanţă, asupra valorilor, căci ea 
nu creează valoriie ultime, ea poate avea însă o întreită funcț.une faţă 
de ele. Jonas Cohn!) vorbeşte despre o funcțiune constructivă, alta 
regulativă şi alta critică a ştiinţei faţă de valori. Ştiin'a are funcţiune 
constructivă întru cât pleacă dela principii supreme admise ca date și 
caută valori individuale, adevăruri parţiale asupra diferitelor fenomene. 
Aceste principii sunt valorile supreme, pe care ştiinţa nu le creează, 
ci numai le primeşte şi pornind dela ele, creează valori derivate. 

Funcțiunea regulativă constă în faptul că ştiinţa conchide, pe baza 
probabilității sau a analogiei, dela valori trecute către valori viitoare, 
care se pot impune spiritului nostru, stabilind regule sau legi ale 
fenomenelor. Funcțiunea critică se vădeşte prin stabilirea armoniei 
şi înlăturarea contradicțiilor dintre diferitele sisteme de valori, dintre 
diferitele concepţii. 


2) Jonas Cohn, Beiträge zur Lehra von den Wertungen. Zeitschrift für Philo- 
“sophie und ph losophische Kritik, 1897, Bd. 110, Heft 2. 

Toate concepţiile care exclud valoarea din domeniul cunoștinței 
sunt astfel unilaterale. 

Sunt însă unii, sub influența pozitivismului ştiinţific, care, deşi 
nu resping valoarea în genere, totuşi o exclud din ştiinţă în special. 
Pozitivismul ştiinţific, înțelegând voloarea în mod greşit (contundând 
valoarea în genere cu judecăţile de valoare), afirmă că această noțiune 
nu poate fi admisă în ştiinţă, deoarece știința este caracterizată tocmai 
prin faptul că exclude once relație afectivă din cercetare. Riehl spune 
textual „ştiinţa ca atare nu cunoaşte conceptul valorii“ +). Dar într'o 
altă lucrare a sa el afirmă valoarea ca element logic al judecăți: 2), ceea 
ce dă naştere unei contradicții, căci ori valoarea este un element necesar 
cunoștinței în genere și în cazul acesta cunoştinţa şi judecata ‘științifică 
implică valoarea, ori e numai un element de natură practică și atunci 
nu poate fi considerat ca element constitutiv al cunoştiinţii în genere. 

In viaţa spiritului, dar numai în ea, afirmă Riehl, trăim şi creem 
noi valori. Acesta e o concepție general răspândită, pe care noi însă 
o considerăm nejustă, căci valoarea e o noțiune fundamentală pentru 
întreaga cunoştinţă omenească. 

Din cele expuse până acum rezultă că în studiul problemei valorii 
constatăm: a. o excludere a valorii din domeniul cunoaşterii, b. o 
unilateralitate, atunci când se admite valoarea. Acest fel de a prezenta 
şi considera valoarea, îl credem greşit. Greşeala provine din faptul că 
nu s'a arătat natura adevărată a acestei noțiuni. 

Valoarea poate şi trebue să alcătuiască obiectul special al unei 
filosofii a valori, care va studia numai valoarea şi formele sub care . 
se poate prezenta. Necesitatea unor cercetări obiective speciale, a fost 
mai demult simțită, dovadă sunt chiar diferitele încercări de a se 
denumi cu un nume special, propriu, acest studiu. Astfel Kreibig 3) 
vorbeşte de timologie ca de ştiinţa valorii. El numeşte valoarea cu 
termenul grecesc țimios care înseamnă onorabil, demn de a fi onorat. 
James Mark Baldwin 4) îi zice axionomie dela grecescul axios, ce în- 
seamnă vrednic, demn. Prin axionomie înţelege Baldwin teoria care se 
ocupă cu studiul nașterii şi desvoltării valorii. Acest autor a identificat 





1) A. Riehl, Zur Einführung in die Philosophie der Gegenwart, 1908. 

2) A. Riehl, Beiträge zur Logik, Leipzig, 1912. 

3) J. G. Kreibig, Psychologische Grundlegung eines Systems der Wert- 
theorie, Wien, 1902. 

+) James Mark Baldwin, Das Denken und die Dinge, Bd. Iï]. Leipzig, 1914. 

studiul fenomenului: valorii cu studiul sensului logic şi prelogic al 
cunoștinței noastre. Windelband 1) numeşte axiologie problema valorii. 
Totuşi el, deşi se ocupă de probleme axiologice, nu cercetează mai de 
aproape această axiologie. El studiază problemele axiologice în oare- 
care dependență de problemele etice. Dealtminteri soarta discuţiei 
problemei valorii a fost foarte capricioasă. Dela negația absolută a 
valorii au ajuns unii filosofi la afirmarea chiar a realității ei metafizice, 
bazaţi fiind pe strânsa legătură ce există între realitate şi valoare. Ase- 
menea concepţie găsim la Eduard von Hartmann 2). El deosebeşte trei 
obiecte de cercetare diferite, dar în legătură, şi anume: a. cercetarea 
lumii fenomenale, în care se manifestă valoarea, adică a fenomenelor 
de valoare — acesta e obiectul axiologiei fenomenale, b. cău:area mă- 
surii de valoare în esenţa lumii, adică a unei valori tip care ar repre- 
zenta esența lumii, obiectul axiologiei metafizice şi c. unitatea realității 
fenomenale cu iumea în esența sa, ce constitue axiologia absolută. 
După cum se poate vedea din cele spuse mai sus, problema valorii 
a trecut mai prin toate stadiile de cercetare. A fost studiată ca feno- 
men etic de apreciere, ca fenomen psihologic şi chiar ca noţiune meta- 
fizică. Nu s'a studiat însă valoarea pentru sine însăşi, ca un fenomen 
aparte, cu însuşiri caracteristice, şi de aceea nu s'au putut arăta temeiu- 
rile logice ale valorii. Ionas Cohn vorbeşte de o ştiinţă proprie a va- 
lorii, care ar cerceta, în ce cazuri şi în ce raporturi stabileşte omul va- 
lori, precum şi modul în care se schimbă aceste valori 3). 

Valoarea, sub formele în care se manifestă, prin problemele ce 
ni le pune, poate fi studiată în mod mai temeinic, şi aceasta ne-am 
propus în studiul de faţă. 

Filosofia valorii trebue să studieze în primul rând valorile inde- 
pendent de realitatea în care sunt concretizate. Deci, ea va cerceta 
mai întâi temeiurile logice ale valorii, formele ei, şi apoi modul cum 
aceste valori dobândesc un conținut real. Nu trebue totuşi să facem 
din valoare o abstracție metafizică fără vreo legătură cu realitatea. 

După noi 4) întemeierea valorii trebue să se facă pe baza logicei şi 





1) W. Windelband, Einleitung in die Philosophie, Tübingen, 1914. 

2) Ed. von Hartmann, Die Lehre von der Wertbemessung (Zur Geschichte 
und Begriff Pessimismus). 

3) Jonas Cohn, op. cit., Heft 2. 

4) P. Andrei, Procesul de cunoaştere şi recunoaştere a valorilor, publicat în 
„Studii sociologice şi etice” de sub direcţia d-lui D. Gusti, laşi, 1915. 

teoriei cunoaşterii, căci altminteri — dacă privim valoarea numai ca 
fenomen psihic, ajungem la un psihologism vătămător, care poate de- 
veni un relativism sau chiar un scepticism al valorii. Generalitatea şi 
valabilitatea valorii nu o putem stabili decât pe cale logică. Noi ad- 
mitem în discuția problemei valorii două puncte de vedere şi anume: 
a. un punct de vedere subiectiv psihologic, care determină o psihologie 
a valorii şi b. un punct de vedere obiectiv-legic, care determină cer- 
cetarea cea mai serioasă şi temeinică, logica valorii. 

Ideea fundamentală pentru constituirea unei logici a valorii este, 
după noi, considerarea valorii ca un element logic al cunoștinţii noastre. 
De altminteri şi alţi cercetători au fost nesatisfăcuţi de rezultatele psi- 
hologiei valorilor şi au căutat o altă bază de operaţiune. Robert Eisler 1) 
de pildă susține că „există o posibilitate de a deriva conceptul valorii 
independent de vreo supoziție psihologică“ 2). Eisler, fără a vorbi de 
o logică a valorii, caută alt temei decât cel psihologic. 

Alt gânditur, Rudolf Eisler 2) vorbeşte chiar de un fel de logică 
a valorilor. El afirmă că teoria valorii poate fi: a. o psihologie a valorii, 
b. o critică a valorii sau o teorie a aprecierii valorilor în raport cu o 
unitate supremă de valoare, un fel de logică al cărui obiect ar fi sta- 
bilirea principiului valorii adevărate şi c. o teorie a valorilor morale. 

R. Goldscheid accentuiază mai mult legătura valorii cu domeniul 
cunoștinței şi cu acela al activităţii, de aceea el afirmă că „teoria voinței 
teoria cunoașterii şi a valori: alcătuesc un tot, care, pe lângă ps;hologie, 
discută aceleaşi probleme, numai într'o sferă mult mai întinsă şi din 
alt punct de vedere“ 3). 

De altminteri chiar dintre aceia ce consideră valoarea ca un ele- 
ment al vieții practice, mulți recunosc necesitatea întemeierii valorii 
pe baze logice căci, după cum spune Cornelius „soluția problemelor 
practice pare dependentă în ultima instanță, de analiza conceptului 
valorii“ 4). Prin urmare analiza şi întemeierea logică a conceptului 
valorii e necesară pentru problemele practice. Cu temeiurile logice ale 
valorii se va ocupa logica valorii. 





1) Robert Eisler, Studien zur Werttheorie, Leipzig, 1902, p. V. Vorwort. 

2) Rudolf Eisler, Wörterbuch der philosophischen Begriffe, 3 Auflage, Bd. 3, 
1910. 

3) R, Goldscheid, Grundlinien zu einer Kritik der Willenskraft, Wien und 
Leipzig, 1905. 

4) H. Cornelius, Einleitung in die Philosophie, Il. Auflage, 1911. p. 53. 

Categoric afirmă în această privinţă Walther Koehler că „„pro- 
blema judecății de valoare e o problemă logică; conceptul său are o 
structură logică“ 1). Walther Koehler confundă aici judecata de va- 
loare cu valoarea în general. Valoarea e însă un concept cu structură 
proprie şi ca atare trebue studiat în mod logic. De asemenea putem 
cita pe H. Miinsterberg 2) care, deşi a văzut just, că filosofia valorii 
trebue să aibă ca obiect cercetarea valabilității valorilor în general, nu 
a studiat logiceşte valoarea, ci a alcătuit o adevărată metafizică a va- 
lorii, căutând să facă sinteza idealismului etic a lui Fichte cu poziti- 
vismul. O direcţie intermediară în filosofia valorii o reprezintă Eduard 
Spranger 3) care crede că teoria valorii ùu se poate întemeia numai pe 
teoria cunoaşterii sau numai pe empirie, ci pe unitatea amândorura. 
El afirmă că problema valorii, pentru a fi rezolvată, presupune o con- 
ştiinţă valorificatoare şi analiza psihologică a evoluţiei valorii. 

Contrar direcţiei pozitiviste în filosofia valorii este H. Rickert, 
care reprezintă curentul Jogicist-idealist. După el filosofia valorii nu 
poate avea alt temei decât cel logic-transcendental şi nu poate avea un 
obiect de natură fizică sau psihică, ci numai valoarea valorilor teoretice. 
El zice vorbind despre ştiinţa valorii: „ea nu are aface nici cu o exis- 
tență psihică, nici cu una fizică, nici cu una reală, nici cu una ideală, 
nici cu o realitate sensibilă, nici cu una suprasensibilă. Ea e în opo- 
ziție cu toate ştiinţele existenței (Seinswissenschaften) ca pură știință 
a valorii (Wertwissenschaft) şi problema sa este numai valabilitatea 
valorilor teoretice“ 4). 

Toţi aceşti filosofi, citați mai sus, au încercat să arate necesitatea 
unei altfel de cercetări decât cea psihologică, fără a construi însă o 
concepție unitară valabilă. Mult mai clar decât toți cei citați până acum, 
pune problema F. Ackenheil. Acest gânditor face precis deosebirea 
între psihologia și logica valorii, căci el deosebeşte valoarea ca feno- 





1) Walther Koehler, Die Objektivität. Untersuchungen über die logische 
Struktur des Werturteils, Schmollers Jahrbuch, 1915, p. 19. 

2) H. Münsterberg, Philosophie der Werte. (Grundzüge einer Weltanschauung), 
Leipzig, 1908. 

3) Ed. Spranger, Die Stellung der Werturteile in der Nationalökonomie, pu~ 
blicat în „Äusserungen zur Werturteildiskussion im Ausschuss des Vereins für 
Sozialpolitik”, 1913. 

4) H. Rickert, Zwei Wege der Erkenntnistheorie. Kant-Studien. Iulie, 1909, 
p. 208. 


FILOSOFIA VALORII 21 


men psihic trăit, ca activitate psihică, de valoarea ca element logic şi 
stabileşte între aceste două feluri de a privi valoarea un raport ase- 
mănător cu acela dintre „judecata logicei cu judecata psihologici em- 
pirice“ 1). De aci rezultă deci o cercetare psihologică şi alta transcen- 
dentă, logică, a valorii. Totuşi Ackehheil nu a afirmat valoarea ca 
element indispensabil în cunoştinţa omenească şi deci nu a tras toate 
concluziile. După cum am spus mai înainte ideea fundamentală este, 
pentru noi, considerarea valorii ca element logic al cunoștinței. S'ar 
putea obiecta totuşi de către partizanii concepției practiciste a vălorii 
că noi facem dintr'un' proces practic al vieţii sociale un element logic. 
Această obiecţiune e bazată pe o eroare, pe o confuziune, anume pe 
confundarea aprecierii valorilor cu cunoașterea valorilor. 

După cum am mai susţinut şi altundeva, în cercetarea problemei 
valorilor, trebue să facem o clară deosebire între două procese deose- 
bite, care, nu numai că nu se contrazic, ci se completează, stau într'un 
raport de dependenţă. Trebue să deosebim un proces de cunoaștere 
a valorilor şi un proces de recunoaştere a lor. Procesul de cunoaştere 
a valorilor e un proces logic şi dă valorile teoretice explicative; pro- 
cesul de recunoaştere e un proces practic şi are ca rezultat valorile 

ractice, valorificate“ 2). 

Practiciştii au confundat aceste două procese şi au studiat numai 
valorificarea, nu şi valoarea. Noi vom studia aceste două procese 
aparte, în mod amănunţit. Primul proces va forma obiectul întemeierii 
teoretice a valorii, iar cel de al doilea obiectul sociologiei valorii. 

In prima parte a lucrării vom studia: 1. geneza şi forma valorii, 
cercetând valoarea ca fenomen psihic trăit, deci vom face psihologia 
valorii; 2. caracterele logice necesare ale valorii; 3. diferite valori, 
precum şi criteriile necesare după care s'au făcut clasificările valorii. 
In a doua parte vom arăta materia valorilor sociale, studiind raporturile 
dintre procesul practic de valorificare şi cel teoretic de cunoaştere a 
valorilor, legătura dintre ele şi mai ales vom scoate în relief elementul 
social în acest proces de apreciere a valorii: 


1) Ferdinand Ackenheil, Sollen, Werten und Wollen, Berlin, 1912, p. 9. 
2) P. Andrei, Procesul de cunoaştere şi recunoaştere a valorilor, p. 195. 


PARTEA II 


GENEZA ŞI FORMA VALORII 


A. Psihologia valorii 
I. Teoriile psihologice asupra valorii 


Toate operaţiunile gândirii logice sunt fapte psihice şi ca atare 
ele pot fi privite şi din punct de vedere psihologic. Psihologia trebue 
să recunoască însă ca ceva originar dat conştiinţa necesității logice, care 
e criteriul gândirii logice şi care nu se mai poate deriva. De aceea psi- 
hologia nu reduce valoarea logică la fenomene şi legi psihologice, ci 
va face numai o analiză a acestor fenomene ca fapte trăite ale con- 
ştiinţei, arătând factorii din care constau şi cum se produc. Prin urmare 
psihologia studiază operaţiile conştiinţei logice ca fapte, ca manife- 
stări ale realității sufleteşti. Pentru acest motiv psihologia trebue să 
studieze valoarea numai ca realitate psihică independent de orice con- 
siderație asupra valabilităţii sale. Valabilitatea valorii este obiectul 
logicei valorii. Psihologia se ocupă de „quaestio facti“, iar logica de 
„quaestio juris“ — deci cercetând judecata, de exemplu, psihologia va 
arăta geneza ei şi elementele ce o compun, pe când logica se va ocupa 
de adevărul exprimat în judecată, deci de valoarea ei de adevăr. Din 
punct de vedere psihologic putem cerceta care este factorul psihic pe 
care se bazează valoarea, adică cum atribuim valoare lucrurilor, cum 
se naşte valoarea, care e geneza ei. 

Cercetările psihologice asupra valorii sunt foarte numeroase. Teo- 
riile psihologice ale valorii au studiat diferite laturi ale fenomenului 
valorii; astfel au cercetat în primul rând originea valorii, dacă e un 
fenomen subiectiv al vieţii psihice sau dacă e o calitate a lucrurilor; 

în al doilea rând s'au ocupat cu determinarea precisă a factorului psi- 
hid.care dă naștere valorii. 

O. Kraus 1) deosebeşte două feluri de teorii psihologice asupra 
valorii şi anume: teorii personale şi teorii materialiste- Primul fel de 
teorii afirmă valoarea ca un produs subiectiv, personal al omului, iar 
al doilea fel concep valoarea ca o însușire a unui obiect oarecare, ce 
vine în contact cu noi. Pentru a fi complecţi însă trebue să deosebim 
trei concepții psihologice: o concepție personalistă reprezentată de 
Nreibig 2), Krueger ?), Th. Lipps*), Ehrenfels5), W. Windel- 
band €), G. Schmoller 7), Simmel 8), şi alții; b. o concepție materia- 
listă, opusă celei dintâi, reprezentată de personalități filosofice de 
seamă, printre care cităm pe: Maier ?), Münsterberg 1), Heyn 11) etc.; 
c. însfârșit o a treia concepție care nu este nici subiectivistă, nici obiec- 
tivistă, dar nici eclectică şi pe care o vom denumi, chiar cu termenul 
întrebuințat de autorul ei, teoria simțiii intenționale (theorie des inten- 
tionalen Fihlens). Aceasta e concepția lui Max Scheler 12), 

Să cercetăm acum fiecare concepție în parte, pentru a vedea care 
din explicările psihologice date valorii, este cea adevărată. 

]. Partizanii concepţiei personaliste consideră valoarea ca un feno- 
men pur subiectiv. Ei îi neagă acesteia caracterul de a fi o însușire 
a vreunui lucru, care ar aparţine lumii eterne, ci o consideră ca pro- 
dusul dorințelor omenești. Subiectiviștii fac din valoare numai o funcţie 
psihică, ocazionată de trebuinţe și tendințe pur subiective. Ei consi- 
deră fie sentimentul, fie voința ca facultatea care dă naştere valorii. 


1) O. Kraus, Die Grundlagen der Werttheorie. Jahrbiicher der Philosophie, 
Herausgegeben von Max Frischeisen-K&hler. Berlin, 1914. 

2) J. G. Kreibig, op. cit. 

3) F. Krueger, Der Begriff des absolut Wertwollens, Leipzig, 1898. 

4) Th. Lipps, Vom Fühlen, Wollen und Denken. Versuch einer Theorie des 
Wollens, Leipzig, 1907. 

5) Chr. Ehrenfels, Werttheorie und Ethik. Vierteljahrschriit für wissenschaft- 
liche Philosophie und Soziologie, 1903. 

6) W. Windelband, Einleitung in die Philosophie, Tübingen, 1914. 

7) G. Schmoller, Grundriss der allgemeinen Volkswirtschaftslehre, II Teil, 
Leipzig, 1904. 

8) Georg Simmel, Philosophie des Geldes, Leipzig, 1900. 

9) Heinrich Maier, Psychologie des emotionalen Denkens, Tübingen, 1908. 

10) Hugo Münsterberg, Philosophie der Werte, Leipzig, 1908. 

11) Otto Heyn, Theorie der wirtschaftlichen Wertes, Berlin, 1899. 

12) Max Scheler, Ethik, Jahrbücher der Philosophie, Bertin, 1914. 

Valoarea este, după această concepție, o reacțiune subiectivă la sen- 
zaţia sau reprezentarea unui lucru. 

Cu cât un lucru e mai propriu pentru a mulțumi trebuințele oame- 
nilor, cu atât el are o importanță mai mare, o valoare mai mare. Prin 
urmare valoarea nu există ca atare în lucruri, în afară de noi, ci tot 
ceea ce este. exterior are valoare numai pentrucă corespunde unor 
trebuinţe pur subiective. Concepţia subiectivistă este produsu influen- 
tei curentului filosofic subiectivist şi practicist, care pune toate fenome- 
nele în dependență de subiectivitatea noastră. Concepţia mai sus schi- 
țată a dat naştere la multe discuţii, mai ales în economia politică, unde 
avem aface cu bunuri, care par a avea o valoare intrinsecă, indepen- 
dentă de un subiect, deci cu bunuri cu valoare obiectivă. 

2. Opusă acestei concepții e teoria materialistă a valorii Teoria 
aceasta e foarte veche, căci ea datează încă din evul mediu, când va- 
loarea era considerată ca ceva obiectiv, ca ceva ce aparține lucrurilor 
în sine, ca o însuşire proprie a lor. De sigur șă acest mod de a înţelege 
valoarea e rezultatul concepției substanțiale-absolutiste a lumii, ce pre~ 
domina atunci. 

Concepţia materialistă (nu în sensul larg filosofic) are numeroşi 
partizani; astfel în sec. XVII-lea găsim pe William Petty, care vor- 
beşte de o valoare intrinsecă a lucrurilor. Tot aşa John Locke consi- 
deră drept valoare „capacitatea unut lucru de a servi trebuința sau 
plăcerea vieţii omenești“ 1), 

Mai târziu Otto Heyn?) afirmă că valoarea nu depinde de noi 
ci e ceva „inerent lucrurilor, ce le aparține lor, fără o recunoaştere 
externă, fără judecata noastră“. Vedem deci că Heyn neagă subiectului 
rolul de factor constitutiv al valorii, deoarece, după dânsul, valoarea 
nu e alcătuită de un subiect, ce apreciază, ci de ceva „care este în 
bacruri” 3). 

H5ffding defineşte valoarea ca „proprietatea unui obiect,.fie de 
a procura o satisfacție imediată, fie de a servi ca mijloc pentru procu- 
rare“ 4). O concepţie identică are şi A. H5ffler 5) care crede că un obiect 


1) W. Liebknecht, Zur Geschichte der Werttheorie in England, Jena, 1902, 

2) Otto Heyn, op. cit. p. 74. 

3) Otto Heyn, op. cit. 85 (Was den Dingen anhaftet). 

4) Harald Höffding, Philosophie de la religion, Alcan, 1908 p. 11. 

5) Alois Höffler, Grundlinien der Logik und Psychologie, li Auflage, Leipzig- 
Wien, 1906. 

are valoare numai întru cât are capacitatea de a produce un sentiment 
al valorii. 

Inainte de a arăta ce e just în concepția personalistă și cea mate- 
rialistă, să arătăm pe scurt în ce constă concepfia simțirii intenționale. 

3. Reprezentantul acestei teorii e Max Scheler. El porneşte dela 
ideea că etica trebue să aibă o bază absolută, pe care experienţa să nu 
o poată infirma. Dacă valoarea ar fi un produs subiectiv, empiric, 
atunci etica ar fi ceva foarte relativ, căci nu am putea impune tuturor 
legi absolut valabile. Nu tot așa este însă dacă considerăm valorile 
ca niște calități, care ne sunt date într'o simțire infențională, cura 
sunt date intențional culorile în vedere. In cazul acesta, afirmă Scheler, 
se poate vorbi de o legislație a simţirii şi deci de o ordine de valori 
independentă de constituția subiectului psihic şi de schimbarea istorică 
a bunurilor. De organizaţia psiho-fizică depinde numai dispoziția de 
simţire a valorilor. Prin urmare după Scheler, în constituirea valorii, 
există un element aprioric, care e dispoziția de valoare invariabilă la 
toţi indivizii, iar experiența nu este decât ocazia în câre această dispo- 
ziție inerentă subiectului se: actualizează. Deci există valori virtuale, 
valori potenţiale psihice. 

Acestea sunt cele trei concepţii psihologice asupra valorii. Primele 
două concepții se contrazic adesea mai mult prin termeni şi expresii 
decât prin fond, pentrucă atât personalismul cât şi materialismul recu- 
nosc uneori necesitatea coexistenței a doi termeni: subiect şi obiect, 
pentru constituirea valorii. Personalismul însă dă prea multă impor- 
tanță subiectului, neglijând obiectul, deși experienţa arată că valoarea 
nu dispare odată cu subiectul şi nu orice obiect are valoare, precum 
nici toate obiectele nu au aceiași valoare. In afară de noi e ceva care 
ocazionează simţirea noastră, ceva care determină reacţiunea psihică 
sub forma de dorinţă sau repulsiune. Acesta e obiectul valorii. Pe de 
altă parte materialismul considerând prea mult baza valorii, obiectul 
cu însușirile sale naturale, a neglijat subiectul, care e un element con- 
stitutiv determinant. 

A treia concepțiune însă păcătueşte prin faptul că vrea să înte- 
meieze un fel de preformism psihologic al valorii. De fapt noi trebue 
să recunoaştem ca element aprioric psihic numai dispoziția de alcătuire 
a valorii, care, cu ocazia experienței, dobândește o întruchipare, o 
obiectivare. Scheler afirmă însă existența unei dispoziții calitative chiar 
pentru alcătuirea valorii. 

După noi, valoarea e determinată de o dispoziție psihică, dar ca 
fenomen ea nu e altceva decât o relație funcțională a unui subiect şi a 
unui obiect. In deosebire de Scheler, noi afirmăm o predispoziție pentru 
alcătuirea valorilor, dar calitatea, felul specific, însuşirile valorilor, de- 
pind de factorul obiectiv, care actualizează, realizează această dis- 
poziție. 

Legătura între subiectul și obiectul valorii o susține și Meinong, 
însă în alt sens, căci după el baza valorii e în obiect, nu. într'o dis- 
poziție psihică. El definește valoarea ca posibilitatea unui obiect de 
a fi apreciat 1). Meinong afirmă că „un obiect are valoare întru cât are 
capacitatea... de a da o bază efectivă pentru un sentiment al valorii 2). 
Noi sezisăm valoarea într'o experiență personală, dar ea (valoarea) 
devine ceva impersonal, căci depinde de o proprietate a unui obiect. 
Valoarea este astfel un fel de potenţialitate. 

Noi nu admitem potenţializarea valorii în sensul lui Meinong 
căci obiectul nu are nicio însuşire potențială de valoare şi nici subiectul 
nu este ceva pasiv, ci din contra în subiect este o dispoziție activă de 
“valoare. Deci nici Scheler nici Meinong nu deduc valoarea din o cola- 
borare activă între subiect şi obiect căci, după unul, subiectul e ab- 
solut activ, iar după altul, obiectul. După noi valoarea. se naşte printr'o 
reciprocitate funcțională activă a subiectului cu obiectul. 

Valoarea nu poate fi dedusă nici numai din obiecte externe, dar 
nu este nici numai rezultatul unui instinct subiectiv, nu e ceva înnăscut, 
în forma în care se prezintă în realitatea trăită. Valoarea nu e un atribut 
nici al subiectului, nici al obiectului, ci e o relație funcțională a amân- 
dorura. Prin urmare în fenomenul valorii avem două elemente consti- 
tutive: subiectul şi obiectul. Subiectul valorii este persoana, iar obiectul 
e lucrul. 

Partizanii toncepției personaliste nu pot să nu recunoască că va- 
loarea presupune obiectul. Altfel Messer deosebește valoarea de obiect 
prin faptul că acesta e „ceea ce este și cum este, fie că un subiect cu- 
noscător îl percepe sau nu“ 3), pe când valoarea nu poate fi concepută 
decât în raport cu o ființă, care are simţire și voință. El deosebește un 
subiect al valorii şi un obiect valorificat, deaceea în cercetarea valorii 





1) Alexius Meinong, op. cit. Gewertet-Werden-Kânnen. 


2) Alexius Meinong, op. cit. p. 25. | 
3) A. Messer, Einführung in die Erkenntnistheorie, Leipzig, 1909, p. 140. 

trebuesc studiate condițiile subiective, ce sunt în subiect şi cele obiec- 
tive, ce sunt în afară de el, 

De asemenea Windelband 1) consideră valoarea ca raportul dintre 
o conştiinţă valorificatoare şi un obiect. Tot aşa Kreibig deosebeşte 
un subiect al valorii, care este individul, ce poate avea sentimentul 
valorii, şi un obiect al valorii, care constă din conținuturile gândirii. 
Noi înţelegem prin valoare o relaţie funcţională dintre un subiect şi 
un obiect în genere. Subiectul are în sine o dispoziție psihică către 
valoare, care se actualizează în această relaţie. 


Dar de ce natură este această dispoziție psihică? Este ea de na- 
tură intelectuală, de natură afectivă, sau volițională? Cu alte cuvinte, 
temeiul subiectiv al valorii de ce natură este el? Răspunsurile la această 
problemă le putem: grupa în două categorii şi anume: concepția emo- 
ționalistă a fundamentului valorii şi cea voluntaristă. 

Prima concepție consideră sentimentul ca bază a „valorii şi e re- 
prezentată de Paulsen, Simmel, Kreibig, Schmoller, Windelband, 
Rickert. A doua concepție întemeiază valoarea pe alt fundament psiho- 
logic, pe voinţă și are ca reprezentanți de seamă pe Ehrenfels, Frie- 
drich von Wieser, Krueger, Rudolf Eisler, Richter, Frischeisen- 
Köhler, etc. 


II. CONCEPŢIA EMOŢIONALISTA 


Concepția emoționalistă pune valoarea în dependență de senti- 
ment, deoarece. sentimentul e acea facultate, prin care noi apreciem 
impresiile exterioare. Kreibig deosebește patru elemente la care se re- 
duce întreaga viaţă sufletească şi anume: senzația, gândirea, simfirea 
(sentimentul) şi voința. Dintre aceste patru elemente, sentimentul e 
fundamentul valorii, celelalte fiind numai niște condiţii, nişte ocazii 
în care apare valoarea. Prin sentiment nu înțelege Kreibig numai sen- 
timentul actual, ci şi dispozițiile afective, de aceea deosebeşte el valori 
actuale şi valori dispoziționale. Kreibig spune textual: „Tot ceea ce 
este valorificat e simțit şi tot ceea ce e simţit e valorificat“ 2). 


1) W, Windelband, op. cit. 
2) J. G. Kreibig, op. cit. 


3) Kreibig, op. cit. Alles Gewertete wird gefühlt, alles Gefühlte wird gewertet 
p. 27. 

Schmoller ae asemenea afirmă rolul absolut al sentimentului în 
determinarea valorii. Orice impresie, orice reprezentare e legată cu 
anumite sentimente de plăcere sau de neplăcere, de aprobare sau de 
dezaprobare. Acestea sunt sentimente ale valorii. Ele predomină cursul 
reprezentărilor şi acţiunilor, ele mecesitează alte reprezentări şi senti- 
mente cu care se împreună şi produc judecăţile de valoare. Schmoller 
zice: „ceea ce este bun pentru viață, apare ca valoare, ceea ce îi este 
vătămător, ca non-valoare. Orice activitate a sentimentului are ca ur- 
mare valoarea” 1). Valoarea este condiţionată, după Schmoller, de 2 
factori: a. de dispozițiile individuale, care variază dela individ la 
individ, b. de atmosfera socială. Intr'adevăr valoarea rezultă din viața 
fizică-animalică a omului, în primul rând, căci aceasta indică utilităţile, 
deci direcţiile de valoare. Toate valorile au ca punct central conştiinţa 
de sine a omului, conştiinţa de trebuinţele persoanei sale. Valorile 
sunt determinate însă şi de experiențele practice-sociale, care modifică, 
înmulțesc şi rafinează trebuințele. Odată cu evoluţia experienţei so- 
ciale se schimbă şi valorile. Prin urmare Sckmoller introduce şi fac- 
tonul social pe lângă cel individual în constituirea valorii. Tot aşa Sim- 
mel întemeiază valoarea pe sentiment, considerând-o ca „un sentiment 
originar — de care legăm reprezentări“ 2). Jodl vorbind despre baza 
psihologică a valorii susține că numai ceea ce e legat de sentimentul 
plăcerii sau al durerii are valoare. Prin urmare nu raporturile intelec- 
tuale obiective determină valoarea, ci impresiunile subiective afec- 
tive 3). De asemenea Luigi Valli întrun studiu asupra evaluării, cer- 
cetând aspectul psihologic al valorii, o consideră nu numai ca o atitu- 
dine pasageră şi particulară, ci ca ceva constant în sufletul omenesc. 
Valoarea e o forță, deoarece implică o massă de dorinţi față de orice 
dorinţă individuală determinată. Ea conţine în sine un curent de ten- 
dinţe concrete şi prin aceasta impune voinţei individuale ca o forţă 
subiectivă, persuasivă şi chiar imperativă 4). 

Unii pun sentimentul ca temei al valorii, pornind dela o deosebire 





1) G. Schmoller, op. cit. Begriff des Wertes überhaupt, p. 192. 
2) G. Simmel, Kant, IV Aufl. München und Leipzig, 1918, p. 97. 
3) Fr. Jodl, Allgemeine Ethik. II Aufl. Stuttgart und Berlin, 1918, p. 30. 
' 4) Luigi Valli, Revue de Métaphysique et de Morale, Compte rendu général 
IV Congres International de Philosophie. Bologne 6—11 Avril-1911, 4-e section mo- 
rale par H. Norero, p. 601. Studiul lui Valli e intitulat: „L'évaluation“ şi e pu- 
blicat în „Rivista di Filosofia“ No. 2, 1911. 

foarte arbitrară între cunoștință și valoare. Aceştia consideră cunoștința 
ca un fenomen pur intelectual, fără nicio legătură cu celelaite forțe 
sufletești, ba chiar în contradicție cu sentimentul. Cunoştinţa trebue 
să fie obiectivă, ca atare ea exclude sentimentul a cănui însușire fun- 
damentală e subiectivitatea. Astfel este E. Sauerbeck, care afirmă că 
valoarea e produsul sentimentului, în deosebire de existenţa obiectivă, 
unde lipseşte orice element de apreciere subiectivă. După acest autor 
caracteristica valorilor este „subiectivitatea emoţională“ +). Reprezen- 
tant al emoționalismului este și Meinong. El pune sentimentul drept 
condiţie a valorii, dar nu orice sentiment, ci numai acele sentimente 
prin care subiectul ia o atitudine față de existenta sau non-existenţa 
unor obiecte. Meinong vrea să determine chiar calitativ felul senti- 
mentului valorii. Un lucru are valoare atunci când el poate satisface 
o trebuință a noastră. Dar ce e o trebuință? E un sentiment de sufe- 
rință provenit din neexistența unui obiect, răspunde Meinong. Prin 
urmare noțiunea de trebuință implică pe cea de sentiment. De aceea 
atribuim valoare lucrului care, prin neexistența sa, ne produce suferință 
şi prin existenţa sa plăcere. 

Valoarea e legată în mod necesar de un obiect, de aceea Meinong 
afirmă că sentiinentul valorii e un sentiment existenţial, pentru care 
este esenţială noțiunea de obiect existent sau non-existent. Intre obiec- 
tele exterioare unui subiect sensibil şi sentimente, e o legătură cauzală, 
întru cât lucrurilc prin existența lor produc în noi sentimente. Se poate 
totuşi ca sentimentul valorii să nu fie cauzat de un obiect-exterior şi 
atunci se pune problema: în ce mod se stabileşte legătura între un 
obiect şi un subiect al valorii? La aceasta răspunde Meinong, afirmând 
că aici imtervine judecata care stabileşte legătura între un obiect şi 
un sentiment de valoare. El ia următorul exemplu: aflăm că unui 
prieten i s'a întâmplat un eveniment fericit — nu e niciun obiect exte- 
rior sensibil aici, care să cauzeze direct vreun sentiment al valorii — 
este însă altceva, e credința că acel fenomen s'a întâmplat şi cum această 
credinţă sau convingere este o judecată, urmează că valoarea poate avea 
la bază o judecată. Prin judecată ne putem explica sentimentele de 
valoare legate de lucruri neexistente. Astfel sentimentul valorii legat 





1) Ernst Sauerbeck, Vom Wesen der Wissenschaft, insbesondere der drei 
Wircklichkeitswissenschaften: der Naturwissenschaft, der Psychologie und der 
Geschichte. Publicat în : Vierteljahschriit für wissenschaftliche Philosophie und 
Soziologie-Leipzig, 1913, Heft II. 

de neexistenţă poate fi un sentiment de lipsă sau de liberare de o 
greutate. Ceea ce produce însă acest sentiment nu e decât ;udecata. 
Meinong spune: „unde obiectul valorii nu cauzează sentimentul valorii, 
acolo cauza sentimentului valorii e o judecată asupra existenţei obiec- 
tului valorii; judecata e aici aceea care face legătura între sentimentul 
valorii şi obiectul valorii“ 1). 

Din cele spuse rezultă că sentimentul valorii e un sentiment al 
judecății. Meinong admite pe lângă sentimente ale reprezentării şi sen- 
timente ale judecății. Sentimentul valorii are ca supoziție psihologică 
o reprezentare sau o judecată. Când vorbim însă despre sentimente 
ale judecății, nu înţelegem actul de judecată, ci sentimentul care înto- 
vărăşeşte judecata. Se ştie din -psihologie că orice sentiment are ca 
supoziție necesară o reprezentare; se poate totuși ca un sentiment să 
aibă ca supoziţie o judecată, asemenea sentimente le numeşte Meinong 
sentimente ale judecății (Urteilsgefiihle). Caracteristic pentru asemenea 
sentimente este elementul convingerii, căci, după Meinong, nu se 
poate vorbi despre judecată şi sentiment al judecății decât atunci când 
în sufletul nostru există convingerea în adevărul legăturii stabilite 
între un subiect şi un obiect. Dacă un subiect nu'are convingere despre 
existența ori non-existenţa unui obiect, nu are nici sentiment al jude- 
căţii. In cazul acesta el poate face conjecturi, poate să-şi imagineze 
lucruri nereale ca obiecte ale judecăților. Aceste produse ale fanteziei 
vor fi şi ele întovărăşite de sentimente, însă de sentimente ale fanteziei 
care vor indica valori false Pe aceste temeiuri face Meinong Geosebire 
între raport real de valoare şi raport iluzoriu de valoare. El întrebuin- 
ţează expresia „raport real de valoare” în sensul de sentiment produs 
prin convingerea despre existenţa sau non-existenţa unui obiect, iar 
prin „raport iluzoriu de valoare” sentimentul fanteziei, produs prin con- 
jecturi asupra obiectului 2). Valoarea depinde nu atât de constituția 
unui obiect, cât de ceea ce se poate numi poziția sa faţă de subiect. 
Pot fi patru feluri de astfel de poziţiuni: a. obiectul este dat, b. locul 
nu e dat, c. obiectul este în domeniul lucrurilor viitoare (în deosebire 





1) A. Meinong, op. cit. „Wo das Wert-Objekt das Wertgefiihl nicht verur- 
sacht, da ist Urtheil über die Existenz des Wert-Objektes,. Ursache des Wert- 
gefiihls; das Urtheil ist es hier, welches dia Verbindung zwischen Vertgefiihi 
und Wertobjekt herrscht“, p. 21. 

2) A. Meinong, Uber Annahmen. li Aufl. Leipzig, 1910, Cap. Begehrung- und 
Wertpsychologie. 

de primele două cazuri când e vorba de prezent), d. obiectul este în 
domeniul lucrurilor posibile., In aceste patru cazuri subiectul reacțio- 
nează printr'un sentiment: 1. al existenţei, lucrurile reale, prezente. 
provoacă o reacțiune subiectivă în suflet, o plăcere sau o durere, 2. al 
neexistenţei, 3. al dorinţei, 4. al fanteziei. Aceste sentimente dau naştere 
valorilor trăite ale subiectului. Toate aceste valori sunt subiective, sunt 
aprecieri ale individului. Lor le corespund însă alte valori ale obiectului, 
care iau, de cele mai multe ori, forma unor însușiri ale obiectelor. 
„Aceste valori sunt: valoarea a ceea ce e dat, a ceea ce nu e dat, a ceea ce 
e dorit şi valori ale fanteziei (Gegebenheits- Nichtgegsbenheits- Be- 
gehrtheits- und Phantasiewerte). Valoarea care se naște din existența 
unui obiect față de un subiect e o valoare actuală; dacă presupunem însă 
existența obiectului în dependenţă de o condiţie, atunci sentimentul 
legat de condiţia existenţei obiectului dă naştere unei valori potențiale. 
După cum se vede concepția lui Meinong este ceva mai complicată 
pentrucă el dă, în alcătuirea valorii, un rol însemnat elementului inte- 
lectual, pe lângă cel afectiv. 

Inrudit în oarecare măsură cu Meinong este Ackenheil 1), care 
afirmă existența a două temeiuri pentru valori şi anume: a. sentimentul 
de plăcere sau neplăcere, b. judecata intelectuală. Cele mai multe 
valori, pe care le afirmăm noi, capătă forma de scop sau mijloc de 
acțiune, căci, în genere, valorile se aplică în viață, cată să se realizeze. 
In aprecierea scopurilor sau mijloacelor valoarea rezultă numai din 
judecată, care axată putinţa de a ajunge şi de a îndeplini un scop. 
Valorile bazate pe sentimente sunt posibile atunci când există senti- 
mente actuale de plăcere sau neplăcere sau chiar numai dispoziții către 
asemenea sentimente, pe când valorile judecății rezultă numai dintr'o 
judecată actuală. 

Concepţia emoționistă a valorii, aşa cum a afirmat-o Meinong, 
a fost mult criticată. Astfel Krueger 2) îi obiectează, lui Meinong că 
a pus valoarea în dependenţă în special de plăcere. Fenomenul valorii 
nu se poate reduce la sentimente de plăcere, căci dacă punem la baza 
valorii așteptarea plăcerii, se poate ca așteparea să fie înşelată şi atunci 
valoarea este distrusă: 

In contra lui Meinong se ridică şi Theodor Lipps3), cane atacă 


CE a iC Ret: 
1) F. Ackenheil, op. cit. 
2) Krueger, op: cit. 
3) Th. Lipps, op. cit. 

introducerea judecății ca fundament al valorii. El afirmă că colaborarea 
sentimentului valorii cu acel al judecății în alcătuirea valorii înseamnă 
deducerea valorii din conştiinţa realității unui obiect. Lipps raţionează 
în modul următor: dacă sentimentul valorii e un sentiment al jude- 
căţi, este în acelaşi timp şi un sentiment de plăcere rezultat nu din 
reprezentarea uuui obiect, ci din conştiinţa realității sale, căci această 
conştiinţă ia forma unei judecăți. In felul acesta valoarea ar cuprinde 
în sine şi realitatea. Lipps face deosebire deci între reprezentarea unui 
obiect şi judecată, în sensul că judecata este conștiința realităţii unu: 
obiect, pe când reprezentarea nu implică realitatea. Lipps însă comite, 
afirmând judecata ca o conştiinţă a realităţii, c eroare, deoarece trebue 
să facem deosebire între două noţiuni, judecată şi conștiință. Judecata 
e numai o activitate de relație, subiectivă, constantă, între două con- 
ținuturi psihice, iar cunoştinţa implică şi conştiinţa realității obiec- 
tului, a reprezentărilor gândite. Ori un sentiment al valorii, zice Lipps, 
e o plăcere legată de sensul unui lucru, na de existenţa lui. De pildă, 
mă bucur de o zi frumoasă, de fapt nu mă Lucur de obiect ca atare, 
ci de aceea că vremea frumoasă înseamnă ceva pentru mine. Prin ur- 
mare, conchide Lipps, valoarea nu e un sentiment al judecății. 

Meinong are dreptate însă numai întru cât accentiază sentimentul 
ca purtător al valorii. Prin sentiment al judecății a vrut Meinong să 
accentueze şi elementul intelectual al valorii, deoarece fenomenul valorii 
e mai complex decât pare, Sentimentul e numai un indiciu empiric al 
valorii, numai un element al ei, nu esenţa ei în întregime. Ceea ce 
îi putem obiecta însă, cu mai mult temei, lui Meinong, e faptul că el 
vorbeşte de subiect, ca şi cum obiectul ar avea o activitate proprie a 
sa, care ar determina. subiectul. 

Printre susținătorii convinşi ai concepției emoţionaliste a valorii, 
trebue să-l considerăm și pe Fonsegrive. Acest cugetător afirmă că, 
deşi sentimentele variază, deşi ele au o culcare afectivă deosebită, 
totuşi „din cauza asemănării legilor celor mai esenţiale ale ființei ome- 
neşti sunt sentimente universal răspândite care pot alcătui baza gene- 
rală a oricărei valori formulate de oameni“ Vom vedea mai târziu 
ce e adevărat şi ce nu din această concepție emoţionalistă. 


j a a, 
1) George Fonsegrive, Recherches sur la théorie des valeurs. Revue philosoph. 


1910.TLXIX, p. 571. 

III. CONCEPŢIA VOLUNTIARISTĂ 


Teoriei afective sau emoţionaliste a valorii i se opune teoria volun- 
taristă. Această concepție deduce valoarea din voință sau din dorinţă. 
Meinong, deşi reprezentant al teoriei emoţionaliste, a văzut totuşi că 
tot ceea ce este emoțional are în sine şi ceva volitiv, căci el admite în 
emoțional două elemente: sentimentul şi dorinţa prin combinarea cărora 
se produce fenomenul valorii. Meinong afirmă că între sentiment şi 
dorinţă se poate stabili o legătură prin ideea de valoare, în sensul că 
nu poate fi dorit nimic, dacă n'are cel puţin o importanţă pentru sen- 
timentul individului. Ehrenfels caută să întemeieze valoarea numai pe 
dorință. El face' deosebire între dorință ca element activ-volitiv şi 
sentiment ca stare pasivă, cum îl considera el. Valoarea nu se poate 
produce printr'un raport cu stări pasive, cum sunt plăcerea sau neplă- 
cerea, ci prin raportul cu dorinţa, tendinţa. Deci un obiect are valoare 
fiindcă este dorit. Ehrenfels spune textual: „valoarea este raportul obiac- 
tivat al unui lucru cu o dorință omenească îr.dreptată asupra lui“ 1). 
Dar ce înţelege Ehrenfels prin dorinţa unui lucru? Pentru economia 
politică dorinţa unui lucru înseamnă tendinţa de a-l poseda. Pentru 
Ehrenfels însă dorința sau valoarea lucrului este numai dorința exi- 
stenţei sale. Dar pentruce dorim un lucru? Pentrucă ne este util şi 
mai ales pentrucă măreşte fericirea noastră: Condiţia psihologică pentru 
alcătuirea valorilor este contribuirea la fericire. Orice obiect, pe care 
ni-l imaginăm realizat și aducător de fericire, este dorit şi deci are 
valoare. Aceasta numește Ehrenfels raport de valoare. Mărimea unei 
valori este determinată de intensitatea dorinţei corespunzătoare, care 
și ea este determinată, la rândul ei, de relativa trebuință de fericire. 
Valoarea nu depinde însă numai de dorinţa actuală, dintr'un anumit 
timp, a unui individ, căci în cazul acesta ar urma că nu pot exista 
valori durabile, ci numai momentane ca şi dorinţele. De aceea Ehren- 
fels nu înţelege prin dorință numai dorința actuală, ci şi dorințele 
potenţiale. Cu toate că Ehrenfels este atât de categoric în afirmarea ele- 
mentului volițional în alcătuirea valorilor, totuși el e nevoit să recu- 
noască şi rolul sentimentului, căci nu putem vorbi despre schimbarea 
valorilor decât atunci când avem o schimbare a dispozițiilor afective. 
Prin urmare sentimentul explică procesul de transformare, dinamismul 


1) Chr. Ehrenfels, op. cit. p. 89, 

„valorilor. Dispoziţia afectivă este capacitatea ce avem noi de a lega 
anumite sentimente de plăcere sau neplăcere cu anumite fenomene psi- 
hice. Cauzele schimbării dispoziţiilor afective pot fi cunoscute şi necu- 
noscute. În alcătuirea şi schimbarea valorilor, cauzele care modifică 
şi determină dispoziţiile afective au foarte mare importanță. Cauze ne- 
cunoscute, care determină aceste dispoziţii, pot fi: ereditatea şi evoluția 
organică (în diferite etape ale vârstei avem diferite dispoziţii afec- 
tive, datorite schimbărilor organice). Acestea sunt cauzele fiziologice 
determinante ale dispoziţiilor afective, dar mai sunt însă şi alte cauze 
modificatoare, cele psihologice. 

Primele cauze dau oarecum structura valorii, iar celelalte explică 
evoluția ei. Aceste din urmă cauze sunt mai numeroase. Astfel e obiş- 
nuința şi desobişnuința: o plăcere sau o neplăcere, dacă se repetă, 
scade în intensitate şi deci valoarea constatată de aceste sentimente 
suferă schimbări. Ceea ce e obişnuit pare-se că are o valoare mai mică 
tocmai prin faptul că nu mai e dorit cu atâta inensitate. Dar asupra 
schimbării valorii influențează foarte mult factorul social. 

Ehrenfels recunoaşte rolul factorului social, pe care-l preţueşte 
foarte mult Schmoller, pentru alcătuirea valorii. Prin sugestia, pe care 
o exercită societatea asupra indivizilor, se schimbă toate valorile in- 
dividuale. ” 

Ehrenfels a pus deci valoarea în dependenţă de dorinţă, căci dorim 
tot ceea ce ne place, dar nu tot ceea ce ne place este valoare. Fhrenfels 
nu a făcut deosebire între plăcere și valoare. Plăcerea este o stare mo- 
mentană, pe când valoarea, în genere, pare deslegată de momentele 
trecătoare şi repezi ale vieții zilnice. Pe lângă aceasta ceva poate avea 
valoare chiar dacă în prezent nu-mi produce plăcere. De asemenea poate 
fi considerat ca o valoare ceva ce nu există şi nu va exista poate în 
timp. 

Şi Krueger face deosebire între valoare și o dorinţă actuală. După 
dânsul dorința actuală e ceva trecător, momentan, pe când valoarea 
e ceva constant şi complex. Dorinţa e un fenomen actual caracterizat 
numai prin sentimentul tendinței, pe când valoarea e o legătură con- 
stantă între o dorinţă determinată şi un complex de conţinuturi psihice. 
După Krueger valorile în genere sunt „dispoziţii către anumite do- 
rinți“ 1). Nu este însă suficient atâta, căci această dispoziţie nu devine 


1) Felix Krueger, cp. cit. p. 39. 

valoare propriu zisă decât atunci când şi alte condiţii sunt realizate. 
Deci valoarea e o dorinţă potențială „atât timp cât condiţiile compli- 
mentare, pentru realizarea sa, adică condiţiile ce stau în legătură con- 
stantă cu dorințele corespunzătoare, nu sunt date“ 1). Prin urmare 
Krueger e tot un voluntarist, care complectează pe Ehrenfels, caracte- 
rizând valoarea, nu numai prin dorinţă, ci prin momentul constantei 
şi complexității. 

Deasemeni voluntarist este Eisler, care afirmă, că valoarea unui 
lucru constă în puterea sa de a mulţumi o trebuinţă, de a realiza un 
scop dorit, de a da satisfacție voinţei 2). 


Voluntarismul valorii mari are ca reprezentanți de seamă pe Wundt, 
Prischeisen-Kohler, Richter, Hermann Schwarz. Toți aceştia concep 
valoarea ca un scop pus de voință. Astfel Frischeisen-Kohler zice: va- 
lorile sunt concepte despre scopurile acţiunii omenești“ 2). E] are o con- 
cepție voluntaristă practică. Tot aşa Richter afirmă că valoarea e de- 
terminată de voinţa omului. Valoarea este tot ceea ce e dorit ca scop. 
Valoarea se confundă cu scopul voit, de aceea un tot de valori este 
„O legătură de scopuri dorite“ 4). Voluntarist este după noi şi Wundt, 
pe care însă Kraus îl consideră drept emoționalist. 

Wundt, cercetând caracterele generale ale vieţii spiritual: admire 
trei caractere proprii: a. determinarea valorii, b. punerea de scopuri, 
c. afirmarea voinţei. După Wundt tot ceea ce e spiritual e supus va- 
lorii, e supus acestei noțiuni, care nu-și găseşte aplicare la fenomenele 
din domeniul fizic, căci acestea considerate în sine şi pentru sine, nu 
sunt nici bune nici rele. Sentimentul e o condiție subiectivă a valorii. 
S'ar părea după această afirmare că Wundt susține teoria emoționa- 
listă a valorii. Kraus s'a oprit aici şi după această considerație l-a 
clasat pe Wundt printre partizanii emoționalismului. Această apreciere 
nu este însă exactă, căci Wundt merge mai departe. Orice determinare 
de valori se bazează pe existența unor anumite scopuri, pe reprezentări 
finale. Dar punerea oricărui scop depinde de voință, căci, zice Wundt 





1) Felix Krueger, op. cit. p. 39, nota 2. 

2) Rudolf Eisler, Wörterbuch der philosophischen Begriffe, Artico! Wert. 

3) Frischeisen-Köhler, Wissenschaft und Wirklichkeit, Berlin und Leipzig, 
1912, p. 101. 

4) Raoul Richter, Einführung in die Philosophie, II Auflage, Berlin, 1912. Der 
Begriff des Wertes. 

„sentimentul, din care provine determinarea valorii nu e nimic altceva 
“decât voinţa în stadiul iniţial al desvoltării sale psihologice“ 1). 

In sfârşit tot între voluntariști trebue să cităm pe Hermann 
Schwarz care afirmă că omul atribue lucrurilor valoare numai pentrucă 
Je doreşte, pentrucă face din ele scopuri imediate sau mai îndepărtate 
ale voinței sale. El zice: „valori numim noi toate scopurile mijlocite 
sau nemijlocite ale voinţei“ 2). 

Un voluntarism timologic deosebit reprezintă Hermann Cohen şi 
Münsterberg. Hermann Cohen 3) vorbește de o voinţă pură în produ- 
cerea valorii, nedeterminată de motive și mobile sensibile, ci de ideea. 
adevărului. Münsterberg de asemenea consideră ca valoare satisfacția 
unei voințe, independent de orice interes personal. Această satisfacţie 
nu este ea însăşi decât realizarea unei voințe. Münsterberg afirmă, că 
în sistemul finalității individuale nu putem avea adevărata valoare, 
deoarece raportul cu personalitatea individuală da naştere numai unor 
valori temporare, pieritoare, condiționate. De aceea valorile universal 
valabile nu sunt nici fizice, nici psihologice, nici istorice, ci ele aparțin 
„celei mai adânci esențe supra-cauzale şi supra-individuale a lumei“ 4). 
Prin urmare aceste valori sunt universale, întru cât se impun oricărei 
fiinţe spirituale, dar nu sunt dependente de voinţa individuală. Se im- 
pune însă problema: cum se poate să voim ceva care nu are relaţii cu 
persoana noastră individuală 5). Aici e vorba însă de o voinţă care 
serveşte realitatea eternă, de o voinţă „care vrea să utilizeze propria mea 
existență numai ca mijloc auxiliar pentru construirea unei lum: absolut 
valabile“, Voința care dă naştere valorilor e o voință pură, e o voință 
nedeterminată de plăcere şi neplăcere, e voinţă ce se afirmă èa însăși 
prin acte, ce se conservă, se armonizează cu ea însăși şi se desavârșește. 
Prin urmare dincolo de experienţă e o voinţă către valoare și noi, prin 
actele noastre, suntem un mijloc de realizare a acestei voințe. După 
cum se vede, putem afirma că concepția lui Münsterberg este în 1eali- 
tate un voluntarism-metafizic-mistic. 

Pe lângă aceste concepţii grupate în două mari direcţii: emoţiona- 





2) W. Wundt, Logik der exakten Wissenschaften, [Il Aufiage, Stuttgart. p. 34. 

2) Hermann Schwarz, Psychologie des Willens (zur Grundlegung der Ethik) 
Leipzig, 1900, p. 34, 

3) Hermann Cohen, Logik der reinen Erkenntnis, Berlin, 1902. 

4) Hugo Münsterberg, ` Philosophie der Werte, Leipzig, 1908, p. 39. 

5) Hugo Münsterberg, op cit., p. 59. zi 

listă şi voluntaristă, putem cita o concepție care se apropie de cea volun- 
taristă, de care însă, în același timp, se deosebeşte foarte mult. Aceasta 
e concepția lui Th. Lipps. 

După Lipps valoarea e un fenomen intermediar între voinţă şi 
gândire. Lipps a văzut just, că în fenomenul valorii se întrepătrund 
toate funcțiunile psihice şi: de aceea a căutat să determine valoarea 
prin totalitatea elementelor sufletești, El recunoaşte că valoarea este 
legată de noţiunea de activitate, — aici e tinctura voluntaristă a con- 
cepţiei sale — totuşi el nu confundă valoarea cu dorința de a poseda 
obiectul. El zice: „valoarea unui obiect este altceva decât tendința 
sau voinţa lui“ 1). Cum se naşte valoarea după Lipps? Valoarea nu 
este altceva decât pătrunderea întrun obiect, decât introducerea pro- 
priului nostru suflet în obiecte pe deoparte, iar pe de alta, apârceperea 
unui obiect deosebit de persoana noastră. Valoarea născută prin trans- 
punerea eului într'un obiect gândit e valoarea empatică 2), iar valoarea 
cealaltă e apercepută. Valoarea născută în aceste două moduri implică 
sentimentul plăcerii. Lipps a introdus deci toate cele trei elemente sufle- 
teşti, fără a determina valoarea în mod mul;umitor. Dacă restrângem 
într'o formulă concepţia lui asupra valorii, vom spune: valoarea este tot 
ceea ce apercepem deosebit de noi, precum şi tot ce e în armonie cu eul 
nostru, prin empatie. In această concepție nu lipseşte elementul intelec- 
tual, căci avem travaliul de apercepere, de sezisare a obiectelor; apoi 
avem şi elementul afectiv, plăcerea care întovărăşește apercepția şi em- 
patia şi în sfârșit voința, care e la baza ambelor operaţii. De aceea senti- 
mentul valorii e un sentiment de plăcere rezultat din comunitatea eului 
cu obiectul, din confirmarea eului psihologic. 


IV. CRITICA ACESTOR CONCEPŢII 


Din cele două mari concepții expuse, concepția emoționalistă e cea 
mai largă şi cuprinde oarecum pe cea voluntaristă. E greu să dăm prio- 
ritate unei concepții, pentrucă ambele sunt unilaterale. Windelband a 
văzut just că în vieaţă se încrucişează tot felul de valori, fie ele bazate 





1) Theodor Lipps, Vom Fiihlen. Wollen und Denken. (Versuch einer Theorie 
des Wollens, Leipzig, 1907, p. 192, 

2) Theodor: Lipps, Lipps îi zice Einfiihlungs-Wertung, noi am tradus prin 
valoarea empatică. 

pe sentiment, fie pe voință. El afirmă chiar că orice sentiment e şi o 
voinţă de plăcere și respingere a neplăcerii. El recunoaşte importanța 
şi a sentimentului şi a voinţei în deteminarea valorii, căci „dacă se înlă- 
tară voinţa şi srmţirea, nu mai există valori“ 1). 

Concepţiile acestea sunt unilaterale pentru că ele pleacă dela premise 
greşite în genere. Astfel emoţionalismul e bazat pe susținerea că senti- 
mentul e realitatea originară, gândirea şi voinţa fiind derivate cin senti- 
ment. Din punct de vedere psihologic se ştie cât de falsă este această 
susţinere, deoarece între funcțiunile fundamentale nu este vre-un raport 
de reducere cauzală. 

Pe lângă aceasta nu se poate admite în mod absolut sentimentul 
ca bază a valorii, căci nu orice sentiment indică şi o valoare. Valoarea 
nu este imanentă, cum susține Maier 5), oricărui sentiment, ci numai 
sentimentelor reprezentative, adică numai acelora prin care subiectul 
ia o atitudine faţă de o reprezentare, numai acelora care întovărășesc 
o judecată. Voluntarismul pe de altă parte reduce totul la voinţă, consi- 
-derând valorile sentimentului calindicaţiuni numai ale voinţei. De aceea 
definește plăcerea ca mulţumire a voinţei, iar neplăcerea ca nemulțu- 
mirea ei. Reprezentanţii concepţiei voluntariste au considerat realizarea 
clar pentru ilustrarea acestei confuziuni îl găsim la R. Eisler, care zice 
că valoarea unui lucru constă ,„ în importanţa pe care o are pentru con- 
valorilor prin voință, drept întemeierea lor pe voinţă. Un exemplu foarte 
ştiinţă, atunci când apare ca folositor pentru mulțumirea unei trebuinţe, 
pentru realizarea unui scop şi deci ca demn de a fi dorit“ 3). Volunta- 
riştii nu au văzu: că voinţa realizează valori determinante de sentiment. 
Intensitatea dorinţei de realizare a unei valori depinde de sentimentul 
valorii. Ehrenfels, de pildă, explică intensitatea dorinţei prin diferenţa 
de intensitate a reprezentărilor din conştiinţă, căci prin dorinţă el în- 
țelege o reprezentare a unui obiect gândit ca dobândit sau înlăturat de 
noi. De fapt însă voinţa de a dobândi o valoare, de a realiza, e determi- 
nată de sentimente ale valorii. De sigur că oricine se poate întreba: 
există valori pentrucă le doresc eu, sau doresc valori care există înainte 
de voinţa mea? Sau tot aşa ne putem întreba de ce dorim un lucru şi nu 
replica : dorim un lucru pentrucă satisface o trebuinţă, pentrucă cores- 

1) W. Windelband, Einleitung in die Philosophie-Tübingen, 1914, p. 253. 

2) Heinrich Maier, Psychologie des emotionalen Denkens, Tübingen, 1908. 

3) Rudolf Eisler, Der Zweck (Seine Bedeutung für Natur und Geist) Berlin, 
1914, p. 140. 

punde unui scop mai bine decât alt lucru. Cu acest răspuns n'am lămurit 
însă deloc cum dorința dă naştere valorii, decarece cercetând mai de- 
parte vedem că preferința. unui lucru, pe care-l doriin, e datorit unui 
travaliu de comparație a lucrurilor şi valoarea pe care ne-o p'nem <a 
scop, e aceea rezultată din această judecată. Sentimentul care indică 
valoarea, e un rezultat al judecății. De aceea foarte just a văzut Meinong 
când a afirmat că sentimentul valorii e un sentiment al judecății, Astfel 
a introdus el în valoare şi un element intelectual. ` 

Emoţionaliştii au privit în genere valoarea numai ca fenomen intern 
psihic, iar voluntariştii au cercetat de fapt procesul de realizare a valorit. 
Ei au văzut că valoarea determină acțiunea noastră şi că forma concretă 
pe care o ia este aceea a unui scop — de aci au conchis că valoarea 
este tot una cu scopul sau că presupune scopul. Intr'adevăr între valoare 
şi scop este foarte mare legătură. Voința are putinţa de a determina 
valori practice tocmai pentrucă poate pune scopuri. 

Vedem deci că valoarea nu poate fi numai o dorință căci dacă 
ebiectele ar avea valoare numai prin dorința noastră, urmează că odată 
cu încetarea dorinței subiective să înceteze şi valoarea. Dar aceasta nu 
se poate admite, deoarece sunt obiecte cărora li se atribue valuri inde- 
pendent de dorința noastră. Dacă am admite dorinţa ca bază a valorii, 
am subiectiviza toate valorile și atunci am ajunge la un haos de valori. 

După noi valoarea e o dispoziție inerentă spiritului, care are ca 
formă fenomenală de manifestare raportul funcțional al unui subiect 
cu un obiect,. obiectul fiind un motiv pentru „actualizarea dispoziții 
psihice de valoare. Natura acestei dispoziții psihice a fenomenului 
valorii nu se poate reduce numai la sentiment și voință, căci ea e un 
complex sufletesc în care intră toate elementele psihice. Noi credem 
că fenomenul valorii e un sentiment ce întovărășește o judecată şi care 
caută să concretizeze obiectul său subt forma unui scop. Valoarea noi 
o simţim de fapt şi aceasta ne împiedică uneori de a putea determina 
ou uşurinţă natura sa. 

Lalande, criticând teoria valorilor lui Urban spune despre valoare 
că: „e un sens atribuit unui ansamblu de stări de conştiinţă, obiect 
şi gândire deodată, sau mai bine obiect întru cât e gândit şi gândit de 
un spirit, a cărui natură este esențialmente teleologică 1): 

1) Lalande, La théorie des valeurs. O critică a operilor lui Urban: Valuation 


its nature und laws, being an introduction to the general Theory of value. Revue 
philosophique, 1910, Tome LXIX, p. 306. 

Mai departe Lalande însuşi admite cu Urban existența celor trei 
clemente psihice, căci recunoaşte că „chiar sentimentul deosebit de 
simpla tendință, implică întotdeauna” preexistența unor acte cogni- 
tive“ 1), 

De sigur că orice subiect, care are un sentiment al valorii caută să-l 
realizeze. Realizarea se face prin forța activă a sufletului, prin voință. 
Realizarea unei valori se face în bunuri, care iau forma scopului acțiu- 
nilor omenesti. De aici legătura dintre valoare şi scop. 

In privinţa raporturilor dintre scop şi valoare sunt trei păreri: 
a. valoarea presupune scopul, b. scopul presupune valoarea, c. scopul 
şi valoarea pot fi separate, pot exista fără vreo legătură între ele. Prima 
părere e reprezentată de F. Somlo, von Hartmann, Richter, Kreibig, 
etc. Astfel după Richter nu există valoare decât acolo unde este scop 
voit. Prin urmare, valoarea presupune voinţa unui scop. El afirmă chiar 
că ordonarea valorilor trebue făcută după mijloace şi scopuri 2). 

Tot aşa Eisler afirmă că orice valoare presupune un scop, fie indi- 
“vidual, fie general. 

A doua părere susține tocmai contrarul, că valoarea e baza scopului. 
Intr'adevăr voința noastră își poate pune o mulțime de scopuri, faptul 
însă că alege numai unele pe care le urmărește dovedeşte că ea a fost 
determinată de anumite motive, între care a existat o luptâ. Motivele 
“acestea nu sunt altceva decât valori și cea mai puternică valoare a de- 
terminat alegerea şi impunerea unui anumit scop. 

In sfârşit a treia părere e aceea susținută de Hermann Schwarz 
care afirmă că conștiința valorii uneori premerge conștiinței scopului, 
iar alte ori nici nu e întovărășită de conștiința scopului. Schwarz face 
această afirmare, plecând dela o curioasă teorie a voinţei. După dânsul 
voinţa nu are un obiect şi deci nu are nici reprezentarea unui scop. El 
neagă astfel părerea generală, admisă de psihologia empiristă, că re- 
prezentările dau voinței direcţia, obiectul, iar sentimentele intensitatea. 
După Schwarz noi voim uneori fără a avea niciun scop — în cazul 
acesta nu putem admite că reprezentările sint obiectul voinței — iar 
alteori ajungem la ceea ce nu voim. Tot aşa sentimentele nu pot da 
voinţei intensitatea, pentrucă foarte adesea noi voim cu destulă inten- 
sitate, fără a .avea un sentiment tot aşa de intens. Schwarz vrea să 





1) Lalande, op. čt., p. 307. 
2) Raoul Richter, Einführung in die Philotophie, III Auilage, Berlin, 1914 

stabilească natura instinctivă a voinţei, adică existenţa unor voliţiuni, 
care nu sunt determinate de reprezentarea obiectului. El afirmă cate- 
goric: faptul că noi credem în mişcarea voinţei noastre după reprezen- 
tări, după scopuri, constitue o minciună a conștiinței (Eine Lüge des 
Bewusstseins). Această teorie este absolut falsă. Voința noastră este 
determinată de motive şi mobile, deci de reprezentări şi sentimente. 
Se poate ca elementul intelectual, reprezentativ care determină voinţa, 
să fie întunecat, dar el nu lipseşte în niciun caz 1). 

Prin urmare, revenind la valoare şi scop, după noi scopul şi va- 
loarea sunt două concepte în foarte strânsă legătură, deoarece valoarea 
practică e posibilă numai printr'un scop și în vederea unui scop; iar 
pe de altă parte orice scop e o valoare, rezultată însă din compararea 
altor valori. Scopul e o noţiune cu aplicare în viața practică, el nu este 
altceva decât valoarea care a dobândit un conținut determinat şi care- 
devine realizabilă. Deci scopul e valoare ce se realizează. Pentru alcă- 
tuirea unui scop facem un adevărat, triaj între diferite valori şi aceea 
care e recunoscută superioară şi realizabilă devine scop. Scopul este 
deci întrun cuvânt concretizarea valorii. 

„Existenţa, realitatea, este primitoare de valoare, iar scopul e dă- 
tător de valoare“ cum zice Bauch 2). . 

Din cele st .diate până acum reiese clar că valoarea presupune 
conştiinţa, că nu poate exista valoare decât acolo unde e simţire, jude- 
cată, cu un cuvânt funcțiune psihică, Accentuăm aceasta pentrucă sunt 
unii filosofi, care, în cercetarea filosofică a valorii, au alunecat pe o 
pantă periculoasă, căzând în metafizică. Vom cerceta pe scurt.curentele 
străine psihologiei, curentele metafizice, născute însă din cercetări psi- 
hologice, sau înrudite cu astfel de cercetări, în problema valorii. 


V. CURENTE STRAINE PSIHOLOGIEI 
IN FILOSOFIA VALORII 
(Curente metafizice) 


Vorbind despre concepția voluntaristă a valorii am stăruit puțin 
asupra curentului reprezentat de Münsterberg şi am arătat că el de- 





1) W. Wdndt, Cf. Grundriss der Psychotogie. Motivele şi mobilele sunt 
numite de Wundt în terminologia germană Beweggrund şi Triebfeder. 

2) Bruno Bauch, Ethik. Die Philosophie im Beginn des Zwanzigsten. Jahr- 
hunderts, p. 250, 

păşeşte cu totul orice cercetare psihologică, pierzându-se în speculații 
metafizice. Miinsterberg pleacă dela deosebirea dintre voința animalică- 
instinctivă şi voinfa pură, voinţa liberă. Omul, întru cât posedă o voinţă 
animalică, stabileşte valori personale, relative și condiţionate, valori 
dependente de dorințele sale subiective, iar întru cât are şi o voinţă 
pură, poate stabili valori absolute necondiționate, referitoare la eul 
său, Valoarea necondiționată nu există în viața psihică individuală, 
nici în cea socială. Pentru Minsterberg ca şi pentru Schopenhauer, 
valoarea necondiționată este o voinţă a valorii într'o lume supra-per- 
sonală. Această voinţă e autonomă nu e determinată de plăcere sau 
neplăcere, aceasta e adevărata voinţă reală. Münsterberg consideră 
drept ireale, valorile personale stabilite prin ajutorul voinţei individual- 
omeneşti. Voința poate fi privită în trei feluri, zice Münsterberg şi 
anume: a. Ca obiect psihologic, ca fenomen psihofizic; în cazul acesta 
voinţa se afirmă în lumea existentă externă prin felurite acţiuni; b. ca 
o confirmare a eului-subiectiv al cunoştinţelor; c. ca partea unei lumi 
existente independent de noi, ca o parte a lumii voințelor supra-indi- 
viduale. Voința omenească poate stabili valori adevărate numai întru cât 
e o parte din această lume de voinți supra-individuale. Deci valoarea 
e satisfacerea unei voinfi cosmice, de sine stătătoare, care nu e altceva 
decât autoafirmarea realității, Valorile absolute sunt acele care rezultă 
din realizarea voinţei universale. 

Vom vedea mai târziu ce sens are această filosofie a lui Münster- 
berg, deocamdată ne interesează faptul că Münsterberg, plecând dela 
ideea că „valorile aparţin lumii voinței“ 1), caută să dea o explicare 
metafizică a temeiului valorii. Deci punctul de plecare este psihologic, 
dar teoria pe care o construeşte este metafizică. Aici este dealtminteri 
şi greşala teoriei sale. 

Tot dela studiul psihologic al valorii pornește şi Ed. v. Hartmann. 
El pune valoarea în dependență de un scop, afirmând că de calitatea 
scopului depinde calitatea valorii. Dacă nu există scopuri obiective, 
nu există nici valori obiective. De aici începe Hartmann a introduce 
elemente metafizice şi a transforma psihologia valorii într'o metafizică. 
El admite existența unor scopuri obiective puse de o voinţă obiectivă. 
Valorile obiective determinate de această voinţă nu au nevoie de o recu- 





1) Hugo Münsterberg, Philosophie der Werte- (Die Werte gehören der ge- 
wallten Welt zu Passim). 

noaştere din partea ciùiva. Hartmann admite valori de care noi oamenii. 
nu suntem conștienți, fie pentrucă ele nu afectează voința noastră sau 
o- afectează prea puţin, fie că voința noastră e în contrazicere cu voința 
obiectivă care pune scopuri. Dacă nu există în lume o voinţă obiectivă, 
o idee obiectivă, care să pună scopuri obiective, atunci nu poate fi. 
vorba decât de valori subiective, adică de o potrivire a lucrurilor cu 
scopurile puse de voinţa și reprezentarea ncastră. Dacă există însă 
scopuri şi valori obiective atunci ce raport există între ele? 

Hartmann admite trei raporturi a. Un raport de concordanţă, 
b. de coexistență, c. de contrazicere 1). 

Dacă voinţele individuale sunt derivate dinir'o voință absolută, 
raportul lor e de concordanță, căci ele sunt părti omogene ale unui 
tot unitar. 

In al doilea rând, dacă voințele individuale își îndeplinesc scopul 
lor determinându-se după motive conștiente, atunci ele pot coexista ca 
un scop obiectiv. Dacă însă motivarea conştientă cuprinde în sine 
şi eroarga, atunci scopurile individuale, pot intra în contradicţie cu. 
scopul obiectiv. In care forme de valori se observă concordanța sco- 
purilor obiective cu cele subiective? Concordanţa lor se vădeşte în 
valorile religioase, morale, estetice și intelectuale, 'când spiritul ome- 
nesc se îndreaptă către valori supreme deosebite de dorinţele sale. Co- 
existența se manifestă în valorile convenţionale, iar contrazicerea, atunci 
când un individ, de pe o anumită treaptă de individuare, vine în 
contrazicere cu scopurile unor grade de individuare, de ordine mai 
înaltă. Când un individ greşește în determinarea conştientă a scopu- 
rilor sale, el vine în contradicție cu alte valori obiective, recunoscute 
ca atare. 

Von Hartmann afirmă existenţa necondiționată a valorilor obiec-- 
tve stabilite de o voinţă obiectivă. Ştiinţa se ocupă cu valorile subiec- 
tive numai în raporturile lor cu adevăratele valori, care sunt cele obiec- 
tive. Din misterul valorilor obiective caută ştiinţa să prindă ceva. 

Obiecţiunea cea mai de seamă, pe care i-o putem aduce. lui Hart- 
mann este că el a neglijat cu totul condiţiunea fundamentală a valorii, 
anime că ea este un raport funcţional al unui subiect cu un obiect. 
El afirmă existenţa chiar a valorilor independente de o conștiință, ceea 





1) Ed. von Hartmann, Der Wertbegrifi und der Lustbegrii? în Zeitschrift für 
Philosophie und philosophische Kritik, 1896, Bd. 106, Heft 1. 

ce constitue o eroare, căci nu se poate vorbi de valoare decât în legă- 
tură cu o conştiinţă. Apoi e cu atât mai nemulțumitoare concepţia lui 
v. Hartmann cu cât ea nu explică în ce mod aceste valori obiective 
intră în raport cu valorile subiective, cum cunoaşte conștiința indivi- 
duală -valorile obiective. De asemenea nu lămureşte ea nici în ce con- 
stau acele valori obiective, care e caracterul lor deosebitor de valo- 
rile subiective. 

Plecând dela aceeași legătură între scop şi valoare, un ait filosof 
W. Ostwald ajunge de asemenea la o teorie metafizică a valorii. Ost- 
wald din faptul că noțiunea scopului și valorii este și în biologie, 
deduce că ideea valorii „e strâns legată cu viaţa și condiționată de 
particularitățile vieții“ 1). 

Scopul însă nu este numai în lumea organică ci și în cea neorga- 
nică. Aceasta este tema pe care încearcă Ostwald să o dovedească, 
plecând dela consideraţii mecanice. Orice ființă e un complex de 
energie. Energia e substanța generală pe care au căutat filosofii să o 
determine în mod pur rațional. Fenomenele energetice sunt fenomene 
de travaliu. Procesele vieţii nu sunt altceva decât fenomene energetice, 
căci ființele sunt numai niște complexe energetice staționare — nu sta- 
bile — adică elementele lor nu sunt schimbătoare în esenţă, ci numai 
forma fenomenală în care se manifestă ele e schimbătoare. Energia se 
mişcă liber şi în transformările sale se disipează. Ostwald afirmă 
aceasta pe baza legii disipării în teoria mecanică a căldurii, afirmată 
de W. Thomson. Thomson a afirmat că echilibrul de temperatură se 
stabilește prin trecerea căldurii dela un corp mai cald la altul mai rece 
şi acest fenomen l-a înglobat sub legea generală a disipațiunei. De aici 
deduce Ostwald că „tot ceea ce se întâmplă în lume constă înur'o disi- 
pare a energiei libere existente“ 2). Deci viaţa întreagă e un proces disi- 
pativ de energie și cu cât energia-e întrebuințată pentru scopuri mai 
mari și mai bune cu atât viaţa e mai înaltă. 

Care este atunci scopul din lumea anorganică? Este economisirea 
energiei — răspunde Ostwald. Scopul oricărei fiinţe este împiedecarea 
disipării energiei şi întrebuințarea ei în interesul vieţii, iar mijlocul 
pentru aceasta e ordinea. 

De aceea problema centrală a culturii trebue să fie, după Ostwald, 





1)' Wilhelm Ostwald, Der energertische Imperativ, Leipzig, 1912, p. 55. 
2) Wilhelm Ostwald, op. cit., p. 73. 

organizarea energiei libere. In legea disipării energiei sunt izvoarele 
conceptului valorii, afirmă Ostwald. „Această lege stabileşte baza, şi 
cu aceasta, forma generală a valorilor” 1). Valoarea supremă, care se 
impune, este economisirea energiei. Ostwald formulează această va- 
loare, imitând pe Kant, întrun imperativ energetic, care sună astfel: 
„nu risipi energia, apreciaz-o“ 2). Valorile surt obiecte energetice. Ele 
se nasc atunci când „există un plus sau minus de trebuință şi când, 
prin aceasta, este dorită schimbarea unui obiect cu altul“ 3). Astfel 
pentru Ostwald evoluția e o continuă valorificare a energiei. Ea aduce 
fericirea, căci imperativul energetic este identic cu formula fericirei,. 
Imperativul energetic tinde să fie regula generală a acțiunei omeneşti. 

Din sourta expunere a teoriei valorii, după Ostwald, vedem că, 
pornind dela un fenomen psihic, s'a ajuns la un sistem complet de 
metafizică, care ru mai are nicio legătură cu prihologia. Otto Gramzov 
crede că Ostwald are un mare merit prin faptul că a pus fundamentul 
valorii mai adânc decât se pusese până acum. Pentru noi sistemul ener- 
getic, filosofia valorii energetice, a lui Ostwald este absolut neadmi- 
sibilă. In primul rând, premisa dela care pleacă el este fundamental 
greşită. Nu putem vorbi despre scop decât acolo unde este conştiinţă, 
deci nu putem introduce acest concept în lumea anorganică. Vom vedea 
mai târziu, în alt capitol special, care e domeniul de aplicaţie a scopului 
şi cum se alcătuesc scopurile. Pe lângă aceasta, Ostwald vorbeşte de 
valori ca ceva obiectiv, de valori pe care noi le apreciem şi astfel el 
studiază procesul de apreciere al valorilor în realizare, nu însă feno- 
menul subiectiv al constituirei valorii. De sigu: că domeniul anorganic, 
precum şi cel organic, de îndată ce sunt obiecte de cunoştinţă, intră 
întrun sistem logic de valori, dar aceste valori logice, valori de 
cunoaştere, nu sunt tot una cu fenomenul psihic al valorii. 

Am menţionat aceste direcţii metafizice în problema valorii, pentru 
a da o idee cât mai completă de modul cum e tratată această chestiune. 

Noi am stabilit că fenomenul valorii e un fenomen psihic, un 
sentiment, care întovărășeşte o judecată şi care caută să realizeze 
obiectul său subt forma unui scop. Omul stabileşte însă valori dife- 
rite după împrejurările exterioare sau după dispoziţiile sale sufleteşti. 


1) W. Ostwald, op. cit., p. 59. 

2) Idem, p. 85 (Vergeude keine Energie, verwerte sie). 

3) W. Ostwald, Philosophie der Werte. Otto Gramzov, Wollen und Werten, 
1913. 

Mulțimea şi varietatea valorilor nu este un semn de anarhie căci ele 
se pot grupa, pot fi clasificate după un anumit criteriu, stabilindu-se, 
astfel o ierarhie armonioasă, o scară de valori. Cum se pot ordona deci 
aceste valori şi după ce criteriu ? 


VI. CLASIFICAREA VALORILOR 


O clasificare nu este numai o ordonare, o grupare de idei pentru a 
înlesni travaliul științific, ci ea trebue să servească unei teorii, să 
constea din judecăţi adevărate pentru ca prin gruparea și subordonarea. 
lucrurilor, să se poată alcătui o teorie a lor. In acest scop noi ne-am, 
propus a face o clasificare, care să contribue la lămurirea punctului 
nostru de vedere în problema valorii. S'au făcut numeroase clasificări, 
ale valorii, după diferite criterii, dealtminteri foarte variabile. 

Clasificările făcute le putem grupa în mai multe clase, după cri- 
teriile lor. Criteriile, după care s'au grupat valorile sunt următoarele: 
a. valabilitatea valorilor, b. calitatea lor, c. subiectul lor, d. motivele, 
ce au determinat valorile, e. obiectul lor, f. facultatea psihică din care 
isvorăsc valorile, g. sfera lor de aplicare. 

După criteriul valabilităţii, adoptat de F. Somlo, Krüger, Mün- 
sterberg, Meinong, Maier, se deosebesc valori relative şi absolute, 
subiective şi obiective. Al doilea criteriu adoptat de Ehrenfels, Kreibig, 
Cohn, deosebește valori pozitive şi negative, valori proprii şi efecte. 
Al treilea criteriu e acela adoptat de Kreibig, care admite valori auto- 
patice, heteropatice şi ergopătice, după cum subiectul este individul, 
o altă persoană străină, sau în sfârşit ceva nepersonal. Un alt criteriu 
e acela al motivelor valorilor. După acest criteriu H. Schwartz deose- 
beşte valori accidentale-tranzitorii şi valori ale persoanei proprii. Al 
cincilea criteriu e acela al obiectului valorilor, un criteriu general, după 
care avem atâtea grupe câte valori sunt în domeniul cunoștinței şi al 
acțiunii, deci valori economice, etice, juridice, politice, etc. Al şaselea 
criteriu e facultatea psihică, în care se crede că valorile îşi au izvorul 
lor. Fonsegrive de ex., deosebeşte trei feluri de valori: valori sensibile, 
senfimentale şi cognitive, după cum sunt rezultate din senzații, senti- 
mente sau inteligență. In sfârşit al şaptelea criteriu grupează valorile 
după sfera lor de întindere în: valori individuale, sociale şi cosmice, 
sau în valori elementare şi ideale. 

Vom cerceta pe' scurt grupele de valori stabilite şi valoarea crite- 
riilor după care au fost grupate ele, pentru a putea vedea care dintre 
criterii e cel mai just sau, în cazul când nici unul nu e satisfăcător, 
care poate fi criteriul general valabil. 

1. După primul criteriu există valori relative şi absolute, subiective 
şi obiective. Prin valori relative sau subiective se înțeleg valorile deter- 
minate de sentimentul individual şi valabile numai pentru subiect. Mei- 
nong afirmă că orice valoare este relativă întrun dublu înţeles: a. e 
relativă întru cât se naşte prin relația posibilă cu un subiect, deci presu- 
pune un subiect, şi b. întru cât obiectul e așa fel constituit, încât cineva 
e afectat de el, deci o relativitate provenită din constituția diferi- 
telor obiecte. Meinong combate astfel existența valorilor absolute, pe 
când alţii le admit (Somlo). Relative, subiective, condiţionate, sunt 
valorile întru cât valabilitatea lor se întinde numai asupra individului. 
Pot exista însă şi valori absolute. Caracteristica unei valori absolute 
este generalitatea, în deosebire de valorile relative, care sunt indivi- 
duale. Valoarea absolută trebue însă să fie generală pentru toate lucru- 
rile posibile, pe care le gândim noi şi în toate împrejurările. Acestea 
fiind caracterele valorii absolute, rezultă dela sine că nu poate exista 
decât o singură valoare absolută, deoarece dacă ar fi două sau mai 
multe, nu ar putea fi amândouă generale pentru orice subiect şi obiect, 
în orice împrejurări, ci ar trebui să fie circumstanțe, în care să fie 
generală o valoare şi alte împrejurări în care să fie generală cealaltă 
valoare. Bineînţeles că prin existenţa valorii absolute nu afirmăm. inde- 
pendenţa de orice subiect căci această condiţie psihologică a valorii 
este o supoziție necesară oricărei teorii empirice-psihologice. Kant a 
arătat că nu există cunoştinţă fără un subiect, de aceea deci nu poate 
fi vorba de o valoare absolută în sens transsubiectiv, ci de o valoare 
absolut valabilă pentru orice subiect conștient. 

2. După al doilea criteriu există valori pozitive și negative, valori 
scopuri și valori efecte, Prin valori pozitive și negative se înțelege 
plăcerea sau neplăcerea. Această împărțire nu este altceva decât denu- 
mirea valorilor după perechea de sentimente elementare, ce le indică, 
plăcere şi durere. De asemenea după cum tindem spre realizarea unui 
lucru pentru el însuși sau în vederea altui scop, avem valori primare 
sau proprii şi valori derivate sau efecte. Valorile ce nu derivă din 
altele sunt numite şi valori imediate. Ele sunt scopuri în sine. Acelea 
însă care derivă din altele se numesc valori derivate sau mediate. Un 

lucru dorit pentru sine însuşi este o valoare stop, o valoare proprie, 
iar când e dorit ca mijloc pentru un scop, atunci e o valoare-mijloc, 
Ehrenfels întrebuinţează expresiunile Eigenwerth şi Wirkungswerth 
pentru a denumi valoarea, scop şi mijloc. Jonas Cohn le numește valori 
intensive şi consecutive, pentru motivul că atunci când un Jucru are 
valoare în sine, noi apreciem intesitatea sentimentului, pe care 'ni-l 
deşteaptă în noi. In cazul însă când acel lucru n'are valoare proprie, 
noi apreciem relaţia lui cu alte obiecte şi atunci valoarea sa e o 
consecinţă a relaţiei sale cu aceste obiecte. Intre valori-scopuri şi valori 
efecte poate fi un raport de reciprocitate, căci se poate foarte bine 
ca un scop să fie, la rândul său, mijloc pentru alt scop. Astfel; dacă 
` ilustrăm aceasta printr'un exemplu, vedem că pentru Platon, statul 
era realizarea unei idei supreme, era o valoare scop; pentru Hegel 
de asemenea statul reprezintă divinizarea a ceea ce e pământesc, pe 
când pentru Hobbes statul e numai un mijloc pentru a păzi libertatea 
tuturor indivizilor, deci e o valoare-efect. Sau tot așa știința, Unii 
văd în ea un scop suprem, o valoare absolută (Spinoza), alţii văd 
numiai un mijloc pentru acțiune, pentru cucerirea naturii. Acestea ne 
dovedesc că valorile omeneşti se transformă, căci mijloace pot deveni 
scopuri şi scopurilepot deveni mijloace, deoarece omul îşi creează mereu 
scopuri și valori nouă. Acest raport dintre valoare-scop şi valoare- 
mijloc, valoare imediată şi valoare mediată, e foarte important deoarece 
el „condiționează conceptul de normă“ 1). 

3. In al treilea rând s'au, clasificat valorile după subiectul lor. 
Astfel Maier?) deosebeşte valori proprii şi valori străine, sau ego- 
centrice şi altrocentrice. În primul fel de valori noi exprimăm relaţii 
între obiecte şi propriile noastre sentimente şi dorinţi subiective ce 
pot fi satisfăcute, pe când în al doilea fel se arată relaţiile obiectelor 
cu sentimente referitoare la alți indivizi (altruismul). 

Tot din acest punct de vedere stabileşte Kreibig trei grupe de 
valori şi anume: valori aufopatice, hetero şi ergopatice, Valorile auto-" 
patice sunt acelea care au ca subiect individul ce valorifică. Obiectul 
acestor valori poate fi orice conţinut psihic, orice lucru care are vreun 
raport cu subiectul. Fundamentul valorilor autopatice e sentimentul 





1) H. Höffding, La pensée humaine. Ses fermes et see problèmes. Paris, 1911, 


p. 245. 
2) H. Maier, op. cit, Eigenwertvorstellungen şi Freundwertvorstelungen. 

pozitiv de plăcere, e iubirea de sine. Drept cele mai importante valori 
autopatice considera Kreibig valorile igienei. Igiena are o sumă de 
norme timologice, care tind către realizarea principiului celei mai mici 
dureri şi celei mai mari plăceri. Acest fundament al valorilor autopa- 
tice nu duce la un panegoism psihologic, cum s'ar putea deduce, decât 
dacă s'ar face din el singurul fundament al valorii. Valori hetero- 
patice sunt acelea, care au subiect deosebit de ego, și ergopatice ai 
căror subiect nu e o persoană, ci o idee, o instituţie, un produs al 
minţii, etc. 

4. O altă clasificaree a valorilor e aceea a lui H. Schwarz. El deose- 
beşte două feluri de valori în primul rând şi anume: valori acciden- 
tale fransitorii şi valori ale persoanei-proprii 1). Ce sunt aceste valori? 
Schwarz susţine că în psihicul uman e ceva permanent, care constitue 
propriu zis persoana. Acest ceva e permanent în comparaţie cu anu- 
mite fenomene schimbătoare din suflet. Asemenea stări sunt mai ales 
sentimentele. Valorile date de aceste stări sunt: plăcerea şi neplăcerea, 
care apar şi dispar fără a atinge personalitatea în esența sa. Aceste 
sunt valorile accidentale-transitorii. Celelalte valori, care ating perso- 
nalitatea, sunt valori personale. Motivele care determină valorile acci- 
dentale sunt impulsiuni sensibile şi anume dorința și aversiunea; pe 
când valorile personalității sunt determinate de motive superioare. Va- 
lorile sunt o creațiune a voinţei, dar se poate ca voinţa să aibă ca scop 
o persoană străină nouă şi atunci valorile produse sunt altrocentrice. 
Aceste valori pot fi altruistice, când ele sunt determinate de ideea bi- 
nelui semenilor noștri sau inaltruiste-ideale, când n'au ca obiect o per- 
soană (ca ştiinţa, frumuseţea, etc.) sau sociale când se are in vedere 
binele tuturor. 


Valorile accidentale le consideră Schwarz, ca fiind egale cu ceea 
ce Lipps numeşte valori materiale (Sachwert) 2). 

5) A cincea clasificare, după obiectul valorilor, deosebeşte valori 
economice, etice, juridice, politice, estetice, etc. Aceasta nu este pro- 
priu zis decât o enumerare a diferitelor grupe de valori, iar nici de cum 
o clasificare. 





1) H. Schwarz, op. cit. Autorul întrebuinţează termenii: Zustandswert şi Per- 
sonwert. Noi am tradus aceşti termeni, referindu-ne mai mult la explicarea lor, 

2) H. Schwarz, op, cit. Nota 124. Vom vedea mai târziu dacă e justă această 
apropriere, pe care o face Schwarz între Zustandswert şi Sachwert. . 

6. A şasea clasificare deosebeşte valorile după facultăţile psihice. 
Astfel Fonsegrive distinge valori sensibile, sentimentale și cognitive 
sau intelectuale. 

Valorile: sensibile se deosebesc de cele sentimentale prin aceea că 
„plăcerea sensibilă e situată în timp şi localizată în spaţiu, durează 
puțin şi ocupă un mic loc. Ea nu rezultă decât din jocul unui singur 
organ şi nu se simte decât acolo“ 1). 

Valoarea sentimentală „durează mai mult şi nu se localizează. Ea 
e simțită în fiinţa întreagă“ 2). 

Nu, trebue să interpretăm textual cuvintele autorului „localizată 
în spaţiu“, căci e vorba numai de însușirea valorilor 'sensibile de a 
exprima calitatea stărilor noastre organice, viaţa fizică, care ocupă un 
loc în spaţiu — pe când valorile sentimentale denotă unitatea repre- 
zentărilor noastre, intensitatea vieţei psihice. 

Valorile intelectuale său cognitive sunt acelea care se referă la 
adevăr. Totuşi toate aceste trei valori, izvorite din surse diferite, toare 
sunt rezultate aie vieții omului, zice autorul. Ele arată organizarea 
vieţei omenești fizice şi psihice. 

Intelectul nu e ceva izolat, de aceea filosofia valorilor are avane 
tajul de a se prezenta ca o filosofie a omului integral. E o filosofie 
a vieţii 3). 

7. Al şaptelea criteriu e sfera de întindere a valorilor de unde 
rezultă valori individuale, sociale și cosmice, precum şi elementare 
şi ideale. Această clasificare aparţine lui Hoffding. După cum valorile 
privesc pe individ, el fiind obiectul lor, sau societatea sau cosmosul, 
ele sunt individuale, sociale, cosmice. 

Valori elementare sunt acelea a căror sferă de întindere e limi- 
tată la un obiect prezent şi sensibil, iar ideale acelea ce se întind asupra 
unor obiecte nesensibile, independente de condiţii exterioare. De 
fapt această clasificare are drept criteriu obiectul valorii; dar Höffding 
însuşi a denumit acest criteriu „al întinderii“, al sferei şi de aceea l-am 
considerat şi noi ca atare. 

Toate clasificările enumerate au criterii diferite, de unde rezultă 


1) G. Fonsegrive, Recherches sur la theorie des valeurs. Revue Philosophique, 
1910, p. 569. 

2) G. Fonsegrive, op. cit., 569. 

3) G. Fonsegrive, op. eît., Tome LXX, p. 75. 

numeroasele clase de valori, Pentnu a putea stabili, în aceste clasificări, 
o unitate, o sistematizare, avem nevoie de un criteriu unitar şi numai 
de unul singur. Criteriul, pe care noi îl considerăm cel mai admisibil, 
cel mai unitar şi care face posibilă o clasificare generală a valorilor, e 
acela al elementelor predominante îm valori, O valoare rezultă sau 
numai din personalitatea individuală a cuiva, independent de orice 
influență socială, sau din societate. Un individ trăeşte în societate, e 
supus ei şi ca atare alcătueşte valori determinate de societate, cu ele- 
mente sociale, După acest criteriu vom avea două mari clase de valori 
si anume: 1. valori hiperpersonale, în care punem valorile logice şi 
matematice, 2. valori sociale, care cuprind toate celelalte valori, In- 
tr'adevăr în logică şi matematică, singură gândirea individuală deter- 
mină valorile, societatea nu poate influenţa în formarea acestor valori. 
Nu am numit totuşi personale primul fel de valori, pentru a evita orice 
amfibolie, pentru a nu lăsa să se înţeleagă prin personal aportul vre- 
unui element subiectiv. 

Cu problema clasificării valorilor am terminat cercetarea propriu 
zis psihologică a valorii. Nu am mântuit însă cercetarea problemei 
valorii, întru cât chestiunile cele mai importante alcătuesc o reţea de 
alte probleme referitoare direct la valoare. După noi valoarea nu poate 
fi adevărat întemeiată numai pe baze psihologice, pentrucă ea este 
ceva mai mult decât un act psihic. Ea este un posiulat logic, care are 
o manifestare şi o expresie psihologică. 

Valoarea este ceva supraempiric, iar subiectul psihologic este 
numai purtătorul acestei valori. Nu se poate reduce problema valorii 
numai la psihologie, pentrucă în cazul acesta nu ar mai putea fi vorba 
de valori logice absolut valabile. Valorile întemeiate pe baza psiho- 
logiei, sunt foarte relative, pentrucă ele depind de constituția psihică 
a indivizilor, Pe lângă acestea psihologia este o ştiinţă a faptelor şi 
ca atare nu poate întemeia valoarea; ea nu poate explica decât feno- 
menul subiectiv-trăit al valorii, dar nu este în stare să lămurească 
obiectivitatea valorii cunoaşterii, necesitatea valorilor logice, precum 
nu poate concepe nici valorile formale, valorile independent de reali- 
tățile cu care sunt legate. Psihologia nu admite conceptul valorii fără 
legătură cu vreun conţinut imediat. Pentru cercetarea psihologică va- 
loarea e un fenomen în timp, cu 6 formă şi un conţinut determinat. 

Intr'un cuvânt cercetarea psihologică a valorilor a dus de cele mai 
multe ori la un psihologism, care a împiedecat adevărata întemeiere 

a valorii. Generalitatea valorii vom încerca a o stabili pe baza consi- 
deraţiunilor logice şi de teoria cunoaşterii. De aceea logica valorii este, 
pentru noi, adevăratul şi singurul punct just de întemeiere a valorii. 
Psihologia valorii ne-a servit numai pentru a explica fenomenul trăit 
al valorii, 


B. Logica valorii 


Am arătat în introducerea acestui studiu că mai mulți filoson au 
văzut neajunsurile cercetărilor psihologice şi de aceea s'au gândit la 
o altă întemeiere a valorii. Nici unul însă dintre dânşii nu a ajuns 
la concepția logică a valorii. Am văzut că unii au făcut din valoare 
un element metafizic, alții un element practic. Windelband şi cu 
Rickert s'au ridicat deasupra consideraţiilor psihologice, încercând o 
întemeiere logică a valorii, dar au trecut repede, căci au alunecat pe 
panta metafizicei, făcând dintr'un element logic al cunoaşterii un ele- 
ment metafizic, constitutiv al obiectelor. Logica valorii este, pentru 
noi, logica procesului de cunoaştere, în care valoarea are rolul prin- 
cipal, în deosebire de analiza metafizică a obiectelor. Cercetând deci 
valoarea din punct de vedere logic, ne vom opri aici, nu vom face 
din ea un element constitutiv al iraţionalului sau mai bine zis, nu 
vom deriva din ea iraționalul, aşa cum au făcut Rickert şi Windel- 
band. Aceasta este marea deosebire între modul cum înţelegem noi 
valoarea şi modul de întemeiere a valorii de către idâaliştii transcen- 
dentali. Vom arăta mai departe la locul cuvenit și alte deosebiri, care 
dovedesc în mod evident că asemănarea dintre noi şi idealiştii trans- 
cendentali există numai în punctele de plecare în cercetarea valorii. 

Pentru noi întreaga cunoştinţă omenească implică valoarea. După 
cum! gândim, corform unor anumite legi, a identităţii, a contradicţiei 
şi nu le putem înlătura, aşa nu putem avea cea mai elementară cuno- 
ştinţă propriu zisă fără ideea valorii. Când vorbim de cunoştinţă pro- 
priu zisă bineînţeles că ne referim la cunoştinţele superioare, dobândite 
prin activitatea de comparare a unor conținuturi psihice. Valoarea este 
cea mai fundamentală supoziție a gândirii şi a cunoștinței. Punctul de 
vedere al logicei valorii e cu totul deosebit de acela al psihologiei, căci 
logica studiază valoarea ca un element a priori pe când pentru psiho- 
logie valoarea e de natură empirică. Punctul de vedere psihologic cer: 
cetează valoarea în raporturile sale cauzale, pe când logica se ocupă 

de valoarea valorii pentru cunoaştere. Psihologia se ocupă de feno- 
menul valorii numai întru cât e realizabil şi în directă legătură cu viața 
activă, pe când logica studiază valoarea în cunoaştere ca element logic. 
In mod firesc ne punem întrebarea: ce dă cunoștinței noastre carac- 
terul de cunoştinţă? Răspunsul la această problemă este afirmarea unei 
valori, care face din niște date subiective o cunoștință obiectivă. Va- 
loarea aceasta implicată în orice act de cunoaștere este adevărata putere 
creatoare a cunoașterii. De ce natură este valoarea, factorul creator al 
cunoaşterii, care sunt caracterele acestei valori? Răspunsurile Ja aceste 
probleme sunt diferite. Totuși foarte mulți filosofi au admis valoarea 
ca bază a întregei noastre cunoștinţi, deşi nu au tras apoi toate con- 
secinţele ce derivă din premisa pusă de dânşii. Noi vom încerca să 
dovedim că valoarea este o condiţie logică a cunoștinței generale ome- 
nești şi ca atare că nu există niciun domeniu în care să nu fie afir- 
mată valoarea. Prin condiție logică înţelegem acea. condiție fără de 
care nu se poate gândi un concept sau o judecată, Valoarea e un ele- 
ment logic necesar pentru alcătuirea conceptelor și judecăților. Gân- 
direa noastră fiind o activitate de relaţie între diferite conținuturi re- 
presentative, poate avea diferite înfățișări, diferite forme de expresie. 
Aceste forme sunt judecata şi conceptul. Judecata exprimă procesul 
de cunoaştere al “gândirei, iar conceptul. cunoştinţa gata. Deci jude- 
cata si conceptul sunt numai stadii diferite ale aceleeaşi funcțiuni lo- 
gice, ale funcţiunei de relație a diferitelor conținuturi psihice. In gân- 
direa antică conceptul era scopul alcătuirei judecăților, pe când în 
gândirea contemporană conceptele sunt „mijloace elemente ale jude- 
căţii, sau cum se exprimă H5ffding: „gândirea antică“ se servea de 
judecăţi pentru a forma concepte“ iar cea „modernă se serveşte de 
concepte pentru-a ajunge la judecăţi“ 1). 

Intr'adevăr Platon şi Socrate considerau ca ţintă a cunoaşterii, de 
a alcătui concepte, pe când gândirea modernă alcătuește judecăţi prin 
toncepte, pentru a exprima raporturi între reprezentări. Dacă vom 
dovedi că valoarea e un element constitutiv al conceptului și jude- 
căţii, vom putea stabili temeiurile logicei valorii, deoarece toată cuno- 
ştința noastră se rezolvă în concepte şi judecăţi. 


1) H, Hăffding; La pensée humaine.. p. 129, 

I. Valoarea ca element al conceptului şi judecății 


Termenul de concept poate avea trei sensuri: un sens psihologic, 
altul logic şi un al treilea științific-metațizic. Conceptul în sens psiho- 
logic e o reprezentare ce a dobândit generalitate. Conceptele psiho- 
logice sunt concrete, căci ele trezesc în minte o anumită imagine cores- 
punzătoare reprezentării. Propriu zis aceste concepte sunt reprezen- 
tări, imagini-tip, Acest concept e foarte schimbător și are o însemnare 
pur empirică. Conceptul logic e acel conţinut de gândire ce poate fi 
dobândit prin analiza unui act de gândire logic. Conceptele sunt în 
genere rezultatul unei contopiri, ale unei sinteze aperceptive, ori o ase- 
menea sinteză e un act de gândire. Conceptele de relaţie, de însușiri 
şi stări sunt asemenea concepte logice. In acest sens logic, conceptul 
e elementul gândirii. In al treilea sens e considerat conceptul ca rezultat 
al unei cunoştinţe, al unui şir de judecăţi. Acest sens al conceptului 
e de natură ideală. Conceptul este, în cazul acesta, ținta ‘tendinței 
noastre de cunoaştere, e tabloul desăvârșit al cunoștinței lucrurilor. De 
aceea cunoștințele noastre despre lucruri ar fi complete când am avea 
concepte ultime, care să arate esenţa lucrurilor. In această privinţă 
Sigwart zice: „întreaga noastră cunoaştere și-ar fi ajuns scopul când 
ar fi stabilit un sistem de concepte, în care ar fi cuprins fără rest tot 
ceeia ce există după esenţa sa” 1). In modul acesta conceptul adevărat 
ar fi expresia esenței lucrurilor. Conceptul ştiințific-metafizic e punct 
final în desvoltarea gândirei. Tot punct final este însă şi conceptul logic 
căci gândirea noastră începe cu el, ca element al judecății şi sfârșește 
cu cel ştiinţific. E vorba însă aici de final în mod regresiv în aceea ce 
priveşte conceptul logic, adică de un rezultat al analizei gândirii, pe 
când la conceptul ştiinţific e vorba de un rezultat sintetic al unei con- 
strucțiuni a gândirei, ce porneşte dela date sensibile. 

a. In toate aceste trei înțelesuri conceptul presupune valoarea. Din 
punct de vedere psihologic esenţa conceptului e generalitatea, pe tare 
o dobândeşte o representare. Problema ce-hi se pune imediat e: de ce 
a dobândit generalitate o anumită representare faţă de altele? Răspunsul 
dat vădeşte tocmai necesitatea introducerii valorii, căci dobândeşte ge- 
neralitate acea representare, care cuprinde subt sine mai mulți indivizi, 
mai multe representări parţiale. In alcătuirea conceptelor avem afare 





1) Christoph „Sigwart, Logik, I.. Bd. 1V. Auflage, Tübingen, 1911, p. 331, 

cu un proces de generalizare şi de abstracţiune, căci trebue să alegem 
caracterele esențiale şi generale ale representărilor. Această alegere a 
esențialului: o facem prin abstracţiune. Abstragem. caractere comune 
şi esențiale mai multor representări apoi generalizăm acest esenţial 
pentru a avea noţiunea, conceptul. Dar chiar ideea de esenţial presupune. 
valoarea. Deoarece ideea de esenţial în alcătuirea conceptelor è o ide& 
a valorii, urmează că valoarea e un element logic indispensabil con- 
ceptului. 

In sensul logic conceptul e echivalent cu elementul judecăților vala- 
bile. Conceptele sunt elemente ale gândirii logice, care vrea să stabi- 
lească relaţiuni valabile între conţinuturi psihice. Gândirea logică cu- 
prinde în sine şi convingerea valorii conţinuturilor psihice, prin urmare 
elementele ei, conceptele sunt factorii de înfăptuire a acestei convingeri. 
Esenţa logică a conceptului constă tocmai în valoarea sa pentru o mul- 
time de obiecte nepercepute, deşi el e rezultatul abstracţiunii dintr'un 
număr restrîns de percepțiuni. Conceptele simplifică conţinutul reali- 
tății empirice, reducând diversitatea cea mare din lumea fizică, şi 
aceasta în baza ideii de esenţial, care e o valoare. În ceea ce priveşte 
conceptul ştiințitic-metafizic, credem că este evident elementul valorii. 
Conceptul în acest sens luat cuprinde în sine ideea de valoare a rea- 
lității, valoarea de existenţă. De exemplu: să presupunem că cunoş- 
tința noastră a ajuns în sfârșit să formeze conceptul absolut al vieţii 
sau al materiei; acestea ar fi conceptele existenţiale supreme, din care 
ar deriva toate celelalte, ele ar fi valorile prin cae am explica toate 
fenomenele. Ele ar fi conceptele adevămurilor supreme, întru cât ar fi 
expresia esenței lucrurilor. In această direcție caută acum ştiinţele na- 
turei să stabilească valori-concepte generale necondiționate, explicative 
ale naturii. 

Conceptele presupun ideea de valoare în alcătuirea lor, dar nu 
numai atât, ci ele sunt chiar valori constitutive ale cunoștinței în genere. 
Categoriile, conceptele tipice, subt care se pot grupa toate celelalte 
forme conceptuale, sunt numai nişte aspecte subt care poate fi privită 
realitatea. Categoriile sunt valori care dau cunoștinței caracterul ei de 
obiectivitate şi generalitate. Incepând cu Pitagora, care a formulat pri- 
ma tabelă de categorii — din care el făcea elementele metafizice cons- 
titutive ale naturii, continuând apoi cu Aristoteles, la care categoriile 
capătă. şi un sens logic (pe lângă cel metafizic) şi continuând cu Kant, 


TILOSOFIA VALORII 57 


categoriile se afirmă din ce în ce mai mult ca niște valori-tip pe 
baza cărora se construește cunoştinţa. 

Dacă aceste categorii sunt valori logice, ele dau totuși impulsiuni 
pentru formarea unor noţiuni cu valoare de realitate chiar. Așa se 
explică tendinţa tuturor ştiinţelor de a formula concepte 'ultime. 

Totuşi această tendință a ştiinţelor naturii e considerată de unii 
ca irealizabilă. Astfel Rickert afirmă că în cunoaşterea conceptuală a 
naturii, deci în alcătuirea de concepte-valori absolute, întâmpinăm două 
mari greutăţi: a. diversitatea obiectelor ce se oferă cunoașterii, b. im- 
posibilitatea de a percepe un obiect în totalitatea sa, din cauza diver- 
sităţii infinite de relații cu alte obiecte. Lucrurile sunt într'o continuitate 
infinită, cu aspecte particulare, care cu necesitate, nu pot fi prinse în 
concept. In conceptele-valori ale ştiinţelor naturii nu e cuprinsă indi- 
vidualitatea, ori realitatea, constă din indivizi. De aci conchide Rickert, 
că între concept şi realitatea empirică e o adevărată prăpastie 1). Asu- 
pra valorii acestei concepții vom reveni mai departe. Ceea ce ne inte- 
resează, pentru moment, din această concepție e tocmai combaterea 
conceptului-valoare ultimă în ştiinţele naturii. 

_b. Am văzut deci că conceptul presupune valoarea. Rămâne să 
cercetăm acum dacă valoarea e în orice judecată, dacă este un element 
logic indispensabil. Judecata poate fi studiată din 2 puncte de vedere 
şi anume: din punct de vedere psihologic şi din punct de vedere logic, 
Psihologia judecății are ca temă, în principiu, de a arăta ce este jude- 
cata ca realitate psihică, care sunt supoziţiile psihologice ale ei, precum 
şi raportul judecății cu alte realități psihice. Fenomenele psihice curg 
în timp, deaceea psihologia judecății trebue să considere judecata 
numai ca un fenomen temporal. Cu totul altă temă are logica judecății 
care se ocupă cu judecata numai întru cât ajută sau nu la cunoştinţă. 
Considerarea logică a judecății face abstracție de orice fenomen psihic 
subiectiv, Psihologia se ocupă cu judecata din punct de vedere al 
existenții sale, iar logica cu sensul judecății. Pentru logică judecata 
nu e un fenomen temporal, ci o valoare. Primul care a studiat judecata 
din punct de vedere psihologic e Brentano. El a considerat judecata 
ca un fenomen ireductibil, ca un element al vieții psihice. Teoria psi- 
hologică a judecății se ocupă mai mult de conţinutul judecății. Cons 





1) H. Rickert, Die Grenzen der naturwissenschaitlichen Begrifisbildung, H 
Auflage, Tübingen, 1913, 

ţinutul reprezentativ, care e la baza judecății poate fi în intuiție şi în 
gândire. In intuiție sunt date acele conţinuturi a căror determinare se 
poate face numai individual. Aceste conținuturi sunt la baza judecăților 
de percepție (Wahrnehmungsurteile), unde obiectul e un fenomen per- 
ceput de fiecare individ. Judecăţile al căror obiect e dat în gândire, 
sunt adevăratul obiect al logicei. Acestea sunt judecăţile conceptuale 
(Begriffsurteile) deoarece elementele, din care iau naștere, nu sunt 
percepții individuale, ci concepte. 

Teoriile logice asupra judecății se pot reduce la patru tipuri prin- 
cipale: a. teoria legăturii reprezentărilor (Verknupfungstheorie), b. 
teoria identității, c. teoria iinanenței, d, teoria valabilițăţii, 

Prima teorie consideră funcțiunea judecății ca activitate de legare 
a două reprezentări, a unui subiect cu o altă reprezentare predicat- 
obiect. După această teorie orice judecată este sintetică. Ga o sub- 
specie a acestei teorii poate fi considerată teoria lui Wundf, care con- 
sideră judecata ca rezultat al activităţii de descompunere a unei repre- 
zentări totale în două reprezentări parțiale. Teoria lui Wundt afirmă 
și operaţia analizei şi a sintezei în judecată. Asifel când formulăm 
judecata: soarele luminează, nu avem două concepte separate : soarele 
şi lumina, pe care le legăm, ci o singură reprezentare totală : soarele, 
din care abstragem un caracter, o reprezentare parțială — lumina — 
pe care o legăm apoi de reprezentarea totală — soarele. 

A doua teorie vrea să explice temeiul unirii a două reprezentări. 
Ea consideră posibilă legătura a două reprezentări pe baza identității 
lor. In cazul acesta judecata este numai un act de identificare sau de 
egalizare a două reprezentări, Așa concepe judecata Sigwart, 

A treia teorie e aceea a imanenţei. După această teorie ambele ele- 
mente ale unei judecăți sunt puse în raport laolaltă întru cât sunt ima- 
nente unul altuia. B. Erdmann reprezintă această teorie. Toate aceste 
trei teorii enunțate au comun faptul că reduc judecata numai la legă- 
tura unor elemente pe temeiuri diferite,. neoprindu-se deloc asupra 
acestei legături chiar dintre reprezentarea subiect şi obiecţ. 

Cu funcțiunea judecății oricare ar fi ea (de identificare, de sepa- 
rare, etc,) cu aprecierea legăturii stabilită, se ocupă a 4-a teorie, acea 
a:valabilității, Această teorie are. caracteristic faptul că afirmă că în 
funcționarea judecății este inerentă şi conștiința valabilităţii acestei 
legături, Deci după această teorie, judecata „constă în recunoaşterea, 
în aprobarea sau respingerea legăturii elementelor. După noi, această 

concepție e cea mai justă. In cele ce urmează vom arăta. că, prin acest 
mod. de a înţelege judecata se implică valoarea. O asemenea încercare 
poate fi considerată drept rezultatul unei confuziuni între studiul logic 
al judecății şi metafizică, unde se pune problema realităţii obiectului 
judecății. Wundt chiar afirmă în logica sa, că teoriile ce consideră 
în judecată elementul valabilităţii, confundă constituirea şi funcțiunea 
judecății cu reflexiunea asupra valorii judecății, ce formează obiectul 
unui alt domeniu 1). De fapt însă chestiunea se pune cu totul altfel 
căci nu e o reflexiune asupra valorii judecății constituite, ci se afirmă 
că nu e posibilă chiar constituirea judecății fără elementul valorii. In 
antichitate stoicii. au. susţinut că: judecata. e aprobarea dată unei repre- 
zentări; această aprobare e un act de voință. Astfel introduc stoicii 
în judecată elementul recunoaşterii, al aprobării. 

Printre scolastici Occam a deosebit actus aprehensivus ce e per- 
ceperea, de actus judicativus, aprobare sau dezaprobare, care constitue 
esenţa judecății. Printre moderni Brentano a afirmat că funcțiunea 
constă în a aproba sau a respinge un conţinut reprezentativ. După el 
recunoașterea e un act de afirmare a realităţii, care se exprimi prin ju- 
decăți existenţale. Tot așa în filosofia lui Meinong este esenţial pentru 
alcătuirea judecății elementul convingerii. După dansul orice judecată 
presupune o convingere în primul rând şi în al doilea rând orice jude- 
<ată este luarea unei pozițiuni între afirmare ṣi negare. El zica textual: 
„ambele susnumite momente, convingerea şi atitudinea în poziţia lui 
da şi nu le găsesc fără excepţie la tot ceea ce are pretenția de a se numi 
judecată“ 2). Fără aceste două elemente nu există o judecată propriu 
zisă. 

Astfel se poate să existe momentul afirmării sau al negării, dar 
să lipsească momentul convingerii, în cazul acesta nu avem o judecată, 
ci ceea ce numeşte Meinong o accepțiune hipotetică. Aceste accepțiuni 
sunt domeniul intermediar între reprezentare şi judecată, ele sunt ceva 
mai "mult decât reprezentările, dar în acelaşi timp ceva 'mai puțin ca 
judecăţile. Meinong consideră :chiar accepțiunea hipotetică ca „un fel 
de limită a judecății caracterizată prin valoarea nulă a intensitătii con- 
vingerii“ °). 


1) W. Wundt, Logik, I. Bd. 
2) A. Meinong, Über Annahmen, H. Auflage, Leipzig. 1910. n. 4. 
3) A. Meinong,-op. cit, p. 344. 

Afirmarea sau negarea, convingerea, ca element al judecății con~ 
stitue valoarea. Aceeaşi părere o desvoltă Rickert, care consideră cu- 
noștinţa teoretică ca o atitudine față de o valoare; ca o afirmare sau. 
negare în judecată. Intreaga noastră cunoștință constă din judecăţi, 
iar judecăţile sunt purtătorul adevărului. Rickert afirmă că o repre- 
zentare e într'adevăr o cunoştinţă: numai prin afirmare sau negare, iar 
afirmarea sau negarea se fac prin judecăţi. Deci din punct de vedere: 
logic cunoştinţa e afirmare sau negare, e o valoare. Valoarea, care e 
implicată în judecăţi e nemijlocită şi necondiționată de timp. Această 
valoare nefiind temporală, e oarecum independentă de conţinutul con- 
ştiinţei individuale; noi însă părem dependenţi de ea. Ea se înfăţişează 
prin urmare cu un caracter de necesitate necondiționată. Această ne- 
cesitate o numeşte Rickert o necesitate a gândirii şi o pune la baza 
tuturor judecăților, In modul acesta afirmă dânsul o necesitate a jude- 
cății, care depinde de o valoare transcendentă, de un imperativ teo- 
retic (Sollen). Rickert zice: „ceea ce conduce judecata mea şi cu aceasta 
conştiinţa mea, e sentimentul nemijlocit că eu trebue să judec așa şi 
nu altfel“ 1). Prin urmare cunoștința e recunoașterea unei valori trans- 
cendente a unui imperativ. 

Conţinutul acesta al judecății nu are nici început, nici sfârşit în 
timp, deci nu e de natură psihică, căci orice realitate psihică e tempo- 
rală, dar nu e nici de natură fizică, atunci urmează că nu e ceva real 
(fizicul şi psihicul epuizează sfera realului). Acest ceva nereal e impe- 
rativul, valoarea transcendentă 2). Vom, vedea mai departe ce înseamnă 
real şi nereal la Rickert. Lipps de asemenea e nevoit să recunoască o: 
valoare obiectivă la baza judecății. Chiar A. Riehl, care limitează va- 
loarea numai la domeniul vieții practice, recunoaşte că esența judecății 
constă în elementul de valoare. Judecata, care poate consta dintr'o 
descriere, o povestire, o informaţie, nu devine judecată decât prin con- 
ştiinţa despre adevărul conținutului judecății. Prin urmare judecata 
e deosebită foarte mult de simpla activitate de reprezentare. Feno- 
menul reprezentării poate fi o supoziţie a judecății așa cum e și con= 
ceptul, dar nu exprimă esența judecății. Riehl zice, vorbind despre 
judecată „ea nu poate fi concepută nici ca o legătură de concepte, nici 
ca descompunerea unei reprezentări totale în concepte, deşi şi una 





1) B. Rickert, Der Gegenstand der Erkenntnis, Il Auflage, 1904, p. 115, 
2) H. Rickert, Urteil und Urteilen, Logos, Bă. II], Heft. Îl, Y912. 


FILOSOFIA VALORII 61 


şi alta pot alcătui supoziţiile sale. -Ea se arată mai mult înrudită cu 
acele acte psihice, pe care noi le numim cu numele general de apre- 
ciere“ 1). Prin urmare judecata nu este altceva decât raportarea conți- 
nutului reprezentat sau gândit la conştiinţa realităţii sau adevărului. 
Mai departe Riehl de asemenea spune textual: „a judeca înseamnă a 
sesiza un conţinut reprezentatiy ca real sau adevărat“ 2). Prin urmare 
- Riehl recunoaşte elementul valorii ca fiind. esenţial pentru judecată. 
Totuşi el greşeşte asimilând această valoare cu valorile practice. 

John Stuart Mill afirma de asemenea că orice judecată exprimă 
o valoare. După dânsul un singur nume nu spune nimic, o relaţie însă 
între două nume exprimă o afirmare sau o negare, o credință sau o 
necredinţă într'o valoare 3). 

Pe lângă aceştia Sigwart afirmă că esenţa adevărată a judecății 
nu constă numai în unificarea diferitelor reprezentări, ci orice judecată 
trebue să aibă încă un element, anume conștiința valabilităţii obiective 
a acestei unificări făcute. Această conştiinţă a valorii nu se bazează 
pe corespondenţa legăturilor subiective, stabilite între conţinuturi psi- 
hice, cu raporturile existențelor obiective, ci se bazează pe necesitatea 
acestei unităţi, care necesitate este şi ea determinată de constanţa 
reprezentărilor. Prin urmare judecata nu este numai o legătură subiec- 
tivă de reprezentări şi concepte, ci e şi o credinţă în valoarea rapor- 
turilor stabilite. S'ar părea, după unele afirmări, că Sigwart nu admite 
afirmarea şi negarea, ca element al judecății. Intr'adevăr el deosebeşte 
judecăţile negative de toate celelalte feluri de judecăţi prin aceea că 
în ele avem pe lângă cele trei elemente: subiect, predicat, copula şi un 
al patrulea element, anume negarea, care e o atitudine de opunere la 
încercarea de a face o sinteză a subiectului cu obiectul. 

Totuşi aceasta ne pare mai mult o neclarificare, sau mai bine o 
nelămurire a lui Sigwart. Dacă el n'ar fi admis valoarea — afirmarea 
sau negarea — ca elemente ale judecății, n'ar mai afirma că judecăţile 
problematice nu sunt decât nişte încercări nedesăvârșite de judecăţi. 
Dealtminteri Sigwart spune textual că „un raport care nu afirmă nimic 


1) Alois Riehl, Beiträge zur Logik, II. Auflage, Leipzig. 1912, p. 17. 

2) Alois Riehl, op. cit, p. 17. 

8) John Stuart Mill, System der deductiven und inductiven Logik, übersetzt 
von Schiel, II Auflage, Cap. IV. Von dea Urteilen. 

şi lasă libertatea ca contrariul său să fie adevărat nu poate fi niciun 
fel de judecată“ 1). 

În deosebire de aceşti filosofi, care admit valoarea ca un element 
al judecății, sunt alţii care neagă aceasta. De pildă Lotze?) crede că 
esenţa judecății constă numai în stabilirea unei legături între un subiect 
şi un obiect; afirmarea sau negarea le consideră dânsul ca două jude- 
căți auxiliare, deosebite, care au menirea. de a arăta valabilitatea pre- 
dicatului. 

Alţii însă au considerat valoarea, care se vădeşte în judecată, ca 
un element practic, Astfel Windelband deosebeşte judecăți şi critici 
(Urteil- Beurteilung). In judecăţi noi stabilim un raport între două 
conţinuturi reprezentative sau între două concepte, iar în critici se sta- 
bilește un raport al conştiinţei ce critică cu obiectul său. Deci avem 
pe deoparte, în judecăți, expresia unor raporturi între reprezentări sau 
concepte, iar pe de alta — în critici — expresia unui raport al sintezei 
reprezentărilor cu conştiinţa ce judecă. 

Prin urmare aprobarea sau dezaprobarea, deci atitudinea de va- 
loare, nu este decât în critici, nu şi în judecăți. Dar nu se poate opri 
aici Windelband, ci merge mai departe și afirmă că toate judecățile 
sunt alcătuite în baza unor critici, deoarece judecățile sunt considerate 
ca adevărate sau false, sunt afirmate sau negate. El recunoaşte că 
„intru cât gândirea noastră e îndreptată către cunoştinţă, către adevăr 
toate judecăţile noastre sunt imediat supuse unei critici, care cores- 
punde sau valorii sau lipsei de valoare a legăturii reprezentărilor sta- 
bilite prin judecată“ 3). 

Aşa dar există şi după Windelband în judecăți un element de 
valoare, dar natura sa nu e pur teoretică. Fiind silit să recunoască 
această valoare, Windelband ajunge la concluzia că judecăţile noastre 
au un caracter practic. Recunoaşte însă ca judecăţi pur teoretice numai 
judecăţile problematice, unde nu avem, decât un raport de legătură a 
unor reprezentări, unde nw se are în vedere valoarea de adevăr a 
acestei legături. Vom discuta şi chestiunea valorii în judecăţile pro- 
blematice mai pe urmă. 

Asemănător cu Windelband este şi I. Bergamnn. Bergmann deose: 





1) Chr. Sigwart, Logik, 4 Auflage, Tübingen, 1911, Bd. I, p. 243. 
2) Hermann Lotze, Grundzüge der Logik. i 
3) W. Windelband, Was ist Philosophie? Prăludien, Bd. V, p. 31. 

beşte trei feluri de cunoștințe, după izvoarele: lor, și anume: cuno- 
ştințe intuitive, reprezentative și reflexive. Primul fel de cunoștinte au 
ca izvor intuiţia, care constă într'o unitate a datelor sensibile. Intuiţia 
e astfel o funcție sintetică a spiritului. Judecata este — după Berg- 
mann — o critică, o valorificare, căci prin judecată se arată dacă sin- 
teza făcută în intuiţie și analiza în reprezentara e valabilă sau nu. 
Deci judecata e o reflexiune asupra reprezentării, o valorificare a ei. 
Valoarea care intră în judecată nu este însă de natură teoretică ci 
practică, zice Bergmann. El afirmă că valoarea nu este numai „o 
funcţiune a inteligenţii, întru cât e opusă voinței, ci e o manifestare a 
sufletului, la care ia parte și natura practică a sa, facultateâ dorintei“ 1). 
Astfel valoarea în judecată apare, după acești doi gânditori citați mai 
sus, ca un element practic. 

In contra acestei practicizări a elementului valorii se ridică Sigwart, 
care nu admite natura practică voluntară a valorii. Afirmarea şi negarea 
nu sunt raporturi practice. Sigwart lămurește aceasta printr'un exemplu 
sugestiv. El zice: „După cum voința de a nu face ceva ce ne vatămă 
sănătatea se bazează pe cunoştinţa teoretică a ceea ce e folositor sau 
nu sănătăţii, tot așa din voința de a cunoaște adevărul nu rezultă că 
valoarea în judecată e un act de voință“ 2). Intr'adevăr voința de va- 
loare, care se manifestă prin atitudinea de afirmare sau negare, e o 
voință de adevăr, cane e o valoare teoretică, nu o voință de valoare 
utilă, de valoare realizată în viața practică. Valoarea este practică 
atunci când e determinată de un raport cu viața noastră individuală, 
în care nu se poate să nu avem în vedere trebuinţele vieții, pe când 
valoarea teoretică e absolut independentă de orice raport cu scopuri 
practice. Orice judecată constă în afirmarea valorii de adevăr. Se 
poate ridica însă o obiecţiune, anume că sunt judecăți, în care nu 
găsim nicio afirmare sau negard, judecățile problematice. Aceste ju- 
decăți sunt după Windelband, niște legături de reprezentări, asupra 
valorii cărora nu se spune nimic, deoarece nu avem temeiuri sufi- 
ciente nici pentru afirmare, nici pentru negare. La aceste judecăți 
avem o suspensiune a valorificării, a criticei, o influență critică. Win- 


1) I, Bergmann, Reine Logik. Berlin, 1879, p. 46. 
2) Chr. Sigwart, Logik, Bd. I. Cap. Die Verneinung 

delband consideră, după cum am arătat, valoarea ca un element prac- 
tic, de aceea acest fel de judecăți sunt, după dânsul, singurele jude- 
căți teoretice. 

In contra acestei teorii se ridică Sigward, care afirmă că nu poate fi 
vorba decât de cunoștință afirmativă sau negativă. Dacă nici nu afirm, 
nici nu neg, nu am o cunoştinţă a lucrurilor, ci „numai o cunoștință a 
neputinței mele subiective, deci numai o judecată asupra mea, nu asu- 
pra subiectelor propoziției“ 1). 

Pentru a lămuri chestiunea mai bine trebue să facem o distinc- 
țiune între judecata privită din punct de vedere al logicei formale și 
judecata din punct de vedere al teoriei cunoaşterei. Din punct de 
vedere formal judecăţile problematice sunt, ca toate celelalte judecăţi, 
însă din punct de vedere al teoriei cunoașterii ele diferă de celelalte 
judecăți, pentrucă nu spun nimic despre valoarea conţinutului jude- 
căţii. Din acest punct de vedere priveşte Sigwart judecata, atunci când 
consideră judecăţile problematice ca niște încercări nereușite de ju- 
decată. 

Noi credem însă că judecăţile problematice conţin și ele un ele- 
ment de valoare. Judecata problematică exprimă o posibilitate, ori de 
îndată ce se stabilește o posibilitate noi avem credinţa în posibilitatea 
legăturii unor reprezentări, în putinţa unei afirmări a adevărului. Jude- 
cătile problematice nu afirmă însă o valoare decât în anumite condi- 
țiuni, care nu-și găsesc nicio expresie în forma raportului subiect- 
predicat. Aceasta se poate vădi mai bine prin faptul că o judecată 
problematică poate deveni asertorică. Prin urmare judecăţile protle- 
matice exprimă credința în posibilitatea valorii. Ele exprimă o va- 
loare condiţională. 

c. Am stabilit deci că valoarea este un element al oricărei jude- 
căţi. Se impund însă acum o nouă problemă şi anume: de ce orice jude- 
cată are un element de valoare? Care este rațiunea acestui fenomen? 
Explicarea de. sigur că nu poate fi decât faptul că orice judecată tinde 


1) Chr. Sigwart, Logik, p. 245. 

să fie cunoştinţă. Judecata îşi are raţiunea sa de existență numai 
întru cât ne dă cunoştinţe, căci toate judecăţile vor să fie judecăți de 
cunoaştere. Prin urmare fenomenul logic al valorii e strâns legat cu 
acela al cunoașterii. De aceea Germanii vorbesc chiar de logică, ca o 
disciplină inseparabilă de teoria cunoaşterii (Erkenntnisstheoretische 
Logik). Judecata e o formă de manifestare a gândirii. Cunoştinţa nu 
este altceva decât gândirea la care se adaugă convingerea realităţii con- 
ținuturilor gândirii. Deşi conceptul gândirii e mai abstract decât acel 
al cunoștinței, totuşi ambele concepte sunt foarte strâns legate. Intr'e 
judecată avem o atitudine faţă de valoarea de adevăr a legăturilor con- 
ținuturilor psihice, pe când în cunoştinţă e o atitudine față de realı- 
tatea acelor conţinuturi. Sunt unii care nu fac chiar nicio cevsebire 
între logică și teoma cunoașterii. Astfel Rickert afirmă că logica și 
teoria cunoașterii au același obiect nefiind deosebite 1). In realitate însă 
nu trebuesc confundate aceste două discipline foarte legate între ele. 
Logica e ştiinţa formei generale a gândirii, pe când teoria cunoaşterii 
se ocupă cu elementele obiective oarecum ale funcțiunii de cunoaștere. 

Judecata tinzând către cunoştinţă, implică valoarea. Logica noastră 
e o logică a cunoaşterii, nu e o logică a unor forme fără vreo legătură 
cu un obiect. De aceea astăzi logica e considerată ca „ştiinţa celor mai 
simple raporturi ale obiectelor gândirii şi ca un fel de matematică a 
cunoștinței“ 2). 

Am arătat că valoarea este un element constitutiv al conceptului 
şi judecății, care sunt numai stadii diferite în procesul de cunoaştere. 
In concept şi judecată avem aface cu valoarea supremă de adevăr 
numai, pe când în cunoştinţă avem aface şi cu valoarea de realitate, 
de existenţă. In judecată noi exprimăm în mod formal o valoare, pe 
când în cunoştinţa gata, noi creiem chiar o realitate. Pentru noi cuno- 
ştința implică conştiinţa realităţii conţinuturilor judecății, iar gân- 
direa, credinţa într'o valoare fără o formă concretă. 

Rudolf Eisler consideră cunoştinţa ca „o judecată cu caracter de 
adevăr, o judecată justă din punct de vedere al conţinutului, valabilă, 
o judecată al cărei conţinut e real“ 3). De asemenea Theodor Lipps 





1) H. Rickert, Zwei Wege der Erkenntnistheorie. Kant-Studien, Iulie, 1909. 

2) Alois Riehl, Logik und Erkenntnistheorie. Kultur der Gegenwart, 1903, 
p. 76. 

3) Rudolf Eisler, Einführung in die Erkenntnistheorie, Leipzig, 1907, p. 26. 

afirmă necesitatea unei valori necondiționate pentru construcția cuno- 
ştinței. El susţine că realitatea întreagă constă din elemente care se 
condiţionează unele pe altele, de aceea deci pentru unitatea lor trebue 
să existe o realitate necondiționată. Intreaga noastră cunoștință e un 
sistem de valori, care şi ele se condiționează ca şi elementele realității 
şi care au şi ele la bază o valoare absolută necondiționată. Cuno- 
ştința omenească pornește dela date pur subiective şi operează cu ele, 
ea construeşte obiecte de experienţă și științe pe baza valorii, pe care 
o presupune în anumite concepte, care generalizează sinteza subiectivă 
de impresiuni. Nu s'ar putea construi cunoştinţa dacă n'ar exista va- 
lori logice postulate care să se impună minții noastre. 

Se impune însă acum, o 'problemă: dacă judecata are ca element 
valoarea, atunci cum rămâne cu deosebirea curentă, ce se face între 
judecăți existențiale şi judecăţi de valoare? Răspunsul la această pro- 
blemă, după noi, este: deosebirea între ele se menține, dându-se însă 
alt sens termenului existențial, după cum se va vedea din cele ce 
urmează. 


II. Procesul de cunoaștere și de valorificare 


a valorilor 


Din faptul că orice judecată cuprinde valoarea ar rezulta că nu 
există judecăţi existențiale. Sunt unii care chiar afirmă acest lucru. 
Astfel F. Somlò susține că 'orice judecată existențială este o judecată 
de valoare şi anume „o judecată absolută de valoare sau o judecată 
de valoare a adevărului!“ 2). Judecata existențială cuprinde o valoare 
şi un datum de impresiuni. Toate judecăţile au aceste două elemente, 
de aceea Somlò vorbeşte de „aşa zise judecăţi existențiale“. El nu 
admite decât deosebirea între judecăți de valoare absolută şi non-abso- 
lută, căci orice judecată e o aplicare a unei anume valori, a valorii 
de adevăr. 

Rickert reduce și dânsul judecățile existențiale numai la judecăţi 
de valoare, deoarece orice judecată nu este altceva decât recunoașterea 
unei valori transcendente, a unei valori-imperativ (Sollen). In deose- 





2) Felix Somlô, Das Wertproblem, p. 146, Zeitschrift für Ph losophie und 
philosophische Kritik, 1912. 

bire de aceştia, Durkheim consideră deosebirea dintrè judecăţi exi- 
stențiale şi judecăţi de valoare ca justă. El deosebeşte judecăți ce 
exprimă relaţii între fapte date, pe care le numeşte judecăți existențiale 
sau de realitate, cum e de ex. judecata: volumul, gazelor variază în 
raport invers cu presiunea ce o suferă, — şi judecăţi, ce arată un 
raport cu un subiect conştient cărora Durkheim le dă numele de jude- 
căți de valoare. Ba chiar admite dânsul judecăţi care exprimă o valo- 
rificare, dar care de fapt nu sunt judecăți de valoare. De ex. judecata: 
prefera repaosului activitatea, este, după Durkheim, o judecată de rea- 
litate, deoarece arată numai cum ne comportăm față de unele obiecte. 
Durkheim recunoaşte totuşi că atât în judecățile existenţiale cât și 
în cele de valoare avem cam aceleași elemente, că între aceste două 
feluri de judecăți nu este diferenţă de natură Astfel în judecata de 
valoare avem, ca și în cea existenţială, tot o relaţie între doi termeni 
dați, căci judecata de valoare exprimă relația unui lucru cu un ideal, 
care şi el este tot o realitate în felul său. Pe de altă parte, afirmă 
Durkheim, orice judecată, existențială nu se poate constitui decât prin 
limbaj, care este un produs al colectivităţii, după cum sunt și concep- 
tele niște construcții ale spiritului, nişte idealuri. Deși avem cam ace- 
leași elemente în ambele feluri de judecăți, spune Durkheim, totuşi ele 
nu se pot reduce una la alta. Asemănarea lor provine din faptul că 
ele sunt opera uneia şi aceleiași facultăți. Deşi orice judecată exprimă 
idealuri, totuși acestea sunt de natură diferită. Astfel sunt unele idea- 
luri, ce nu au alt rol decât să exprime, aşa cum. sunt ele, realitățile asu- 
pra cărora se aplică. Acestea sunt judecățile de realitate. Altele însă 
„transfigurează realităţile la care se raportă“, acestea sunt judecăţile 
de valoare. Prin urmare, judecățile existenţiale analizează realitatea, 
pe când judecăţile de valoare arată subt ce faţă poate fi privită reali- 
tatea 1). 

H. Maier încă face deosebire între judecățile existenţiale şi 
cele de valoare. El afirmă că judecăţile existenţiale devin judecăți de 
valoare numai atunci când adevărul e considerat ca o valoare, ca fiind 
într'o relaţie funcțională cu un sentiment al valorii. 

După noi de asemenea există deosebire între judecățile existențiale 
şi cele de valoare. Noi considerăm valoarea, ca o supoziție logică a 





1) E. Durkheim, Jugements de valeur et jugements de réalité, Revue de Mé- 
taphysique et de Morale, 1911. 

gândirii. Adevărul este valoarea supremă către care tind judecățile 
noastre. Toată cunoștința nu este decât un proces de cunoaştere a va- 
lorilor, întrucât judecățile noastre exprimă grade, de probabilitate, de 
adevăr. Acest proces de cunoaştere ne dă valorile teoretice explicative, 
valorile de cunoaștere, a căror expresie o găsim în judecățile existen- 
țiale. Prin judecăţile existențiale trebue să înțelegem toate judecățile 
ştiinţifice, toate judecăţile de adevăr, nu în sensul că ar exprima o 
existență, ceva independent de orice relație cu valoarea, ci un grad 
de adevăr obiectiv, o cunoștință pe care noi o obiectivăm, considerând-o 
în afară de orice act de valorificare, Acesta e sensul pe care îl dăm 
noi termenului existențial. In general când se vorbeşte de judecăți 
existențiale se înțeleg acele judecăţi ce au ca obiect ceva determinat 
de o cauză exterioară cu totul subiectului, un produs al unui factor 
transcendental, dar după noi ideea de obiect nu e ideea unui lucru, ci 
a unei relaţii foarte generale, a unui principiu de valoare. 

Aceste judecăţi în care noi constatăm şi explicăm valori sunt 
deosebite de judecăţile în care noi valorificăm valorile în vederea unui 
scop practic. Când vorbim de judecăţi de valoare, noi înţelegem prin 
ele acele judecăţi în care apreciem, valorificăm — în vederea realizării 
practice, — valori exprimate prin judecățile existențiale. Judecăţile 
de valoare sunt expresia unui al doilea proces, anume a procesului de 
valorificare a valorilor, 'sau cum ziceam altundeva, a unui proces de 
cunoaștere a valorilor +). De ce se pare totuşi că în judecăţile existen- 
țiaie nu avem valori? De ce judecăţile acestea parcă exprimă numai 
ceva exterior nouă? Aceasta se explică uşor prin faptul că valoarea 
de cunoaştere are un caracter obiectiv. Acest caracter de obiectivitate 
provine din faptul că noi considerăm valoarea nu numai ca un act 
psihic, ci simţim oarecum și constrângerea ei. Valoarea de cunoaștere, 
adevărul este pentru noi un postulat logic cu putere de constrângere. 
Alcătuirea cunoștinței coincide cu construirea obiectului ei, aşa că 
valoarea deşi e un element al conştiinţei — pare că există în afară de 
noi, în obiecte. Prin urmare avem pe de o parte un proces de cunoaş- 
tere al valorilor, un proces teoretic, ce se îndeplineşte prin judecăți 
existențiale iar pe de alta un proces de valorificare a valorilor, un pro- 
ces practic, a cărui. expresie sunt judecăţile ide valoare. 





1) P. Andrei, Procesul de cunoaştere şi recunoaștere a valorilor. Studii socio- 
iogice şi etice, laşi, 1915, 

De sigur însă că valoarea ocazionează valorificarea și judecata de 
valoare. Meinong face deosebire între raport de valoare, atitudine 
de valoare, care nu e altceva decât valorificare, și valoare. El însă nu 
cercetează aceste procese din punct de vedere logic. După Meinong 
valorificarea e de natură psihologică, iar valoarea e o însuşire durabilă 
a unui obiect, independentă de faptul că gândesc sau nu la el. Meinong 
comite totuşi marea greşeală de a considera valorificarea chiar ca un 
clement al valorii, întru cât afirmă că valoarea e produsul aplicării unui 
raport de valoare la o realitate de o anumită formă și calitate, deşi mai 
târziu susține că raportul de valoare este numai simptomatic pentru 
valoare nu constitutiv. Credem însă că Meinong a greşit deoarece, afir- 
mând raportul de valoare ca o condiţie pentru naşterea valorii, a' făcut 
din el chiar un element constitutiv. Rickert consideră şi dânsul valo- 
rificarea ca un proces diferit de valoare şi defineşte chiar valorificarea 
ca o legătură a valorii cu realitatea. 


Acei ce deosebesc valoarea de valorificare nu au. sezisat însă 
domeniul valorii şi nici însemnarea specială a valorificării. Alţii au 
redus chiar valoarea la valorificare. In sfârşit unii au combătut existenţa 
oricărui element logic în procesul de valorificare. Astfel Benedetto 
Croce neagă judecăților de valoare natura lor logică. După dânsul jude- 
cățile de valoare nu sunt judecăţi reale, căci ele nu exprimă un act. de 
gândire, ci un sentiment de plăcere sau durere. După Croce, judecățile 
de valoare nu pot avea existenţă logică, deoarece ele sunt sau fautologii 
sau absurdități logice. De exemplu: când zic „A este așa cura trebue 
să fie“ — este o adevărată tautologie, căci dacă A este, înseamnă că 
este așa cum trebue să fie. Dacă zic însă „A este aşa cum nu trebue 
să fie“ e o adevărată absurditate logică, căci dacă A este, el este 
aşa cum trebue să fie, deoarece nu poate fi altfel. Nu poate fi un 
act logic acela de a nega unui lucru existent existenţa sau de a-i 
tăgădui existenţa chiar în momentul în care afirmăm acel lucru 1). 

“Greşeala, pe care o comite aici Croce, este următoarea : nu face 
deosebire în judecăţile luate mai sus ca exemple, între cele două sensuri 
ale cuvintelor „cum trebue să fie“. Judecata „A este așa cum trebue 
să fie“ nu conţine o afirmare existențială ci o valorificare și nu este 
o tautologie, deoarece nu e vorba de existenţa lui A ca realitate ci de 


1) Benedetto Croce, Uber die sogenannten Wert-Urteile, Logos, Bd. I. 1910, 
Heft I. 

sensul, de valabilitatea acestor realități. A poate exista, dar valoarea 
ce i se atribue poate să nu fie aceea pe care ar trebui s'o aibă. 

Croce afirmă că judecăţile de valoare sunt expresia unui sentiment 
referitor la o judecată. Pentru acest motiv el înlocuește termenul de 
judecată de valoare prin „expresia valorii“. Această expresie a valorii 
nu e logică-teoretică, ci e o „cognitio sensitiva sive aesthetica“. Prin 
urmare Croce consideră exteriorizarea teoretică a valorificării ca un 
act estetic. Pentru acest motiv el propune chiar înlocuirea termenului 
judecată de valoare prin expresia valorii. Judecata de valoare nu con- 
tribue la cunoştinţa obiectului și conţinutul ei nu are nicio legătură 
cu vreo activitate logică, ci e de natură estetică. 

Din cele expuse vedem că Benedetto Croce tăgăduește orice legă- 
tură între procesul de cunoaştere al valorilor şi cel de valorificare. Valo- 
rificarea însă implică tendința de realizare practică a valorilor. De 
îndată ce considerăm valoarea ca un motor al vieţii, atunci o şi valo- 
rificăm. Noi cunoaştem nu, numai valorile, ce conduc acum acţiunile 
noastre, ci ne gândim şi la acelea, ce ar trebui să ne călăuzească, deci 
comparăm mai întâi valorile între ele şi apoi le comparăm cu o valoare 
supremă. 

Această comparare a valorilor în vederea realizării constitue valo- 
rificarea. Noi stabilim astfel două procese: un proces de cunoaştere a 
valorilor şi altul de valorificare. Dacă primul proces s'ar reduce la 
cel de al doilea, atunci valoarea ar fi numai un act psihic temporal şi 
ştiinţa valoarei ar fi o simplă parte a'psihologiei. Valoarea într'adevăr 
e strâns legată cu valorificatea, ea nu se confundă însă cu dânsa. Rickert 
afirmă că „valoarea aparține ca valoare într'o sferă cu totul alta de 
concepte decât valorificarea reală şi cuprinde deci şi o problemă cu 
totul alta“ 1). Rickert însă face din procesul de cunoaștere al valo- 
rilor un proces metafizic. După el valorificarea nu e o existenţă psihică, 
deoarece depăşeşte o astfel de existenţă, referindu-se la valori, care 
după Rickert, sunt dincolo de realitate; dar valorificarea nu e nici 
valoare, căci ea numai indică valori. Valorificarea uneşte deci două 
domenii separate : realitatea şi valoarea. Prin valorificare noi nu avem 
numai o simplă stabilire a unei existențe, nici numai o înţelegere a 
valorii, ci avem un act al subiectului cu privire la valoare. Cu, alte 
cuvinte Rickert recunoaşte oarecum natura practică a valorificării. 





1) H. Rickert,' Vom Begriff der Philosophie, Logos, Bd. I. Heft I, 1910, p. 12. 

De asemenea G. Mehlis face o deosebire între valoare şi valori- 
ficare. El defineşte valorificarea ca o „determinare a valorii unui 
obiect“ 1). Pentru această determinare e necesară o valoare, pe baza 
căreia să se facă aprecierea. 

Münsterberg, fără a distinge procesele deosebite de noi, încă face 
deosebire între valoare şi valorificare, După dânsul valorile aparțin 
lumii transcendente, lumii voinței supraomeneşti, iar valorificările 
aparțin lumii asupra căreia se raportă voința 2). . 

Cu, totul deosebită de această părere a noastră este concepția lui 
Xenopol, care afirmă clar că, conceptul valorii nu poate avea decât 
sensul de valorificare, de evaluare dintr'un punct de vedere subiectiv, 
individual *). Vom analiza mai departe pe larg concepția lui Xenopol. 
FI face însă o confuzie între cunoaşterea unei valori ca atare, ceea ce 
e un proces de natură teoretică, şi valorificarea unei valori din anumite 
puncte de vedere. 

Din cele expuse mai sus se vede că pentru noi, valorificarea este un 
proces practic de recunoaştere a unor valori subt anumite forme de 
redlitate în vederea unor anumite scopuri. Valorificarea este cercetarea 
concordanţei, potrivirii, dintr'o valoare mijloc şi altă valoare scop, pe 
care o considerăm ca ceva realizabil. 

Din cele două procese deosebite de noi, procesul de cunoaştere al 
valorilor e general, existent în toate domeniile cunoștinței omeneşti, 
Chiar clasificarea ştiinţelor pare a se fi făcut tocmai pe baza acestei 
noțiuni. S'au deosebit ştiinţe ale spiritului (noologice) şi științe ale 
naturii (cosmologice), primele având de aface cu fenomene de valoare, 
secundele fiind pur obiective. Astfel W. Dilthey vorbind despre temeiul 
ştiinţelor spiritului arată că aceste științe trebue să cuprindă cunoștința 
realităţii, stabilirea de valori, determinarea unor scopuri şi darea de 
norme, deoarece viaţa social-istorică pleacă dela conceperea realității 
către determinarea de valori şi apoi pune scopuri, pentru aJungerea 
cărora fixează anumite regule. Vedem deci că Dilthey consideră va- 
loarea ca un caracter propriu ştiinţelor spiritului +). Concepţia general 


1) Georg Mehlis, Lehrbuch der Geschichtsphilosophie, Bertin, 1915, p. 201, 

2) Miinsterberg, Philosophie der Werte, passim. 

3) A. D. Xenopol, Der Wertbegrifi in der Geschichte, 1906. 

4) W. Dilthey, Studien zur Grundlegung der Geisteswissenschatten, Berlin, 
1905. 

răspândită este că ştiinţele spiritului sunt feleologice, pe când ştiinţele 
naturale sunt cauzale excluzând valoarea. Aceasta însă nu e just, căci, 
după cum am arătat, orice cunoştinţă e un sistem de judecăți: în care 
se exprimă o relaţie de valoare între fenomene sau lucruri. Intregul 
sistem al ştiinţelor naturii se referă la o valoare, la valoarea de adevăr, 
deci tind şi ele la realizarea unei valori. Orice gândire a noastră are 
un caracter finalist, de aceea ea va imprima această nuanţă teleologică 
în orice domeniu de cunoștință. 

Wundt chiar, care face deosebire între viaţa psihică şi fenomenele 
fizice pe tema creşterii energiei psihice — în baza principiului rezul- 
fantelor şi al sintezei creatoare!) — admite că noțiunea de valoare 
este în toate ştiinţele. El spune textual : „chiar o astfel de ştiinţă teo- 
retică ca fizica nu poate fi lipsită de judecăţi de valoare, întru cât ea 
atribue diferitelor fenomene şi legi, după valabilitatea lor generală şi 
după importanța lor pentru legătura fenomenelor naturii, v valoare 
ciferită 2). 

De aceea nu valoarea este temeiul deosebirii între cele deuă feluri 
de ştiinţă. Intre ele există două deosebiri : 

1. o deosebire de obiect, căci științele spiritului se ocupă cu viaţa 
sufletească, ca ceva intern, iar ştiinţele naturii c1 natura exterioară nouă, 
obiectivată; 2. o deosebire de metodă. Benno Erdmann afirmă că me- 
toda pe care se bazează ştiinţele naturii e variația exprimentală sau 
observaţia matematică instrumentală a ceea ce ne oferă percepţia sen- 
sibilă, pe când ştiinţele spiritului au ca metodă empatia, pătrunderea 
în viața spirituală a altcuiva. 

De aceea ştiinţele naturii au drept scop numai derivarea legilor 
naturii, abstracţie făcând de tot ceea ce aparține vieții sufleteşti. R. 
Erdmann deosebeşte ştiinţele naturii de acelea ale spiritului prin faptul 
că în ştiinţele naturii noi cunoaștem natura externă, pe când în ştiinţele 
spiritului noi înțelegem viața sufletească a altcuiva 3). Dar putem spune 
că în științele naturii noi cunoaştem intelectual valori, pe când în ştiin- 
tele spiritului, în special în ştiinţele sociale-culturale, noi stabilim va- 
lorificări în care intră emoționabilitatea și volițiunea noastră, deci în- 


2) W. Wundt, Grundzüge der physiologischen Psychologie. Cap. Prinzipien 
der psychischen Kausalität, Bd. IN. 

2) W. Wundt, Einleitung in die Philosophie, p. 33. 

3) Benno Erdmann, Erkennen und Verstehen, Berlin, 1912. 

țelegem sufletul semenilor noştri, care desăvârșesc aceleaşi valorificări 
şi luptă pentru ele. 

Prin urmare cunoştinţa noastră în genere implică valoarea și ca 
atare nu poate avea temei deosebirea dintre științele naturii și ştiinţele 
spiritului pe tema valorii — ci pe tema obiectului și a metodei. 

Rickert încearcă chiar să înlocuiască această deosebire a științelor 
prin o alta, căci toate științele ce s'ar mărgini la obiecte reale, în sensul 
teoriei cunoașterii, ar aparţine „ştiinţelor naturii, și atunci subt acest 
concept ar intra psihologia și istoria. Rickert deosebește științe ale 
naturii şi ştiinţe ale culturii, însă după un criteriu mai complex, despre 
care vom, vorbi în curând. 

Dacă orice cunoştinţă conţine valoarea ca element constitutiv, 
atunci în mod firesc se impune spre cercetare problema obiectivității. 
Cum sunt cunoștințele noastre obiective, dacă ele cuprind un element 
subiectiv? Această problemă însă e în strânsă legătură cu altele, la 
care trebue să răspundem imediat și anume : ce înseaznnă obiectivitate? 
Ce e realitatea ? Raportul dintre realitate şi valoare ce formă îmbracă 
el-? In genere deosebim două concepții asupra raportului dintre reali- 
tate şi valoare: ]. monismul, care încearcă să reducă valoarea la reali- 
tate, sau invers realitatea la valoare, şi 2. dualismul care admite coexi- 
stența valorii şi realității. Vom arăta încercările făcute de a se reduce 
realitatea la valoare, pențru a se putea stabili o concepție monistă, 
precum şi piedicile care se opun la aceasta. 


III. Raportul dintre valoare și realitate 


Orice cunoştinţă a noastră e bazată pe credința în existenţă, în 
realitate. Dar obiectele sunt ele oare fără nicio legătură cu noi? Ceea 
ce ne pare obiectiv existent, independent de noi, nu cumva e ceva tot 
de natură subiectivă? Realitatea și valoarea sunt două lucruri deosebite 
și fără legătură între ele sau nu? Răspunsurile date acestei probleme 
sunt foarte variate. Sunt -nii care au făcut o separație absolută între 
realitate și valoare. Așa sunt Frischeisen-K5hler, Dilthey, Wundt. Fri- 
scheisen-K5hler afirmă existenţa lumii valorilor pe lângă realitate. El 
spune textual: „valorile către care e îndreptată tendința omului, care 
dau sens şi importanţă acțiunilor sale nu sunt, ci au valoare (sind nicht, 
sondern gelten)“ 1). In general filosofii realiști au stabilit acest dua- 


1) Frischeisen-Kâhler, Wissenschaft und Wirklichkeit, p. 99. 

lism cxagerând separațiunea, dintre existență și valoare. Pentru acesti 
filosofi realitatea e ceva exterior nouă, ceva ce ne constrânge şi ni se 
impune, iar valoarea e o atitudine subiectivă și dependentă de noi. 

Acest dualism dintre valoare şi realitate a fost înlăturat de către 
curentul filosofic idealist transcendental. 

Ideea fundamentală a idealismului transcendental este reducerea 
realităţii la valoare. După această concepție realitatea dată nu este 
altceva decât prelucrarea ideii unei valori absolute, care ar fi adevăratul 
obiect al cunoștinței. Rădăcina realității ar fi deci o necesitate absolută 
şi exclusivă, un imperativ valoare absolut. Vom discuta pe larg această 
încercare a lui Rickert, Cohen, Cassirer, etc,.Mai înainte însă. de a 
intra în discuţia amănunțită a problemei propuse trebue să specificăm 
în ce sens luăm conceptele de valoare şi realitate. Aceste concepte 
pot fi înţelese în două sensuri : 1. metafizic, 2. logic. In sens metafizic 
realitatea este existența exterioară, universul cu toate formele subt 
care se prezintă dânsul — iar valoarea este un postulat a cărui formă 
de expresie este de obiceiu divinitatea. In sens logic realitatea devine 
obiect al cunoștinței, iar valoarea un concept regulativ al cunoașterii. 
Noi vom discuta raporturile dintre realitate și valoare în ambele sen- 
suri. Vom începe însă prin a cerceta problema logică a raporturilor 
dintre valoare și realitate. Vom studia problema obiectului cunoștinței 
și apoi problema obiectivităţii cunoștinței, deci problema formei ce ia 
o valoare în cunoştinţă. 


a. OBIECTUL CUNOȘTINȚEI 
1. Kant 


Problema fundamentală în teoria cunoașterii este de sigur aceea 
a obiectului cunoștinței. Ce este acest obiect ? Este el ceva la formarea 
căruia luăm parte sau nu? Depinde el de subiect sau sunt doui lucruri 
opuse? Astăzi teoria cunoașterii urmăreşte înlăturarea dualității dintre 
subiect și obiect, conciliarea acestor două concepte, ce stau față în 
faţă. Intr'adevăr analizând actul de cunoaştere ajungem la :oncluzia 
că subiectul şi obiectul separate sunt rezultatul unei reflexiuai şi ab- 
stracțiuni. Noi cunoaştem tot ceea ce vine în contact cu simţurile noastre, 
deci avem cunoştinţă de reprezentări, ori reprezentarea e un fenomen 
psihic. Atunci se pune problema: 'dacă noi cunoaştem reprezentări, 

cunoaştem fenomene psihice — de ce, în cazul acesta, le considerăm 
deosebite de noi, exterioare nouă? Motivul este următorul: reprezen- 
tările sunt stări oarecum pasive, provocate prin excitaţii externe, pe 
care noi le suferim, le avem impuse din afară. pe când în celelalte fe- 
nomene psihice noi suntem activi. Deosebim subiectul de obiect din 
cauza constanței cu care se înfățișează conştiinţei percepţia unei acti- 
vităţi interne. In orice cunoştinţă avem un conținut reprezentativ schim- 
bător și percepția constantă a unei activităţi proprii. De aceea în orice 
act de cunoaștere avem și un obiect și un subiect. Wundt zice: „nu e 
niciun obiect căruia să-i poată lipsi însuşirea de a fi gândit şi nu e nici 
o acţiune de cugetare care să nu cuprindă un obiect ca,o parte inalie- 
nabilă“ 1). Obiectul cunoștinței este deci reprezentarea noastră. Cu- 
rentul raționalist a afirmat originea raţională a obiectului cunoștinței, 
cel empirist originea empirică a lui. Până la I. Kant cercetarea obiec- 
tului cunoștinței avea un caracter aproape exclusiv metafizic. Astfel 
Descartes, Spinoza, Leibnitz, Wolff explicau cunoştinţa şi obiectul ei 
mumai prin rațiune, având o metodă deductivă apriorică. Ei plecau dela 
conceptul substanței, dela principiul rațiunii, pe care le considerau ca 
înnăscute şi cu valabilitate absolută, independent de experiență. Acestea 
erau obiectul cunoștinței. Vorbind despre înaintașii lui Kant, Vaihinger 
caracterizează foarte bine tendinţa raționalismului susținând că scopul 
lui este „„raţionalizarea experienţei, adică complecta rezolvare a realului 
în concepte, pentru a-l face cu totul conceptibil“ 2). Cu această ten- 
dinţă curentul raționalist depășește experiența căutându-şi obiectul în 
transcendent. In deosebire de raționalism, empirismul reprezentat de 
Bacon, Locke, Hume, etc. pleacă dela experienţă în mod inductiv — a 
posteriori, căutând obiectul cunoștinței în experienţă. 

Aceste curente sunt amândouă nemulțumitoare pentrucă nu stabi- 
lesc nicio legătură între subiectul și obiectul cunoștinței ci din contra 
afirmă o discrepanţă între ele. Dacă există dualitatea subiect-obiect, cum 
-poate subiectul dela sine să facă judecăţi valabile asupra unui obiect. 
cu care nu are nicio legătură? 

Această lacună nu o poate umple raționalismul. Empirismul de 
asemenea nu rezolvă această problemă, căci dacă admitem că experiența 





1) W. Wundt, System der Philosophie, |. Bd: NI. Auflage, Leipzig, 1907, p. 9. 
2) H. Vaihinger, Kommentar zur Kantskritik der reinen Vernunit, Leipzig, 
1907, v. p. 4. 

e un complex de percepții, pe care le are subiectul dela obiecte, se 
ridică întrebarea: cum poate trece în subiect ceva din obiect? Deci 
care e legătura dintre subiect şi obiect ? Această problemă nu o poate 
rezolva empirismul. Soluţia problemei o găsim la Kant. Kant a arătat 
că obiectul cunoștinței nu e absolut străin de noi, ci depinde, cel. 
puțin după forma sa, de funcțiunile noastre subiective. Deci obiectul 
şi subiectul se întrepătrund. La constituirea obiectului cunoștinței iau 
parte şi elemente raționale apriorice şi elemente empirice. Kant deose- 
beşte la orice cunoștință o materie şi o formă, care au izvoare de 
origine diferite. Materia cunoștinței are ca izvor sensibilitatea, iar 
forma ei derivă din inteligență. Sensibilitatea e capacitatea de a avea 
senzaţiuni, impresiuni în urma unor excitații. Senzaţiile însă nu pot: 
da percepţiuni de fenomene decât numai printr'un travaliu de sinte- 
tizare, de ordonare prin formele spaţiale, temporale. Această sinteză 
intuitivă dă naştere numai percepțiunilor imediate nu cunoştinţelor 
propriu zise. Pentru a se alcătui o cunoștință propriu zisă ma: e nevoe 
de o sinteză .prin conceptele inteligenţei: Sensibilitatea dă obiecte, iar 
inteligența ne face să le gândim prin concepte. sensibilitatea dă conți- 
nutul cunoștinței, iar inteligența forma. Ambele cooperează în alcă- 
tuirea cunoștinței. Kant zice: „gândiri fără conţinut sunt goale, intuiții 
fără concepte sunt oarbe“ 1). Prin urmare după Kant intuițiile şi con- 
ceptele sunt elementele oricărei cunoştinți. Conceptele dau valabilitate 
generală intuiţiilor. Conceptele pur apriori fac universală și obiectivă 
legătura percepiivă stabilită de noi. Aceste concepte apriorice, pe 
care Kant le numeşte categorii, sunt condiţii ale gândirii şi în acelaşi 
timp condiții ale experienței. Ele sunt însă de natură subiectivă, de 
aceca se pune problema cum pot avea o valoare obiectivă aceste con- 
diţii subiective ale gândirii? Kant răspunde că aceste categorii au va- 
loare pentru experienţă întru cât ele fac posibilă chiar experiența. O- 
biectul cunoștinței e rezultatul sintetizării âinpresiunilor sensibile în- 
tr'o unitate prin ajutorul categoriilor. Deoarece sinteza acestor impre- 
siuni face posibilă experienţa, sinteza nu este empirică, ci tanscen- 
dentală. Posibilitatea tuturor sintezelor, deci a tuturor cunoştinţelor e 
determinată de unitatea apercepției transcendentale, sau unitatea conș- 
tiinței despre noi înșine. Intr'adevăr impresiunile sensibile sun: schim- 
bătoare şi pentru a putea fi sintetizate trebue să existe ceva perma- 





1) ]. Kant, Kritik der reinen Vernunit, Halle, 1899, p. 99. 

nent, unitar; sau cum zice Kant: „un principiu transcedental al uni- 
tății conştiinţei în sinteza diversității tuturor intuițiilor noastre“ 1). 

percepţia transcendentală sau pură este condiția ultimă a oricărei 
cunoştinți, căci numai prin reducerea diversității intuițiilor la unitatea 
apercepției pure se naște cunoştinţa. Categoriile au tocmai acest rol 
de a reduce sinteza diversităţii intuiţiilor la unitatea apercepției. 

Aceste categorii, după felul lor de a fi, nu sunt cunoscute deloc. 
Kant zice: „despre această proprietate ce are inteligența noastră de a 
nu ajunge la unitatea apercepţiei a priori decât prin ajutorul categoriilor 
şi numai prin categorii tocmai de acest fel și în acest număr noi ne 
putem. da seama tot aşa de puţin cum putem spune pentru ce avem 
tocmai aceste funcțiuni ale judecății și nu altele, sau pentru ce timpul 
şi spaţiul sunt singurele forme ale intuiţiei noastre posibile“ 2). Cate- 
goriile nu au nicio valoare, dacă nu se referă la intuiție. Aceste cate- 
gorii sunt forme sintetice ale gândirii, prin care noi stabilim relațiuni 
între diferite conținuturi intuitive de conștiință. 

Dacă aceste concepte fac posibilă experienţa chiar, urmează că 
ele nu sunt scoase din experienţă. În cazul acesta ne putem întreba însă 
dacă nu cumva sunt înnăscute, Intr'adevăr categoriile stabilite de Kant 
pot fi concepute în două moduri: l. pur logic; 2. psihologic-logic. 
in primul sens categoriile sau sunt deduse din teoria logică a judecă- 
ților (deducția metafizică) sau sunt elementele necesare reprezentării 
obiectului în genere (daducţia transcendentală). In al doilea sens cate- 
„__goriile sunt proprietăți ale gândirii noastre, deci pot fi supuse unei 
cercetări psihologice. De aici s'a ajuns foarte uşor la considerarea 
categoriilor ca ceva înnăscut, dându-se astfel o interpretare psihofizio- 
logică a lor. Kant însă s'a oprit numai la sensul logic al categoriilor, 
căci respinge orice încercare de a considera categoriile ca înnăscute. El 
spune: „vom urmări deci conceptele până la primele lor începuturi şi 
dispoziţii în inteligența omenească, în care sunt pregătite până când 
în sfârșit se desvoltă cu ocazia experienţei şi prin aceeaşi inteligență 
liberată de condițiile empirice, de care depind, sunt reprezentate în 
puritatea lor“ 3). 

Frin urmare reiese clar că aceste categorii nu sunt înnăscute, ci 





1) 1. Kant, op. cit. p. 140. 
2) 1. Kant, Kritik der reinen Vernunit, Halle, 1899, p. 144. 
3) I. Kant, op. cit. p. 210, ed. I! Vorländer. 

în noi sunt numai anumite condiţii ale gândirii, care cu ajutorul in- 
tuiţiei dau naştere categoriilor. 

Formele de intuiție care fac prima sinteză a materialului sensibil, 
sunt spațiul şi timpul. Spaţiul şi timpul nu sunt concepte cun afirmă 
Riehl, care zice: „ele sunt considerate ca concepte, care sunt abstracte 
din legile propriei conştiinți““ 1). Câtă deosebire în modul cum consi- 
deră Kant aceste forme ale conştiinţei şi cum le consideră Bergson. 
Kant le atribue un rol activ în cunoaştere. Bergson le cercetează mai 
mult ca date psihologice. Bergson îi impută lui Kant că a considerat 
spaţiul ca o formă gata a facultăţii noastre de percepere. El numeşte 
spațiul kantian „un adevărat deus ex machina, despre care nu ştim 
nici cum apare, nici pentru ce este ceea ce este şi nu altceva“ 2). 

Spaţiul şi timpul nu, sunt pentru Bergson forme de cunoaştere, ci 
„principii de diviziune şi de solidificare introduse în real în vederea 
acțiunei şi nu a cunoștinței“ 3). Asupra acestor forme de intuiție nu 
ne vom opri mai mult aici, ci amintim despre ele numai întru cât sunt 
forme necesare pentru alcătuirea obiectului cunoștinței. 

Sintezele făcute de formele de intuiție şi de categorii presupun 
o unitate absolută transcendentală a subiectului. Intr'adevăr pentru ca 
gândirile şi intuiţiile să fie sintetizate, subiectul trebue să fie unitar 
şi permanent. Prin urmare toate sintezele intuiţiilor şi concepţiilor pre- 
supun un „eu gândesc“ cum zice Kant. Postulatul suprem al oricărei 
cunoştinți este, după Kant, unitatea sintetică a priori a apercepțiunii 
sau cunoştinţa în genere. Această conştiinţă în genere presupune o 
identitate proprie perfectă în toate timpurile și pentru toare impre- 
siunile. 

Revenind acum la punctul de plecare ne întrebăm : ce cunoaştem 
noi? După Kant tot ceea ce cunoaştem. depinde de simţuri, de formele 
de intuiție şi de 'conceptele intelectuale apriorice. Rezultă deci că noi 
cunoaştem numai fenomene, numai modul cum, sunt afectate simțurile 
noastre de lucruri. Fenomenul constă, după Kant, în raportul unui X 
cu sensibilitatea noastră. Prin urmare fenomenului îi corespunde ceva 
independent de noi şi incognoscibil. Categoriile nu se pot aplica lu- 
crului în sine, așa că despre acest X nu putem spune nimic. Kant 
numește lucrul în sine un concept limitativ; cu toate acestea în critica 





1) A. Riehl, Der philosophische Kritizismus, | Bd. 1900, p. 362. 
2) H. Bergson, L'Evolution cr&atrice, 1911, p. 223. 
3) H. Bergson, Matière et memoire, 1912, p. 236. 


FILOSOFIA VALORII 19 


rațiunei pure — şi întregul sistem kantian — lucrul în sine pare a avea 
un dublu rol: 1. de o substanţă absolută, în afară de orice experienţă, 
de concepte şi de intuiţie, 2. de un substrat necunoscut, care ne afec- 
tează însă în senzaţii şi se transformă în fenomen, ca obiect al cu- 
noașterii 1). Problema fenomenului și lucrului în sine este foarte con= 
troversată şi cauza este tocmai faptul că însuși Kant n'a precizat-o. 

După cum am văzut din cele expuse, obiectul cunoștinței nu, este 
ceva absolut străin de subiect, nu e ceva dat de-agata, ci e alcătuit 
chiar de subiectul cunoscătoi, e o sinteză de senzaţiuni. El n-a e o copie 
a unei realităţi externe, ci e rezultatul unei activităţi proprii a spiritului, 
După Windelband obiectul este regula legăturii reprezentărilor. Intro- 
ducând noțiunea de regulă, se afirmă un element normativ, su: element 
de valoare în constituirea obiectului. Prin urmare, după acest filosof, 
normalitatea gândirei alcătueşte obiectul cunoștinței. 

Kant deşi a afirmat un dualism între valoare şi realitate, admițând 
o metodă explicativă pentru ştiinţele realităţii şi o metodă de apre- 
ciere de valorificare pentru ştiinţele acțiunei, totuși a introdus invo= 
luntar chiar în filosofia realității, a cunoștinței, elementul valorii. Kant 
a studiat mai mult problema logică a realității. El porneşte întotdeauna 
dela funcțiunea logică a judecății. Pentru dânsul sensul realității e acela 
al judecăților. Astfel până la Kant între judecăţile de percepțiune şi 
judecățile empirice era o diferență de existenţă, de realitate, întru cât 
unora li se atribuia o realitate subiectivă, iar celorlalte o realitate obiec- 
tivă. Kant însă stabilește numai o diferență de valoare între ele, de- 
oarece judecăţile de percepție au o valoare subiectivă, iar cele ale ex- 
perienţei o valoare obiectivă. Judecata de percepțiune e aceea care leagă 
numai reprezentări prezente, care se înfățișează ca fenomene psihice 
imediate, pe când judecata experienţei leagă conţinuturi psihice cu va- 
labilitaţe obiectivă pentru toate subiectele. 

De asemenea considerația valorii o găsim predominantă în toată 
filosofia kantiană. Obiectul chiar al filosofiei kantiane nu este nici eul 
nici lucrul exterior ci e structura logică a cunoștinței şi problema logică 
a obiectului ei, De aci însă nu deducem că pentru Kant realitatea se 
reduce la valoare, Au încercat unii să arate că filosofia kantiană face 
tocmai reducerea existenţei la valoare. Cassirer de pildă, găseşte că 





1) A se vedea W. Wundt, Kleine Schriften, I-er, Bd. Cap. Subjekt und Objekt, 
der Erkenntnis. 

conceptul fundamental al filosofiei kantiane, conştiinţa în genere, este 
un concept al unui raport logic de valoare. El argumentează această 
susținere pe baza faptului că necesitatea și valabilitatea generală a ju- 
decăţilor nu rezultă din compararea percepţiilor, ci se presupune o jude- 
cată anterioară percepțiilor empirice. Datele intuiției sunt subsumate 
unui concept, conştiinţei în genere, care dă judecății empirice valabi- 
litate şi generalitate. Acest concept al conştiinţei în genere e o valoare 
a priori absolută, care dă valabilitate judecăților. Cassirer zice: „Acest 
concept este expresia nu a unei existențe, ci a unui raport pur logic 
de valoare“ 1). Prin urmare realitatea întreagă e constituită din regule 
logice. 

Fără a împărtăși această ultimă consecinţă adică fără a reduce rea- 
litatea numai la un travaliu logic, noi recunoaştem însă — și aceasta 
este tema fundamentală a acestei lucrări — că întreaga noastră cunoş- 
tinţă este numai o recunoaştere a unei valori, că toată cunoştinţa e un 
proces prin care noi constatăm valori. Realitatea chiar o cunoaştem 
sub înfăţişarea valorii. Din realitate ca termen opus valorii, rămâne 
numai ceva irațional, care nu se poate reduce la valoare, care există, 
dar cunoştinţa în structura sa implică valoarea. 


2. IDEALISMUL LOGIC NEOKANTIAN ȘI IDEALISMUL 
TRANSCENDENTAL 


Idealismul logic caută să înlăture orice dualitate, afirmând uni- 
tatea fundamentului cunoaşterii pe baza logicei. ideea predominantă 
a acestui curent, reprezentat de H. Cohen, P. Natorp, Cassirer etc., 
este înlăturarea unui obiect ca atare dat cunoștinței. Tot ceea ce ni se 
pare dat este stabilit de noi. Gândirea are funcțiunea originară de a-şi 
forma obiectul, Deci obiectul nu există înaintea cunoaşterii, ci e dat 
chiar prin ea. Ambele concepte: obiect şi cunoștință sunt corelate. To- 
tuşi idealismul logic face şi el deosebire între forma și materia cu- 
noştinţei, dar afirmă că aceasta este numai o deosebire metodică, ne- 
cesară pentru clarificarea conceptului obiectivităţii. Experienţa este una 
şi nu e vorba de două domenii ale realităţii, ci de o serie de trepte 
în gradele obiectivităţii în experienţă. După idealismul logic cunoștința 





1) Ernst Cassirer, Das Erkenntnisproblem, Il. Bd. Berlin, 1911, Îl Autiage, 
p. 668. 

unui eu, a unui subiect, e întotdeauna corelativă cu cunoștința unui 
obiect. Intregul conţinut al experienţei e cuprins însă într'un sistem 
de cunoştinţe, în care diferite spețe ale existenţei sunt considerate nu- 
mai ca puncte de vedere ce se complectează. 

Şcoala marburgică a încercat să deducă principiile oricărei deter- 
minări a obiectelor din funcțiunile logice. Obiectele se nasc prin gân- 
dire, care e un act de unitate sintetică. Şcoala marburgică nu recunoaşte 
altă existență în afară de cea logică şi aceasta o reduce la valoare, 
căci a fi şi a fi gândit ca adevărat e totuna. Cu alte cuvinte se reduce 
problema realității la aceea a, obiectivității, căci, după Cohen, tot ceea 
ce se poate gândi în mod obiectiv, necesar şi general valabi!, există. 

Această filosofie idealistă este o încercare de stabilire a unui mo- 
nism timologic. Inainte de a face critica acestei direcţii filosofice cre- 
dem necesară expunerea pe scurt, a altei încercări de reducere a rea- 
lității la valoare, anume a idealismului transcendental reprezentat de 
Windelband şi Rickert. 

Windelband, cercetând ce aduce Kant original şi nou în filosofie 
găseşte că noutatea gândirii lui constă în aceea că nu mai admite dua- 
litatea existență-gândire, ci stabileşte între aceste două un raport în 
conceptul de regulă. Windelband consideră obiectul cunoștinței drept 
regula după care se coordonează anumite elemente ale reprezentărilor. 
Despre acest obiect nu putem şti nimic mai mult. „Dacă această regulă 
se bazează pe o realitate absolută, independentă de orice reprezentare 
sau dacă îşi are temeiul într'un lucru în sine, sau dacă aparține unei 
reprezentări superioare, unei apercepţii transcendentale, sau unui eu 
absolut, nu putem şti niciodată“ 1): 

Obiectul cunoștinței este deci o regulă de sintetizare a reprezen- 
tărilor. Vorbind despre Kant el scoate în relief tendinţa acestui filosof 
de a arăta normele ce dau valoare oricărei gândiri. Deci Kant nu a 
urmărit în filosofia sa, să deie un tablou, o concepție despre lume, ci 
a voit să stabilească care sunt regulele valorii cugetării. In deosebire 
de filosofia mai veche, care voia să deie o imagine a lumii, filosofia 
lui Kant caută să arate legea normală a gândirii sau principiile funda- 
mentale ale normalităţii gândirii. După Windelband consideraţiunea 
valorti este implicată chiar în studiul absolut al realităţii. Deosebirea 





1) W. Windelband, Prăludien, I-ter Bd, Cap. Immanuel Kant, p. 135, 'Tiibia- 
gen, 1912. 

ce se face între realitatea adevărată şi reälitatea aşa cum apare nu este 
altceva decât o deosebire de valoare în chiar conceptul realității. Apoi 
introducerea considerațiilor religioase, etice, estetice, în sistemele de 
teorie a cunoaşterii, dovedeşte că „filosofia nu este niciodată liberă 
de valoare, dar că a fost întotdeauna o gândire puternică şi conştientă a 
valorii“ 1). 

Windelband vrea să înlăture dualismul dintre valoare şi realitate, 
arătând că întreaga noastră cunoştinţă este realizarea unui principiu 
normativ, a unui imperativ (Sollen). Windelband şi Rickert, recu- 
noscând autonomia lumii valorilor, întemeiază un nou idealism trans- 
cendental, după care noi nu putem cunoaşte decât ceea ce e dat con- 
ştiinţei, deci ceea ce este imanent, ceea ce e reprezentare. In deosebire 
de idealismul subiectiv, idealismul transcendental afirmă că cunoaşte- 
rea nu se rezolvă în reprezentare ci în judecată, în care se afirmă sau 
se neagă ceva, care depăşeşte conținutul conştiinţei noastre. Acest ceva 
nu e o realitate transcendentă, deoarece o asemenea realitate nu poate 
fi demonstrată, ci e o valoare, un imperativ (Sollen). In modul acesta 
idealismul ajunge la o idee transcendentă, la un imperativ căruia i se 
dă o prioritate logică. Pe baza acestei priorități logice afirmă idealis- 
mul transcendental ca fundament al oricărei realități un ideal iranscen- 
dent, ce trebue realizat în cunoștință. 

Problema obiectului cunoștinței sau, a realității a rezolvit-o Rickert 
pe două căi şi anume: 1. pe o cale transcendental-psihologică; 2. pe 
o alta transcendental-logică. 

Obiectul cunoştinţei este transcendent întru cât e independent de 
gândire. Prin obiect transcendent nu înţelege însă Rickert o realitate 
transcendentă, căci, după dânsul, nu există o altă realitate decât aceea 
nemijlocit dată, cunoscută prin experienţă. Acest obiect transcendent 
poate fi determinat pe cele două căi numite mai sus. Deosebirea dintre 
aceste două metode se referă numai la punctele de plecare, căci se poate 
pleca mai întâi dela analiza actului de cunoaștere ca un fenomen psihic 
pentru a se ajunge la obiectul transcendent, sau se poate urma o cale 
pur logică, nemai luându-se în seamă actul psihic al cunoașterii. 

Pe calea transcendental-psihologică trebue să cercetăm doi factori. 
ş anume; l. actul cunoașterii prin care e sezisat obiectul şi 2. ele- 
mentul care garantează adevărul obiectului. Primul factor ne arată ce 





1) W. Windelband, Einleitung in die Philosophie, p. 34. 

cunoaștem și cum cunoaștem, iar cel de al doilea determină transcen- 
dentul. Referitor la ce] dintâi factor se recunoaște ca adevărat că noi 
cunoaștem prin judecăţi, căci numai despre judecăţi se poate spune 
că sunt adevărate sau false. Judecata cuprinde deci adevărul. Ea nu 
este însă numai o reunire de reprezentări, ci e ceva mai mult, e o afir- 
mare sau o negare, e o atitudine a noastră. De aceea obiectul sezisat 
în judecată apare ca ceva care cere confirmare, aprobare sau repudiere. 
Dar ceea ce e afirmat sau negat intră în sfera unui imperativ. 

Orice cunoștință este astfel o recunoaștere a unui imperativ, dar 
pu orice recunoaştere a unui imperativ e o cunoştinţă, ci aceasta de- 
pinde de felul acelui imperativ. Pentru a afla cunoștințe adevărate, 
imperativul trebue să aibă caracterul necesității și valabilităţii necon- 
diționate. Rickert deosebește două feluri de imperative: 1. Un impe- 
rativ pur arbitrar şi individual şi 2) Un altul cu valabilitate necondi. 
ționată. Primul e legat de existența unor anumiţi indivizi, pentru care 
are valoare el. Al doilea se impune tuturor indivizilor, ba este chiar 
indiferent dadă există sau nu indivizi în realitate. Acest imperativ are 
caracterul de necesitate, este imperativul pur. Obiectul cunoștinței este, 
după Rickert, un imperativ independent de orice existență, deci un 
imperativ transcendent. Această recunoaștere a imperativului trans- 
cendent dă caracterul de cunoștință unui act de gândire. Rickert zice: 
„Prin aceasta şi numai prin aceasta devin actele de gândire ceva mai 
mult decât simple fenomene psihice, prin aceasta, devin ele cunoş- 
tine“ $). 

Problema care se impune imediat este următoarea: dacă obiectul 
cunoștinței este transcendent, atunci cum poate sezisa gândirea acest 
obiect independent de ea? Sau: cum devine transcendentul imanent? 
După Rickert criteriul după care ne dăm seama că transcendentul de- 
vine obiect de cunoaștere este sentimentul evidenţei, care e, pe de o 
parte, imanent, întru cât e fenomen psihic, iar, pe de alta, transcendent, 
întru cât prin el se recunoaște acel imperativ transcendent. Prin ur- 
mare obiectul transcendent devine imanent în. cunoaştere prin 'recu- 
noaşterea imperativului în sentimentul evidenţei. Avem deci un sen- 
timent despre ceva, care depăşeşte puterea de percepere a simţurilor. 

Siguranţa obiectului transcendent este anterioară evidenţei. Ana- 
Hzând obiectul transcendent, noi nu analizăm o existență psihică, ci 





1) H. Rickert, Zwei Wege der Erkenntnistheorie. Kant-Studien, p. 187, 1909. 

numai sensul ei. Sensul nu este o existenţă, cel mult poate concorda 
cu o existență ideală. Sensul însă trece peste orice existență. Rickert 
zice: „Sensul stă deasupra şi înaintea oricărei existențe“ 1). Sensul nu 
are o formă de existenţă. Totuşi o determinare a sensului este posibilă 
chiar fără ajutorul vreunei forme existenţiale. Sensul se poate deter- 
mina, zice Rickert, prin ajutorul conceptului valorii. Conceptul valorii 
nu se poate defini, ci se întrebuințează „penuu tot ceea ce nu este şi 
totuşi aparţine unui ceva, nu nimicului“ 2). Sensul, care depăşeşte 
orice existență, aparține valorii şi trebue interpretat ca valoare. Va- 
loarea devine imperativ (Sollen) atunci când o raportăm la un subiect 
cunoscător, 

Valoarea se deosebeşte de existenţă prin aceea că, în raport de 
negaţiune, dă naştere unor concepte opuse. Astfel negarea existenţei 
duce la non existenţă, pe când negarea valorii poate da şi o negare dar 
şi o afirmare, anume o valoare negativă. Conceptul valorii poate fi luat 
în două sensuri: întrun sens mai larg şi altul mai îngust. Valoarea 
luată în înţelesul îngust al cuvântului, e în opoziție cu valoarea nega- 
tivă (Unwert) şi atunci are nevoe de epitetul pozitiv (valoare pozitivă). 
Dar ambele aparțin conceptului valorii în sensul larg al cuvântului, 
care este în opoziție cu conceptul existență. Prin urmare la valoare 
avem concepte opuse pereche, care se subordonează conceptului ge- 
neral de valoare, pe când la existență nu avem asemenea perechi de 
concepte rezultate printr'un raport de negaţie. De aceea, deduce Ric- 
kert, că atunci când prin negaţie ajungem la ceva negativ, ştim că avem 
de a face cu conceptul valorii. Termenul sens prin negaţie dă non sens, 
deci intră în sfera valorii. De aceea, adevăratul sens independent de 
actul gândirei nu trebue determinat ca o existenţă, ci numai ca o vá- 
loare transcendentă“ 3). Pe această a doua cale transcendental-logică 
nu se mai cercetează actul cunoașterii, ci numai conţinutul logic al 
adevărului. 

Din cele expuse se vede că, după Rickert, obiectul cunoștinței 
este un imperativ, nu o existenţă. Totuşi au afirmat unii că şi acest 
imperativ trebue să fie o existență. Astfel v. d. Pfordten consideră 





1) H. Rickert, op. cit, P. 203, 
3 H. Rickert, op. cit, P. 203, 
+ 3) H. Rickert, op. cit. p. 206. 

imperativul drept „o existenţă reprezentată, o existență care are ființă 
numai în gândirea noastră“ 1). 

La aceasta observă, cu foarte multă dreptate Rickert, că impera- 
tivul transcendent este considerat ca existență numai întru cât se poate 
da numele de existență la tot ceea ce e conţinut al conştiinţei, dar în 
acest caz e prea largă noțiunea de existenţă. 

Rickert însă nu se opreşte aici, ci merge mai departe, căutând a 
stabili primatul raţiunii practice. El pune la baza oricărei cunoștinți 
o conştiinţă morală, care îşi găseşte expresia în sentimentul necesitaţii 
judecății. Pentru Rickert „conştiinţa logică e o formă specială'a con- 
ştiinţei morale“ 2). Astfel imperativul devine o bază etică a tuturor 
disciplinelor filosofice. Vedem deci că după idealismul transcundental, 
reprezentat de Rickert şi Windelband, realitatea, din punct de vedere 
al cunoaşterii, e o speţă a valorii. Prin urmare relaţia logică dintre 
realitate şi valoare devine o relație de identificare sau mai bine de 
reducere a realităţii la valoare. 

Tot aşa pentru alt filosof, pentru Miinsterberg, realitatea ca obiect 
de cunoaştere e o valoare. El afirmă că nu 'ceea ce sunt lucrurile, nu 
existența lor, umple viața conştiinţei, ci valoarea lor. 

'Cunoştinţa obiectelor nu e positilă decât prin o recunoaştere de 
valori. Pentru noi are realitate tot ceea ce trăim şi cunoaşterea noastră, 
după cum afirmă Münsterberg, este tocmai o cunoaștere de valori. El 
zice: „Cunoştinţa e o prelucrare logică, valabilă a realității şi adevărat 
este tot ceea ce aparține unei asemenea cunoașteri“ 3). Prin urmare în 
cunoaştere ni se impun, în primul rând, valorile prin ajutorul cărora 
alcătuim realitatea, obiectul cunoștinței. Foarte concludente, pentru 
părerea lui Miinsterberg, sunt următoarele cuvinte: „Primară din punct 
de vedere logic rămâne lumea valorilor în care nu e o existență, ci 
numai o valoare, nu o devenire, ci numai o actualitate, nu un travaliu 
de cercetare, ci o recunoaștere și o recuzare, nu o percepţie pasivă, ci 
o încercare activă, nu fizic şi psihic ci numai subiecte active şi obiecte 
ce le aparţin și unde scopul vieții nu sunt conținuturile psihice sau 
fizice, ci efectuarea unei valorificări libere“ 4). 





1) Otto Frech v. d. Pfordten, Kontormismus. ll-ter Bd. Heidelberg, 1910, 
p. 13. 

2) H. Rickert, Der Gegenstand der Erkenntnis, II Auflage, 1904, p. 234. 

3) H. Münsterberg, Grundzüge der Psychologie, Leipzig, 1900, p. 58. 

4) H. Münsterberg, op. cit., p. 53. 

Rămâne acum, înainte de a critica acest mod de a înțelege raportul 
logic dintre valoare și realitate, să vedem cum s'a căutat a se construi 
realitatea obiectivă, metafizică, pe această cale a reducerii la valoare. 
In cele discutate mai înainte am arătat numai cum e cunoscută reali- 
tatea, iar acum vom arăta cum e construită ea prin valoare. După aceea 
vom purcede la critica obiectivă a acestor concepții, arătând cum credem 
noi că se poate stabili un raport valabil între realitate și valoare. 


b. Problema realităţii obiective 


Filosofia şi ştiinţele nu se mărginesc numai la ceea ce e dat, ci 
caută să pătrundă mai departe, pentru a epuiza sfera a tot ceea ce se 
poate gândi. Una dintre problemele cele mai de seamă este problema 
realității obiective, metafizice. Direcţiile de cercetare a realităţii obiec- 
tive au fost în trecut două : microcosmice și macrocosmice. Direcţia 
microcosmică cerceta elementele ultime ale realității, pe când cealaltă 
direcție studia realitatea în totalitatea şi complexiratea ei. 

Răspunsurile date la această problemă sunt numeroase și istoria 
filosofiei nu este de fapt decât istoria concepțiilor asupra realității obiec- 
tive. In general răspunsurile se pot grupa in două mari grupe : rea- 
lismul şi idealismul. Unii au conceput realitatea obiectivă ca absolut 
existentă, ca identică cu realitatea cunoașterii. 

Realismul cu diferitele sale forme (naiv, dogmatic, critic), este 
tocmai recunoaşterea realității obiective ca existentă în anumite forme 
accesibile cunoștinței. Realismul admite existenţa în sine a lucrurilor 
înconjurătoare, independente de orice conștiință și care sunt cauza 
percepțiilor noastre. 

Noi cunoaştem aceste realităţi numai într cât ne afectează. O anu- 
mită formă a realismului anume realismul naiv sau dogmatic afirmă 
chiar că cunoştinţele noastre sunt căpii exacte ale lucrurilor; în modul 
acesta ele ar avea culoare, ton, etc., iar noi am avea numai un rol pasiv, 
receptiv. 

Baza realismului este deosebirea dintre eu şi non-eu. Observând 
că există anumite fapte independente de voinţa noastră, asupra cărora 
noi nu avem putere şi care se pot opune chiar voinţei, noi dobândim 
cunoştinţa. unui obiect opus eului nostru. 

In deosebire de realism, idealismul consideră realitatea obiectivă 
ca un produs al lumei ideilor. Aceste idei pot fi chiar supra-individuale, 

tipuri ale existenței, cum le consideră Platon. Idealismul poate fi obiec- 
tiv şi subiectiv. E obiectiv atunci când admitem existenţa vnei con- 
științi generale, în care se cuprind toate lucrurile. In cazul acesta con- 
ştiinţa generală e un subiect universal, iar lucrurile sunt numai mo- 
mente sau modificări ale acestui subiect. Idealismul subiectiv consideră 
lucrurile exterioare ca conținut al unei conștiinți individuale. După 
idealism nu poate fi conceput un lucru în sine, în afară de orice 
conștiință. 

O exagerare şi o denaturare a idealismului este iluzionismul, ce 
afirmă că lucrurile corporale, exterioare nouă, sunt simple iluzii. Idea- 
lismul este vechiu, întru cât găsim chiar în filosofia grecească curente, 
care consideră lucrurile ca fenomene spirituale derivate dintr'o con- 
ştiinţă. Berkeley a dat formula clasică : esse est percipi — prin care 
se afirmă că lucrurile sunt numai reprezentări ale noastre. 

Filosofia mai nouă precizează că orice existenţă, întru cât e obiect 
al gândirei, e conținut de conștiință. Aceasta înseamnă că dacă luăm 
caracterul conceptual existenței, nu mai putem: vorbi de dânsa. Deci 
e o distrugere în fond a iraționalului. Prin urmare realitatea obiectivă 
a fost considerată de idealism ca un produs al subiectului sau ca ua 
vis, ca o iluzie, de iluzionism. Teoriile acestea sunt vechi şi bine cu- 
noscute, aşa că nu ne vom opri deloc asupra lor. Pe noi ne interesează 
acele concepţii în care realitatea metafizică obiectivă este considerată 
în anumite raporturi cu valoarea. A 

Am văzut, în capitolul anterior, că realitatea cunoașterii este con- 
siderată ca alcătuită de noi, nu ca ceva străin, exterior subiectului. 
Kant a afirmat pentru prima dată că noi cunoaştem fenomene, adică 
obiectul cunoştinţei e alcătuit de sensibilitate și reprezentări. Kant însă 
nu a negat realitatea obiectivă căci a afirmat existenţa unui lucru în 
sine, a unui numen independent de sensibilitatea noastră. „Prin urmare 
dincolo de lumea cunoscută de noi, prin intuiție şi concepte, este o 
altă lume, pe care nu o putem cunoaşte, pe care însă o gândim numai, 
lumea lucrurilor în sine. Lucrul în sine nu este, în filosofia lui Kant, 
numai un concept limitativ, ci are şi un rol pozitiv, este afirmarea unei 
realități obiective incognoscibile. După dogmatici fenomenul şi lucrul 
în sine e unul și acelaş lucru, pe când după Kant ele şunt. „două con- 
cepte diferite. Fenomenul este dat de sensibilitate,. este imanent con- 
științei,- pe când lucrul în sine este transcendent. Kant a :recunoscut 
existența realității obiective; el a pus numai această problemă şi a 


88 PETRE ANDREI 


lăsat-o înconjurată de un mister profund. Problema transcendentului 
chinueşte spiritul contemporan tot aşa de mult ca şi în trecut. De 
aceea pe dreptate îl consideră v. Hartmann pe Kant ca un dogmatic 
negativ 1), care a susținut că nu putem cunoaşte lucrul în sine, fără 
a dovedi aceasta. 

S'au făcut numeroase încercări de a se rezolvi această problemă 
a transcendentului. Astfel avem încercări logice şi practice. Acestea 
reprezintă diferitele căi pe care s'a căutat deslegarea acestei probleme. 
O încercare ide natură logică este aceea a lui Husserl. 


El este reprezentantul fenomenologiei pure, a fenomenologiei trans- 
cendentale, adică a ştiinţei care reduce faptele la generalitatea esenţelor 
lor. Ştiinţele faptelor experimentale au ca obiect percepțiuni spaţiale şi 
temporale. Faptele empirice sunt accidentale, ele au însă o esență pro- 
prie sau, cum zice Husserl, ou o terminologie grecească, un Eidos. Prin 
urmare orice fapt individual are în sine ceva general, reprezintă o 
esenţă, care poate fi cunoscută prin intuiție. ` 

In felul acesta, afirmă Husserl o intuiție categorială. Această 
intuiție e conştiinţa despre ceva, despre o esenţă, dată în sine însăși, 
care poate fi însă reprezentată ca subiect al unor predicări. Intuiţia 
empirică e conştiinţa unui obiect individual numai. 

Esenţa pură este generalitatea oricărui object. 

Ştiinţele esenței le numeşte Husserl științe eidetice. Fenomenele 
ştiinţelor acestora sunt ireale, deoarece nu sunt ordonate într'o lume 
cu existenţă spaţial-temporală 2). 

Se pare deci că Husserl reia filosofia platonică întru cât acest Eidos, 
această esenţă, ar reprezenta prototipul lucrurilor individuale în sensul 
că în afară de formele individuale proprii fiecărui obiect există ceva 
tipic general. Acest Eidos e transcedentul, pe care Husserl îl crede 
cognoscibil printro intuiție nemijlocită. Incercarea lui Husserl de a 
reduce transcendentul la o idee logică, rezultată printr'o reducere eide- 
tică, ridică o sumă de probleme de mare însemnătate. Diri aceste câteva 
trăsături generale vedem tendinţa reducerii transcendentului, tendința 
de a scăpa de acest mister. 





1) Ed. v. Hartmann, Grundriss der Erkenntnislehre, p. 52. 
, 2) Ed. Husserl, Ideen zu einer reinen Phänomenologie und phänomenolo- 
gische Philosophie. Jahrbuch für Philosophie und phänomenologische Forschung, 
Halle, 1913. 

Incercare de natură practicistă am putea considera pozitivismul şi 
pragmatisinul. De fapt aceste două curente filosofice nu neagă trans- 
cendentul, îl âlungă însă din cunoaştere. Pentre pozitivism realitate este 
ceea ce cunoaștem pe de o parte, iar, pe de alta, cunoştinţa noastră nu 
trebue să se îndrepteze decât asupra datelor empirice. In ceea ce priveşte 
pragmatismul, el cere de asemenea o renunțare la speculaţii asupra 
transcendentului şi o îndreptare a spiritului către acțiune. Bergson zice: 
„Nu există lucruri, ci numai acțiuni“ 1). Pragmatismul e o recunoaştere 
a primatului raţiunii practice şi o îmbinare de diferite teorii, un ecclec- 
ticism. El este însă, cum zice Frischeisen-Kohler „expresia cea mai 
perfectă a scepticismului modern“ 2). După imanentism transcendentul 
nu există, căci imanentismul neagă tot ceea ce ar fi indeperdent de 
conştiinţă. El reduce totul la conştiinţă, căci ceea ce gândim aparține 
conștiinței, deci e fenomen de conştiinţă. In felul acesta transcendentul 
este imanent conștiinței. Această teorie imanentistă este însă simplistă 
întru cât nu face distincţia următoare: numai gândirea acestui transcen- 
dent e un fenomen imanent conştiinţei, nu şi ceea ce este gândit. Ima- 
nentismu! însă voind să respecte obiectivitatea, recunoaşte drept exis- 
tenţă tot ceea ce este comun în percepțiile noastre. 

Una dintre cele mai interesante încercări asupra realității meta- 
fizice-obiective e aceea a lui Rickert. Acest filosof face din transcen- 
dent un obiect de cunoaştere. Pentru el realitaiea obiectivă e o regulă 
sau o normă de legătură, de sintetizare a reprezentărilor. In felul acesta 
cunoştinţa realității obiective presupune o normă transcendentă, care 
întemeiază formele realităţii. Prin urmare, după Rickert şi problema 
realității obiective-metafizice, nu numai aceea a obiectului cur.oaşterii, 
duce la norme şi valori transcendente. Punctul de plecare al lui Rickert 
este identitatea între existenţa realității obiective şi existenţa ca obiect 
de cunoaștere (Sein der Objekte — şi Objektsein). După Rickert între 
aceste două concepte nu poate fi vreo deosebire pentrucă noi nu cu- 
noaştem existenţa altfel decât prin însușiri şi prin forme subiective de 
unitate a lor. Noi cunoaștem existența numai ca o -coexistenţă de în- 
suşiri şi în cazul acesta „existenţa lucrului nu este nimic altceva decât 
existența acestor elemente imanente“ 3), 





1) H. Bergson, L'évolution créatrice, p. 270. 
2) Frischeisen-Köhler, Wissenschaft und Wirklichkeit, Berlin, 1912, p. 345. 
3) H. Rickert, Der Gegenstand der Erkenntnis, p. 18. 

Prin urmare realitate ca obiect de cunoaştere este toată realitatea. 
Rickert admite numai existenţa reprezențată și nici decum o altă rea- 
litate obiectivă, de aceea numește el teoria sa idealism transcendental. 
Iı zice idealism întru cât e în concordanţă cu idealismul subiectiv atunci 
când nu admite altă realitate decât cea dată de reprezentări; iar denu- 
mirea de transcendental e îndreptăţită prin admiterea unei idei trans- 
cendente, a unui ideal transcendent, a unui imperativ, către a cărui 
realizare trebue să tindă subiectul cunoscător. Ceea ce se pare realitate 
obiectivă transcendentă nu este altceva decât o adunare, o sintetizare 
a reprezentărilor prin categoria existenței. Prin categorie înţelege Ric- 
kert actul ce dă formă produsului cunoașterii sau mai bine actul prin: 
care se raportă materialul sensibil la imperativul transcendent. Tot 
ceea ce percepem noi se reduce la însușiri, dar lucrul se pare că e ceva 
mai mult decât o s:mă de însușiri percepute — acest lucru însă, zice 
Rickert, nu este altceva decât rezultatul trebuinţii noastre de a pune în 
relaţii trainice însuşirile observate. Prin urmare lucrul independent de 
subiectul cunoscător nu se bazează pe o realitate obiectivă, pe o existență 
transcendentă, ci rezultă dintr'o necesitate a judecății. Rickert zice: 
„Pretinsul lucru cu existența transcendentă e o normă transzendentă 
sau o regulă de legătură a reprezentărilor“ 1). 

După această normă, prin aplicarea categoriilor, construim. reali- 
tatea obiectivă. Prin urmare, după Rickert, valoarea e fundamentul 'rea- 
lității obiective. Valorile se găsesc determinate cu o anumită formă în 
reălități, iar realitățile la care se referă valorile se găsesc în viaţa cul- 
turală. Filosofia vrea să facă unitatea valorii şi a realităţii ; această 
unitate însă nu se găseşte în realitatea ce ne înconjoară și nu se poate 
găsi pentrucă unitatea e generală, ori realitățile cunoscute de noi nu 
sunt niciodată generale. De aici conchide Rickert că unitatea realităţii 
şi valorii dincolo de orice experienţă, e în domeniul metafizicului. 
In acest domeniu metafizic există realitatea valorii ca ceva absolut, din 
care derivă totul, în care totul e măsurat și către care tinde totul. 

Legătura dintre valoare şi realitate nu poate fi reală sau cauzală, 
zice Rickert, căci astfel de legături sunt posibile numai între două 
realităţi — ori în acest raport de unitate, ni se prezintă termeni hete- 
rogeni; realitatea ca atare şi valoarea — 0 non-realitate. Legătura dintre, 
valoare și realitate o face actul de valorificare, care nu este, o existență 





1) H. Rickert, Der Gegenstand der Erkenntriis, p. 200. 

psihică, deoarece depăşeşte o astfel de existență referindu-se la valori, 
pe «de.altă parte însă nu e nici valoare, căci indică valori. Prin acest 
act de valorificare nu avem numai o simplă stabilire a unei existențe, 
nici numai o înțelegere de valori, ci un act al unui subiect .eferitor 
la o valoare. 

După ce am arătat raportul logic şi metafizic dintre realitate şi 
valoare, aşa cum a fost conceput de diferiţi filosofi, ne rămâne să încer- 
căm o critică a concepţiilor expuse mai sus. Vom începe prin a cri- 
tica modul de concepere a conştiinţei și apoi a realității obiective, ară- 
tând, în acelaşi timp, care credem noi că este raportul dintre valoare 
şi realitate-atât subt înfățișarea logică precum şi subt cea.metafizică. 


c. Critica raporturilor stabilite între valoare şi realitate 


Vorbind despre obiectul cunoștinței am arătat cum a stabilit Kant 
legătura dintre subiect şi obiect. El a arătat că obiectul cunoștinței 
este realitatea prelucrată de formele intuitive şi conceptuale ale spi- 
ritului omenesc. După Kant obiectul constă chiar din reprezentări. 
Totuşi în filosofia kantiană această problemă nu e definitiv rezolvată. 
Kant întrebuinţează conceptul de obiect în două sensuri diferite: uneori 
el ia acest termen în sensul de obiect de cunoaştere — care constă 
în reprezentări; — alteori însă înţelege Kant prin obiect lucrul în 
sine, care nu e obiect de cunoaştere, ci e în afară de noi. Deşi lucrul 
în sine nu e obiect de cunoaştere, totuşi Kant se întreabă asupra rapor- 
tului dintre lucrul în sine și reprezentare. 

Această problemă fundamentală îl preocupa pe Kant încă din 
1772. Astfel într'o scrisoare din acest an adresată unui prieten al său, 
el îşi pune chestiunea: dacă reprezentarea cuprinde numai modul cum 
e afectat subiectul de obiect, se poate înţelege uşor cum se face că 
reprezentarea e conformă obiectului (în acelaşi fel în care efectul e 
conform. cauzei). In cazul acestă reprezentarea e de natură pasivă. 
Dacă din contra, zice Kant, reprezentarea ar fi ceva activ, adică- dacă 
prin 1cprezentare s'ar fi produs chiar obiectul, iarăși s'ar putea înţelege 
conformitatea reprezentărilor cu obiectele. De aceea conchide Kant exi- 
stenţa a două posibilități: „sau posibilitatea unui intellectus-archetypus, 
pe a cărui intuiţie se întemeiază Chiar lucrurile, sau posibilitatea unui 
intellectus ectypus, care creiază datele discuţiei logice din intuiţia sen- 
sibilă a lucrurilor: Dar nici inteligența noastră nu este, prin reprezen- 

tările sale, cauza obiectului, nici obiectul nu e cauza reprezentărilor 
inteligenţei 1). | 

Prin urmare între obiect şi reprezentare nu este niciun raport de 
cauzalitate. Totuşi în critica rațiunei pure afirmă Kant că fenomenele, 
care nu sunt lucruri în sine, ci numai reprezentări, au un obiect al lor. 
Raportarea la acest obiect transcendental face posibilă ideea realității 
obiective. Kant spune textual: „Aceste fenomene nu sunt chiar lucruri 
în sine, ci numai reprezentări, care au şi ele obiectul lor, care obiect 
nu poate fi intuit de noi, și de aceea poate fi numit non-empiric sau 
obiect transcendental — X, Conceptul pur al acestui obiect transcen- 
dental (care în realitate e întotdeauna unul în toate cunoştinţele noa- 
stre) = X, este aceea ce poate da tuturor conceptelor noastre empirice 
în genere relație cu un obiect, adică realitatea obiectivă“ 2). 

Găsim prin urmare în filosofia kantiană şi controverse şi locuri 
neclare — aceasta bun înţeles din cauza greutății problemei tratate, 
Kânt deşi a vrut să raţionalizeze oarecum experienţa a fost nevoit to- 
tuşi să recunoască iraționalul, alogicul. Alogicul şi iraționalul au forma 
cauzei obiectului cunoștinței, cauzei materialului diversității sensibile. 
Kant s'a ocupat mai mult de forma de ordonare a acestui material, 
n'a speculat prea mult asupra iraţionalului şi alogicului. Materialul 
sensibil e ordonat, după cum am văzut, de intuiţii şi categorii. For- 
mele intuitive au un caracter alogic şi Kant a accentuat acest caracter, 
considerând spaţiul şi timpul ca intuiții. Aceste intuiţii se bazează pe 
afecţiuni, sau mai bine raţiunea lor de a fi este sintetizarea afecţiunilor 
sensibile. Conceptele, la rândul lor, fac şi ele noui sinteze însă supe- 
rioare. Originea categoriilor obiective este în funcțiunile logice. Func- 
țiunile logice devin categorii atunci când sunt aplicate obiectelor intui- 
ției. Prin funcțiune înţelege Kant travaliul de ordonare unitar a re- 
prezentărilor subt o singură reprezentare. Categoriile sunt acele func- 
țiuni care dau, în ultima instanță, caracterul de obiect afecţiunilor. 
Kant a arătat cum se naşte obiectul prin aplicarea categoriilor unui 
material intuitiv, dar a explicat şi concordanța dintre categorii şi: acest 
material sensibil. Categoriile sunt apriorice, deci nu ele se îndreaptă 
după obiecte, căci în cazul acesta n'ar mai fi generale şi necesare, ci ar 


1) J. Kant, Sämmtliche Werke, V Bd. Ediţia Rosenkranz, p. 26. Scrisoare 
către Herz. 


2) I. Kant, Kritik der reinen Vernunft, Ed. Vorlănder, p. 711. 

deveni empirice şi accidentale; atunci obiectele se indreaptă după con- 
cepte. Şi totuși categoriile sunt clasificate după obiecte sau, cum zice 
Frischeisen-Khler „sie sind bereits schon gegenstândlich gedeutet“ +). 
De ce au categoriile această nuanță obiectivă? Tocmai pentrucă ex- 
periența are în sine ceva alogic, ceva irațional. Intr'adevăr se vede din 
toată filosofia kantiană tendinţa de a stabili o logică a realității, totuşi 
în problemele fundamentale ne lovim mereu de alogic şi irațional. 

Pentru Kant obiectul e o unitate de reprezentări sintetizate prin 
categorii, dar rezultatul acestei sintetizări cuprinde ceva mai mult, are 
ceva în plus, nu e numai o succesiune de reprezentări. Prin urmare 
odată cu funcţia categorială de unitate, se mai exercită și o altă funcţie 
de creaţie, o funcţie pe care Ziehen o numeşte noetică 2). 

Am afirmat mai înainte că în filosofia kantiană predomină con- 
sideraţia valorii, dar am arătat că nu se reduce realitatea la valoare. 
Intr'adevăr Kant a avut ca ţintă a filosofiei sale determinarea stnucturei 
logice a cunoștinței, a valorii; el a recunoscut însă şi factorul alogic 
irațional, căruia i-a dat un rol ireductibil în cunoaștere. Kant a accen- 
tuat momentul valorii pentru cunoaştere prin elementul aprioric. Dar 
el a recunoscut în același timp şi factorul material sensibil, empiric, 
care nu e o valoare, ci poate fi cel mult purtător de valori de cunoaş- 
tere. In filosofia lui Kant se găseşte afirmarea valorii care este un fac- 
tor identic, rațional, legat de formele cunoașterii şi a unui factor sen- 
sibil, irațional. De aceea considerăm ca neîntemeiată părerea lui Cas- 
siter, care susține, după cum am văzut, că filosofia lui Kant reduce 
realitatea la raporturi logice de valoare. 

Kant deosebind elementul formal al cunoștinței, de cel material, 
a afirmat existența iraționalului şi deci a unui dualism: valoare-rea- 
litate. Iraţionalul arată, în filosofia kantiană graniţele cunoaşterii 
umane. Problema iraționalului a fost obiectul filosofiei post-kantiane; 
rezultatul însă la care s'a ajuns este acelaşi la care ajunsese şi Kant, 
adică menţinerea dualității: valoare generală-formală şi realitate, ira- 
ționalitate. 

Idealismul transcendental, reprezentat de Windelband şi Rickert, 
face din transcendent un obiect de cunoaștere. Obiectul cunoaşterii 





1) M. Frischeisen-Kăhler, Wissenschaft und Wirklichkeit, p. 59. 
2) Th. Ziehen, Kategorien und Differenzierungsfunktionen. -Vierteljahrschrift 
fir. wissenschaftliche Philosophie und Soziologie, Heft H, Leipzig, .1915. 

este, după acest curent filosofic, un imperativ transcendent, o valoare 
absolută, pe care noi o recunoaștem în judecăți. Prin urmare realitatea 
e redusă la valoare. Valoarea supremă, imperativul transcendent este, 
după Rickert, de natură morală. 

De sigur că orice ştiinţă are supoziţii apriorice, care nu sunt scoase 
din experiență; cunoștința noastră nu e posibilă, fără asemenea prin- 
cipii, de aici nu urmează însă că aceste principii întemeiază chiar rea- 
litatea. Intr'adevăr cunoștințele noastre sunt realizarea progresivă a 
unei valori, a valorii de adevăr, de aici însă nu putem deduce neexis- 
tenţa unei realități, cum face Rickert. Pentru noi orice cunoștință este 
o prelucrare a unui datum sensibil în vederea realizării valorii absolute. 
Toată tendința noastră de cunoaștere se îndreaptă către valoarea de 
adevăr şi toate cunoştinţele sunt numai trepte de realizare a acestei 
valori. Ideea valorii stăpâneşte spiritul în toate relațiile pe cart le sta- 
bilim între conținuturile de conştiinţă. Dar numai ideea valorii nu poate 
alcătui obiectul cunoștinței, căci valoarea trebue să fie realizat: prin or- 
donarea unui datum sensibil. Atunci obiectul cunoștinței este reali- 
zarea valorii prin ordonarea și prelucrarea datumului sensibil. Se pune 
însă în mod firesc întrebarea: în ce constă deosebirea concepţiei noastre 
dle concepția kantiană sau de aceea a lui Rickert? Vom clarifica imediat. 


Pentru noi valoarea este elementul necesar atât al conceptelor cât 
şi al judecăților, după cum am arătat mai înainte. Cunoștinţa e pro- 
dusul unor elemente de valoare și are ca obiect valoarea de adevăr 
cuprinsă în reprezentările noastre. Am spus mai înainte că, studiind 
structura logică-formală a cunoștinței, Kant a admis în mod involuntar 
valoarea, dar trebue să accentuăm încă odată, în mod involuntar. Apoi 
ideea de valoare are loc mai mult în domeniul acțiunii, după concepția 
kantiană decât în domeniul cunoștinței. 

In deosebire de Rickert și Windelband noi recunoaştem rolul in- 
dependent al factorului irațional. Pe lângă aceasta noi avem alt punct 
de vedere decât Rickert, căci nu considerăm formele de ordonare a 
ceea ce ne e dat ca forme de ordonare ale iraționalului (despre acesta 
nu putem spune nimic). Ideea de valoare nu poate fi considerată ca 
obiect de cunoştinţă decât concretizată înti'un datum sensibil. Rickert 
consideră valoarea transcendentă, imperativul absolut, ca subordonat 
unui imperativ moral, stabilind astfel un primat al practicei, Pentru 
moi ideea valorii, în niciun caz nu poate fi subordonată unui :mperativ 

practic. Imperativul practic priveşte acţiunea şi are valoare pentru 
voinţă, pe când valoarea teoretică priveşte inteligenţa, cunoştinţa. Aceste 
două valori: teoretică şi practică au şi forme deosebite — căci forma 
valorii teoretice absolute este adevărul, pe când forma valorii practice 
e bunul. 

Rickert face din valoare ceva ce depăşeşte experienţa, dar care 
ne constrânge să-l recunoaștem — pe când pentru noi valoarea nu e 
franscendentă ci transcendentală. 

Am arătat cum a stabilit Kant existenţa unei realități obiective, 
incognoscibile, în deosebire de realitatea cognoscibilă, de lumea feno- 
menelor. De asemenea am văzut încercarea idealiştilor transcendentali 
contemporani: Windelband şi Rickert de a reduce această: realitate 
numai la realitatea cunoscută, care şi ea se reduce la o valoare trans- 
cendentă. 

Problema realităţii obiective este foarte strâns legată cu aceea a 
realității cunoașterii şi numai dintr'o trebuinţă metodologică le-am se- 
parat. 

Modul în care avem noi cunoștință de această realitate poate fi 
de natură logică, psihologică şi socială. Astfel în mod logic dobândim 
conştiinţa realităţii obiective prin însăşi alcătuirea cunoştinţelor noastre, 
Îa baza cărora este elementul sensitiv, a cărui origină şi cauză nu ne-o 
putem explica decât prin existenţa unei realități obiective. Unii au 
căutat să arate existenţa realităţii obiective prin chiar fenomenele psi- 
hice. Dilthey de pildă derivă conştiinţa acestei realități din relaţia 
dintre conștiința voluntară şi conștiința rezistenței. Foarte adesea o 
voinţă, un impuls subiectiv, este contrazis de o impresiune externă, 
ce nu depinde de noi. După Dilthey, eul şi realitatea obiectivă repre- 
zintă opoziţia a două sfere de voinţă. Prin urmare nu gândirea creiază 
realitatea lumei externe, ci ne conduce numai dela o realitate prezentă, 
dela realitatea cunoașterii către altă realitate, către realitatea obiectivă 1). 

In sfârşit o dovadă de natura socială pentru existenţa realității obiec- 
tive aduce Riehl. El afirmă că existenţa continuă a obiectelor se pro- 
duce prin iradierea conștiinței eului nostru asupra lucrurilor. Ideea 
aceasta a existenţei realității obiective şi continue ne este dată din 
raporturile noastre cu semenii, de aceea se poate zice că cunoştinţa 
lumei externe e un product social. Nu mai vorbim de sociologii care 





1) Citat din R. Eisler, Einführung in die Erkenntnistheorie, p. 204. 

accentuiază în primul rând conştiinţa socială a realității. Astfel Durk- 
heim vorbind despre faptul social şi caracterele lui afirmă că el este 
exterior conştiinţei individuale şi coercitiv — şi ca atare cunoștința 
fiecărui individ este impusă oarecum de societate, chiar fără ca indi- 
vidul să simtă aceasta 1), 

Durkheim afirmă că intuiţiile şi categoriile noastre sunt chiar ele 
sociale. Astfel, pentru dânsul, timpul are o origine socială, deoarece 
diviziunile sale sunt sociale, Tot aşa spaţiul are origine socială, căci 
Australienii, comparând câmpul cu o formă circulară, admit spaţiul 
ca un cerc imens; alte popoare îl: concep altfel, deci societatea impune 
concepția sa proprie, neexistând o concepţie care să se impună prin 
sine. De asemenea Lévy-Bruhl vorbeşte despre originea socială a nor- 
melor cunoştinţelor logice. El pleacă dela formula lui A. Comte „nu 
trebue să definim umanitatea prin om — ci omul prin umanitate“, 
deducând că nu se pot explica funcțiunile cele mai înalte mintale dacă 
considerăm numai individual. Lévy-Bruhl spune textual: „în viaţa min- 
tală a omului tot ceea ce nu echivalează cu o simplă reacțiune a orga- 
nismului la excitaţiile pe care le primeşte, este cu necesitate de natură 
socială“ 2). Mai departe acest cugetător zice: „Cât de departe ne-am 
putea urca, oricât de primitive ar fi societățile observate, nu vom întâlni 
niciodată decât spirite socializate, dacă puten, zice aşa, ocupate deja 
cu o mulţime de reprezentări colective, care le sunt transmise de tra- 
diţie şi a căror origine se pierde în noaptea timpurilor“ 2). Există. deci 
tipuri sociale, care determină mentalități diferite. Prin urmare trebue 
să renunțäm, după Lévy-Bruhl, de a explica judecăţile, legilc logice, 
printr'un mecanism psihologic şi logic acelaşi pentru toți. După această 
teorie sociologică a cunoștinței nu trebue să luăm ca p'inct de plecare 
un spirit omenesc „totdeauna şi pretutindeni asemeni cu el însuşi“ 
supus la „legi psihologice şi logice pretutindeni identice“ căci există 
în societăţile inferioare o mentalitate deosebită, pentru care nu are 
valoare nici principiul contradicției, nici al identităţii, şi care stabileşte 
alte legături decât noi. De aceea „unitatea logică a subiectului gânditor, 





1) E. Durkheim, Les règles de la méthode sociologique, 5-ème ed. (pag. 5- 
19) chapitre I. F. Alcan, Paris, 1910. 

2) Lévy-Bruhl, Les fonctions mentales dans les socictes inférieures, ed. H. 
Paris, 1912, p. 4. 

3) Lévy-Bruhl, op.. cit, p. 14. 


FILOSOFIA VALORII 97 


ce e considerată drept dată de către cei mai mulți filosofi, este un 
deziderat, nu un fapt“1). 

Toţi aceşti sociologi păcătuesc prin faptul că iau aceste aplicări 
empirice şi deformate ale principiilor logice drept o mentalitate spe- 
cială, drept norme şi principii logice variate rezultate din mediul social. 

La popoareie primitive principiile logice sunt deformate, de fapt 
ele există, sunt constante şi generale pentru orice conștiință. De aceea 
cu drept cuvânt, zice Fouillee, ridicându-se în contra acestei şcoli socio- 
logice, că la aceste popoare inferioare, pe care se bazează sociologii 
citați, variază numai „conştiinţa legilor logice şi metodologice, inter- 
pretarea, expresiunea, aplicaţiile şi amestecul lor cu imagini mai mult 
sau mai puțin mitice“ 2), 

Revenind acum la problema realităţii, se afirmă că realitatea ex- 
ternă, ca şi eul empiric, sunt fenomene, forme de aparitie ale lucrului 
în sine, fizic şi psihic, forme de manifestare ale unui ceva identic. 
Acesta e monismul filosofic. Prin urmare aceeaşi realitate ar fi izvorul 
şi al simţurilor şi al obiectelor de cunoaştere. In modul acesta explică 
Riehl armonia dintre natură şi legile gândirii. Această realitate trans- 
cendentă tindem să o sezisăm cu inteligența, dar şi o trăim ca realitate 
prin sentiment şi căutăm să ne apropiem de ea prin voinţă. Prin urmare 
realitatea obiectivă o trăim ca valoare 3). Această afirmare a realității 
obiective prelucrată de noi este principiul ideal-realismului. 

Prin urmare există o realitate obiectivă, care nu poate fi dedusă 
din condiţiile formale ale cunoaşterii, există o realitate, despre care 
avem conştiinţă şi pe care o trăim. Realitatea aceasta obiectivă nu 
trebue să o concepem ca o existență absolută, posibilă chiar fără o con- 
ştiinţă în genere, căci aceasta este postulatul pe baza căruia se con- 
chide şi existența realităţii obiective. Lumea pe care noi o cunoaştem 
numai ca o determinare a conştiinţei noastre, nu este însă numai o 
sumă de senzaţii subiective sau de reprezentări individuale, ci e ceva 
mai mult, e ceva care are rădăcini adânci în sufletul omenesc, care se 
impune spiritului nostru. In acest ceva mai mult, în acest alogic care 
constrînge spiritul uman să-i recunoască existența, văd unii legătura 





1) Idem, op. cit, p. 154. 

2) A. Fouillee, La pensée et les nouvelles écoles anti-intellectualistes, Paris, 
1911, p., 90. 

3) A. Riehl, Kausalität und Identität. Vierteljahrschrift für wissenschaftliche 
Philosophie und Soziologie, 1887. 

cunoștinței, a ştiinţei cu viaţa. Astfel Frischeisen-Kohler afirmă că acest 
alogic dă impulsul cunoștinței şi acţiunei şi mai ales se face cunoscut 
în viaţa voinţei, în viața activă 1). Dealtminteri Frischeisen-Kâhler 
e fenomenalist, întru cât, după el, lumea sensibilă are, o structură a sa, 
legi proprii, pe care noi le cunoaştem prin gândire, dar care nu depind 
de aceste legi şi nici nu derivă din ele. Gândirea trebue să cunoască, 
să dividă şi să ordoneze fenomenele ce îi sunt date și apoi să con- 
struiască întreaga natură, Fenomenele comparate, ordonate prin formele 
categoriale ale gândirei, trebue considerate ca de sine stătătoare. Va- 
loarea nu întemeiază realitatea obiectivă, a cărei existență nu se poate 
contesta dar această realitate noi o cunoaștem numai ca valoare. De 
îndată ce gândim asupra acestei realități facem. din ea o valoare. Höff- 
ding formulează concis această gândire, afirmând că „realitatea este 
adevărul real“ 2). 

Recapitulând deosebirile dintre concepția noastră despre valoare 
şi concepţia lui Rickert vom! spune: 1. noi admitem iraționalul, alo- 
gicul, asupra căruia nu ne putem pronunța, a cărui natură nu o putem 
determina, a cărui esență nu o reducem la valoare, deoarece asupra 
lui nu e posibilă nicio cunoştinţă. De îndată însă ce gândim asupra 
lui, îl subsumăm categoriei supreme 'a valorii. 2. După cum am spus 
mai înainte, pentru noi, valoarea.nu e un imperativ transcendent, ci e 
de natură transcendentală, căci ea nu e rezultatul unei deducții care 
depăşeşte experienţa, ci e chiar la baza experienţe;. 3. In ceva ce pri- 
veşte realitatea ca obiect logic al gândirei, ea există numai în raport 
cu funcțiunea gândirei. Gândirea unui obiect nu este ideea unui lucru, 
ci a unei relaţii foarte generale, ideea unui principiu formal de valoare, 
Noi avem însă şi sentimentul unui ceva ce depăşeşte forțele noastre 
de cunoaştere, ceva irațional și ireductibil. 4. Valoarea nu e un impe- 
rativ practic, ci teoretic. Rickert şi Windelband au considerat postu- 
latul valorii ca un imperativ practic. Acest imperativ, desfăcut de sensul 
său etic, este o schemă lipsită de orice fel de activitate. Ideea unui 
imperativ, după cum observă Cassirer, implică şi voința psihologică, 
care nu are nicio importanţă pentru logică 3). 


1) Frischeisen-Kăhler, Das Realitătsproblem, Berlin, 1912, p. 98. El zice 
vorbind despre acest „ceva mai mult“, ce e lumea: was sie mehr ist, kann nie 
rein gedacht, aber doch in jedem Angeblicht im tătigen Leben. 

2) H. Hoffding, La pensée humaine, p. 104. 

3) E. Cassirer, Erkemntnistheorie nebst den Grenzfragen der Logik. Jahr- 
bücher der Ph'losophie, Berlin, 1913. 

Deci noi ne apropiem mai mult de filosofia lui Kant, căreia îi 
dăm — în ceea ce priveşte problema valorii — o altă interpretare şi 
anume : spiritul nostru este în esența sa, timologic și ca atare cate- 
goriile, intuiţiile, judecăţile, presupun toate un postulat suprem : va- 
loarea. Conştiinţa în genere din filosofia lui Kant este, pentru noi, 
o conştiinţă a valorii, care are ca un corelat al său valoarea în genere, 
adevărul, 

Prin urmare din cele spuse asupra raporturilor dintre valoare şi 
realitate, rezultă că nu poate fi un raport de reducere a realităţii la 
valoare. Noi am admis realitatea ca obiect al cunoașterii, ca fiind călău- 
zită de conceptul valorii, dar nu am redus-o la acesta din urmă. 

După ce am arătat care este raportul dintre valoare şi realitate, cri- 
ticând diferite concepţii şi moduri de a stabili raporturi de reducere 
a realităţii la valoare, ne rămâne, pentru a termina logica valorii să 
vedem care sunt caracterele valorii de cunoaştere, apoi care e criteriul 
valorii supreme de cunoaştere şi în sfârşit problema valorilor logice. 


IV. VALOAREA CUNOAŞTERII: CARACTERELE EI 


Valoarea de cunoaştere, subt orice formă s'ar prezenta este tot- 
deauna aceeaşi, e adevărul. Atribuim valoare acestei cunoştinţi, în care 
se impune adevărul. Adevărul e valoarea teoretică cea mai înaltă, către 
care tinde orice cunoştinţă, şi care trebue să se realizeze în orice act de 
gândire şi de cunoaştere. Adevărul e ultima supoziţie a tuturor cuno- 
ştinţelor, de aceea e o valoare absolută, adică o valoare recunoscută de 
toți indivizii, în toate timpurile şi în toate locurile. Negarea acestei 
valori absolute este o imposibilitate, căci dacă negăm existența ei, 
înseamnă totuşi că o presupunem chiar în acel moment, deoarece orice 
afirmare are tendința de a fi adevărată, orice afirmare fiind raportată 
la valoarea de adevăr, contrazicând adevărul în genere, admite totuşi 
recunoaşterea adevărului contrazicerii. Prin urmare nu poate fi vorba 
de un scepticism radical al valorii de cunoaştere. Scepticismul valorii 
reprezentat de Pyrrho e numai o negare a cunoștinței acestei valori, 
nu a existenţei valorii chiar. Pyrrho a formulat scepticismul său în 
trei probleme: 1. cum sunt constituite lucrurile? 2, în ce raport trebue 
să fim noi cu ele ? 3. ce rezultă pentru noi din acest raport ? Referitor 
la prima problemă Pyrrho a afirmat imposibilitatea stabilirei! unei forme 

concrete de valoare de cunoaștere deoarece „niciunul dintre mijloa- 
cele noastre de cunoaștere nu poate ajunge adevărul“ 1). Scepticismul 
neagă cunoştinţa adevărului, nu însă şi existența sa în genere ca prin- 
cipiu fundamental şi absolut necesar pentru cunoașterea omenească. 
Din contra se poate afirma chiar că scepticismul recunoaște existența 
unei valori de sine stătătoare cu valabilitate supraindividuală. Aene- 
sidem a reprezentat un scepticism sensualist şi a căutat să stabilească 
imposibilitatea cunoașterii valorii de adevăr pe calea simţurilor, deoa- 
rece percepția sensibilă variază dela individ la individ. 

Scepticismul deci neagă putinţa cunoaşterii adevărului absolut, 
nu chiar existența sa. Dealtminteri toți acei ce neagă existenţa unei 
valori constante, absolute, sunt siliți totuși să recunoască existența 
valorii de cunoaştere. Astfel H. von de Vos, deşi afirmă că noi 
avem numai cunoştinţi relative şi hipotetice, recunoaşte o valoare ultimă, 
care „ne apare în frumos, pe care o cunoaştem în adevăr şi o afirmăm 
în bine“ 2). 

Prin valoare necondiționată şi absolută nu trebue să înțelegem o 
valoare care nu are nicio legătură cu un subiect, ci o valoare valabilă 
pentru orice subiect, necondiționată de anumite momente existente în 
indivizi în diferite moduri. 

Care sunt însă caracterele valorii de cunoaștere? Sau cu alte cuvinte: 
prin ce caractere se vădeşte adevărul, valoarea unui act de cunoaştere? 

Unii au admis drept caractere ale valorii de cunoaștere nişte prin- 
cipiii străine de cunoaştere, nişte principii mai mult estetice — cum 
e simplitatea, armonia, etc. Alții au dat precădere concepției biologice 
considerând drept caractere ale valorii de cunoaştere, principii biolo- 
gice. Astfel Ernst Mach pune drept caractere ale acestei valori adap- 
tarea reprezentărilor la fapte şi adaptarea ideilor între ele. Adaptarea 
ideilor la fapte se completează cu adaptarea ideilor între ele. Sensul 
şi valoarea evoluţiei cunoaşterei constă, după Mach, tocmai în adap- 
tarea aceasta a ideilor. Gândirea modernă e bazată pe acest principiu. 
Mach afirmă că principiile şi legile lui Newton nu sunt decât exemple 
de adaptări de idei. Prin aceste adaptări nu numai că se suprimă con- 
tradicţiile, ci se şi armonizează ideile, căci, zice Mach „aranjamentul 


1) Raoul Richter, Der Skeptizismus in der Philosophie, I, Bd. Leipzig, 1904, 
p 46. 

2) Henry von de Vos, Werte und Bewertungen in der Denkevolution, Berlin, 
1909, p. 206. 

economic, armonic, organic al gândirilor, pe care îl simțim ca o tre- 
buinţă biologică, întrece cu mult ceea ce cere în mod logic lipsa de 
contradicții“ 1). Armonizarea, adaptarea cunoştinţelor, e un rezultat 
al unui principiu de natură biologică, al principiului economiei. 

Greşeala lui Mach şi a întregului biologism e faptul că consideră 
aplicaţiile practice ale valorii de cunoaştere, rezultatele ei, drept ca- 
ractere constitutive. Necesităţile vieţii practice au putut da directive 
în cunoaştere, în niciun caz ele nu pot însă fi criterii pentru determi- 
narea valorii cunoașterii. 

Adevăratele caractere ale valoarei de cunoaștere sunt: evidența, 
necesitatea, universalitatea şi obiectivitatea. Toate aceste note alcătuesc 
siguranța valorii cunoașterii. 

Când vorbim însă despre siguranţă putem înțelege o siguranță 
absolută şi una relativă. Siguranţa absolută nv. poate fi decât un ideal 
al cunoaşterei, cum zice von Hartmann 2), căci ea există numai în 
intuiţia sau numai în operaţiile logice. Pentru cunoştinţă sunt numai 
valori de probabilitate. Prin aceasta însă von Hartmann reia scepticis- 
mul probabilist reprezentat în antichitate de Karneade. Dar spiritul 
omenesc nu se mulţumeşte cu astfel de valori, ci tinde către valori 
obiective, absolut sigure. 

S'au considerat, de către unii, ca temeiuri ale siguranţei fenomene 
psihice, iar de către alţii principii logice. Astfel după Sigwart siguranţa 
cunoașterei este determinată, în ultima instanță, de sentimentul evi- 
dențe:. Sentimentul evidenţei e un sentiment de necesitate, de constrân- 
gere în afirmarea valorii cunoașterii. El e o necesitate subiectiv sim- 
țită, însă subiectiv în sensul general omenesc. Prin urmare Sigwart 
întemeiază valoarea cunoaşterii pe baza sentimentului necesității, căci 
evident e ceea ce e necesar. Valoarea cunoaşterii nu se reduce însă 
numai la necesitate, ci mai presupune universalitatea şi obiectivitatea. 
Sigwart reduce aceste două caractene al valorii la necesitate, din care 
derivă şi recunoaşterea unei cunoştinți de către toţi şi impunerea acelei 
cunoștinți ca ceva obiectiv valabil. 

Rickert de asemenea recunoaște evidența drept un caracter ultim 
al valorii de cunoaştere. El spune textual: „evidenţa e acea existență 
psihică, care ne garantează adevărul judecății“ 3). Evidenţa, din punct 

t 





1) Ernst Mach, Erkenntnis und Irrthum, în traducere francezä, p. 188. 
2) Ed. von Hartmann, Grundriss der Erkenntnislehre, 1907, . 
3) H. Rickert, Zwei Wege der Erkenntnistheorie, p. 188. 

de vedere psihologic, e un sentiment. De aici însă nu putem deduce 
că Rickert dă temeiuri psihologice valorii de cunoaştere, pentrucă el 
însuşi recunoaşte dă nu calea psihologică transcendentală e cea mai in- 
dicată pentru explicarea valorii. 


Absolut psihologist, în cercetarea valorii de cunoaştere, este H. 
Maier. După acest filosof adevărul nu poate fi considerat ca o valoare, 
decât numai dacă este în relaţie funcțională cu un sentiment al valorii. 
Maier vorbeşte despre sentimente cognitive, care sunt acele fenomene 
psihice în care procesele de cunoaştere sunt trăite afectiv. După Maier 
pretenţia de universalitate a valorii de cunoaștere se explică prin faptul 
că sentimentele valorii logice cuprind un moment afectiv etic. Gândirea 
necesară logică este deci ceva dorit din punct de vedere etic. De aceea 
conchide Maier „astfel sentimentul logic al valorii este, pe de o parte, 
un sentiment etic al valorii“ 1), Prin urmare adevărul e o valoare nu- 
mai dacă e în relaţie funcțională cu un sentiment etic al valorii. In 
modul acesta Maier afirmă şi dânsul evidenţa drept criteriu al valorii 
de cunoaştere, dar o evidenţă psihologică, afectivă. 

Meinong de asemenea consideră evidenţa drept caracterul ultim al 
valorii de cunoaştere. El însă a separat evidenţa de: universalitate şi 
necesitate, căci el nu atribue necesitate şi universalitate tuturor cunoş- 
tinţelor, ci face deosebire între cunoștinți empirice şi cunoștinți aprio- 
rice. Primul fel de cunoștinți au evidență nemijlocită, dar nu au ne- 
cesifate şi universalitate, pe când cunoştinţele apriorice au evidență, 
valabilitate necesară şi universală 2). Meinong deosebeşte la valoarea 
de cunoaştere aceste trei caractere: evidenţă, necesitate şi universali- 
tate, stabilind şi diferite feluri de cunoştinţe după cum posedă sau nu 
aceste caractere. 

Cu problema valorii cunoaşterii se ocupă şi Wundt. El deosebește 
două forme de siguranţă şi anume: nemijlocită şi mijlocită. Cunoştinţa, 
care ne e dată în mod nemijlocit în fapte, are siguranță nemijlocită, 
iar cunoştinţa, ce rezultă ca o deducție stringentă din fapte, are sigu- 
ranță mijlocită. De pildă: cunoştinţa culoarei albastru are o siguranță 
nemijlocită — căci e o senzație, o cunoștință dată de simțuri. Cunoş- 
tința despre mișcările pământului şi soarelui are o siguranță mijlocită, 





1) H. Maier, Psychologie des emotionalen Denkens, p. 658. 
'2) A. Meinong, Uber die Erfahrungsgrundiagen unseres Wissens, p. 110. 
Abhandlungen zur Didaktik und Philosophie der Naturrwissenschaft, Berlin, 1906. 

deoarece rezultă numai în urma unui şir de deducțiuni. Siguranța ne- 
mijlocită este subiectivă, iar cea mijlocită e obiectivă. Siguranţa subiec- 
tivă are valoare întru cât ea e substratul cunoștinței propriei noastre 
existenţe; cea obiectivă este „un rezultat al prelucrării, prin gândire, 
a faptelor date nemijlocit conştiinţei“ 1). Siguranța subiectivă este deci 
numai o treaptă către siguranța obiectivă, care cuprinde în sine şi no- 
țiunea de necesitate, căci o cunoştinţă este sigură atunci când e con- 
strângătoare, când contrariul valorii afirmate este imposibil. 

Sunt unii gânditori însă care nu au voit să recunoască evidența 
drept caracterul ultim al valorii de cunoaștere, pe motiv că se dă 
acesteia un fundament psihologic. Astfel Eisenhans consideră evidenţa 
numai ca o expresie psihologică a valorii de cunoaştere. EI zice: „Ea 
nu e chiar adevărul, nu e tot una nici cu conţinutul judecății adevărate. 
Ea e mai. mult expresia psihologică pentru caracterul de adevăr al 
adevărului“ 2), 

Credem însă că această părere este greşită, pentrucă, după noi, 
evidenţa poate fi privită şi din punct de vedere pur logic şi din punct 
de vedere psihologic. In primul caz evidenţa e o convingere ce se im- 
pune gândirii în urma raţionamentului, iar în al doilea caz e un senti- 
ment de constrângere. Cu atât mai mult poate fi considerată evidenţa 
ca logică cu cât ea nu este un element constitutiv al procesului cunoaș- 
terii, ci aparține rezultatului gândirii şi cunoașterii. Sentimentul psiho- 
logic al evidenţei, pe care îl avem în anumite valori de cunoaştere, nu 
trebue considerat decât ca, o expresie psihoiogică a evidenţei logice. 
Procesele logice sunt şi ele legate cu viaţa totală a spiritului nostru, 
de aceea vor fi legate cu anumite sentimente de plăcere de neplăcere, 
de contrarietate, de necesitate, etc. Toate aceste sentimente, ce înto- 
vărăşesc procesele gândirii şi cunoaşterii sunt sentimente logice, ade- 
vărați pionieri ai cunoștinței, întru cât ele premerg cunoaşterii 5). Sunt 
două lucruri diferite, ce nu trebuesc confundate — evidența logică şi 
sentimentul evidenţei ca fenomen psihic. După noi evidenţa este ulti- 
mul caracter al valorii de cunoaștere. Ea cuprinde în sine necesitatea 
şi universalitatea. Intr'adevăr tot ceea ce este evident se impune cu ne- 


1) W. Wundt, Logik und Erkenntnistheorie, p. 423. 

2) Theodor Eisenhans, Phänomenologie, Psychologie, Erkenntnistheorie, p. 
260. Kant studien, Heft 2 und 3, 1915. 

3) W. Wundt, Grundzüge der physiologischen Psychologie, Bd. IIl, Gefühle. 

cesitate spiritului, ba chiar e constrîngător pentru spirit. Evidenţa ex- 
clude oarecum posibilitatea contrarului, ea implică necesitatea. Kant 
a afirmat că necesar este tot ceea ce e determinat după condiţiile gene- 
rale ale experienței; categoriile sunt principiile care întemeiază con- 
ceptul necesităţii. Prin urmare ceea ce e necesar e şi universal. In ceea ce 
priveşte caracterul obiectivităţii, acesta nu poate fi considerat ca fiind 
cuprins în conceptul evidenţei, deoarece poate exista o cunoştinţă evi- 
dentă fără ca să fie şi obiectivă, Poate exista o evidenţă subiectivă, 
precum poate fi şi una formală, fără ca obiectul gândirii sau conţinutul 
judecății să depăşească subiectivitatea, De aceea deci criteriul valorii 
de cunoaştere este evidența obiectivă. Ce se înţelege însă prin obiec- 
tivitate? 

După modul în care e întrebuințat acest termen se poate vorbi 
despre o obiectivitate empirică, în sensul unei conformităţi cu faptele 
empirice; apoi despre o obiectivitate metafizică în sensul unei confor- 
mități cu o realitate absolută și despre o obiectivitate istorică, adică 
despre eliminarea oricăror aprecieri individuale, a oricăror preferințe, 
în cercetarea fenomenelor vieței istorice. Obiectivitatea este opusă 
subiectivității şi termenul obiectiv e corelat cu acel de subiectiv. Pro- 
blema obiectivităţii este una din cele mai complicate; aceasta se poate 
vedea chiar din evoluţia termenilor obiectiv şi subiectiv. In veacul XIV 
termenii de subiectiv şi obiectiv aveau pentru Duns Scotus altă în- 
semnare decât acum. Pentru Scotus subiectiv înseamnă tot ceea ce se 
raportă la obiectul concret al gândirii, la obiectul ce devine subiect 
într'o judecată, — iar obiectiv înseamnă tot aportul subiectului indi- 
vidual în reprezentare. Obiectiv = idealiter in intellectu 1). Aceşti 
termeni au acum o însemnare tocmai contrară. Intrebuinţarea acestor 
două concepte în sensuri deosebite e în legătură cu teorii şi concepții 
filosofice deosebite. Noi nu ne vom ocupa în acest studiu, despre 
obiectivitate decât numai întru cât e în „directă legătură cu valoarea de 
cunoaştere ca un caracter al ei. 

Prin obiectivitate s'a înţeles în filosofia realistă naivă concordant 
ideilor cu o realitate exterioară spiritului uman. Prin urmare obiecti- 
vitatea e întemeiată de însăşi existența reală externă. In filosofia realistă 
critică obiectivitatea nu mai e întemeiată numai de realitatea externă, 


1) Rudolph Eucken, Les grands courants de la pensée contemporaine — 
Cap. Subjectif-Objectiv, p. 14, Paris, 1911, 


FILOSOFIA VALORII 105 


pentrucă nu se mai consideră reprezentarea drept obiect extern. Această 
filosofie admite şi un alt criteriu pentru obiectivitate, anume concor- 
danța percepțiunilor indivizilor. Deci obiectivitatea e bazată pe un 
consensus al percepțiunilor indivizilor. In general conceptul obiecti- 
vităţii a fost considerat ca rezultatul concordanţei ideilor cu o realitate. 
Dacă această realitate este transcendentă atunci obiectivitatea este 
concordanța dintre concepte şi realitatea absolută. Kant a schimbat cu 
totul conceptul obiectivităţii. El a arătat că realitatea nu este ceva fără: 
nicio legătură cu subiectul. Obiectul cunoștinței îl sezisăm ca atare 
numai întru cât e în raport cu noi, prin urmare în cunoștință obiectul 
nu e absolut ceva deosebit de eul nostru. După Kant obiectivitatea este 
rezultatul aplicării categoriilor la intuiţie, de aceea o cunoştinţă este 
obiectivă atunci când elementele formale ale cunoștinței se aplică unui 
material intuitiv şi din contra, este subiectivă când se face abstracţie 
de orice conținut al cunoștinței 1), de orice material dat, construindu-se 
cunoştinți cu elemente imaginative sau nereale. Prin urmare pentru 
Kant nu concordanța cu o realitate exterioară este semnul obiectivi- 
tății. James a considerat ca măsură a obiectivităţii eficacitatea prac- 
tică 2). Teoria utilității are astăzi o foarte mare desvoltare. Această 
teorie pleacă dela ideea că viaţa este principiul oricărei valon, că va- 
lorile nu sunt altceva decât afirmarea vieţei. Miiller-Freienfels zice: 
„Pretutindeni acolo unde vorbesc despre valoare, este la bază un raport 
cu o fiinţă vie şi totdeauna ceva este o valoare când contribue la con- 
servarea sau, la progresul vieţei“ 3). Şi mai departe afirmă „toate va- 
lorile reale sunt în ultima esenţă valori biologice“ 4). Deci tot ceea ce 
interesează viaţa, tot ceea ce e util, e o valoare. Teoria, ce pune utili- 
tatea ca bază şi criteriu a valorii de cunoaştere, a fost denumită cu 
termenul de pragmatism. Pragmatismul pleacă dela ideea fundamentală 
că gândirea vrea să fie cunoștință, ştiinţă şi tinde către acţiune. Ade- 
vărul nu există decât în funcțiune de utilitate. Intemeietor al pragma- 
tismului e considerat John Dewey, deşi ideea conducătoare a pragma- 
tismului se găsește pentru prima dată la Ch. Pierce, care în 1878 a 
susținut într'un articol intitulat „How to make our ideas clear“, că 





1) 1. Kant, Kritik der reinen Vernunft, p. 682. 

2) W. James, La volonté de croire, Paris, 1916. Préface du traducteur. 

3) Miller-Freienfeis, Psychologie der Kunst, Leipzig und Berlin, Bd. 1 p. 151. 
4) Miiller-Freienfels, Idem, p. 152. 

credințele noastre sunt în realitate numai nişte regule ale acţiunei. Re- 
prezentanţii! cei mai de seamă ai pragmatismului sunt în America, Pierce, 
Dewey şi James, în Anglia Schiller, în Italia Papini, în Franţa Bergson. 
Toţi aceştia vor să dea o nouă teorie a adevărului şi noui directive 
cunoaşterii omeneşti. James afirmă însă că pragmatismul nu este decât 
o metodă empiristă de cercetare. El zice: „Cu pragmatismul o teorie 
devine un instrument de cercetare, în loc de a fi răspunsul la o enigmă 
şi încetarea oricărei cercetări“ 1). Pragmatismul arc o notă ufilitaristă 
prin aceea că dă mare importanță chestiunilor practice, el are însă şi 
un caracter pozitivist prin disprețul său față de chestiunile abstracte- 
metafizice. James numeşte filosofia sa empirism radical. li zice em- 
pirism deoarece socoate că toate concluziile, chiar cele mai sigure sunt 
numai ipoteze, ce pot fi modificate de experienţele viitoare. E radical 
acest empirism fiindcă nu admite nicio realitate în afară de aceea 
constatată prin experienţă. Loys Moulin, traducătorul operei lui James, 
consideră filosofia acestuia ca o filosofie „a activităţii conștiente, care 
ştie să se călăuzească în experienţa schimbătoare, alegându-şi căile de 
urmat” 2). Atitudinea pragmatismului constă în a nu se ocupa de prin- 
cipii prime, ci de fapte, de consecinţe. Pragmatismul este deci o teorie 
a metodei şi o teorie a adevărului. Teoria metode nu este indepen- 
dentă de aceea a adevărului, ci e bazată pe dânsa, după cum just a 
observat Werner Bloch 5). Schiller şi Dewey consideră ideile ca ade- 
vărate numai în măsura în care ne ajută să executăm un travaliu. Ade- 
vărul prin urmare e în funcţie de folosinţă. James zice: „Adevărul con- 
stă numai în ceea ce e avantajos pentru gândirea noastră, după cum 
dreptul constă numai în ceea ce e avantajos pentru conduita noastră“ $). 

De asemenea pentru Bergson adevărul nu este altceva decât un 
“drum dus prin realitate. Pentru el inteligenţa, cunoştinţa noastră, au 
în vedere numai acţiunea. Cunoştinţa realităţii discontinue, a realității 
stabile, e rezultatul trebuinţii practice. Omul, din trebuinţa hranei, 
distinge propriul său corp de alte corpuri, apoi diferite corpuri între 
ele pentru a-i satisface trebuințele. Pe lângă aceasta, conservarea indi- 
viduală şi a speţei fac de asemenea pe om să deosebească realități dis- 





1) W. James, Le pragmatisme, 1911, p. 63. 

2) Loys Moulin, Preface-Volonte de croire-par James, Paris, 1916. 

3) Werner Bloch, Der Pragmatismus von Schiller und James, Zeitschrift für 
Philosophie und philosophische Krit'k, Heft II, 1913, p. 147. 

£4) W. James, op. cit. p. 203. 

continui şi imobile. Deci orice cunoştinţă are în vedere acţiunea. Berg- 
son afirmă textual: „Suntem făcuţi pentru a lucra tot atât şi poate şi 
mai mult decât pentru a gândi, sau mai bine, când urmăm mișcarea 
naturii noastre, gândim pentru a lucra“ 1). Prin urmare cunoştinta tre- 
bue considerată din punct de vedere biologic-utilitar ca o valoare sau 
non-valoare. In modul acesta şi Bergson este pragmatist. 

Praginatismul duce la o concepţie individualistă a valorii de cu- 
noaştere, căci dacă valoarea aceasta e determinată de utilitate, urmează 
că trebue să existe atâtea adevăruri şi atât de diferite câte organizații 
de vieţuitoare sunt şi câte trebuinți se impun omului. Pe lângă aceasta, 
conceptul pragmatic al adevărului distruge postulatul unei valori su- 
preme, absolute de cunoaştere, deoarece urmează că adevărul trebue 
să se schimbe în timp, să evolueze odată cu utilităţile. Dar pragma- 
tismul e distrus chiar de experiență. Intr'adevăr pragmatismul afirmă 
că acele judecăți sunt valabile, care ne produc mulțumire, utilitate și 
care ne dă ocazia unor acţiuni utile, ori experiența arată că pot fi ju- 
decăţi adevărate pentru oameni şi care totuşi să fie vătămătoare sau 
indiferente. Apoi, dacă ar fi atâtea adevăruri câte viețuitoare sunt, 
atunu nu ar mai exista judecăţi contradictorii asupra aceluiaşi obiect, 
decât dacă interesele ar fi contrare. 

Fe lângă acestea conceptul adevărului nu e scos din experienţă, 
ci se impune experienţei. Adevărul poate fi util, das utilitatea nu e un 
criteriu al adevărului, ci o consecință. Un punct de vedere asemănător 
cu pragmatismul e acela al lui Mach şi Avenarius. Aceşti doui gânditori 
sunt reprezentanţii curentului biologic-economist. Ei piivesc gândirea 
şi cunoştinţa subt aspectul biologic economic. După acest curent, ştiinţa 
nu are de stabilit o valoare obiectivă de cunoaștere, căci asemenea va- 
loare nu există, ci ea trebue să descrie conceptual faptele cele mai pro- 
prii pentru ajungerea scopului, pentru orientarea noastră în viață. 
Ştiinţa, în modul acesta, economiseşte forţa, gândirea. Valoarea jude- 
căţilor, a cunoştinţelor, depinde de economia gândirei. ` 

Şi acest curent economist însă nu a putut găsi adevăratul criteriu 
al valorii de cunoaştere, pentrucă economia e un efect al valabilității 
judecăților, al adevărului, iar nici decum un scop, un criteriu pentru 
adevăr. 

O altă modificare a concepţiei pragmatismului e aşa numita teorie 





1) H. Bergson, L'&volution creatrice, 1911, p. 231. 

selectivă a adevărului, reprezentată de Baldwin. Această teorie afirmă 
că adevărul e un produs al selecției în evoluţia omenirei. 

Kant a căutat să găsească un criteriu general valabil al adevărului. 

El a văzut însă că nu se poate stabili un asemenea criteriu decât din 
punct de vedere formal, căci „dela adevărul cunoștinței materiei nu 
se poate cere un caracter general, deoarece este contradictoriu în sine“1). 
Cât priveşte forma cunoașterii, abstracţie făcând de orice conţinut, 
adevărul constă chiar în regulele mecesare ale inteligenţei, căci ceea ce 
contrazice aceste regule e fals. De aceea criteriul pur iogic ai valorii 
de cunoaștere este după Kant „concordanța cunoștinței cu legile ge- 

nerale şi formale ale inteligenței şi rațiunei“ 2). 
Prin urmare nu putem defini adevărul ca acordul gândirei cu exis- 
tența, deoarece existența însăşi o cunoaştem prin travaliul intelectual. 
Această concepție statică a adevărului admisă de realiști, trebue înlo- 
cuită prin concepția dinamică a adevărului, după care adevărul este 
sistematizarea datelor realizată prin travaliul gândirei, după legile minții. 
` HOffding formulează concepția aceasta astfel: „Adevărul poate fi privit 
ca o valoare de travaliu, deoarece nu există pentru noi decât prin tra- 
valiu intelectual“ 2). Pentru completare trebue să adăugăm însă că nu 
numai ceea ce nu contrazice legile gândirei este adevărat, ci şi ceea ce nu 
se contrazice cu datele experienței; se impune deci ca adevărul formal 
să nu treacă peste datele experienței. Valorile care au ca obiect numai 
gândirea logică formală, sunt valorile formale logice şi matematice. Ca- 
racterele valorii, de cunoaştere sunt deci: evidența, necesitatea şi obiec- 
țivitatea în sensul concordanţei formelor gândirii cu materialul empiric. 
Am stabilit deci existența unei valori absolute de cunoaştere, a 
valorii de adevăr. Această valoare nu e absolută în sensul că există în 
sine, ci numai pentrucă se impune tuturor. Valoarea de cunoaştere 
există pentru o conştiinţă în genere. Conștiinţa în genere şi adevărul 
în genere sunt termeni corelați necesari pentru existența valorii cu- 
noaşterii. 





1) I. Kant, Kritik der reinen Vernunft, p. 105. 
2) 1. Kant, op. c-t, p. 105. 
3) H. Höffding, La pensée humaine, p. 259, 

V. VALORI LOGICE 


Valorile logice sunt teoretice și există ca atare la baza oricărei 
ştiinți. Ele sunt a priorice întru cât nu pot fi deduse din experiență. Ex- 
perienţa nu poate explica temeiurile obiective ale cunoștinței. Toate în- 
cercările pozitiviste nu reușesc, pentrudă valoarea experienţei este în- 
temeiată tocmai de valorile supreme formale, de valorile logice, a căror 
unitate este unitatea unei conştiinţe în genere. 

Valorile logice sunt formale, ele sunt norma cunoștințelor și supo- 
ziția oricărei gândiri, prin urmare ele nu pot fi derivate din fapte. Va- 
Iorile logice fundamentale sunt chiar principiile logice, principiile con- 
stitutive ale oricărei cunoștințe. Baza acestora este necesitatea lor de 
gândire, forţa cu care se impun spiritului omenesc. Deşi aceste valori 
ni se impun, totuși sunt mulți filosofi care au încercat să le deducă din 
experiență. Aceștia sunt empiriștii. Hume, de pildă, consideră principiul 
cauzalității ca fiind un principiu empiric. Tot așa John Stuart Mill, 
care voind să interpreteze principiile logice în mod psihologic, afirmă 
că principiul contradicției este o generalizare veche din experiență. El 
pune la taza acestui principiu, opoziţia experimentală dintre cele două 
stări ale spiritului: credința şi necredința. In general empirismul pă- 
cătueşte prin aceea că înlătură posibilitatea unei justificări raționale 
a cunoștinței mijlocite, dăci neagă existenţa unor principii evidente în 
mod nemijlocit. 

Valorile logice sunt cele mai generale, căci ele sunt cele mai ne- 
definite din punct de vedere calitativ și cantitativ, deoarece „la ele 
se face abstracție de însuşirele particulare ale formei ca şi ale conți- 
nutului experienţei“ 1). 

Când zicem însă valori logice putem înţelege două lucruri deose- 
bite: a) valorile logice supreme, care sunt axiomele logice, la care ne-am 
referit mai sus, afirmând că sunt a priorice şi constitutive ale experienţei» 
b) valoarea logică a unui raționament, rezultat al consecvenţei gândirei 
şi al respectării principiilor logice. Valorile logice în sens de axiome 
sunt evidente şi necesare, în al doilea sens pot fi şi argumentative. 

Principiile logice sunt evidenet şi general valabile, ele nu suferă 
excepțiuni. Cu toate acestea s'a afirmat de către unii cercetători că 
aceste valori nu sunt general valabile, că nu se impun cu necesitate, 


1) W. Wundt, Logik und Erkenntnistheorie, p. 559. 


110 PETRE ANDREI 


deoamece există sălbateci care nu cunosc aceste principii logice. Sunt 
sălbateci care îşi pot imagina că există în acelaşi timp şi ca papagali 
cu pene roşii. Dar lipsa de unitate şi aparenta contradicţie la sălbateci 
nu arată lipsa valorilor logice, ci numa: o deosebită formă de mani- 
festare şi exteriorizare a lor. Acei sălbateci, deşi îşi închipuesc că pot 
fi în acelaşi timp oameni şi papagali cu pene roşii nu contrazic prin- 
cipiul contradicției, deoarece ei nu văd raţiunea pentru care nu pot 
fi şi oameni şi papagali în acelaşi timp. Tot aşa şi cu celelalte principii 
logice. Şi la sălbateci există principii constante şi generale, variază însă 
numai conştiinţa legilor logice şi metodologice, interpretarea lor. S'au 
făcut încercări însă, de a se reduce aceste valori logice numai la una 
singură şi anume la identitate. Astfel A. Riehl afirmă că singura va- 
loare logică este principiul identității, principiile celelalte fiind derivate 
din acesta 1). 

De asemenea Th. Lipps consideră identitatea ca valoare funda- 
mentală, făcând din principiul rațiunii numai o altă formulare a iden- 
tităţii 2). 

După Münsterberg principiul rațiunii şi al cauzalităţii nu ar fi alt- 
ceva decât aplicaţii ale principiului de identitate. El afirmă că orice 
cunoştinţă a noastră este o indicare, o determinare a ceea ce este identic 
în lucruri şi întregul travaliu ştiinţific constă în a arăta că ceea ce se 
prezintă subt aspectul diversităţii poate fi considerat în parte ca iden- 
titate, Orice legătură cauzală, zice Münsterberg, se bazează pe iden- 
titatea obiectelor şi orice legătură logică pe identitatea actelor subiec- 
tului 3). 

Aceste încercări de reducere a valorilor supreme logice, a prin- 
cipiilor logice, la unul singur, nu sunt întemeiate. Vom vedea imediat 
că cele trei axiome fundamentale: identitatea, contradicţia şi principiul 
rațiunei îndeplinesc funcțiuni deosebite şi ca atare nu pot fi reduse 
la unul singur. ' 

Pentru stabilirea unui raport de identitate e necesară o sezisare 
a asemănărilor și o recunoaştere a deosebirilor dintre lucruri. Aceste 
două operaţiuni sunt însă elementele comparaţiei, de aceea identitatea 


1) Alois Riehl, Logik und Erkenntnistheorie. Kultur der Gegenwart, 1908, 
p. 76—78. 

2) Theodor Lipps, Vom Fühlen, Wollen und Denken, Leipzig, 1907, p. 211. 

3) H. Münsterberg, Grundzüge der Psychologie, Leipzig, 1900. 

se stabileşte prin comparație. Funcțiunea asemănărei o exercită gân- 
direa în special prin principiul identității, iar funcțiunea deosebirei, 
care poate ajunge la contrast, prin principiul contradicției. Primul prin- 
cipiu e baza judecăților pozitive, iar al doilea e baza judecăților ne- 
gative. 

In afară însă de raportul de identitate sau de contradicţie gân- 
direa mai stabilește raportul de dependenţă între concepte şi judecăţi. 
Aceste raporturi de dependenţă sunt stabilite prin ajuto-ul principiului 
rațiunii. Leibniz consideră principiul raţiunei ca un principiu de le- 
gătură numai a faptelor accidentale, empirice, prin urmare nu-i atribue 
necesitate și valoare logică. După Leibniz legăturile stabilite de gân- 
dirca logică urmează numai principiul identității şi contradicției care 
nu sunt realizate în nicio intuiţie. Wundt însă crede contrariul, deoarece 
el afirmă că aceste principii trebue să se aplice cu necesitate faptelor 
empirice. El zice: „Prindipiile identităţii şi contradicţiei departe de 
a fi legi care să nu se aplice experienţei sunt mai mult cbiar principiile 
cele mai generale pe care le urmează gândirea noastră la legarea faptelor 
empirice. Ele sunt deci legi logice întru cât rezultă din funcțiunile fun- 
damentale ale gândirei noastre, sunt însă şi legi empirice întru cât au 
valoare pentru prelucrarea oricărei experienţe şi nu pot avea în gân- 
direa noastră nicio persistenţă dacă nu se aplică obiectelor intuiţie” 1). 

Acelaşi lucru îl afirmă Boutroux, când zice: „Spiritul uman poartă 
în sine principiile logicei pure, dar cum materia care este oferită nu-i 
pare exact conformă cu aceste principii, încearcă să adapteze logica 
la lucruri, astfel ca să le înţeleagă într'un mod cât mai apropiat posibil 
de perfecta inteligibilitate“ 2). 

Prin urmare legile logice se vor aplica unor conţinuturi intuitive. 
Deosebirea dintre principiul rațiunei şi acela al identităţii este faptul 
că principiul raţiunei stabileşte un raport de dependenţă între două 
concepte legate între ele printr'un concept total, pe când prin principiile 
celelalte se stabilesc numai raporturi de asemănare și deosebire. 

Aceste trei principii logice sunt valorile supreme, care se impun 
cu necesitate oricărui spirit şi cane posedă evidența nemijlocită. Ele nu 
trebuesc confundate cu valorile psihologice, cu valorile empirice. Valo- 


1) W. Wundt, System der Philosophie, Bd. I, p. 68. 
2) Emile Boutroux, De Pidee de la loi naturelle dans la science et la phi- 
losoph'e, Paris, 1901, p. 16. 

rile logice sunt independente de orice conţinut empiric material. După 
cum între logică şi psihologie este diferență fundamentală, tot aşa de 
mare este deosebirea şi între valorile logice şi cele empirice. Valorile 
logice sunt apriorice și formale. Ele se aplică unui conţinut empiric de 
conştiinţă, dar nu se derivă din el, cum credea D. Hume și filosofii 
empirişti. Principiile logice nu pot fi deduse din cele psihologice, căci 
legile psihologice nu sunt în genere decât nişte generalizări ale expe- 
rienței. Dacă legile logice s'ar baza pe cele psihologice ar trebui ca 
ele să aibă un conţinut de fapte psihologice, ar trebui să presupună 
existența psihicului. Husserl zice: „Nicio lege logică nu este, în ade- 
văratul său înţeles, o lege pentru faptele vieţei psihice, deci nici pentru 
reprezentări, nici pentru judecăţi, nici pentru alte fenomene psihice” 2). 

Legile logice sunt, pentru Husserl, legi ideale normative ale spi- 
ritului în deosebire de legile psihologice care sunt reale-ex;licative. 
Intr'adevăr legile logice nu pot fi derivate din cele psihologice, totuşi 
nu poate fi susținută părerea că ele nu se aplică unor conținuturi psihice. 
Necesitatea şi apodicticitatea acestor valori nu au însă deloc aface cu 
psihologia şi experienţa. 

Cu acest paragraf am mântuit logica valorii, adică am arătat cum 
poate fi întemeiată valoarea pe o cale logică şi cum în mod logic poate 
dobândi valoarea dreptul de a fi considerată ca element constitutiv al 
cunoștinței, deci ca element existent în toate domeniile vieţii, nu nu- 
mai în practică. Am arătat toate formele subt care se prezintă valoarea 
în cunoaştere, bine înțeles dând o desvoltare limitată unora dintre che- 
stiuni. Ştiinţa nu este altceva decât un sistem de valori, căci ea își 
propune două scopuri: a. să cunoască realitatea, b. să organizeze acea- 
stă cunoştinţă pentru o trebuinţă rațională. Primul scop implică găsirea 
unei valori supreme explicative pentru întreaga realitate; iar organi- 
zarea cunoștinței nu e altceva decât alcătuirea unor judecăţi ştiinţifice, 
cu o valoare umană cum zice Mange 2). 

După ce am studiat valoarea din punct de vedere al cunoașterii, 
rămâne să o cercetăm acum în diferitele forme subt care se prezintă în 
viaţa spiritului nostru. Până acum am cercetat valorile hiperpersonale, 
abstracţie făcând de subiectul psihologic al valorii precum şi de dife- 


1) Edmund Husserl, Logische Untersuchungen, Bd. I, Hale, 1900, p. 69. 
2) Fr. Mange, La philosophie scientifique comme système des valeurs. Revue 
philosophique, 1910. 

ritele feţe de manifestare a valorii. Noi cunoaştem valori dar nu numai 
atât, căci noi şi trăim valori. De aceea deci se impune o nouă pro- 
blemă, problema vieţii valorilor. Valorile, pe care le trăim noi, căutăm 
să le şi realizăm în practică şi subt acest îndemn stabilim norme de 
realizare, practicizăm: valorile. Deoarece valorile sunt numeroase omul 
face un triaj, o selecţie a lor pe baza unei comparații, exprimată în jude- 
cățile de valoare. Astfel procesul de cunoaștere al valorilor studiat până 
acum, este completat prin procesul de recunoaștere, de valorificare a 
valorilor. 

Am arătat, în această primă parte a studiului, că în procesul de 
cunoaştere al valorilor e vorba de determinarea unei valori într'o cuno- 
ştință în genere, a valorii de cunoaştere şi am caracterizat această va- 
loare ca fiind necesară, obiectivă, independentă de subiectivitatea noa- 
stră. Sunt însă alte valori pe care noi le alcătuim subt influenţa unor 
împrejurări deosebite şi anume a mediului, a vieţii istorice, sociale, 
acestea sunt valorile sociale. In paragraful care tratează despre clasifi- 
carea valorilor, noi am stabilit două mari clase de valori: valori hiper- 
personale, în care puneam valorile logice şi matematice şi valori sociale, 
între care aşezam toate celelalte valori. Valorile sociale sunt acelea în 
constituția cărora intră elemente sociale. Studiul acestor valori va 
alcătui a doua parte a acestei lucrări. 


PARTEA II. 


MATERIA VALORILOR SOCIALE 


Sociologia valorii. Obiectul ei. 


Toate cercetările logice-teoretice sunt preludiul studiului realității 
sociale, din diferitele puncte de vedere. Kant a ajuns dela critica rațiunii 
pure la afirmarea primatului rațiunii practice, căutând a da o bază 
logică. eticei sociale. Valoarea ca fenomen social este complexă, are 
diferite forme şi dă naştere la diferite feluri de acţiuni. După cum 
vom vedea, valoarea devine motivul tuturor acţiunilor, deci a întregei 
vieți sociale. Prin sociologia valorii se înţelege studiul înfățișării va- 
lorii în societate, sau mai clar: legătura dintre valoare şi realitatea so- 
cială. Goldscheid a înţeles prin teoria sociologică a valorii o sinteză 
a considerației pur filosofice a valorii cu teoria economică a eil), 
Goldscheid însă reduce elementul social în valoare numai la cel eco- 
nomic şi aici greşeşte, pentnucă realitatea socială este mai complicată, 
are diferite laturi, care nu trebuesc neglijate. De aceea noi vom com- 
pleta pe Goldscheid, afirmând că sociologia valorii este sinteza filo- 
sofiei valorii cu studiul realității sociale. Obiectul sociologiei valorii 
este cercetarea elementelor sociale din valoare, de unde rezultă și dife- 
ritele speţe de valori. Goldscheid are dreptate însă atunci când consi- 
deră teoria economică a valorii, sau valorile economice, ca forma cea 
mai concretă a sociologiei valorii. 


Sociologia valorii se ocupă cu valorile sociale, precum şi cu ele- 
mentele generale sociale, care iau parte la constituirea tuturor valorilor 





1) Rudolf Goldscheid, Entwicklungswerttheorie, EntwricklungsGkonomie, Men- 
schenăkonomie, Leipzig, 1908. 

umane. Realitatea, substratul, pe care se întemeiază valorile sociale, 
este complex, are aspecte diferită şi elemente variate, de aceea, deci în 
sociologia valorii, valoarea va avea forme diferite. Esenţa vieţii sociale, 
a wealităţii sociale, este activitatea, voința, de aceea valorile sociale au în 
general o nuanță activă. Realitatea socială e bazată pe legătura indivi- 
zilor ce compun societatea, iar forma cea mai simplă a acestei legă- 
turi este acțiunea comună a lor. Această acțiune implică însă ideea 
scopului. Prin urmare legătura socială e de natură psihică şi anume e 
voință. Ea cuprinde în sine tradiţia, ideile şi sentimentele indivizilor, * 
întrun cuvânt întreaga civilizație. Civilizaţia însă, zice Kosiowski, e 
„Suma valorilor produse de om“. Ea alcătueşte realitatea socială, care 
este „o lume de valori“ 1). 

Elementele ce compun realitatea socială sunt de sine stătituare, nu 
au între ele vreun raport de dependenţă genetică, ci din contra sunt 
concomitente. Realitatea socială e constituită de anumite elemente și e 
organizată în funcționarea sa de asemenea de alte elemente. De aceea 
vom deosebi elemente constitutive ale vieții sociale, cum sunt manifestă- 
rile psihice şi fenomenele economice, şi elemente regulative, care sunt 
fenomenele politice şi juridice. Elementele constitutive alcătuesc struc- 
tura unității sociale, iar celelalte funcțiunea acestei unități. Aceste ele- 
mente, între care unii au stabilit raporturi de reducere cauzală, coexistă, 
au între ele un raport de paralelism 2), căci toate cele patru elemente 
considerate există în orice realitate socială, subt orice formă s'ar pre- 
zenta ea. Ele nu pot lipsi deoarece sunt absolut necesare pentru consti- 
tuirea şi funcţionarea realității, se poate însă ca ele să nu aibă acelaşi 
grad de desvoltare, să fie întunecate. Aceste laturi ale vieții sociale pot 
determina existenţa unor variate valori: valori psihice, economice, juri- 
dice şi politice. Prin urmare vom constata în primul rând valori deter- 
minate de categoriile constitutive ale, vieţii sociale şi apoi valori al 
căror substrat sunt categoriile regulative. 

După cum elementele realităţii sociale sunt ireductibile, tot așa vor 
fi şi valorile al căror substrat sunt aceste elemente. 

Realitatea socială constituită şi organizată este localizată în spațiu, 
nu e suspendată în timp, deci are continuitate cu trecutul, sau, cu alte 





2) W. M. Koslowski, La réalité sociale. Revue philosophique, 1912, p. 170. 
2) D. Gusti, Sociologie. Curs ţinut în anul'1910—11 la Universitatea din Iaşi. 

cuvinte, această realitate are ființă într'un cadru general +). Astfel rea- 
litatea socială, în alcătuirea şi funcționarea sa, este dependentă de 
mediul fizic-cosmic, de trecutul istoric, de viața biologică chiar. 
Acest cadru, în care se desvoltă realitatea socială, va determina şi el 
anumite valori: valori istorice, biologice, religioase, etc. 

Sociologia valorii se va ocupa cu studiul valorilor determinate de 
categoriile constitutive, de cele regulative şi de cadrul social. Vom, 
arăta la fiecare grupă de valori, în parte, nota lor comună, adică ele- 
mentul social care predomină şi pentru care le-am pus între valorile 
sociale. 

Anticipând, afirmăm că toate valorile, pe care le vom studia au 
comun pe lângă elementul social, faptul că se referă mai mult la sen- 
timent și voinţă. Valorile hiperpersonale, cu a căror cercetare ne-am 
ocupat în prima parte a acestui studiu, sunt elemente intelectuale ale 
cunoștinței; valorile sociale, care formează obiectul sociologiei valorii, 
sunt elemente active ale vieții sociale, de aceea sociologia valorii trebue 
să studieze şi procesul de realizare în viaţa practică a valorilor. Socio- 
logia valorii nu e tot una cu practica valorii, căci ea cuprinde numai 
ca un capitol, studiul realizării practice a valorii. Obiectul sociologiei 
valorii este arătarea elementului social al valorilor. Inainte de a începe 
studiul valorilor sociale ne vom. ocupa de procesul de realizare al va- 
lorilor, nu pentru motivul că ar avea precădere, ci pentru a nu între- 
rupe şirul studiului grupelor de valori, prin intercalarea unor conside- 
raţiuni asupra modului în care realizează valorile în viața practică. 


II. Procesul de realizare al valorilor 


Valorile sunt realizate în forme generale de cultură, ele sunt bunu- 
zile culturale din viaţa istorică. Viaţa socială însă poate determina dife- 
rite şi multiple valori, nu toate însă sunt sortite să fie realizate cu 
acelaşi succes, căci unele se impun, durează, devenind cauzele unor 
fenomene sociale nouă, pe când altele dispar foarte repede. Este o ade- 
vărată luptă pentru realizare între valorile sociale. Hotărirea în această 
luptă o dă societatea în urma unui proces de apreciere, de valorificare 
a valorilor. Expresia acestui proces o alcătuesc judecăţile de valoare. 





1) D. Gusti. Sociologie. Curs ţinut în anul 1910—11 la Universitatea din laşi. 

Judecata de valoare, în deosebire de sentimentul valorii, e rezultatul 
unei cântăriri, unei comparații a mai multor valori. „Valoarea afectivă 
e o directivă întunecată, zice Schmoller, dar judecata de valoare spune 
clar: aceasta îţi e util, aceasta îți vatămă ţie sau societății, din cutare 
sau cutare motiv“ 1). Obiectul judecăților de valoare sunt valcrile, iar 
rezultatul lor capătă forma scopului care e valoarea cea mai valabilă, 
pe care societatea o ia ca ţintă a acţiunei. Scopurile şi mijloacele sunt 
deci valori alese dintr'o sumă de valori posibile. Pentru a putea pri- 
cepe şi interpreta just pnocesele vieţii sociale e nevoe să sezisăm va- 
lorile şi scopurile sociale, căci esența realităţii sociale e voinţa. Avem 
de a face cu acţiuni care sunt determinate de anume motive şi tind 
către anume scopuri. Pentru a sezisa faptele sociale în genere omul 
trebue să aibă o conștiință teleologică, adică o conştiinţă a scopului 
şi a valorii. Scopurile şi valorile sociale le înțelegem atunci când noi 
înşine am stabilit valori şi când ne-am putut transpune în trecutul istoric 
ale cărui valori le-am trăit printr'un proces de imitație. Numai prin 
înțeiegerea rostului lucrurilor, a legilor, a scopului căruia au servit in- 
stituțiile trecute, precum şi a idealului, către care trebue să tindem, 
vom putea explica realitatea socială. De aceia Ed. Spranger 2) deose- 
beşte mai multe forme ale conștiinței teleologice, prin care putem 
aprecia valorile sociale. 

Astfel el deosebește o conștiință teleologică imitatoare prin aju- 
torul căreia noi facem abstracţie de condițiile actuale de existenţă și 
ne punem în diferite condiţii variate de altă dată, când au existat alte 
valori sociale. Prin ajutorul acestei forme a conștiinței teleologice noi 
ne transpunem în trecut şi considerăm valorile sociale de altă dată ca 
aparținând vieţii noastre. Prin ea căutăm, să ne imaginăm sistemul de 
trebuinți și de concepte de valoare, ce au determinat cândva valorile 
sociale. 

Această formă de conștiință însă este condiţionată de o a doua, 
anume de conştiinţa teleologică vie, actuală. Intr'adevăr pentru a putea 
judeca valorile trecutului trebue să fi trăit, să fi avut în sine o valoare 
socială; acel, ce n'a trăit o asemenea valoare, nu poate imita trecutul, 
nu poate înţelege valorile sale. Dacă sufletul nostru e prea străin de 


1) Gustav Schmoller, Grundriss der allgemeinen Volkswirtschattslehre, I1 Teil, 
Leipzig, 1904, p. 102. 
2) Eduard Spranger, Die Stellung der Werturteile in der National-Okonomie. 

anumite gânduri şi scopuri, de sigur că nu vom putea înțelege trecutul 
cu idei asemănătoare. De pildă: cine nu simte patriotismul, nu poate 
vibra la ideea comorilor trecutului. Aceste două forme de conștiință 
sunt mai mult descriptive; prin ele noi constatăm numai valurile. Spi- 
ritul nostru are însă şi altă tendinţă, aceea de a lua o atitudine față 
de ele, de a le critica. De aceea Spranger afirmă existența altor două 
forme ale conştiinţei teleologice. 

A treia formă este conștiința imitatoare și critică. Totdeauna când 
constatăm o realitate socială noi ne întrebăm dacă este așa cum ar 
trebui să fie, dacă corespunde unei valori. Tot așa şi în ceea ce pri- 
veşte trecutul, întâi ne transpunem în timpul mai vechi pentru a în- 
țelege realitatea și valorile de atunci şi apoi căutăm să criticăm, să 
valorifidăm. datele trecutului după valori general valabile. Atitudinea 
critică poate avea două direcţii: 1. se pot lua anumite valori trecute 
ca ceva necontrazis şi atunci se cercetează numai dacă mijloacele între- 
buinţate au fost proprii pentru ajungerea scopului propus; 2. se va- 
lorifică chiar valorile. Valorificarea valorilor se poate face după prin- 
cipii diferite: economice, etice, politice, etc. 

In sfârşit a patra formă de conştiinţă teleologică e conştiinţa vie 
teleologică critică, care dă norme ce duc către o valoare supremă. Con- 
ştiinţa aceasta critică e strâns legată cu conştiinţa de fapte. 

Spranger a făcut o splendidă analiză psihologică a modului de va- 
lorificare a unor valori trecute. Prin conştiinţa teleologică el a înţeles 
o conştiinţă a unui individ care apreciază valorile în raport cu o va- 
loare supremă omenească, anume cu idealul cultural, cu valoarea cul- 
turală. 

In general valorificarea valorilor în procesul de realizare a lor, 
are drept principiu un ideal, o valoare a cărei realizare se impune, căci 
acea valoare corespunde mai bine unor trebuinţe. Elementele acestui 
ideal sunt luate din realitate în parte, cuprind însă şi ceva de natură 
imaginativă, irealizabilă. Idealul teoretic e o valoare de adevăr. Idealul 
vieţii practice însă constă întrun sistem de valorifidări, de mulțumiri, 
de realizări, după cum idealul teoretic constă întrun sistem de ade- 
văruri logice valabile“ 1). Prin urmare valoarea, care corespunde unor 
trebuinți imperioase şi a cărei realizare se impune, aceea devine un 
ideal imediat, după care se măsoară toate celelalte valori. 





2) J. M. Baldwin. Das Denken und die Dinge, Leipzig, 1914, p. 148. 

Idealul acesta nu trebue hipostaziat, considerat ca ceva exterior 
şi impus nouă. Idealul variază după societăți şi după timpuri şi odată 
cu el variază, se schimbă şi valorile. Idealul e o valoare pe care o for- 
mulează individul subt influenţa societăţii. Societatea îl face pe individ 
să se ridice deasupra sa însăși, să adopte o valoare generală, către a 
cărei realizare să tindă din toate puterile sale şi după care să apre- 
cieze toate valorile. Prin urmare idealul nu este o idee abstractă, rece, 
ci e o forţă colectivă, o valoare colectivă. Durkheim zice: „Acestă idea- 
luri sunt numai ideile, în care s'a păstrat şi s'a rezumat viaţa socială, 
aşa cum este în punctele culminante ale desvoltării sale“ 1). Prin ur- 
mare idealul se bazează pe realitate, ale cărei elemente sunt combinate 
într'un mod nou şi deosebit; el e ceva impersonal, care planează dea- 
supra voinţelor individuale. Dacă sunt idealuri trecătoare şi variabile 
după locuri şi timpuri este totuşi un ideal suprem invariabil, o valoare 
absolută, după care apreciem, valorificăm valorile şi după care tindem 
să le realizăm. Acest ideal suprem e principiul şi criteriul adevărat în 
valorificarea valorilor. Despre această valoare supremă, care este va- 
loarea totală culturală, vom vorbi la sfârşitul acestei a doua părți a 
lucrării. 

Valoarea care se impune imediat spre realizare devine valoare-scop 
al acţiunei, Acţiunea omenească se îndreaptă netăgăduit către reali- 
zarea unor valori, căci omul săvârşește numai ceea ce crede el că e bun, 
valabil. Orice acţiune concretizează imediat valoarea subt forma unui 
scop. Ce se înţelege însă prin scop? Prin scop înţelegem reprezentarea 
anticipată a unui ceva, pe care voim să-l realizăm, sau să-l dubândim. 
Nu trebue să se confunde scopul cu motivul unei acțiuni. Un acelaşi 
scop poate fi dorit şi realizat din diferite mobile și motive; — sau 
diferite scopuri pot fi urmărite şi dorite din același motiv. Se poate 
de asemenea ca scopurile să devină uneori motive. Deosebirea între 
scop şi motiv este următoarea: motivul e o simplă reprezentare, iar 
scopul e realizarea anticipată a reprezentării. Despre scop nu putem 
vorbi decât atunci, când avem în vedere o personalitate activă, căci el 
presupune voinţa. Voința e determinată de motive şi tinde către sco- 
puri. Finalismul sau teleologismul se aplică numai vieţii psihice, pe când 
viaţa anorganică e supusă principiului cauzalităţii. Acţiunile omeneşti 





1) E. Durkheim, Jugements de valeur et jugements de réalité. Revue de Mé- 
taphisique et de Morale, 1911, p. 449. 

pot fi considerate subt fața lor ştiinţifică cauzală sau subt o înfăţişare 
psihologică, ca nişte rezultate şi manifestări ale voinţei noastre. In 
primul caz acele acţiuni sunt supuse unei necesități cauzale, ca şi feno- 
menele naturale exterioare, iar în cel de al doilea, ele sunt acţiuni voite 
în vederea unui scop. Cauzalitatea e un principiu i gândirii, după 
care noi ordonăm într'un concept unitar datele diverse ale intuiției 
sensibile., Ea nu există decât ca un concept de unitate a fenomenelor. 
Cauzalitatea nu exclude însă punerea de scopuri, finalitatea — ci o 
completează, căci cauzalitatea şi finalitatea sunt forme ale principiului 
fundamental de cunoaştere, ale principiului rațiunii. Yeleologismul nu 
este altceva decât inversiunea legăturii dintre cauză şi efect. Wundt 
zice: „Cauză şi mijloc, efect şi scop au devenit concepte echivalente” 1), 
Sau cum spune Natorp: „raportul mijlocului către scop nu este în 
general altceva decât acela al cauzei către efect“ 2). Kant a împăcat 
însă altfel cauzalitatea şi finalitatea. El a crezut că în experienţă aceste 
două principii se exclud şi numai în suprasensibil se pot concilia căci 
suprasensibilul nu poate fi sezisat într'un concept determinat. Scopul 
însă e o călăuză empirică, un punct de vedere valabil pentru observarea 
şi cercetarea naturii. Cauzalitatea e o categorie, un principiu constitutiv 
al obiectelor, iar finalitatea e un principiu regulativ-euristic 3). 

Dar din tendinţa de a stabili teleologismul ca un principiu valabil 
şi paralel cu cauzalitatea se ajunge la un punct extrem, la o teleologie 
franscendentă, deoarece se presupune existenţa unei inteligenţe în afară 
de lume, care totuşi pune scopuri în lume. Pentru Aristot scopurile 
realizate în lume nu sunt altceva decât trepte către scopul suprem pus 
de Dumnezeu în lume, iar după Leibniz fenomenele se explică în mod 
cauzal-mecanic, ele servesc însă unui scop transcendent. William 
Stern 4) afirmă un adevărat pantelism — pe baza unui personalism 
critic — deoarece stabileşte necesitatea scopului pentru orice tenomen. 

Despre scop putem vorbi însă în două sensuri şi anume: în sens 
metafizic şi în sens empiric. In primul sens scopul este ceva misterios 
inerent oricărei fiinţe organice. Din cauza acestui sens noi vedem în 


1) W. Wundt, System der Philosophie, Bd. I, p. 310. 

2) Paul Natorp, Sozialpadagogik, Stuttgart, 1904, p. 38—39. 

3) 1. Kant, Kritik der Urtheilskraft. Dialektik der teleologischen Urtheils- 
kraft, p. 292. i 

4) A se vedea R. Eisler, Der Zweck, Berlin, 1914. Wesen und Arten der 
Teleologie. 

structura organismelor ceva final. In al doilea caz scopul nu este alt- 
ceva decât reprezentarea anticipată a unui efect dorit. Acest scop este 
empiric, el e călăuza acțiunilor omenești. Avem deci aface cu o fina- 
litate statică biologică — în primul caz — şi cu o finalitate dinamică- 
timologică în al doilea caz. Finalitatea în acest al doilea sens e o va- 
loare. Sunt totuşi unii care consideră chiar fenomenele naturii ca valori, 
în special acei ce interpretează evoluţia ca o creştere şi realizare de 
valori. Prin evoluţie însă putem înţelege: 1. fenomenul prin care toate 
posibilitățile, date într'un complex, dobândesc forme speciale, 2. o 
realizare de valori. In primul înțeles evoluţia e o serie de fenomene 
pur cauzale, independente de orice determinare de valoare — iar în 
al doilea înţeles e un proces de scopuri şi fenomenele sunt piivite din 
punct de vedere al valorii lor. Windelband zice: „Schimbările cauzale 
sunt numai atunci progres şi evoluţie, când sunt perfect conforme sco- 
pului, care alcătueşte unitatea de măsură de apreciere“ 1). Evoluție, 
propriu zis — înseamnă schimbare — iar schimbarea privită din punctul 
de vedere al valorii e progresul. Prin urmare evoluţia organică e pur 
cauzală, finalitatea statică nu e în acelaşi timp şi timologică. 

Dacă se admite însă de către unii un scop, o valoare și la baza 
existenţei și a fenomenelor, atunci se consideră scopul ca o funcțiune 
constitutivă — pri scopul e o funcţiune regulativă numai. Scopurile, 
către care se îndreaptă acţiunea omenească sunt valori care trebuesc 
realizate şi valorile supreme, absolute, sunt în acelaşi timp şi scopuri 
absolute. Vasăzică orice valoare poate fi scop, impunâudu-se astfel 
conștiinței spre realizare. Foarte elocvent exprimă aceasta M. Adler 
zicând: „E clar că orice relaţie de valoare poate fi în același timp o 
relaţie finală, dar nu trebue numaidecât — invers însă nu orice relaţie 
finală trebue să fie o relaţie de valoare“ 2). Intr'adevăr se poate ca 
ceea ce considerăm noi drept realizarea unei valori, prin fapiul că se 
constată o conformitate cu un scop — să nu fie decât o confirmare 
teleologică inconștientă. Relaţiile teleologice sunt timologice atunci 
când există conştiinţa alegerii scopurilor, conştiinţa luptei scopurilor 
pentru atingerea unei valori supreme, (care e şi un scop suprem). 

In procesul de realizare al valorilor, forma pe care o îmbracă va- 


1) W. Windelband, Einleitung în die Philosophie, p. 171. 
2) M. Adler, Marxistsche Probleme. Beiträge zur Theorie der materialisti- 
schen Geschichtsanfassung und Dialektik, Stuttgart, 1913, p. 195. 

loarea, scopul, e foarte variabilă. O valoare e perfect realizată atunci 
când scopul nu mai poate da loc la o nouă tendinţă în aceeaşi direcție. 
Când o valoare se impune spre realizare ca scop, neaservit vreunui alt 
scop; atunci e scop propriu. 

In procesul de realizare a valorilor se poate ca scopuri să devină 
mijloace pentru realizarea altor valori mai înalte. Realizarea valorilor 
se face după anumite regule, după anumite norme de acțiune. Prin 
urmare pe lângă punctul de vedere teoretic, de constatare a valorii în 
realitate, există şi un alt punct de vedere, normativ, de realizare a va- 
lorii. Pentru ajungerea unui scop noi trebue să reflectăm asupra căilor, 
ce duc la ţintă, asupra condiţiilor, în care se poate ajunge 'un scop. 
Această reflexiune este însă un travaliu de cunoaștere, de aceta se vede 
că procesul de realizare a valorilor presupune procesul de cunoaștere 
şi de valorificare a lor. Cum alcătuim noi normele? Care este procesul 
psihic în formularea normelor pentru realizarea valorii? In primul rând 
ştim că subiectul valorifică valorile, determinând o valoare sczp. Acea- 
stă valorificare determină calitatea, intensitatea şi direcția voinţei subiec- 
tului în acţiuni. Repetându-se valorificările, influenţa lor creşte şi se 
impune conştiinţei mult mai uşor ca prima dată. Realizarea unei valori 
pe o anumită cale stabileşte o legătură între valoare şi mijlocul ei de 
realizare astfel. Prin legături asociative se alcătuesc regule pentru ac- 
ţiune, regule ce se zic maxime. Maximele sunt deai normele create de 
indivizi pentru realizarea valorilor. Ele pot deveni însă cu timpul fe- 
nomene psihice interne, trăite intens — aceasta ar fi dealtminteri şi 
idealul, ca noi să ne creiem norme interne psihice pentru acțiune, ca 
normele să devină obiceiuri. 

După H6ffding normele sunt determinate de "scopuri și mijloace. 
El zice: „raportul dintre valoarea imediată şi cea mediată, condiţio- 
nează conceptul de normă“ 1). 

Normele însă au elemente sociale. In viaţa noastră obişnuită nor- 
mele de acțiune sunt determinate de societate, care ne impune modul de 
a lucra. Acest mod de acţiune e rezultatul voinței sociale. Tipurile 
principale ale acestei voințe sunt: obiceiul şi legea. Obiceiul nu e alt- 
ceva decât norma socială comună de acțiune. El își are esenţa în repe- 
tiție şi corespunde obișnuinței individuale. Elementul volițional social 
se vădeşte în obiceiu prin constrângere, prin impunere, căci noi suntem 





1) H. Hoffding, La pensée humaine, p. 245. 

siliți foarte adesea să acționăm contrar inclinaţiilor noastre personale, 
deoarece obiceiul ar descalifica faptele noastre. Obiceiul se manifestă 
prin fapte, credințe, maxime, care devin norme de conduită. In deose- 
bire de lege, care ia naștere din rațiune şi pe cale rațională, obiceiul 
se naște din inclinaţiune şi dorinți. F. Tönnies +) afirmă că obiceiurile 
se impun, devenind constrângătoare și impietând asupra libertăţii voin- 
tei. Obiceiul nu e numai obișnuință publică sau obişnuinţa unei clase, 
căci nu numai că condiționează repetiţia unor acțiuni, ci dă chiar di- 
rective de activitate, e o normă. Obiceiul dobândește stringenţă, hotărînd 
adesea ce e just, bun, util. Sunt o mulțime de popoare la care binele 
şi răul sunt hotărîte prin obiceiuri. Astfel misionarul Bernau spune 
despre Indienii din Guiana engleză, că ei au noţiuni de Line şi de rău 
determinate numai de obiceiuri. Obiceiul are drept caracter — între 
altele — generalitatea. Forma originară a conştiinţei morale nu e în 
conștiința individuală, ci în obiceiu, dăci obiceiul are mai multă putere 
decât legile şi tot el modifică dorințele și inclinaţiile noastre. „Intuiţiile 
morale, zice Westermarck, ale unui popor sunt încorporate în o măsură 
mai mică în legi ca în obiceiuri“ 2). Aşa se explică faptul că mai toate 
legile izvorăsc din obiceiuri. 

Obiceiul este deci o normă socială. Obișnuința individuală ex- 
primă numail un moment exterior al acțiunii, anume constanța, unifor- 
mitatea acţiunii, pe când obiceiul presupune și un moment interior, 
deoarece, în deosebire de obișnuinţă, presupune și o judecată asupra 
conținutului acțiunii, o valorificare. Deci obiceiul cuprinde în sine 
norma. Ihering zice: „obiceiul implică momentul normei în sine“ °). 

Recapitulând cele spuse asupra obiceiului acventuăm că obiceiul 
implică două momente: 1. generalitatea (obiceiul aparține poporului, 
fiind stringent pentru individ); 2. valoarea-norma. Obiceiul e un ade- 
vărat imperativ social, care determină toate acţiunile indivizilor. El e 
hormauv atât pentru societate, cât şi pentru indivizi în parte. Obiceiurile 
sunt de origine religioasă în cea mai mare parte; ele apar chiar adesea 
ca forme de cult. Obiceiul se deosebeşte de drept prin aceca că nu 





1) F. Tönnies, Philosophische Terminologie in psychologisch-soziologischen 
Ansicht, Leipzig, 1906. 

2) Ed. Westermarck, Ursprung und Entwicklung der Moralbegriffe, Bd. |, 
1907 p. 130, 

3) Rudolph von Ihering, Der Zweck im Recht, Il-ter Bd. IN! Auflage, Leipzig, 
1898, p. 23, 

are o sancţiune penală, — el nu are nici una internă — ca legea mo- 
rală — şi totuşi le uneşte pe amândouă în sine. Intr'adevăr (sancțiu- 
nea) sancţiunea internă e în instinctul de imitație, în dorinţa de a fi 
egal cu semenii săi. Sancţiunea externa este teama de opinia publică, 
dacă se depărtează cineva dela obiceiurile comune. Dreptul presupune 
o constrângere fizică, obiceiul una morală. De aceea obiceiul apare indi- 
vidului ca o putere obiectivă, ca o autoritate. Vom ilustra aceasta prin- 
trun exemplu analizat foarte frumos de Ihering — doliul. De ce se 
obişnueşte purtarea doliului după morţi? Pentru a se exterioriză du- 
rerea? In cazul acesta nu e numai decât necesar, deoarece durerea poate 
fi foarte mare şi fără a fi exteriorizată. Nu se îmbracă cineva în doliu 
pentrucă aşa voeşte el, ci pentrucă trebue să se îmbrace, pentrucă așa 
este obiceiul. Doliul arată durerea cuiva în raport cu toţi aceia cu care 
vine el în contact. Doliul e un semn de separație între durere şi glumă, 
între nenorocire şi bucurie“ 1). Pentru cel ce suferă el e o îndepărtare 
dela bucuria lumii și o diminuare a bucuriei celorlalți faţă de sine. 
Doliul e o „rugăciune simbolică pentru cruțare“. El amintește celui 
isbit de nenorocire că dânsul trebue să fie departe de veselie — şi față 
de doliu gluma, râsul tuturor, încetează. Obiceiul este deci o normă 
socială. 

Prin maximă sau normă înţelege Eisler două lucruri: 1. o unitate 
de măsură pentru valorificarea critică a unui lucru, sau a unui raport, 
deci un model de perfecțiune, un ideal, 2) un exemplu pentru acţiune, 
o regulă imperativă. Normele sunt şi ele stabilite tot după un criteriu 
de valoare, deoarece, în disciplinele normative, normele nu sunt numai 
admise ca valabile, ci se cercetează dacă sunt juste. In studierea nor- 
melor de acțiune, pentru realizarea valorii se caută: 1. dacă ele servesc 
la ajungerea scopului propus, 2. dacă corespund scopului suprem al 
culturii. Se pune deci problema valabilității normelor. Normele, pe 
de o parte, depind de o valoare supremă, iar pe de alta ele sunt rezulta- 
tul unei valorificări. V. Pfordten afirmă chiar că „normele surt valori, 
adică o alegere dintre aceste valori“ 2). Pentru a stabili norme pe baza 
valorilor, noi trebue să fim conştienţi de valori şi să avem voința de 
a realiza valori, căci „ceea ce nu poate animalul, este tocmai transfor- 





1) Rudolph von Ihering, op. cit, p. 318. 
2) Otto v. d. Pfordten, Kontormismus. Eine Philosophie der normativen 
Werte. Heidelberg, 1910, Bd. B 14. 

marea valorilor în norme; omul este însă un animal normativ“ 1). 
Voința de a realiza valori ne îndeamnă să stabilim regule de acțiune, 
norme. Normele sunt legi, pe care ni le impunem noi înşine sau care 
nu au o putere externă de constrângere. Ele se deosebesc de legi prin 
însăşi funcțiunea lor. Legile sunt stabilite dintr'un interes pur teoretic, 
ele sunt principiile ştiinţei explicative, ele arată temeiurile explicărilor 
teoretice. Prin urmare legile hotărăsc cum se îndeplineşte fenomenul 
obiectiv; normele, din contra, arată valoarea fenomenelor. După legile 
naturii noi explicăm şi compunem fenomenele, după norme valorificăm. 
Normele nu sunt însă cu totul separate de legi, nu sunt fără vreo le- 
gătură cu legile. Ba chiar Windelband defineşte normele ca „forme . 
speciale ale nealizării legilor naturii“ 2). Norma are caracteristic faptul 
că se referă la un scop la valabilitatea generală. De aceea Windelband 
amplifică definiția de mai sus, introducând şi noțiunea valabilității 
generale. Fl zice: „Normele sunt acele forme de realizare a legilor 
naturii, care trebue să fie aprobate subt supoziţia scopului unei vala- 
bilităţi generale“ 3). Normele sunt legate cu convingerea că numai ele 
trebue să fie realizate şi că orice altă formă de realizare a valorilor se 
depărtează de norme. Prin armare rezultă că conștiinia normativă face 
o alegere printre formele de realizare a valorilor, aprobând pe unele 
şi respingând pe altele. In felul acesta normele sunt rezultatul unet 
valorificări. 

Am arătat în modul acesta cum se întrețese procesul de realizare 
al valorilor cu acela de cunoaştere al lor, indicând astfel atât latura teo- 
retică precum şi cea practică a problemei valorii. Rămâne acum să 
ilustrăm această schiță a unui sistem al valorii prin cercetarea fiecărui 
grup de valori. De aceea deci vom studia pe scurt valorile din diferitele 
domenii de ştiinţe, arătând la fiecare locul ei în sistemul valorilor, pro- 
cesul de cunoaştere şi de valorificare, precum şi elementul social comun 
tuturor valorilor, afară de cele logice şi matematice. Valorile speciale, 
al căror studiu îl începem, nu le vom privi decât numai în. raport cu 
problemele puse de noi mai înainte. Fiecare grupă de valori ar putea 
constitui obiectul de cercetare al altor lucrări mari, pentru noi însă ele 
vor fii capitole, ce vor avea menirea să alcătuiască un tot cu prima parte 


2) Idem, op. cit, B 90, 
2) W. Windelband, Normen und Naturgesetzen, Präludien Il-er Bd. p. 72. 
3) W. Windelband, op. cit., p. 74. 

a lucrării şi să concretizeze sau mai bine să ilustreze cele susținute mai 
înainte. Ordinea în care vom studia aceste valori e următoarea: valori 
economice, juridice, politice, etice în primul rând; apoi valorile istorice, 
estetice și religioase. Vom cerceta deci mai întâi valorile determinate 
de funcțiunile constitutive şi regulative ale vieţii sociale şi apoi celelalte 
valori determinate de cadrul în care trăeşte şi evoluiază realitatea socială. 


III. Valori economice, 


Prin valoare economică se înţelege, în general, conștiința utilității 
unui bun în comparaţie 'cu altele. Prin urmare valoarea în economie 
e rezultatul unei comparațiuni, a unui travaliu de gândire. Valoarea 
economică este o față subt care se înfățișează valoarea socială, un mod 
de a apărea al ei. F. Gottl zice: „Valoarea economică trebue concepută 
numai ca rezultat al unei determinări, la care valoarea joacă rolul deter- 
minatului iar economică acela al determinantului“ 1). 

Problema valorii economice a preocupat pe economişti din secolul 
al XVII, când s'au început cercetări asupra elementelor valorii lucru- 
rilor. Totuşi această problemă o găsim tratată pentru prima oară de 
Aristoteles. Filosoful grec se ocupă cu această problemă în etica şi în 
politica sa. El consideră drept valoare ceea ce mulţumeşte o trebuinţă. 
Trebuinţele însă sunt fizice şi psihice, de aceea deosebeşte două feluri 
de valori: valori morale, spirituale şi valori materiale. Valoarea eco- 
nomică este materială. Un lucru are cu atât mai multă valoare cu cât 
mulțumește o trebuință mai imperioasă 2). Aristoteles distinge două 
speţe de valori economice: valoare de schimb şi valoare de intrebuin- 
fare, așa că nu e dreaptă afirmarea lui Liebknecht 3) că Smith cel dintâi 
a făcut această deosebire — deoarece găsim în politica lui Aristoteles 
pentru prima oară această clasificare a valorilor economice. El spune: 
„Orice lucru posedat are două uzagii, care îi sunt inerente, dar nu în 
acelaşi chip: unul este propriu şi direct, altul nu e tot aşa; de ex.: 
Incălțămintea, o putem pune în picioare, sau ne putem servi de dânsa 


1) Friedrich Gottl, Der Wertgedanke, Yena, 1897, p. 35. 

2) Iohann Zmauc, Die Werttheorie bei Aristoteles und Thomas von Aquino. 
Archiv fiir Geschichte der Philosophie. Bd. XII, Berlin, 1899, p. 409. 

3) Liebknecht, Zur Geschichte der Werttheorie in England, Jena, 1902. 

ca de un mijloc de schimb. Iată deci două feluri de a o întrebuința“ 1). 
Smith n'a făcut altceva decât a accentuat aceste două feluri de valori 
economice deosebite de Aristot. Tot Aristotel a considerat pentru 
prima oară, banul ca unitate de măsură a valorii, afirmând că valoarea 
banului nu depinde de natura sa proprie, ci stă în puterea noastră de 
a o schimba sau chiar de a o face inutilă. 


Discuţiile în jurul problemei valorii economice sunt numeroase; 
răspunsurile, ce s'au dat acestei probleme, au variat foarte mult şi au 
dat naştere unor diferite şcoli economice. Inainte de a intra pe terenul 
discuţiei acestor şcoli, vom arăta însă fundamentul psihologic al valorii 
economice. Este cunoscută legătura așa de strânsă dintre economia po- 
litică şi psihologie. Psihologia e baza tuturor ştiinţelor noologice, ea 
determină felul acţiunilor noastre economice. Psihologia este cum zice 
Schmoller „cheia tuturor ştiinţelor spiritului şi deci şi a economiei 
politice“ 2). 

Valoarea economică, după cum am afirmat mai sus, este un con- 
cept de relație, o relaţie stabilită între diferite bunuri, întru cât acestea 
satisfac trebuinţe de intensități variabile. Trebuinţele dau naștere dorin- 
telor de a poseda bunuri, iar aceste dorinţe determină judecăţile noastre 
economice de valoare. Prin urmare trebuinţa este un element funda- 
mental pentru determinarea valorii. Prin trebuință se înţelege orice 
stare de lipsă economică. De pildă: vrea cineva să îndeplinească un 
act de producție sau de circulație economică şi n'are materialul necesar 
— atunci are o trebuinţă. De aceea Bodin definește trebuinţa ca „o stare 
pasivă de suferinţă“ 3). Trebuinţele sunt nelimitate în număr şi dato- 
rită acestui fapt există un progres și o civilizație crescândă. Ele sunt 
însă limitate în capacitate, pe aceasta se întemeiază o nouă teorie a 
valorii. Sunt limitate în sensul că pentru satisfacerea lor e de ajuns o 
anumită cantitate dintr'un obiect oarecare. Proprietatea lucrurilor de a 
satisface anumite trebuinţe se chiamă utilitate, iar lucrurile ce sunt 
utile devin bunuri economice. Ce relaţie există între bunuri și trebuinţe? 
Trebue să fie între ele o relație de confomitate, adică bunul să fie în 





1) Aristote, La Politique, traduction française de Thurot, Paris, p. 20. 

2) G. Schmoller, Grundriss der allgemeinen Volkswirtschaftslehre, l-ar Bd. 
Leipzig, 1900, p. 107. f 

3) Charles Bodin, La notion de la valeur. Revue d'économie politique, publiée 
par Ch. Gide. Ed. Villey, Souchon etc. 28-année, Janvier-Fevrier, 1914, p. 40. 

aşa condiţii, încât el să poată îndeplini destinația sa economică — sau, 
cum zice Bodin — să existe toate condițiile considerate indispensabile 
de către subiect, pentru ca cea mai mică afectare a unui bun la desti- 
naţia sa economică să fie posibilă” 1). Vedem deci până acum că ele- 
mentul fuidamental al valorii economice e utilitatea, care satisface o 
trebuință. Utilitatea însă nu e deajuns, deoarece sunt bunuri utile, care 
n'au însă valoare economică. De aceea s'a mai considerat şi raritatea ca 
element al valorii economice. Când vorbim de raritate nu ne referim 
numai la insuficiența materiei naturale, ci şi la greutățile de dobândire 
a bunurilor în societate. Aceste greutăţi sunt în parte naturale, în parte 
sociale. Greutățile naturale sunt provenite din faptul că uneori materia 
naturală se găseşte mai lesne, mai des, în mai multe locuri, iar alteori 
şi pentru alte bunuri sunt piedici foarte mari pentru procurarea acestei 
materii. Greutățile sociale sunt provenite din raporturile de drept și 
proprietate, care stabilesc o îngrădire în procurarea bunurilor şi mai 
ales în împărțirea lor pe la indivizi. Pentru aceste motive trebue consi- 
derată şi raritatea ca un element al valorii economice. Wilhelm Lexis 
zice: „Prin unirea utilității cu raritatea... dobândesc bunurile economice 
o relaţie specială cu omul, pe care noi o numim valoare“ 2). Mai toţi 
economiştii au recunoscut importanța utilității pentru determinarea va- 
lorii economice. Utilitatea e prima condiţie sau cum zice Simmel e 
„aproricul valorii“ 3), 

Din punct de vedere psihologic la baza valorii economice este 
dorința şi trebuința. Gabriel Tarde a accentuat dorința ca izvor psiho- 
logic al valorii economice, dând mare importanţă acestui element indi- 
vidual în alcătuirea valorii special economicet). Asupra factorului econo- 
mic propriu zis, care determină valoarea, s'a discutat foarte mult şi s'au 
emis o sumă de păreri, care au dat naştere la teorii variate. Astfel unii 
au considerat ca factor economic propriu zis al valorii, munca; aceştia 
sunt în genere socialiștii, Alţii au afirmat costul ca element fundamental 
al valorii, sau au combinat ambele elemente. Toate aceste teorii se pot 
grupa în două mari clase și anume: teoria clasică a, valorii şi teoria uti- 
lităţii marginale. Prima teorie se bazează pe elemente economice pro- 





1) Charles Bodin, op. cit. p. 43. 

2) Wilhelm Lexis, Allgemenne Volkswirtschaftslehre. Kultur der Gegenwart 
Bd. X. Teil II, 1910, p. 31. 

3) G. Simmel, Philosophie des Geldes, Leipzig, 1900, p. 35. 

+) G. Tarde, Psychologie économique, Paris, 1899. 

priu zise — pe cost —, iar a doua e întemeiată pe elemente psiho- 
logice. Teoria clasică, bazată pe cost, a dat naștere teoriei socialiste a 
valorii, care a căutat să întemeieze chiar costul pe muncă. Teoria clasică 
şi cea socialistă e opusă teoriei noui reprezentată de școala economică 
austriacă. Să vedem, pe scurt, în ce constau aceste teorii asupra valorii. 
a. Prima teorie pune valoarea în dependenţă de condiția producerii 
bunurilor. Ideile fundamentale ale teoriei clasice a valorii sunt acelea 
ale lui A. Smith; desvoltarea teoriei însă se datoreşte lui Ricardo, iar 
amplificarea și justificarea ei o fac J. Stuart MAL, Carey şi Cairnes. 
Această teorie deosebește dela început valori de întrebuințare şi valori 
de schimb (value in use and value in exchange). Valoarea de întrebuin- 
țare este, după Smith, identică cu utilitatea, iar valoarea de schimb e 
capacitatea obiectului de a dobândi alte bunuri cu el. Valoarea de schimb 
e bazată pe osteneală, pe muncă și pe greutatea de a dobândi un bun. 
Această teorie a pus conştient valoarea ca fiind variabilă după costul 
lucrurilor — de aceea a pus şi problema elementelor costului şi a găsit 
că costul e determinat de muncă pe de o parte şi de abstinența capita- 
lismului, care ar fi înclinat să vândă cât mai scump. 

Teoria clasică a valorii o caracterizează Böhm-Bawerk ca teorie 
eclectică, care explică valoarea de întrebuințare prin utilitate, iar valoa- 
rea de schimb prin cost. Valoarea de schimb provenită din cauza ra- 
rității bunurilor, sau din cauza urcării sau scăderii raporturilor pieţii, 
o explică această teorie prin legea cererii și a ofertei. De la această 
teorie a costului s'a trecut foarte uşor la teoria socialistă a valorii. 
Teoria aceasta derivă valoarea bunurilor din munca cheltuită pentru 
' producerea lor, reducând costul, care determină valoarea, la muncă. 
Böhm-Bawerk zice, vorbind despre teoria socialistă: „ea se bazează 
pe supoziţia că costul care determină valoarea se poate reduce în ultima 
linie numai la muncă“ 1). Ricardo a considerat valoarea de schimb ca 
fiind determinată de doi factori și anume: de muncă şi capital. Mai 
înainte însă de Ricardo au fost alţii care au dat muncii rolul de căpe- 
tenie în determinarea valorii economice. Astfel trebue citat William 
Petty în sec. XVII, care afirmă că valoarea internă a unui lucru depinde 
de munca întrebuințată pentru producerea lui. El consideră ca măsură 
de valoare munca şi pământul, spunând că „munca e tatăl şi principiul 





1) Böhm-Bawerk, Wert. Handwörterbuch der Staatswissenschaft, 7-er Bd. Il, 
Auflage, Jena, 1901, p. 752. 

activ al bogăției şi pământul e mama sa“ (Labour is the Father as 
active principale of Wealth, and Lands are the Mother) 1). Tot așa 
poate fi citat R. Cantillon, W. Harris, care afirmă munca dept ele- 
ment determinant al valorii. 

Reprezentantul cel mai de seamă al acestei teorii este de sigur Karl 
Marx. Dar Marx a fost precedat mai ales de Ricardo care a pus va- 
loarea, în dependenţă de 2 factori: 1. cantitatea de muncă necesară 
pentru producerea unui obiect, 2. durata necesară pentru a da pieței 
rezultatul acestei munci. Teoria valorii economice reprezentată de Marx 
are foarte mare importanță, pentrucă el a vrut să întemeieze o socio- 
logie materialistă a valorii, pornind dela baze economice. El a afirmat 
că toate lucrurile, ce au o valoare de schimb, au ceva comun, care nu 
este însă utilitatea lor, ci faptul că sunt produse ale muncii. De aici 
deduce Marx că valoarea de schimb se bazează pe muncă. Lucrurile 
folositoare nouă sunt mărfurile. Marfa e un obiect exterior, un lucru 
care prin însușirile sale mulţumeşte unele trebuințe ale oamenilor. Fo- 
losinţa, utilitatea unui lucru, determină valoarea sa de întrebuințare. 
Un lucru are valoare, după Marx, pentru că în el este materializată 
munca omenească. Valoarea acelui lucru se măsoară după quantum-ul 
muncii ce conţine, iar acest quantum e apreciat după durata în timp. 
Munca are valoare şi ea numai întru cât face lucruri utile şi necesare 
societății. Valoarea de schimb este expresia aceleia de întrebuințare. 
Marx deosebeşte 4 forme ale valorii economice: 1. o formă simplă sau 
accidentală de valoare, când valoarea unui lucru se exprimă printr'o 
cantitate determinată de alt lucru; 2. o formă totală sau desvoltată de 
valoare, când numeroase alte lucruri formează echivalentul valorii unui 
obiect; 3. o formă generală de valoare, când trebue să existe o unitate 
de valoare şi în sfârşit 4. forma monetară a valorii, când valoarea are 
ca echivalent banul. Aceste 4 forme de valoare reprezintă oarecum 
trepte în evoluția valorii economice, în care ultimele două forme sunt 
grade superioare. Liebknecht dă o expresie matematică ultimelor două 
forme în felul următor 2): 

y cantitate de marfă B | 
z A) y nG 
u „ D | 


= X cantit. de marfă A. 


1) W. Liebknecht, Zur Geschichte der Werttheorie in England, Jena, 1902. 
2) W. Liebknecht, op. cit. cap. asupra lui Marx. 

se vede deci că valoarea acestor obiecte se măsoară după o anumită 
marfă, care este luată ca unitate de măsură a valorii de schimb. 

Pentru forma a patra a valorii, formula suferă o modificare, căci 
unitatea de măsură a valorii de schimb este o oarecare cantitate de aur, 
nu o marfă. De aceea vom avea formula următoare : 


y cantitate de marfă B 
Z s» si Amt O == X sumă de aur, de bani. 
u » » » D 


Marx însă depăşeşte pe toţi predecesorii săi, întemeind adevărata 
teorie socialistă a valorii prin afirmarea plus-valorii (Mehrwert). Pro- 
cesul de schimb are două forme: 1. M-B-M (marfă-bani-marfă) când 
se vinde marfă pe bani pentru a cumpăra altă marfă și 2. P-M-B când 
nu cumpăr marfă pentru consumaţie, ci pentru sporirea capitalului bă- 
nesc prin ajutorul mărfii. Din aceasta a doua formă B, dela sfârşit nu 
e egal cu primul, ci e mai mare (B-+-b). Această creştere e plus-valoa- 
rea, din ea se naşte capitalul. Legea valorii suferă variaţii şi pertur- 
bări, deoarece valoarea lucrurilor nu este egală cu valoarea muncii 
cheltuită pentru producerea acelor lucruri, ci întotdeauna e mai mare. 
Această diferenţă între valoarea muncii plătite lucrătorului și valoarea 
obiectului lucrat e plus-valoarea 1). Engels explică valoarea, lămurind 
pe Marx în modul următor: capitalistul cumpără ca o marfă munca 
lucrătorului și chiar atunci când dă adevărata ei valoare acestei munci, 
el scoate mai mult din acea muncă decât a plătit — este deci un surplus 
de valoare, prin care se alcătueşte şi se măreşte capitalul 2). Plus-va- 
loarea este deci valoarea produsă de muncitor în procesul de producție, 
pe deasupra și în afară de forța de muncă. Plus-valoarea se poate naşte 
în două moduri< Î. prin prelungirea timpului de lucru, 2. prin scă- 
derea valorii muncii. In primul caz se prelungeşte timpul de lucru, 
valoarea muncii rămânând aceeaşi, iar în al doilea caz se scade va- 
loarea muncii, timpul de lucru rămânând acelaşi. 

Plus-valoarea dă capitalistului profitul. Capitalistul se îmbogă- 
teşte, acumulează bogății, pe când pauperismul muncitorimei crește, 
tinzând către catastrofa finală, în urma căreia se va stabili predomi- 


1) Karl Marx, Das Kapital. Bd. I. 
2) W. Ed. Biermann, Die Weltanchauung des Marxismus, Leipzig, 1908. 

narea societăţii socialiste. Aceasta este teoria socialistă a valorii, care, 
după cum se vede, nu e altceva decât o continuare a teoriei clasice, a 
costului. Critica acestei teorii o vom face după ce vom expune şi teoria 
utilității marginale, teoria şcoalei economice austriace, al cărei repre- 
zentant de seamă este Böhm-Bawerk. 

c. Teoria utilității-limită sau utilității marginale derivă direct din 
teoria utilității, care considera ca origine şi ca element al valorii utili- 
tatea, fără a explica destul de clar şi detailat în ce mod utilitatea dă 
naştere valorii. Teoria utilității finale (Grenznutzentheorie) se deose- 
beşte de vechea teorie a utilității numai prin distincția ce face între 
utilitatea în genere şi utilitatea în special a fiecărei unități. După 
această teorie valoarea unui bun e determinată nu de utilitatea abstractă, 
ci de folosul cel mai mic, ce-l aduce un bun. Utilitatea e subiectivă, 
ea merge dascrescând, deoarece intensitatea trebuinţei scade propor- 
tional cu creşterea numărului unităților posedate. Utilitatea ultimei 
unități, deci cea mai mică, determină utilitatea tuturor celorlalte. 
Acestei ultime utilităţi i s'a zis utilitate finală, utilitate limită sau mar- 
ginală. Ch. Gide propune un termen, ce pare mai adequat, care însă 
n'a fost adoptat, anume utilitate liminală 1). Teoria utilității marginale 
— i s'a mai zis şi ofelinitate — a fost formulată mai întâi de Gossen, 
apoi de Jevons, Menger, Walras, Pareto, Böhm-Bawerk. Caracteristic 
este pentru teoria utilității marginale faptul că ea vrea să explice prin 
utilitate nu numai valorile de întrebuințare, ci și valorile de schimb, 
ba deduce chiar costul din utilitatea finală. In această teorie se vădeşte 
încercarea de a da un temeiu psihologic valorilor economice, de aceea 
e cunoscută subt numele de teoria subiectivă a valorii, în deosebire de 
teoria clasică, căreia i se zice obiectivistă. Bohm-Bawerk a afirmat exi- 
stența valorii subiective economice. El a considerat un bun ca valabil 
atunci când serveşte la dobândirea unui folos pozitiv sau la înlăturarea 
unei neplăceri. Aceasta este ceva deosebit de simpla utilitate. Astfel: 
un litru de apă are mică valoare, deşi e foarte util, — într'un pustiu 
însă are o valoare absolută. Valoarea economică e de natură practică, 
ea aparţine bunurilor luate individual, nicidecum genului bunuri in 
abstracto şi depinde de numărul de bunuri și de utilitatea ultimă. 
Teoria utilității marginale a arătat că „între mărimea utilității şi gradul 


1) Charles Gide, Cours d'économie politique. Cap. Les besoins et la valeur. 
Paris, 1913. 

de limitare a unui lucru e o strânsă legătură cauzală şi că mărimea 
valorii unui lucru disponibil într'o cantitate absolut limitată e regulată 
prin mărimea, utilității sale minime“ 1). 

Care este unitatea de măsură a valorii economice? Negreşit că 
această unitate de măsură trebue să fie ea însăși o valoare neschim- 
bătoare, care să stabilească toate variațiile valorii reale a lucrurilor. 
D. Ricardo neagă existenţa unei asemenea valori, bazându-se pe două 
argumente: 1. nu există niciun lucru pentru facerea căruia să avem 
nevoie de aceeași muncă, 2. chiar dacă ar exista un asemenea lucru, el 
ar putea servi ca unitate de valoare numai pentru acele obiecte, care 
sunt produse în aceleaşi condițiuni. Acestei concepții pesimiste i se 
opune concepția lui Böhm-Bawerk, care admite ca unitate de măsură 
prosperitatea economică a indivizilor. Un bun are o valoare cu atât mai 
mare sau mai mică, cu cât de el depinde un interes mai mare sau mai mic 
pentru prosperarea noastră. Prosperarea poate depinde de un bun 
în două moduri: 1. bunul folosește — și în cazul acesta măsura valorii 
e dată prin utilitatea bunului, care contribue la propăşirea economică 
a individului, 2. prin posedarea unui bun ne cruțăm suferinţe şi jertfe 
personale, pe care altminteri ar trebui să le facem pentru a dobândi 
acel bun. In acest al doilea caz jertfa cruţată e măsura valorii. Teoria 
valorii trebue numai să arate împrejurările în care momentele de mai 
sus devin unități de valoare. Böhm-Bawerk zice : „Cea mai insemnată 
problemă a valorii este acum de a arăta în ce împrejurări și în ce fel 
intră în activitate unul sau altul din cele două măsuri de valoare“ 2). 

Să vedem acum ce critici mai de seamă s'au adus acestor concepții 
a valorii economice, expuse de noi: 

d. Am văzut că în problema valorii economice sunt trei păreri 
fundamentale: 1. valoarea depinde de cost, 2. de munca necesară 
pentru producerea bunului, 3. de utilitatea limită. Afară de acestea 
am mai fi putut cita teoria lui Malthus — teoria cererii și a ofertei — 
care pune valoarea de schimb în dependenţă de cerere și ofertă. Asupra 
acestei teorii nu ne vom opri de loc, deoarece nu poate determina va- 
loarea economică, ci cel mult poate ajuta valoarea pieții prin schimbarea 
împrejurărilor. Cât priveşte teoria costului, ea nu e suficientă pentru 
a explica valoarea economică, căci costul producţiei este el însuşi o 





1) Heinrich Dietzel, Theoretische Socia!okonon!'k, Bd. I. Leipzig, 1895, p. 288. 
2) Böhm-Bawerk, op. cit. Bd. VII, p. 757. 

valoare. Apoi introducând munca pentru a explica costul și valoarea, 
de asemenea nu se lămurește problema valorii. Ricardo nu a luat în 
consideraţie decât produsele muncii, a căror valoare economică a vrut 
să o explice, şi i-a fost comod să ia munca drept criteriu de valoare. 
Totuşi sunt produse naturale a căror valoare economică nu poate fi 
explicată prin costul de producțiune. De exemplu: nu putem explica 
numai prin costul de producțiune sau prin muncă valoarea unui vin 
vechiu, sau a unui trunchiu mare de copac din pădure. Pe lângă aceasta, 
în fenomenele economice avem aface nu numai cu forțe de muncă ome- 
nească, ci şi cu forțe naturale, care nu au cost. Böhm-Bawerk obiec- 
tează acestei teorii şi faptul că nu fina seamă de partea naturii în 
producerea bunurilor, precum nu poate explica nici valoarea bunu- 
rilor rare. 

Teoria care consideră munca drept element al valorii economice 
are multe lipsuri şi e foarte criticabilă. Dacă munca ar fi baza valorii, 
atunci valoarea ar trebui să fie neschimbată, căci munca concretizată 
într'un produs e aceeași întotdeauna, ori valoarea variază. Apoi dacă 
munca ar fi cauza valorii ar trebui ca la munci egale să corespundă 
valori egale. În experienţă noi vedem însă tocmai contrariul adesea. De 
obiceiu valoarea de vânzare a unui obiect e mai mare decât aceea de 
producţie. Pe lângă aceasta, dacă munca ar fi cauza valorii, ar urma ca 
acolo unde nu e muncă să nu fie valoare. Experienţa însă desminte și 
această consecință logică, căci observăm obiecte cu valoare foarte mare, 
dar care n'au rezultat din muncă; de ex.: apele minerale, petrolul, etc. 

Această teorie consideră munca drept cauză şi măsură a valorii, 
fără a lua seama că munca este ea însăși o valoare. Prin umare ea 
vrea să determine ceva prin sine însuși. In afară de lipsurile enumerate, 
teoria muncii şi a costului nu explică profitul sau creșterea valorii. 
Dacă valoarea ar fi determinată de costul de producţiune şi de muncă 
ar rezulta că orice obiect să aibă atâta valoare câtă îi dă materialul și 
munca întrebuințată la producerea sa, dar produsele au de obiceiu o 
valoare mai mare decât materialul și munca întrebuințată la producerea 
lor. In sfârșit această teorie a muncii falşifică ideea valorii, căci, zice 
Gide, „ea o materializează în obiectul său, o face un produs; ori 
valoarea nu e un produs“ 1). , 

Teoria socialistă a valorii e mai mult o teorie a costului, căci are 





1) Charles Gide, op. cit. p. 60. 

în vedere un moment determinat al valorii — costul — nu şi utilitatea. 
Costul depinde, după această teorie, de muncă nu de utilitate — iar 
unitatea de valoare e timpul de muncă. Această teorie e falsă, pentrucă 
„origina valorii e în utilitate şi nu în muncă” 1). Marx a fost nevoit 
să recunoască şi utilitatea, însă numai pentru valoarea de întrebuin- 
tare. El nu admite însă nicio influenţă a valorii de întreb sințare asupra 
celei de schimb. Cu totul opusă acestei teorii e aceea a utilității mar- 
ginale, care pune valoarea în dependenţă nu de speciile de trebuințe, 
ci de utilitatea cea mai mică ce o are ultimul bun consumat. 

e. După teoria utilității marginale valoarea nu depinde de costul 
de producţie sau de muncă, ci ea se naşte din utilitate şi raritate — 
adică din utilitatea limită, ultimă, a unui bun. Esenţa teoriei valorii, 
după şcoala austriacă, este valoarea de întrebuințare, pe când pentru 
teoria clasică este valoarea de schimb. Baza teoriei utilității margi- 
nale e subiectivismul; ea subordonează tot ceea ce e obiectiv subiectului. 
Pe când prima tcorie se bazează pe efortul de producere a unui obiect, 
aceasta se bazează pe satisfacția (formată) procurată de acel obiect. 
Meritul ei nu este altul decât că a combinat utilitatea cu raritatea în 
explicarea valorii şi chiar cu greutatea de a dobândi bunuri. 

Afirmarea lui Böhm-Bawerk că între teoria clasică a valorii şi 
noua teorie a şcoalei austriace e o prăpastie, e falsă, deoarece costul 
stă în relație cu utilitatea. Dietzel caută să arate că aceste două teorii 
se pot concilia foarte bine. De altminteri şi economiştii mai vechi recu- 
noşteau că mărimea valorii depinde de raritatea bunurilor şi de prețul 
sau aprecierea de utilitate, pe care li-o atribue subiectul. „Nouă este 
numai formula utilității margnale” 2). Dietzel face un fel de compromis 
între aceste două teorii. El deosebeşte bunuri ce se pot reproduce 
după voia noastră şi bunuri ce nu se pot reproduce. Pentru bunurile 
reproductibile valoarea e determinată de cost, iar pentru cele irepro- 
ductibile de utilitate 2). Prin urmare, pentru Dietzel, valoarea diferă 
după lucruri, după felul, bunurilor. Defectul acestei teorii e faptul 
că nu dă un criteriu unitar pentru determinarea valorii economice. 

Charles Gide este 'deasmenea eclectic, el însă evită inconve- 
nientul de mai sus, prin faptul că afirmă același criteriu ceva mai com- 


1) Friedrich von Wieser, Der natiirliche Wert. Wien, 1889, p. 66. 
2) H. Dietzel, op: cit. p. 288. 
3) H. Dietzel, op. cit. Cap. Wie wird der Wert der Güter gemessen? 

plicat pentru toate bunurile. El afirmă că „valoarea rezultă din con- 
flictul dintre forţe opuse, care sunt pe de o parte plăcerea, pe care ne-o 
procură lucrurile, când le posedăm, pe de alta sforțarea necesară de a 
le dobândi, când nu le posedăm, sau de a le înlocui dacă le-am pierdut 
sau cedat“ 1). 

Intr'adevăr combinarea utilității cu raritatea şi sforțarea de pro- 
ducere sau de dobândire a unui bun e criteriul cei mai just al valorii 
economice. Trebue să recunoaştem însă că utilitatea predomină. Recu- 
noscând numai utilitatea limită dăm o explicare pur psihologică, fără 
a recunoaşte caracterul social al acestor valori economice. Pentru acest 
motiv Lifschitz consideră teoria utilității marginale ca o eroare a spi- 
ritului 2), 

După ce am arătat elementele valorii economice trebue să stăruim 
puţin asupra speţelor de valori economice. Am văzut dela început că 
se vorbeşte de două mari grupe de valori şi anume : despre valori de 
întrebuințare şi valori de schimb. Prin valori de întrebuințare se înțe- 
lege valoarea unui bun care satisface o trebuință a unui individ; dacă 
însă ace] bun e schimbat pentru alte bunuri necesare, dobindeşte o 
valoare de schimb, deci valoarea de schimb este capacitatea unui bun 
de a fi schimbat cu alte bunuri. Pe lângă această primă diviziune a 
valorilor economice s'au mai adăugat şi altele. Astfel Böhm-Bawerk 
deosebeşte, în primul rând, valori subiective şi obiective. Prin valcare 
subiectivă înțelege B. Bawerk importanța unui bun pentru interesele 
unui subiect; deci valoarea subiectivă presupune interesul personal, 
binele personal. In valoarea subiectivă se exprimă un raport practic 
al interesului personal față de bunuri. Valoarea obiectivă este însă 
aprecierea raportului dintre un bun şi ajungerea unui scop obiectiv. 
Valorile de schimb sunt obiective. Ele pot fi însă şi subietive. De 
ex, : pentru un librar depozitul de cărți are o valoare subiectivă de 
schimb, pe lângă cea obiectivă. Wieser vorbeşte de valoarea naturală în 
deosebire de aceea de schimb şi de cea subiectivă. El definește valoarea 
naturală ca acea valoare care ar exista independent de preț şi schimb. 
Prin valoare naturală înţelegem cum ar fi valoarea „dacă o societate 
desvoltată mult economiceşte ar exista fără schimb şi preț” 3), 


1) Charles Gide, op. cit. p. 64. 

2) Dr. F. Lifschitz, Zur Kritik der Boehm-Bawerkschen Werttheorie, Leipzig, 
1908, p. 112. 

3) Friedrich von Wieser, Der natürliche Wert. Wien, 1889, p. 37. 


138 PETRE ANDREI 


mai departe numeşte el valoarea naturală „valoarea aşa cum rezultă ea 
din raporturile sociale ale cantităţii de bunuri şi ale utilității“ 1). 
Această valoare naturală nu exclude pe cea de schimb, ci ea este un 
element al valorii de schimb. 

Wagner înţelege prin valoare „importanţa ce este atribuită de om 
unui bun din cauza utilității sale“ 2). Prin urmare valoarea economică 
se naşte din raportul bunurilor cu trebuințele şi aceasta în două mo- 
duri: 1. comparându-se bunurile după utilitatea lor pentru mulțumirea 
unei aceleiași trebuinţe; 2. pentru mulţumirea unor trebuințe diferite. 
In primul caz valoarea depinde de intensitatea și impetuozitatea tre- 
buinţei, în al doilea de natura bunurilor şi de situaţia personală a in- 
divizilor. Valoarea determinată de utilitate e valoarea de întrebuințare, 
care poate fi individuală şi socială. Valoarea de schimb nu este, după 
Wagner, opusă celei de întrebuințare, ci e un concept istoric, care 
arată perioadele de schimb ale valorii de întrebuințare. Valoarea aceasta 
de întrebuințare, individuală şi socială, poate fi subiectivă, după sco- 
purile individuale, şi obiectivă, după utilitatea bunurilor. Wagner mai 
deosebeşte însă valori concrete şi abstracte. Prin valori concrete înţe- 
lege el acelea individuale, valabile pentru individ, iar prin valori ab- 
stracte, pe acelea ce au importanță pentru mulțumirea omului în ge- 
neral. Valoarea de schimb o consideră Wagner tot ca o valoare de 
întrebuințare, care însă e un obiect de schimb, deci ca 'o valoare de 
întrebuințare mijlocită. 

Această împărțire a valorilor o face de altminteri şi Rau, care con- 
sideră valoarea abstractă ca valoarea unui gen de bunuri pentru tre- 
buinţele omenești în genere, iar valoarea concretă aceea pe care o a 
unele bunuri pentru o anumită persoană şi pentru mulțumirea unei 
trebuinţe individuale. Knies a deosebit valori ale materiei, valori ale 
formei, valori spațiale şi valori temporale. Valori materiale sunt acelea 
care se bazează pe materia din care constă un bun. De ex.: monedele 
de aur au valoare prin materia din care sunt alcătuite. Dacă valoarea 
unui bun rezultă din forma sa, atunci avem valori ale formei. De ex.: 
diferitele obiecte de lemn au valoare prin forma materiei din care sunt 
făcute. Tot așa împrejurările spaţiale pot da naștere unor valori spe- 


1) Friedrich von Wieser, op. cit. p. 60. 
2) Adolph Wagner, Grundlegung der politischen Oekonomie, Leipzig, 18%, 
op. cit. p. 328. 

ciale. De ex.: mijloacele de traiu au valoare mai mare în locurile unde 
nu sunt căi de comunicație şi se pot procura greu sau într'o cetate ase- 
diată. In sfârşit timpul poate determina valori economice proprii. De 
ex. : fructele proaspete în timpul iernei. 

Clasificarea cea mai de seamă este însă aceea care deosebește 
valori de întrebuințare şi de schimb, valori subiective şi obiective. 
Intwadevăr valorile de întrebuințare par a fi subiective, iar cele de 
schimb obiective. De ce ni se pare nouă foarte justificată valoarea 
obiectivă? De ce ni se pare că valoarea economică a unui bun nu se 
poate reduce numai la utilitatea ce o are pentru noi? Valoarea obiec- 
tivă nu este altceva decât o obiectivare a noastră. Valorile economice 
par a fi obiective prin faptul că un quantum dintr'un obiect este echi- 
valent cu un quantum din alt obiect. Prin urmare obiectivitatea şi 
valabilitatea valorii economice rezultă din faptul că un obiect poate 
fi schimbat cu altul. Simmel zice că valoarea economică poate fi obiec- 
tivă în sensul că,,e valoare nu numai pentru mine, ci şi în sine, adică 
şi pentru altul“ 1). 

Bunurile, care au valoare economică, se dobândesc însă prin bani. 
Banul serveşte la procurarea oricăror bunuri cu utilități oricâi de spe- 
ciale. Banul are o utilitate generală și abstractă. Banii necesari pentru 
dobândirea unui bun determină valoarea subiectivă de cost. Banul 
exprimă însă nu numai valoarea subiectivă de cost, ci şi o valoare obiec- 
tivă de circulaţie, o valoare de schimb. Prin urmare banul este expresia 
relației de schimb, prin care obiectele dorite devin bunuri economice. 
Totuşi el nu exprimă decât fața materială a valorii economice. Banul 
realizează prețul, care este adevărata expresie a valorii de schimb. 
Contra acestei păreri susținută de economiști în genere, Otto Heyn 
afirmă că „valoarea de schimb e un reflex al preţului, nu prețul o ex- 
presie a valorii“ 2). 

Asupra acestor chestiuni de economie specială nu vom stărui mai 
mult, pentru a nu depăși cadrul problemei propuse. Pentru a arăta cum 
valorile economice intră în sisremul general al modului nostru de 
concepere a valorii, trebue să evidenţiem în ce constă procesul de 
cunoaștere al valorii economice, apoi procesul de recunoaștere sau de 
valorificare şi în sfârşit pentru a justifica denumirea de sociale dată 





1) G. Simmel, Philosophie des Geldes, p. 32. 
2) Otto Heyn, Theorie des wirtschaftlichen Wertes, Berlin, 1899, p. 3—4. 

valorilor economice trebue să arătăm ce elemente individuale şi ce 
elemente sociale găsim în constituţia acestor valori. 

f. La valorile economice procesul de cunoaştere constă în deter- 
minarea elementelor constitutive ale valorii. Teoria clasică a valorii, 
teoria socialistă, precum şi cea psihologică, nu sunt altceva decât direcții 
diferite în problema cunoaşterii valorii. Avem deci de aface întâi 
cu o determinare a acestui fel de valori și apoi cu valorificarea valorilor 
constituite. După ce am cunoscut valoarea economică în ce elemente 
poate fi descompusă — utilitate, raritate, muncă — trebue să apreciem 
valorile, să le valorificăm, pentru a vedea ce satisface mai bine, din 
toate punctele de vedere, trebuințele noastre. Rezultatul acestei valori- 
ficări îl exprimăm în judecățile de valoare. Sa discutat foarte mult 
dacă judecăţile de valoare pot fi introduse în economia politică şi foarte 
mulți economişti au fost contra. Aceşti economişti au înţeles prin 
judecăți de valoare numai judecăţile morale, de aceea le-au respins. Se 
întâmplă foarte adesea în viaţă că ceea ce e conform unei trebuinţe eco- 
nomice să nu fie conform legii morale. Epstein ia un exemplu foarte 
sugestiv, de contradicţie între domeniul moral şi cel economic, anume: 
un om fură ceva pentrucă îi este foame. In cazul acesta el lucrează 
conform unor trebuinţe economice, dar este el oare în conformitate şi 
cu legea morală? 1). 

Se afirmă existenţa unui raport de exclusivitate între judecata de 
valoare şi cercetarea economică științifică, pe motiv că judecata de 
valoare nu poate fi decât teleologică, pe când ştiinţa pleacă întotdeauna 
dela experienţă, stabilind legături cauzale. Pe acest motiv n4 se ad- 
mit judecăţi de valoare în economia politică. 

Noi am văzut mai înainte ce raport există între cauzalitate și 
teleologism, așa că din punct de vedere al cunoașterii nu se exclud. 
De aceea foarte mulţi economişti recunosc judecățile de valoare pentru 
economia politică. Astfel vom cita pe O. Spann, care afirmă caracterul 
teleologic al ştiinţei economice. El face deosebire între cunoștința nomo- 
tetică şi cea teleologică. Nomotetică este alcătuirea de concepte, ce 
pleacă dela generalizare, dela legi şi clasificări, iar teleologică e consi- 
derarea raportului dintre mijloc şi scop, adică raportarea la valori. Eco- 
nomia are caracter nomotetic, deoarece dă explicare cauzală mijloacelor 





1) Jacob H. Epstein, Sozialpolitik und Sittlichkeit. Äusserungen zur Wertdis- 
kussion im Ausschuss des Vereins fúr Sozialpolitk, 1913. 

și scopurilor. Economia politică are însă şi caracter teleologic, căci ea 
se ocupă cu acţiunile omeneşti îndreptate către scopuri, către valori 1). 

Tot aşa trebue să cităm pe Albert Hesse, care afirmă că judecă- 
țile de valoare nu pot lipsi din economie, deoarece nu sunt suficiente 
numai explicările cauzale, ci viaţa socială se bazează pe scopuri, e 
călăuzită de norme 2). Iar Oldenburg Karl face din judecăţile de va- 
loare condiţia preliminară a oricăror probleme economice, căci el zice: 
„Judecăţile de valoare sunt motorul cercetării“ 3). 

Judecăţile de valoare nu ating întru nimic caracterul de știință 
al economiei. In interpretarea procesului economic intră categorii şi 
concepte juridice, sociologice, religioase, etc., care însă sunt grupate 
şi supuse legilor! cauzale şi teleologice. Cercetătorul pune, în gândirea 
şi cunoaşterea acestui proces economic, conţinutul conştiinţei sale în 
raport cu alte conţinuturi cu valoare supra-individuală. Se alcătueşte 
în modul acesta o conștiință obiectivă pe baza conştiinţei subiective- 
psihologice. Avem deci, cum zice Spranger „o transformare ştiinţifică 
a conştiinţei“ 4). 

g. Sunt însă economişti de mare valoare, cum e Schmoller, care con- 
sideră judecăţile morale de valoare ca un regulator chiar al fenomenelor 
economice. Toate valorile, de orice fel ar fi ele, economice, politice, 
juridice, au ca punct central conştiinţa de sine a omului. Valorile acestea 
se schimbă odată cu experiența socială. De aceea, zice Schmoller, e ne- 
cesară o ierarhie a valorilor. Măsura regulatoare a valorilor este va- 
loarea morală. Judecata morală face unitatea valorilor, ea o: donează 
scopurile. Schmoller spune textual: „Ideile şi idealurile morale deter- 
mină viaţa economică, viaţa socială. Ele sunt fermenții progresului“ 5). 
Vedem deci că Schmoller nu numai că admite judecăţile de valoare 
în economia politică, ci determină chiar nuanţa morală a judecăților 
de valoare. Aprecierea valorilor în procesul de recunoaştere a lor se 


1) Othmar Spann, Ueber d'e Stellung des Werturteils in der theoretischen 
National-Ökonomie. Äusserungen zur Wertdiskussion im Ausschuss des Vereins 
für Sozialpolitik. 

2) Albert Hesse, Die Werturteile in der Nationalökonomie. 

3) Oldenburg Karl, Werturteile in der: Nationalökonomie. 

4) Ed. Spranger, Die Stellung der Werturteile in der Nationalkonomie, 
p. 72. 

5) G. Schmoller, Grundriss der allgemeinen Volkswirtschaftlehre, Bd. I. 
Leipzig, 1904, p. 75. 

poate face după diferite criterii, de sigur însă că criteriul moral-cultural 
e cel mai valabil. De altminteri între valorile economice şi cele mo- 
rale nu este contradicție, cum s'ar părea la prima vedere. Din contra 
între aceste două grupe de valori se pot stabili raporturi d concor- 
danţă. Economia politică are de aface cu fenomene ai căror temeiu 
e de natură psihică. Acţiunile de natură economică trebuesc cer- 
cetate din punct de vedere al motivelor, ce le determină. Ori printre 
acestea sunt și motive morale. De aceea economia trebue să se ocupe şi 
de aceste motive morale, precum şi de influența lor asupra fenome- 
nelor economice. In contra introducerii momentului moral în economie 
s'au ridicat două obiecţiuni mai serioase: 1. teoria economică pune ca 
motiv al acţiunii numai propriul interes, neluând în seamă alte motive, 
în special motivele morale; 2. economia se preocupă de motivele va- 
labile în procesul de realizare a valorilor economice, pe când etica sta- 
bileşte numai valori juste, de a căror realizare nu se interesează deloc. 
Prima obiecţiune nu e justificată deloc, căci economia politică se ocupă 
cu viaţa activă în totalitatea ei şi ca atare ea trebue să țină seama şi 
de alte motive, care influenţează valorile economice. D. Engländer 
spune: „Fenomenele concrete economice se desăvârşesc şi subt in- 
fluența acestor motive şi de aceea pot fi explicate numai prin coo- 
perarea acestor motive şi nu numai dintr'un jnteres p:opriu“ 1) 
A doua obiecţiune propriu zis nu este o obiecțiune, căci nu se referă 
la excluderea valorii morale din procesul economic. La prima vedere 
se pare că valorile etice stau în opoziţie cu cele economice. Intr'adevăr 
valorile etice se referă nu numai la propria noastră persoană, ci privesc 
lumea în general, statul, familia, pe când valorile economice se bazează 
pe afirmarea interesului personal al fiecărui individ față de ceilalți. 
De fapt nu e contrazicere, căci se poate admite ca fapt fundamental 
pentru valorile economice interzsul propriu, fără a contrazice legea 
fundamentală etică: realizarea unor valori cât mai mari şi mai nume- 
roase posibile în afară de individ. Valorile etice nu impun renunţarea 
la propriul interes întotdeauna, căci afirmarea propriului interes nu e 
ceva „antietic sau în afară de etică, ci tocmai un principiu etic“ 2). Va- 
lorile etice impun însă concilierea interesului personal 'cu interesele 
altora şi subordonarea acestui interes față de o valoare supremă. 





1) Oskar Englânder, Die Erkenntnis des Sittlich-Richtigen und die Natio- 
nalikonomie, Schmoliers Jahrbuch 1914, Heft 3 p. 405. 
2) Oskar Englânder, op. cit. p. 409. 

Pe lângă acestea economia intervine chiar în raporturile economice 
în vederea unui scop şi atunci economia teoretică e ajutată de politica 
economică. Prin urmare în procesul de realizare a valorilor economice, 
politica economică indică modul și normele de realizare. Norma cea 
mai bună de realizare a valorii economice e tot norma morală. Nu 
trebue să exagerăm însă, ci trebue să recunoaștem că valoarea etică 
este un auxiliar pentru valorile economice. Valoarea etică devine normă 
în procesul de realizare a valorilor economice. Aceasta est: strânsa 
legătură dintre valorile economice și cele etice. Au fost totuși unii 
economiști care n'au voit să recunoască această legătură, ci au exagerat 
rolul valorilor economice, considerându-le primordiale. K. Marx a afir- 
mat existenţa primară a unui singur fel de valori, a valorilor economice, 
derivând din acestea atât valorile etice cât și toate celelalte 'grupe de 
valori. 

Materialismul istoric reprezentat de Marx caută să întemieze un 
monism al existenței, reducând totul la economie. In special marxismul 
are neajunsuri din cauza negării valorilor etice, căci marxismul vrea 
să fie şi politic — ori politica are aface cu voințe și scopuri omeneşti 
şi ca atare cu acțiuni a căror apreciere se face pe baza valorii etice. 
Sunt însă unii socialişti care dau valorilor etice un rol de sine stă- 
tător în sistemul marxist. Astfel e Max Adler, care afirmă că valorile 
etice există în filosofia lui Marx, dar că se prezintă subt altă formă. 
Aceste valori sunt în filosofia marxistă factori cauzali activi imanenți. 
Pentru Adler în concepţia sociologiei marxiste există cuprinsă o valo- 
rificare etică formală, care însă determină numai direcţia fenomenelor 
sociale. De aceea „valorificarea etică este imanentă cauzalității isto- 
rice” 1). După Adler valoarea etică este formală, având un conţinut 
determinat de valorile economice. Valoarea etică alege valorile eco- 
nomice cele mai bune pentru realizarea celei mai admisibile forme 
sociale. 

De fapt însă materialismul istoric neagă existenţa independentă 
a valorilor etice: marxismul reduce toate valorile la cele economice, 
neținând seamă de faptul că în domeniul economiei intră şi valori etice 
şi valori politice, care nu pot fi reduse la valori economice, deoarece 
au alt substrat și alt rol în viața socială. De aceea găsim noțiuni etice 
chiar în filosofia marxistă; astfel Marx admite noțiunea de persona- 


1) Max Adler, Marxistische Probleme, Stuttgart, 1913, p. 144. 

litate, pe baza căreia cere distrugerea exploatării capitaliste. Deci, în 
mod inconştient, se strecoară valori spirituale de sine stătătoare, pe 
lângă cele economice, şi în gândirea marxistă. Unii filosofi-sociologi 
cred că tocmai aceste elemente propriu zis nemarxiste constituesc mă- 
rimea lui Marx. Astfel e Schultze-Găvernitz, care zice: „Mărimea lui 
Marx este nemarxismul lui” 1). Asupra acestora nu vom stărui mai 
mult deoarece de ele ne-am ocupat întrun studiu anterior 2). 

Pentru a termina scurta schițare a problemei valorilor economice 
ne rămâne să vedem, care sunt elementele sociale, ce determină carac- 
terul social al acestor valori. Punctul de plecare în determinarea valo- 
rilor economice este subiectul cu trebuinţele şi dorinţele sale. Valoarea 
economică însă nu e determinată numai de trebuințele individuale, 
căci subiectul nu este numai un anumit individ, ci poate fi speța, 
deci valoarea economică se poate baza pe intersubiectiv. Pornind dela 
intersubiectiv valoarea dobândește un caracter obiectiv oarecum, întru 
cât depăşeşte ceea ce aparține numai individului. R. Gcldscheid zice : 
„Trebuinţele subiectului individual sunt absolut subiective, trebuințele 
subiectului în speță din contra poartă valabilitate generală ın sine şi 
pentru aceasta exprimă în același timp o necesitate obiectivă“ 5). De 
aceea teoria valorilor economice e o teorie intersubiectivă a valorii. Va- 
loarea economică apare deci nu numai ca un fenomen subiectiv, ci e re- 
zultatul vieții sociale. Orice valoare de natură materială-economică este 
determinată de dispoziţii individuale, de trebuințe şi de atmosfera vieții 
sociale. Astfel pentru oamenii mai primitivi valoarea economică trebue 
să fie stabilită de o autoritate. Prin faptul că valoarea economică e 
condiţionată de raritatea unui lucru, de utilitatea lui, de munca nece- 
sară pentru producere precum şi de scopul căruia serveşte, se vădeşte 
elementul social pe lângă cel individual. Elementul individual în va- 
loarea economică este trebuința subiectivă, iar munca necesară pentru 
facerea unui lucru, scopul cămia serveşte, sunt elemente sociale. Va- 
loarea economică este de sine stătătoare, ea nu se poate reduce la 
altele — nu are însă însemnătate decât numai pusă în serviciul altor 





1) G. v. Schultze-Găvernitz, Nochmals „Marx oder Kant“, Archiv für Sozial- 
wissenschaft und Sozialpofitik, 1910, p. 839. 

2) Petru Andrei, Sociologia marxistă şi sociologia neokantiană. Studii so- 
ciologice şi etice, laşi, 1915. 

3) Rudolf Goldscheid, Entwficklungswerttheorie, Entwicklungsăkonomie, Men- 
schenăkonomie, Leipzig, 1908, p. 11. 

valori şi anume a valorilor culturale. Valoarea economică este consti- 
tutivă pentru viaţa socială, ea însă are rațiune de a fi numai întru cât 
prin dânsa energiile naturii sunt transformate în energii ale culturii. 
Valorile economice sunt mijloace sociale pentru ajungerca scopurilor, 
a valorilor superioare culturale-morale. Elementele sociale în valoarea 
economică se impun imediat spiritului — de aceea au fost o sumă de 
economişti, care au dat cea mai mare însemnătate socialului. Astfel este 
economistul german Dihring, care a explicat valoarea economică, intro- 
ducând noţiunea de distribuţie în alcătuirea şi variaţia valorii, nu, numai 
pe aceea de producţie. Vom vedea imediat cum. Această teorie a fost 
împrumutată şi clar expusă de P. Missir, care a explicat creşterea şi 
variaţia valorii prin obstacolele sociale, în afară de munca şi de can- 
titatea limitată a bunurilor. Missir înlătură teoria valorilor de între- 
buinţare cu totul, afirmând că valorile economice, creşterea şi variația 
lor, se explică prin așa numita pozițiune socială. Ce e aceasta? Omul, 
pentru producerea lucrurilor necesare, are nevoie să învingă nu numai 
obstacolele naturale ci şi pe acelea sociale, adică o sumă de greutăţi 
născute prin organizaţia socială. Oamenii au stăpânirea unu: material 
natural pe care l-au dobândit în vreun oarecare mod; acel ct ar vrea 
să producă o valoare economică trebue să răscumpere dela alţii acel 
material. „Aceştia, având o poziţiune socială câştigată cu mijloacele 
sistemului de distribuire a bunurilor, nu o cedează decât în schimbul 
unei valori. Astfel, bunuri pe care natura ni le oferă în cantități nemăr- 
ginite, ordihea socială le prezintă producătorului în porţiuni limitate 
şi le opune obstacole noui, acolo unde natura nu le crease“ 1). Aceste 
obstacole sociale nu pot fi învinse de către producătorul cel nou decât 
prin împrumutarea acelor pozițiuni sociale. Pentru a împrumuta o pozi- 
țiune socială, producătorul dă în schimb, subt o oarecare formă (do- 
bândă, muncă, etc.) o valoare şi de aceea produsele sale economice vor 
avea o valoare la care se va adăuga şi ceea ce a dat el pentru împru- 
mutarea poziţiunii sociale. 

Această teorie accentuată de Diihring 2) şi reprezentată la noi de 
Missir, nu face altceva decât extinde teoria rentei funciare asupra tuturor 
valorilor economice, totuşi pentru noi este foarte interesantă, întru cât 





1) P. Th. Missir, Noţiunea valorii. Convorbiri literare 1886, p. 378—379. | 
2) Diihring, Cursus der National-und Sozial&konomie, lì, Aufalge, Leipzig. 
Citat de Missir. 


10 


146 PETRE ANDREI 


accentuează în primul rând factorul social în alcătuirea valorii eco- 
nomice. 

Valorile economice sunt constitutive pentru realitatea socială, ele 
sunt numai o parte din valorile sociale, care cuprind mai multe speţe 
de valori cu funcțiuni diferite în viaţa socială. 


IV. Valori juridice 


Valorile juridice pot constitui obiectul unei științe a dreptului, 
a unei sociologii juridice şi a unei filosofii a dreptului, după cum le 
studiem ca fenomene formale, raționale, impuse de stat, ca fenomene 
sociale regulative ale realității sociale sau ca concepte abstracte ale vieţii 
practice. Dreptul ca ştiinţă se ocupă cu valorile juridice numai din 
punct de vedere al formei şi constituirei lor; filosofia dreptului se 
ocupă cu naşterea, evoluția şi justificarea valorilor juridice — iar 
sociologia cu aplicarea lor la viața socială. Punctul de vedere funda- 
mental după care e cercetat dreptul e acela al unei valori generale şi 
anume al unei valori sociale. Dreptul, ca regulativ al acţiunilor indivi- 
zilor, e o totalitate de regule, de norme, care sunt create de voința orga- 
nizată a unei personalități sociale, a statului. Normele juridice erau 
considerate de popoarele vechi ca porunci divine date şefului tribului, 
care şi el era respectat drept reprezentant al lui Dumnezeu pe pământ, 
Normele nu erau, după această părere, decât porunci, divine, impuse 
“oamenilor. Pentru timpurile moderne normele juridice nu sunt nici 
porunci divine, nici rezultate ale unui suflet misterios al poporului, ci 
sunt imperative, care exprimă voința comunității sociale, a statului. 

Norma, după cum am văzut, este o regulă pentru realizarea unei 
valori — de aceea deci normele juridice, legile juridice sunt drumuri, căi, 
pentru realizarea unei valori supreme. Deoarece însă aceste norme sunt 
ele înșile sancţionate ca valori, ce trebuesc respectate, este evident 
că în drept avem de a face cu un sistem de valori, pe care le putem 
divide în două grupe și anume: o valoare supremă juridică — pe 
care vom căuta a o determina — şi valori-mijloace juridice — normele, - 
legile juridice a căror valabilitate este în dependenţă de scopul că- 
rora servesc. Cu problema valorilor juridice ca valori se ocupă filo- 
sofia şi sociologia dreptului. Valorile juridice însă se aplică unui ma- 
terial de fapte diferite şi compiexe; elementele care constituesc ma- 

terialul valorilor juridice sunt fapte de drept şi constituesc obiectul 
ştiinţei dreptului. Prin urmare dreptul ca ştiinţă se ocupă cu fapte de 
drept, cu fapte ca obiecte ale valorii. Vedem deci dela început afir- 
mându-se existența unei dualități realitate-fapte de dsept şi: valoare 
juridică. Ce raport este între aceşti doi termeni? Este oare dedusă 
valoarea din realitatea juridică, din experiență? Sau se impune ea 
experienţei ca ceva extern şi constrângător? Răspunsurile date aces- 
tei probleme alcătuesc punctul de deosebire a două şcoli juridice: 
şcoala naturalistă şi şcoala istorică. Prima școală deduce valorile ju- 
ridice numai din rațiunea omenească, neglijând cu totul realitatea; 
cealaltă deduce valoarea juridică din viaţa istorică a. popoarelor. Vom 
schița ambele concepții, le vom critica, căutând a stabili ca:e e teoria 
adevărată. 

Şcoala naturalistă afirmă că principiile dreptului sunt de-a-gata în 
rațiunea omenească, care este izvorul constant şi general al tuturor 
principiilor juridice. Pentru acest motiv ele au valabilitate generală 
pentru toate timpurile şi locurile. Aristoteles a înţeles prin drept na- 
tural ceea ce e împlântat de natură în sufletul omenesc. Ulpian a afir- 
mat valabilitatea dreptului natural, postulat de natură pentru toate 
ființele vii. Justinian considera dreptul natural ca produs al provi- 
denţei divine, aşa cum credeau urmaşii lui Tomas d'Aquino, în evul 
mediu. Astăzi dreptul natural e reprezentat şi susținut de şcoala fi- 
losofică a catolicismului. Cel dintâi care a căutat să libereze dreptul 
de acest clericalism şi să întemeieze un sistem de drept din natura 
omului social şi raţional a fost H. Grotius, care a formulat chiar ter- 
menul de drept natural. 

Teoria dreptului natural a primit lovitura mortală, pe baza teo- 
retică-filosofică, dela Kant, care a arătat că raţiunea nu conţine în 
sine de-a-gata norme etice, estetice, juridice, etc., ci ea dă numai posi- 
bilitatea de a alcătui asemenea norme prin aplicarea categoriilor la 
un anume material. General valabilă este numai categoria justului nu 
însă și aplicaţiile sale. 

Şcoala juridică absolut opusă naturalismului este școala istorică, 
reprezentată de Savigny şi Puchta. Această școală deduce valoarea 
juridică din istorie. Savigny a stabilit că dreptul nu e ceva înnăscut 
şi invariabil, ci e un produs al evolutiei şi depinde de caracterul po- 
poarelor. El zice: „Dreptul este în fiecare epocă produsui evoluţiei 
tuturor epocelor trecute, e o conexiune organică între instituțiile ju- 

ridice şi poporul căruia se aplică, aşa că nu este, pentru drept, timp 
de repaos absolut, el se desvoltă într'o evoluţie continuă, supusă ace- 
leeaşi legi de necesitate interioară ca toate celelalte manifestări ale ac- 
tivităţii poporului“ 1). Această evoluţie juridică presupune, ca şi evo- 
luţia naturală — cu care s'a ocupat mai în urmă Darwin — o trans- 
formare continuă. 

O completare şi o depășire a istorismului face R. v. Ihering, care 
afirmă ca motor al evoluției juridice voința conștientă de un scop. R. 
v. Ihering combate existența unui drept natural, unic, deoarece drep- 
tul e creat de scop, ori scopurile sunt multiple și variate Scopul drep- 
tului este garanția condițiilor vieţii sociale, iar mijlocul pentru ajun- 
gerea acestui scop este puterea coercitivă a statului 2), După Ihering 
viaţa socială se bazează pe egoism — omul moral fiind produsul evo- 
luţiei sociale. El nu admite un sentiment al dreptului premergător le- 
gilor şi valorilor juridice stabilite, ci din contră afirmă un asemenea 
sentiment ca rezultat al exercitării dreptului. 

Concepţiile mai sus schiţate, deși atât de deosebite prin punctele 
lor de plecare, au totuși o parte comună, anume vor să întemeieze un 
monism juridic, reducând valoarea la realitatea empirică, sau reali- 
tatea la o valoare juridică raţională. Intr'adevăr naturalismul sau 
şcoala dreptului natural confundă realitatea juridică cu valoarea, sau 
mai exact încearcă să derive realitatea empirică dintr'o valoare abso- 
lută, rațională. Prin urmare dreptul natural hipostaziază o valoare — 
distrugând independenţa realităţii empirice, care este pusă în func- 
țiune de această valoare rațională. Istorismul (şcoala istorică a drep- 
tului) este tot aşa de unilateral, ca și naturalismul, întru cât el deduce 
valoarea din substratul empiric, reducând-o la rolul de simplă etapă 
în evoluție. Istorismul vrea să explice valoarea absolută prin reali- 
tatea empirică istorică. Această şcoală juridică este empiristă în deo- 
sebire de naturalism, care e raționalist. 

S'au făcut încercări de conciliere şi depășire a acestor două cu- 
rente juridice; astfel Hegel a afirmat că dreptul natural și cel istoric 
se întrepătrund, dreptul rațional există chiar în cel istoric. Hegel ex- 
plică dreptul istoric cu numeroasele sale forme de valoare, prin aceea 





1) A se vedea L. Tanon, L'évolution du droit et la conscience sociale, ed. II. 
1905, Paris, p. 22. 
2) R. von Ihering, Der Zweck im Recht, ed. 2, 1886. 

că principiul dreptului — libertatea — intră în mai multe feluri de 
raporturi cu aceeaşi persoană sau cu persoane diferite. In felul acesta 
zice Hegel, wezultă mai multe valori juridice sau mai multe temeiuri 
juridice (Rechtsgriinde), totuşi unul singur este adevăratul drept 1). 

In deosebire de aceste concepții, care toate au un caracter monist, 
se impune teoria dualismului juridic, reprezentat de juriştii neokarı- 
tieni, care deosebesc valoarea de realitatea juridică. Reprezentantul 
mai de seamă al dualismului este R. Stammler. El deosebește la orice 
valoare juridică o materie și o formă: materia este alcătuită de faptele 
de drept, iar forma e armonizarea, ordonarea într'o unitate ultimă a 
tuturor scopurilor gândite şi impuse faptelor de drept. De altminteri 
Stammler consideră întregul drept ca o formă exterioară, ca o regulă 
a vieții sociale, a cărei materie este economia 2). 

Pentru a evita consecințele imposibile, ce rezultă din naturalism 
şi istorism, Sfammler rupe cu orice tendință monistă, deosebind va- 
loarea juridică de realitatea juridică. El a considerat realitatea juri- 
dică drept obiect al dreptului pozitiv, iar valoarea juridică a dobân- 
dit forma de drept-just (richtiges Recht). Dreptul adevărat saw just 
nu e tot una cu dreptul natural, afirmat de naturalism, căci pentru 

' Stammler, dreptul adevărat, valoarea juridică este numai un sistem 
de măsură și un tablou ideal, care trebue să servească pentru ordi- 
nea juridică, fără a avea o valoare pozitivă în acelaşi loc şi timp cu 
dreptul pozitiv. Valoarea juridică este de fapt o valoare normativă 
pentru legiuitor, pentru determinarea dreptului pozitiv, neavând a face 
cu ordinea istorică nici cu timpul şi locul unde e aplicat dreptul pe: 
zitiv 5). Dar ce este această valoare juridică — dreptul adevărat — 
stabilită de Stammler? Cum o putem aprecia? Dreptul adevărat nu 
este altceva decât dreptul care contribue la realizarea unei societăți 
de oameni cu voința liberă, deci la realizarea idealului social. 


Stammler, deosebind realitatea juridică de valoare, nu consideră 
conceptul dreptului în general ca un concept de valoare, numai drep- 
tul adevărat e o valoare, pe când dreptul pozitiv, care cuprinde și jus- 


1) G. W. F. Hegel, Encylopădie der philosophischen Wissenschaften, II. Auf- 
lage, Heidelberg, 1827, p. 452. 

2) R. Stammler, Wirtschaft und Recht nach der materialistischen Geschichts- 
auffassung, 1896. Cap. Rechtordnung und Sozialwissenschaft. 

3) R. Stammler, Das richtige Recht, passim. 

tul şi iniustul, nu e o valoare. Dacă conceptul dreptului în genere nu 
e un concept de valoare, el nu este nici un simplu concept al existen- 
ței, aşa cum ar fi conceptul materiei sau al energiei în ştiinţele cos- 
mologice. Dreptul nu poate fi numai un concept existenţial, deoarece 
el e rezultatul voinţei omeneşti, el e determinat de scopuri care se impun 
acţiunii. Dacă nu este un concept existenţial nu este nici un concept 
metafizic. Atunci ce fel de concept este dreptul în genere? Vom răs- 
punde că dreptul este un concept cultural, deoarece prin ajutorul său 
se poate aplica realității faptelor, valoarea. Prin drept în genere se 
pune în raport realitatea juridică cu valoarea 1). Ca fenomen cultural 
dreptul intră în sfera existenţei şi în aceea a valorii, întru cât orice feno- 
men cultural aparține existenţei când e valorificat, e sutstratul valorii 
sau non-valorii. In sfera valorii intră fenomenul cultural juridic prin 
faptul că raportă realitatea la valoarea supremă, care, după noi, este 
cultura. Prin urmare dreptul în genere e un concept de relaţie pentru 
realizarea valorii şi pentru aplicarea ei unei realități juridice. G. Rad- 
bruch consideră dreptul ca „forma existenţială, care servește ca substrat 
şi scenă pentru valoarea juridică, pentru ideea dreptului“ 2). Valoarea 
juridică vrea să fie o măsură a faptelor, pe care le apreciază după regu- 
lele stabilite de legislator în primul rând, iar valabilitatea acestor legi 
e bazată pe noțiunea de bine, de just-cultural. Dreptul vrea să: aprecieze 
faptele, dar în același timp să le și determine — de actea în drept avem 
de a face cu norme şi cu imperative. Radbruch afirmă existenţa normei 
şi imperativului în drept, bazat tocmai pe constatarea acestor două 
tendinţe, menţionate mai sus, ale dreptului. El consideră norma ca „o 
non-realitate, care vrea să fie realizată, iar imperativul ca o realitate 
ce vrea să acţioneze“ 3). Prin urmare norma este un scop, iar impera- 
tivul un mijloc. După Radbruch dreptul are şi norme, dar constă mai 
mult din imperative. Noi credem însă că norma nu poate fi socotită 
drept un scop, deoarece ea nu e o realitate, ci e o regulă, care însă 
stabileşte numai o posibilitate de acțiune în deosebire de imperativ, 
care constrânge la acţiune. Dreptul întru cât e drept-adevărat stabileşte 


1) Asupra acestei chestiuni am stăruit şi întrun studiu întitulat „Le problème 
de la valeur dans le droit“, publicat în „Archives de sociologie et criminologie“ 
din 1915, No. 10—12. 

2) G. Radbruch, Grundzüge der Rechtsphilosophie, Le'pzig, 1914, p. 39. 

3) G. Radbruch, op. cit., p. 63. 

numai norme, iar ca drept pozitiv formulează imperative. Atât norma 
însă cât şi imperativul servesc la realizarea valorii absolute a dreptului. 

Această valoare absoiută a dreptului este stabilită de filosofia 
juridică, iar reahzarea valorii absolute e obiectul dreptului pozitiv. Va- 
loarea absolută e o valoare culturală, ea e temeiul valorilor relative 
juridice, adică a legilor. Valoarea absolută se prezintă concretizată 
imediat în diferite forme. Una dintre aceste forme este constituția unui 
stat. Constituţia garantează desvoltarea personalităţii individuale, dar 
în acelaşi timp şi a personalității totale, sociale — ori personalitatea e 
agentul culturii, de aceea constituţia e o formă determinată, concretizată, 
a valorii absolute. Constituţia e baza dreptului pozitiv, întru cât valo- 
rile relative juridice pornesc dela principiile constituţiei, Valorile juri- 
dice care par a fi pur formale, în care se repetă numai litera şi vorba 
constituţiei, au un fond, un conţinut cultural determinat de constituţie. 
Ele trebue să conlucreze la realizarea valorilor culturale. Acţiunile ome- 
neşti sunt judecate după concordanța lor cu legea, care, de fapt, este 
numai o aplicare a constituţiei, deci a formei concrete pe care a îmbră- 
cat-o valoarea absolută. In modul acesta se vădeşte că valorile juridice 
sunt culturale, că au caracter social. Prin urmare valorile juridice sunt 
valori-mijloace către o valoare scop: cultura realizată în societate, 
în stat. 

S'ar părea la prima vedere că ne învârtim într'un cerc vițios, deoa- 
rece ni se poate pune problema: statul e bazat pe drept sau pe stat? 
Stamanler, pe care l-am citat mai înainte, afirmă că statul e bazat pe 
drept, că dreptul este antecedentul logic al statului t). Alţi autori, sub 
influența unui paralelism filosofic, consideră statul și dreptul ca două 
laturi ale aceleeași substanțe. Astfel G. Radbruch crede că statul şi 
dreptul sunt între ele „ca o ordine ordonantă şi ordonată“ 2). Ideea de 
drept însă este de natură socială, întru cât nu ar avea niciun sens dacă 
nu s'ar aplica raporturilor dintre indivizi. Pentru fiecare individ izolat 
nu poate exista drept-nedrept; de îndată însă ce el intră în raporturi 
cu alți indivizi se naşte ideea dreptului. Prin urmare valoarea juridică 
are elemente sociale chiar în constituirea sa — se naşte cu societatea 
şi există pentru societate. La societățile primitive, originare, ideea de 


1) R. Stammler, Wirtschaft und Recht nach der materialistischen Geschichts- 
auffassung, 1896. 
2) G. Radbruch, op. cit. p. 160. 

drept era confundată cu aceea de poruncă divină. La baza întregei 
alcătuiri sociale era organizarea fotemică a clanului, în care dreptul 
era norma impusă de totem. Târziu de tot se imp'ne ideea dreptului 
legal şi cooperativ. 

Dacă dreptul e considerat ca un imperativ al vieţii sociale trebue 
să facem, deosebire între valoarea juridică şi cea etică, deoarece şi etica 
stabileşte regulative pentru acțiune. Deosebirea cea mai curentă care 
se face este aceea pe care a făcut-o Kant între legalitate şi moralitate, 
considerând dreptul ca un regulativ extern iar moralitatea ca un regu- 
lativ intern. Prin legalitate a înţeles Kant săvârşirea acțiunilor conform 
cu legile, în deosebire de moralitate, care este săvârşirea acțiunii din 
ideea de datorie, din. meprezentarea legii morale. De aceea Kant nu 
consideră 'ca morale faptele legale, dacă nu au la baza lor reprezen- 
tarea ideii de datorie. El zice : „S'ar găsi în acțiunile noastre litera 
legii, nu însă spiritul ei în intenţia noastră“ 2). Asupra concepției lui 
Kant vom stărui mai mult la capitolul valorilor etice. 

O altă deosebire ce se face între valorile juridice şi cele morale 
e aceea referitoare la originea diferită a acestor valori. Astfel valorile 
juridice sunt considerate ca heteronome, deoarece ele sunt impuse ae 
o voinţă exterioară, străină nouă, pe când valorile etice sunt autonome, 
deoarece legea morală și-o impune fiecare personalitate însăși. 

Aceste deosebiri însă nu sunt așa de fundamentale, încât să stabi- 
lească un raport de exclusivitate între valorile juridice și etice. Dreptul 
nu poate fi mărginit numai la fapte exteriorizate, la litera legii, ci trebue 
să aibă în vedere şi spiritul ei, de aceea dreptul catolic vorbeşte chiar 
de intențiune neexteriorizată. Trebue să stabilim un raport de recipro- 
citate și anume: dreptul poate fi moral, iar morala poate fi juridică. 
Intenţiunea de altminteri este luată în. seamă în drept, întru cât ea este 
simptomul unor fapte viitoare. Pe lângă'acestea dreptul și etica au în 
vedere societatea. Societatea este „substanţa pentru știința socială şi 
manifestările sale, atribute, subt care poate fi ea privită“ 2). Valorile 
etice pot acdentua sau momentul subiectiv al unei acțiuni — intenția, 
aceasta în special în etica individualistă, sau momentul obiectiv — în 


1) 7. Kant, Kritik der praktischen Vernunft. II. Auflage. ed. Vorlinder. Leipzig, 
1906, p. 192. 

2) George Jellinek, Die socialethische Bedeutung von Recht, Unrecht und 
Strafe, Wien, 1878, p. 11. 

etica socială. Conţinutul obiectiv al valorii etice îl constituesc nor- 
mele pentru realizarea voinței omenești. Schopenhauer confunda va- 
lorile etice cu cele juridice. De fapt valorile juridice nu sunt numai 
ceva exterior, ci sunt şi ceva interior — ele sunt determinate și de un 
sentiment al dreptăţii, care de sigur că are o nuanţă etică. Pentru a- 
ceasta ` Jellinek afirmă că „dreptul nu e altceva decât un minimum 
etic“ 1). Prin urmare se poate înlătura contradicţia, ce pare că există 
între valorile juridice și cele etice, considerând dreptul ca gradul cel 
mai inferior de moralitate, 

A doua deosebire dintre valori juridice și valori morale privește 
originea lor diferită. Valorile juridice sunt considerate ca heteronome, 
în deosebire de cele morale, care sunt autonome. Este o mare parte 
de dreptate, dar în ultima instanță valorile juridice derivă din cele 
culturale-etice și tind să desăvârşească personalitatea umană pentru 
crearea valorilor culturale. Valorile juridice nu au sens de a exista 
decât în societate, întru cât fundamentul lor este ideea de comunitate. 
Ideea de just, injust, trebuința de normă juridică s'a născut odată cu 
societatea — de aceea valorile juridice sunt valori sociale, al căror rol 
este de a reglementa funcțiunea realităţii sociale. In capitolul anterior 
am. văzut că valorile economice au rol constitutiv pentru realitatea 
socială, întru cât societatea nu poate exista fără acele valori; valorile 
juridice reglementează funcționarea socială, căci orice raport juridic 
presupune o unitate constituită și care trebue să funcţioneze după 
anumite legi. Valorile juridice sunt rezultatul voinţei legiuitorului, 
care urmărește ca scop ultim realizarea valorii culturale prin desvol- 
tarea maximă a personalității. In acest sens e justă afirmarea lui 
Köhler 2) că dreptul e relativ întru cât e subordonat postulatelor cul- 
turii. Valorile juridice nu se confundă însă în totul cu cele culturale. 
Prin valori culturale se înţelege totalitatea valorilor morale, religioase, 
juridice, etc. Legile juridice își au conținutul lor din cultură şi 
tind către cultură; aceasta se explică foarte ușor prin „influența re- 
ciprocă dintre drept şi cultură“ cum zice E. Mayer 3). 

După ce am arătat caracterul social al valorilor juridice, trebue 


1) Georg Jellinek, op. cit., p. 42. 

2) Iosef Köhler, Rechts = und Staatsphilosophie. Die Grenzen der Rechtsphilo- 
sophie. Archiv für Rechts = und Wirtschaftsphilosophie., Oktober, 1914, Heft | 

3) Max Ernst Mayer, Rechtsnormen und Kulturnormen. Straafrechtiichen 
Abhandiungen, Breslau, 1903, p. 24. 

să reliefăm care e procesul de cunoaștere și de valorificare la aceste 
valori. Procesul de cunoaştere -constă aici în găsirea culturii ca mă- 
sură a valorii juridice, în cercetarea raportului dintre valoarea juri- 
dică şi faptele juridice — iar procesul de valorificare, în stabilirea 
valorii dreptului pozitiv, a legilor, care vor să desăvârşească, să con- 
cretizeze valoarea de drept în realitate, să ordoneze scopurile vieţii 
umane. Prin urmare procesul de valorificare se ocupă cu reuşita drep- 
tului pozitiv. Dreptul pozitiv e o aplicare a valorii-just, iar valoarea 
lui se măsoară, cum zice Stammler, după „posibilitatea reuşitei sale“ 1). 
Legile sunt apreciate în raport cu valoarea culturală; ele reuşesc sau 
nu, după cum ajung scopul lor sau nu, dând anumite directive func- 
țiunii realităţii sociale. Tot o funcţie regulativă au, pe lângă valorile 
juridice, şi valorile politice. 


V. VALORI POLITICE 


Când vorbim despre valori politice avem în vedere înţelesul ştiin- 
țific al acestui termen şi ne referim la valorile stabilite de ştiinţa po- 
liticei. Realitatea socială se transformă mereu, tinzând să realizeze 
anumite scopuri, pe care le fixează etica şi pe care politica le înfăp- 
tueşte, aplicând normele şi principiile morale stabilite de etică. Vom 
avea în vedere deci valorile politice ştiinţifice, al căror caracter so- 
cial îl vom arăta, indicând şi cele două procese deosebite de noi. 

După cum se poate vedea şi din nume, valorile politice se re- 
feră la stat, la cetate ca unitate socială, deci la formele de organizare 
ale vieţii în comun, ale vieţii sociale. Dela starea de primitivitate, când 
nu există nicio organizare, s'a trecut la starea socială, cână s'a în- 
ceput alcătuirea grupelor politice. Trecând dela formele de comuni- 
tate: clan şi trib (cu diferitele sale forme) dela congregațiile gene- 
fice bazate pe descendență și pe legătura sângelui, dela grupările 
întemeiate pe obiceiu nu pe lege, la societatea propriu zisă constituită 
pe baza legii, statul apare ca o valoare superioară politică. Aristoteles 
însuşi considera casa (familia) ca prima valoare politică, iar statul 
ca scopul şi punctul final al evoluţiei politice. Mai la început, în an- 
tichitatea grecească, statul era cetatea. Cetatea era valoarea politică 
supremă, individul fiind supus în mod absolut autorității statului. In 


1) R. Stammler, Theorie der Rechtswissenschatt, Halle, 1911, p. 117. 

urmă noțiunea valorii politice s'a mai lărgit şi cetatea a devenit pen- 
tru Romani respublica, unde predomina noțiunea interesulu' comun 
mai mult decât a grupărilor şi caracterelor locale. Noţiunea de stat 
s'a impus şi s'a lărgit din ce în ce mai mult de atunci înainte, de- 
venind ceea ce este acum. Valorile politice oscilează între două puncte 
limită, întru cât două sunt posibilitățile de exisțenţă ale vieţii sociale 
şi anume : o posibilitate individualistă şi alta universalistă. Cu alte 
cuvinte viața socială sau este astfel organizată încât să primeze indi- 
vidul şi interesele sale, sau individul, este cu totul subordonat auto- 
rității vieţii în comun şi statului. De aceea valorile politice pot fi în 
primul rând individualiste sau universaliste. Valorile individualiste 
sunt în genere anti-etațiste, iar cele universaliste etatiste. Valorile po- 
ltice le putem clasifica în două grupe, după cele două concepţii pre- 
dominante asupra raporturilor dintre individ şi stat, anume: concep- 
ţia personalistă, valori personaliste şi concepția transpersonalistă, va- 
lori transpersonaliste. Valorile personaliste consideră statul și drep- 
tul ca fiind în serviciul individului, fie în scop pur eudemonist, fie 
în scop cultural. Celelalte valori pun pe individ în serviciul unui 
scop general-cultural, realizat în stat şi prin stat. 

Primul fel de valori a fost desvoltat încă din antichitate, căci 
stoicii, cinicii, au profesat un personalism, care a fost reluat în timpu- 
rile moderne de Kant, Proudhon, Renouvier, etc., care, predicând dem- 
nitatea persoanei umane, consideră statul ca fiind mai prejos de in- 
divid. Pe lângă aceştia însă sunt anarhiştii idealişti, care cer cu totul 
distrugerea statului, exagerând personalismul moral-cultural. Astfel 
după Nietzsche supraomul depăşeşte cu totul ceea ce e mediocru, ceea ce 
e vulgar, este ceva suprafiresc şi singuratic, care nu poate fi şi nu tre- 
tue aservit nici unei forțe. Apoi Bruno Wille, Max Stirner consideră 
statul ca o forţă exterioară, care constrânge pe indivizi, împiedecând 
libertatea conştiinţei, autonomia și cultura proprie. H. Spencer vede 
disproporția dintre interesele statului şi ale individului şi de aceea pro- 
clamă contradicţia între stat și individ. Statul e bazat pe o concepţie 
militaristă, corespunzătoare organizației actuale — odată însă cu intro- 
narea cooperatismului economic va dispărea militarismul şi individul 
nu va mai suferi constrângerea statului 1). 


1) Herbert Spencer, L'individu contre Petat. Traduit de langlais par J. 
Gurschel. VII ed. Paris, 1906. 

In mişcarea contemporană la care asistăm şi noi, personalismul 
valorilor este afirmat cu putere de sindicalismul revoluționar. Sindica- 
lismul cere respectarea libertății individuale, suveranitatea şi autono- 
mia fiinţei umane. El porneşte dela contradicția ce există între inte- 
resele patronului şi acelea ale muncitorilor şi devine anti-efatist, 
deoarece statul sprijină pe patron. Sindicalismul predică însă un altfel 
de personalism. «decât Stirner, un personalism ce recunoaşte comuni- 
tatea lucrătorilor, unde însă nu va fi nicio constrângere, deoarece toți 
vor fi liberi şi „libertatea fiecăruia creşte prin contactul cu libertatea 
altuia“ 1). 

Concepţia personalistă a valorii politice are numai o parte de 
adevăr, anume aceea că accentuează şi pretinde libertatea de desvoltare 
a personalităţii umane, care e motonul întregii culturi. 

In afară însă de acest avantaj personalismul politic are și mari 
desavantaje; astfel el distruge viaţa socială, tinzând să stabilească un 
fel de atomism social, în care fiece individ va fi izolat de ceilalți și în 
care nu se va putea realiza niciodată o unitate culturală, un progres 
cultural. 

Cu totul opusă concepției personaliste a valorilor politice este 
cealaltă concepţie menţionată, concepția transpersonalistă, care afirmă, 
prin opoziţie cu individualismul politic, un universalism. După această 
concepție individul trebue subordonat societăţii, statului, aşa că inte- 
resele individuale sunt sacrificate pentru stat. Fichte, Hegel, Comte 
au reprezentat, în diferite forme, această teorie. Pe când prima teorie 
tindea către ruperea legăturilor sociale, aceasta din urmă afirmă tocmai 
elementul solidarităţii dintre indivizi. Există chiar o nuanță religioasă 
a acestei teorii, care afirmă că statul e de natură mistică. Treitschke 
crede că statul e „o legătură sfântă între multe spețe“ 2). Fichte atri- 
bue individualităţii o valoare numai întru cât e încorporată într'un tot 
al valorii, într'o unitate mai mare de valori. Individualul este numai 
un fragment din tot. Kant, deşi a conceput statul ca ceva mai presus 
de indivizi, a rămas totuși un personalist, deoarece el consideră statul 
numai ca mijloc pentru moralitatea indivizilor. Statul nu este deci, în 
filosofia kantiană, o realitate de sine stătătoare, nu e o valoare totală, 
care să cuprindă în sine pe indivizi ca nişte valori parțiale. Kant a afir- 





1) Pouget, Les bases du syndicalisme. 
2) Treitschke, Citat de G. Radbruch, op. cit. p. 126. 

mat o valoare totală, care nu e de natură individualistă, dar acea va- 
loare nu e de natură politică, ci este etică. El a subordonat pe om 
umanității, prin umanitate nu a înţeles însă comunitatea concretă a 
oamenilor, ci numai valoarea abstractă a omului. De aceea deci Kant 
reprezintă un universalism abstract, care însă nu are în vedere deloc 
legătura socială dintre indivizi, şi care, în modul acesta, poate duce 
la un individualism extrem. Prin urmare Kant rămâne, un reprezentant 
al concepţiei personaliste. Prin această consecinţă individualistă dedusă 
din filosofia kantiană, se explică de ce H. Cohen a afirmat că adevă- 
ratul întemeietor al socialismului este Kant 2). 

In deosebire de Kant, Fichte consideră individualul numai ca un 
moment în valoarea fotală, ce e statul. Statul este ceva deosebit de 
suma indivizilor, care îl compun; el este o treaptă premergătoare, un 
mijloc pentru a îndrepta toate forțele individuale către viaţa speţei. 
Tot astfel, după Hegel, realitatea individuală este desvoltată prin stat, 
care reprezintă o formă adeguată a spiritului absolut. 

Concepţia transpersonalistă poate deveni periculoasă prin supri- 
marea drepturilor și valorilor individuale. Considerându-se statul ca 
ceva transcendent, se impune un fel de autoritate, care copleşeşte cu 
totul pe individ, reducând personalitatea omenească la rolul de simplu 
executant al unor porunci externe, impuse de altcineva. Transpersona- 
lismul determină deci un adevărat autoritarism. Exagerările concepției 
transpersonaliste a valorii politice au dat naştere acelor mişcări şi con- 
cepții anti-etatiste, reprezentate de anarhiştii idealişti şi de sindicalişti. 

` Ambele concepții însă sunt extreme, întru cât exagerează o direcție 
sau alta. De sigur însă că a doua concepţie, cu oarecare corective, e cea 
mai aproape de adevăr. Vom vedea în curând cum trebue să concepem 
raporturile dintre stat şi individ. 

Pentru concepția personalistă idealul de stat este statul contrac- 
tual, iar pentru a doua concepție e statul organicist. Concepţia politică 
contractualistă pleacă dela Hobbes, care proclamase războiul dintre 
oameni „homo homini lupus“, şi care propunea ca mijloc de curmare 
a acestei stări o înţelegere între oameni. Spinoza însuşi afirmă statul 
ca un rezultat al acestei stări de luptă, al forței. El recunoaşte că, în 
baza dreptului naturii, fiecare face acte, care rezultă din natura sa. 
Dacă oamenii ar trăi toți subt conducerea rațiunii nu şi-ar cauza pa- 


1) Hermann Cohen, Kants Begründung der Ethik. 

gube unii altora, deoarece însă ei sunt supuşi pasiunilor pot fi târîți 
în sens contrar, în luptă. Pentru a putea fi de acord şi a convieţui, ei 
trebue să părăsească pornirile lor naturale şi să se asigure unti pe alții 
în contra lor însăşi. De aceea, zice Spinoza, un om nu va săvârşi răul, 
deoarece în baza înţelegerii, statul, autoritatea superioară îi va face un 
rău şi mai mare. Statul trebue să prescrie regulele vieţii comune, să 
dicteze legi şi oamenii în baza înţelegerii, trebue să se supună, renun- 
țând la avantajele stării naturale. Spinoza spune textual: „Hac igitur 
lege Societas firmare poterit, si moda ipsa sibi vindicet jus, quod unus- 
quisque habet, sese vindicandi, et de bono et malo judicandi: quaeque 
adeo potestatem habeat communem vivendi rationem praescribendi, 
legesque ferendi, easque non Ratione, quae affectus coercere nequit, 
sed minis firmandi. Haec autem societas, legibus et potestate sese con- 
servandi firmata, Civitas appellatur, et qui ipsius jure defenduntur, 
Cives; ex. quibus facile intelligimus, nihil in statu naturali dari, quod 
ex omnium consensu bonum aut malum sit...“ 1). 

Această teorie a contractualismului a fost formulată în mod clasic 
de J. J. Rousseau, ?) care a stabilit că statul e rezultatul unui contract, 
prin care individul se supune unei totalități de indivizi, pentru a se 
apăra în contra altora. Prin contract se naşte statul, iar suma membrilor 
săi alcătueşte poporul. Individul își alienează o parte din libertatea 
sa naturală, dar dobândeşte siguranţa averii şi vieţii sale. El îşi dă 
singur legi, căci ia parte la viața statului, deci e liber, Suveran e po- 
porul — iar legile le dă voinţa morală. Dacă indivizii sunt nemulțumiți 
în contra statului, ei pot strica contractul. 

Teoria contractualistă e bazată pe un raționalism filosofic. E cu- 
rios faptul că Rousseau, care a accentuat tocmai sentimentul, dându-i 
un rol de seamă în filosofie, a reprezentat o teorie politică raţionalistă. 
Această concepţie e bazată pe principiul că statul e un contract, re- 
zultat din necesitatea omului de a trăi în societate. Acest contract du- 
rează atât cât durează şi voinţa de a fi împreună. Eroarea cea mare a 
contractualismului constă în faptul că nu consideră statul decât ca o 
sumă de indivizi, nu ca o realitate de sine stătătoare, ca, o valoare pro- 
prie, deosebită de fiecare individ. 


1) Benedicto de Spinoza, Ethica ordine geometrico demonstrata. Ex. editione 
operum quoquot reperta sunt. J. Van V. Poten et J. P. N. Land, Haga, 1905. Paris 
IV. Propositio XXXVIII. Scholium IV. p. 133—134. 


2) ]. J. Rousseau, Le contrat social. 


FILOSOFIA VALORII 159 


Tramspersonalismul e concretizat în concepția organicistă a sta- 
tului, care, plecând dela asemănările ce există între stat şi organisme, 
afirmă identitatea acestor două noţiuni. După cum un organism total 
nu este numai o sumă a organelor parțiale, ce îl compun, ci are o func- 
țiune proprie, de sine stătătoare, tot așa e şi statul. Acest mod de a 
concepe statul se bazează pe o analogie, care nu are valoare de expli- 
care, ci numai de exemplificare. Vom vedea imediat cum trebue con- 
ceput statul, pentru a putea determina valoarea sa politică. 

Statul ca şi dreptul sunt produse ale voinţei, ele sunt forme ne- 
cesare ale vieţii în comun a oamenilor. Necesitatea realizări statului 
este realizarea vieţii comune a oamenilor în anumite condițiuni, de aceea 
statul variază în organizația sa, luând anumite forme istorice. Statul 
nu e un rezultat accidental istoric, ci e o formă necesară a vieţii so- 
ciale, e un concept care, ca şi conceptul dreptului, trebue să fie „născut 
dintr'o necesitate a vieţii şi crescut cu o conştiinţă vie“, cum zice G. 
Iäger 1). Statul nu poate fi explicat printr'o voință supremă, ce pune 
anumite scopuri — aceasta ar fi o simplă credință religioasă. De ase- 
menea ideea de stat nu e o idee rațională, ci „conceptul statului este 
o unitate, dar nu o unitate logică sau teoretică, prin care fenomenele 
vieţii istorice şi sociale sunt sezisate împreună de către rațiune, ci o 
unitate practică, o unitate a voinţei şi scopurilor“ 2). Statul este o 
personalitate, dar nu o personalitate individuală ci o personalitate, în 
care individul este numai un element, o personalitate totală, socială. 
Ce este această personalitate socială? „Personalitatea socială este o 
unitate de voințe individuale, care sunt constante şi independente, şi 
o subordonare a tuturor scopurilor parțiale, individuale, faţă de un 
scop unic, care e acela al societății“ 3). Această personalitate socială 
e creatoare de cultură, ea serveşte idealul uman, idealul culturii ge- 
nerale. Statul e o unitate politică ce presupune noțiunea de terito- 
tiu. Nu se poate vorbi de un stat decât atunci când are teritoriu 
propriu, legi proprii şi conducere proprie. Statul ca personalitate to- 
tală cumulează cea mai mare putere, de aceea el poate avea faţă de 
indivizi putere coercitivă, li se poate impune ca ceva exterior voinţei 


1) Georg läger Königsberg, Erkenrttiiskritik und Staatswissenschaft. Schmol- 
ler Jahrbuch, Il-ter Heft, 1912, p. 14. 

2) Georg läger, Königsberg, op. cit, p. 16. 

3) P. Andrei, La personnalite en tant que valeur sociale. Archives de socio- 
logie et criminologie, Juin 1914, No. 5, p. 46. 


160 PRTITRA ANDREI 


lor, Legile fundamentale ce se impun voinței omului, pentru garan- 
tarea vieţii în comun, iau forma constituției statului. Ele tind să asi- 
gure viaţa indivizilor şi desvoltarea lor culturală. Statul poate trece 
prin diferite forme de organizare, trecând dela prima sa formă — cea 
militară — cuceritoare, prin faza feudală și ajungând la statul juri- 
dic de azi. Statul juridic, la rândul său, are valori diferite după cum . 
organizarea sa e monarhică, oligarhică, democratică-parlamentară. 
Toate aceste moduri de constituire și transformare ale statului sunt 
valori politice, care condiționează desvoltarea tuturor celorlalte va- 
lori. Statul caută să deie forțelor individuale o directivă socială, de 
aceea. el cuprinde în sine o totalitate de valori. Dar în definitiv nici 
statul nu e o valoare absolută, supremă, ci e numai un mijloc pentru 
realizarea altei valori. 

Valoarea culturală supremă este umanitatea, adică realizarea con- 
ceptului celei mai desăvârşite moralități și conştiinţe a umanităţii. Sta- 
tele nu pot contribui la această idee decât devenind, din unități po- 
litice, unități culturale. Unitatea culturală inferioară umanităţii e na- 
țiunea; de aceea statele devin unități culturale devenind naționale. De 
asemenea națiunile pot să-şi îndeplinească mai bine misiunea lor cul- 
turală devenind state. Prin aceasta se poate explica foarte uşor de ce 
tind toate națiunile subjugate să devină state independente, cu teri- 
toriu, legi proprii şi cârmuire națională, şi de ce tind toate statele să 
devină naționale, omogene prin asimilarea elementului străin. Intre 
umanitate care e valoarea culturală supremă şi între individ care e 
valoarea cea mai mică există națiunea ca o valoare culturală, care 
ajută statul să devină un mijloc de realizare a culturii. 

Națiunea este o unitate cu o structură proprie, cu caractere deo- 
sebite. In primul rând și această unitate culturală ca și cea politică 
se bazează pe voința comună, pe voința de a fi împreună a indivizi- 
lor 1). Națiunea însă mai are şi alte elemente, care pot lipsi statu- 
lui. Astfel națiunea se bazează pe limba şi istoria unui trecut comun, 
a unei comunități. Aceste elemente pot lipsi uneori, însă este ceva 
comun în sufletul tuturor acelora care aparțin aceleeaşi napuni, este 
o conştiinţă care, oricât ar părea de adormită, se deşteaptă în anu- 
mite momente cu o intensitate neașteptată și dă forţe titanice tuturor 
indivizilor care aparțin aceleeași națiuni. Națiunea are un suflet co- 


1) Vezi D. Gusti, Problema Națiunii, Bucureşti, 1919. 

mun, care nu e rezultatul numai al unui consensus general — voinţa 
de a fi împreună — nici numai al Jimbii comune, al intereselor, etc. — 
ci care le cuprinde pe toate laolaltă. 

Valorile politice nu sunt de sine stătătoare, ci sunt subordonate 
celor culturale. Politica de altminteri ca ştiinţă este în dependenţă de 
o altă ştiinţă, de etică, căci ea nu are alt rost decât de a studia pro- 
cesul de realizare a valorilor indicate de etică 1). Valorile politice au 
valabilitate numai întru cât contribue la realizarea culturii, 


VI. VALORI ETICE 


Dacă existența valorii a fost contestată în domeniul cunoașterii 
ştiinţifice, dacă s'a izgonit orice consideraţie de valoare din 'așa nu- 
mitele ştiinţe teoretice, a fost însă necunoscută în unanimitate valoa- 
rea în etică. Cei mai mulți teoreticieni limitează valoarea la etică; 
pentru acest motiv valorile etice sunt acelea care au fost cel mai te- 
meinic studiate. Toţi au fost de acord în a recunoaște valoarea etică 
drept un regulativ al vieții practice. Viaţa omenească e o continuă ten- 
dință de realizare a unor scopuri, a unor valori, pe care le ajungem 
printr'o încordare a voinței noastre, prin acțiuni. Ţintele dorințelor 
noastre pot fi numeroase, de aceea mereu ni se impune aceeaşi în- 
trebare: care e ce] mai bun scop? Aprecierea aceasta e variabilă după 
indivizi, căci pentru unii e fericirea, pentru alții averea, virtutea, etc, 
Dacă însă valorile etice ar fi aşa de variate, acțiunile n'ar mai fi uni- 
tare şi atunci am, avea un adevărat haos moral. De aceea ni se im- 
pune găsirea unei valori etice, care să fie general valabilă, recunos- 
cută de toți. Problema valorilor etice, pentru a dobândi o lumină 
ştiinţifică, pentru a fi clară, implică o sumă de alte probleme. In 
cercetarea acestei probleme noi ne propunem a arăta: 1. natura va- 
lorii etice, 2. criteriile acestei valori, raporturile ei cu celelalte valori 
sociale. După acestea vom indica locul acestor valori în consensul va- 
lorilor sociale în genere. 

Asupra problemei naturii valorii, răspunsurile le putem grupa 
în patru grupe principale şi anume: 1. valoarea etică de natură psi- 
hologică, 2. de natură logică, 3. biologică, 4. socială. Primă teorie, 


4) D. Gusti, Sozialwissenschaften, Soziologie, Politik und Ethik in ihrem ein- 
heitlichen Zusammenhang, 1909. 

cea psihologică, afirmă că valoarea etică are o bază psihică, e re- 
zultatul constituției noastre sufleteşti și depinde de dânsa. Astfel H. 
Maier consideră valoarea etică drept un produs al voinţei eului, al 
voinței de a-şi perfecționa personalitatea. Prin urmare valoarea este 
în dependenţă de această voință. De asemenea Wundt, constatând că 
orice acţiune e determinată de motive şi scopuri reale, existente în 
conştiinţă, califică acţiunile drept morale sau imorale, după aceste 
scopuri şi motive. Motivele şi scopurile nu sunt altceva decât deter- 
minantele interne ale acțiunii. Aceşti doi factori ai acţiunii morale 
determină valoarea etică, care, pentru a fi completă, trebue să-i cu- 
prindă neapărat pe amândoi. Wundt afirmă chiar că motivele nu 
au o valoare etică dacă nu au şi un scop; tot așa o faptă obiectiv 
morală nu are nicio valoare dacă nu rezultă din motive morale. In 
cercetările psihologice mai vechi asupra naturii valorii etice, toată 
atenţia era îndreptată asupra motivelor subiective ale faptelor morale. 
Prin urmare în etica veche valoarea etică era subiectivă, în deosebire 
de etica nouă care pune problema valorii obiective, a normelor mo- 
rale, a scopului acțiunilor. Valoarea etică e rezultatul unui act su- 
biectiv de voinţă, al unui impuls către valoare, Unii teoreticieni, ad- 
miţând natura psihologică a valorii etice, consideră sufletul, eul in- 
dividual, ca subiect şi obiect absolut al valorii etice, reprezentând 
astfel o direcţie egoistă şi individualistă în etică. Teoriile psiholo- 
gice asupra naturii valorii etice sunt de trei feluri, după elementul 
psihologic afirmat ca fundament al moralului. Deosebim în modul 
acesta o 'teorie infelectualistă, alta afectivă şi o a treia voluntaristă. 
Teoria intelectualistă a valorii morale deduce valoarea etică din ra- 
ționament, din reprezentarea unei idei sau a unei legi. Această teorie 
a dat naştere logicismului lui Kant; de aceea ne vom opri mai mult 
asupra ei, când vom cerceta al doilea curent, a doua direcţie referi- 
toare la natura valorii etice. A doua teorie bazează valoarea pe sen- 
timent, afirmând numai mobilul unei acţiuni morale. Morala milei, 
morala binefacerii, morala pe care Nietzsche o numeşte a sclavilor, sunt 
numai forme ale acestui mod de a întemeia valoarea etică. De fapt 
însă valoarea etică este rezultatul unor relații dintre anumite obiecte 
reprezentate şi anumite sentimente legate cu acele reprezentări. In- 
tr'adevăr sentimentul este un element însemnat în acțiunea morală, 
el însă nu e cel mai de seamă. Acţiunea morală a unui om, care în- 
totdeauna face bine pentrucă firea sa este ușor emoționabilă fără a-și 

da seama în mod conștient și cu claritate de fapta sa, nu are tot atâta 
valoare ca acțiunea unui om, care îşi propune în mod conștient să- 
vârșirea unei acțiuni, fiind călăuzit numai de dorința de a contribui 
la progresul uman. Sentimentele şi reprezentările morale sunt deter- 
minate, în ultima instanță, de o dorință, de o tendinţă a sufletului 
către binele general. Această dorință nu e pur individuală, subiectivă, 
ci ea are un moment obiectiv, întru cât se referă la ceea ce e social- 
cultural. 

Teoria a treia, întru cât afirmă voința ca elementul fundamental, 
care determină valoarea morală, e cea mai justă. Voluntarismul etic 
este cea mai răspândită teorie azi, căci valoarea etică apare ca scop 
al acţiunii. Wundt, Windelband, Eisler, etc., sunt reprezentanții aces- 
tei teorii a valorii morale. 

Nu putem stărui mai mult asupra acestei chestiuni, care, prin ea 
însăși e foarte însemnată şi poate fi tratată în mod special. De aceea 
vom spune câteva cuvinte şi despre al doilea curent — cel logicist — 
după care valoarea etică e de natură logică. Kant este cel mai de 
seamă reprezentant al acestei direcţii etice. Kant nu întemeiază va- 
loarea etică pe psihologie, deoarece experiența nu poate da jude- 
căți necesare și universal valabile. De ce n'a dat Kant valorilor etice 
o bază psihologică? Răspunsul la această problemă îl găsim, gân- 
dindu-ne la modul cum concepe Kant experienţa. După Kant expe- 
riența este ea însăși un rezultat al conceptelor intelectuale, ea nu poate 
servi pentru alcătuirea de, valori absolute — ori valoarea etică trebue 
să fie absolută, fără excepții, pentru a putea servi ca normă de acțiune. 
Acesta este un prim motiv. Al doilea motiv, pentru care Kant se 
ridică în contra psihologismului, este faptul că el confundă valoarea 
etică psihologică cu valoarea hedonică. Kant, combătând empirismul 
valorii etice, a combătut de fapt hedonismul. El zice vorbind despre 
empirismul valorii etice : „Empirismul extirpează până la rădăcină mo- 
ralitatea în intenţii în care constă valoarea cea mare a acțiunilor și nu 
numai prin fapte, valoare pe care omenirea poafe şi trebue să o creeze 
prin moralitate; el substitue datoriei cu totul altceva, anume un +nteres 
empiric, cu care se leagă inclinaţiile în general; în afară de aceasta 
empirismnul e legat de toate inclinațiile, care, subt orice formă s'ar pre- 
zenta, dacă sunt ridicate la demnitatea de principiu suprem practic, 
degradează umanitatea şi pentrucă aceste inclinațiuni sunt tot atât de 
favorabile felului de a simți al fiecăruia, prin cauza lor sunt mult mai 


164 PETRE ANDREI 


vătămătoare decât orice entuziasm fanatic, care nu poate avea ca re- 
zultat niciodată o stare durabilă la un mare număr de persoane“ +). 
Kant pune ca o condiţie constitutivă a valorii etice necesitafea obiec- 
țivă. El vede în om, pe lângă voința sensibilă, care îl îndeamnă să-şi 
satisfacă trebuințele dictate de sensibilitate, și o voinţă suprasensibilă, 
determinată numai de principii raționale, fără a se referi la obiectele 
posibile ale dorinţei. Valoare morală nu e aceea care e determinată de 
un principiu empiric sau de un sentiment oarecare empiric, ci ea e de- 
terminată de un principiu rațional apriori. Valoarea morală este deter- 
minată de ideea datoriei. Valoarea etică este, în ultima instanţă, un im- 
perativ, căruia trebue să ne supunem cu toţii. Acest imperativ este re: 
zultat din principii apriorice, din rațiune, nu are nimic psihologic în 
sine, are o nuanţă oarecum logică, rațională. Şi totuși chiar Kant, care 
vrea să excludă orice element psihologic în întemeierea valorii etice, 
este silit să recunoască sentimentul respectului către legea morală ca 
singurul mobil care determină voința morală. Acest sentiment umilește 
înclinațiile personale şi ne îndeamnă să ne supunem legii morale, el 
nu se referă nici la plăcere, nici la durere, totuși produce interesul 
moral, independent de simțuri. Sentimentul de respect pentru legea 
morală este, după Kant, singurul sentiment cunoscut apriori. Dar Kant, 
greşeşte afirmând aceasta, deoarece şi acest sentiment este cunoscut 
prin experiență internă, psihică. Kant întemeiază filosofia valorii etice, 
pornind dela analiza conștiinței morale, dela opoziția dintre inclina- 
fiile sensibilităţii și datoria impusă de imperativul categoric. Săvârşind 
acțiunea conform legii morale omul dobândeşte demnitate, devine 
membrul unei lumi inteligibile. Kant a urmărit numai întemeierea lo- 
gică şi fără contradicții a valorii etice, venind în flagrantă contradicţie 
cu experiența, căci el admite o dublă voinţă: 1. o voință suprasensibilă, 
care concordă cu natura supraempirică a oamenilor, 2. o voință em- 
pirică, ce derivă din natura empirică, sensibilă a oamenilor. Prin aceasta 
a contrazis Kant experiența psihologică, care ne arată că c voință 
liberă de orice sentiment și reprezentare nu există. 

Logicismul lui Kant este un formalism care face abstracție de orice 
consideraţie teleologică, ţinând seama numai de concordanța faptelor 
cu imperativul categoric. Etica lui Kant este însă şi rigoristă, întru cât 





1) I. Kant. Kritik der praktischen Vernunft. Il. Auflage, herausgegeben von 
R. Vorländer, Leipzig, 1906, p. 92. 

respinge orice plăcere externă a vieții, predicând constrângerea, da- 
toria pentru crearea valorii morale. Rigorismul kantian îl numeşte Paul- 
sen negativism, deoarece „a lucra moral înseamnă a face ceea ce nu faci 
bucuros“. Ceea ce rămâne însă din modul de întemeiere a valorii etice 
după Kant este afirmarea rezultatului obiectiv al acţiunilor. Paulsen 
zice „astfel spunem cu Kant: valoarea şi importanţa unei vieți se ba- 
zează pe ceea ce face omul bun, nu pe ceea ce suferă el ca bun sau 
rău“ 1). 

Kant a vrut să găsească o valoare etică general valatilă, trecând 
peste orice considerare a realității psihologice. Wundt găseşte însă 
că principiul moral stabilit de Kant nu este aprioric, deși are formă 
apriorică, deoarece noțiunile, ce sunt cuprinse în acest principiu, sunt 
luate din experienţă. In principiul formal kantian „lucrează astfel ca 
maxima voinţei tale să poată fi principiul unei legi generale“ sunt cu- 
prinse trei noțiuni: l. maxima (credința subiectivă, ce determină 
voința); 2. principiul (exemplul obiectiv, după care trebue să se con- 
ducă voinţa); şi 3. legea (principiul întovărășit de constrângere). 

Wundt susține că raportul individului cu semenii săi, cuprins în 
raportul dintre maximă şi principiu, e luat din experiență, nu e ceva 
aprioric, deoarece e vorba de indivizi existenți în experiență. De ase 
menea în noțiunea de lege, constrângerea implică ordinea juridică, care 
nu e de natură apriorică. De aceea conchide Wundt „formularea legii 
morale se bazează pe concepte, care în realitate sunt luate, prin abstrac- 
ție, din experiență, care se dau însă drept pur formale, deci drept 
concepte apriorice prin ajutorul formei abstracte, pe care au luat-o“ 2). 
Alţi filosofi, imitând pe Kant, au vrut să deducă valoarea etică în 
mod direct dintr'o valoare intelectuală logică, negând orice caracter 
și orice fundament psihologic pentru acest fel de valori. Astfel este 
F. Soml6, care afirmă că valoarea etică nu poate fi întemeiată pe voinţă, 
deoarece în cazul acesta s'ar naște o adevărată contradicție logică. Dacă 
valoarea etică s'ar baza pe voință, cum s'ar putea vorbi de voință etică 
sau neetică? „O voință nedreaptă ar fi, după această părere, o voinţă 
nevoită și una etică o voință voită. Prima ar fi o contradicţie în ad- 
jecto, cam ca o murdărie curată sau un bun rău, iar cea de a doua o 


1) Friedrich Paulsen, Immanuel Kant. Sein Leben und seine Lehre, Kiasiker 


n. 326. 
2) W. Wundt, Kleine Schriften, Bd. | Leipz'g, 1910, p. 211. 

tautologie ca bunul bun“ 1). Prin urmare, conchide Somlă, sau nu 
exiştă valoare etică, sau ea e în afară de dorinţă şi voință. După Soml6 
valoarea etică e deosebită de voinţă, căci voinţa nu presupune valoa- 
rea, iar valoarea e un act de conștiință deosebit de voinţă. Somlò con- 
sideră valoarea etică drept o treaptă din scara valorilor intelectuale, ca 
supusă valorii de adevăr. 

Kant, precum şi filosofii ceilalți, care accentuiază natura raționa- 
listă-logică a valorii etice, au ajuns la concluzii neadevărate, din cauză 
că nu au dat destulă atenţie fenomenului psihic al valorii. De îndată 
ce valoarea etică se referă la acţiune, voind să fie o normă pentru regle- 
mentarea acţiunilor, se impune dela sine introducerea temeiurilor psi- 
hologice în alcătuirea valorii etice. ă 

Ca o reacțiune oarecum în contra raționalismului şi logicismului 
eticei se ridică un alt curent, care cade tocmai în extremă cealaltă, în 
cel mai necritic empirism, curentul biologist în etică. Acest curent con- 
sideră viaţa ca suma tuturor valorilor morale, ca cea mai mare valoare, 
şi tot ceea ce tinde la conservarea ei are valoare. Această etică identi- 
fică legile morale cu cele ale naturii, deosebindu-se numai prin aceea 
că admite un plus de teleologism. Reprezentant al acestei morale este 
în primul rând Spencer 2), care consideră drept valoare etică tot ceea ce 
contribue la maximul, de viaţă. De altminteri în etica lui Spencer prin- 
cipiul maximului vieții este subordonat aceluia al maximului plăcerii. 
Spencer a încercat să deducă valoarea morală din legile naturii, conside- 
rând legea naturală ca un ideal. Valoarea etică cea mai înaltă este aceea 
care dă posibilitatea celor mai multe și mai variabile adaptări dc mijloace 
către scopuri, deci care asigură conservarea vieţii. Prin urmare valoarea 
etică are ca principiu ultim viața. Spencer însă priveşte etica dintr'un 
punct de vedere evoluționist, căci el crede că se va ajunge prin evoluție 
la realizarea unei valori etice ideale, a omului ideal într'o stare socială 
ideală. Această valoare ideală morală se va realiza cu necesitate. Dacă 
valoarea etică ideală este inerentă mecanismului evoluției, atunci evo- 
luţionismul lui Spencer dobândește un caracter metafizic. In această 
privință Malapert zice cu dreptate: „în fondul acestui evoluționism 
spencerian pare că se găsește câteodată un hegelianism latent: viaţa 


1) Felix Somlò, Das Wertproblem. Zeitschrift fur Philosophie und philo- 
sophische Kritik, April 1912, p. 140, 
2) Herbert Spencer, Les bases de la morale evolutionniste. 

universului este o creaţiune latentă a idealului“ 1). De aceea deci în 
morala spenceriană valoarea apare pe de o parte ca subordonată vieții, 
iar pe de alta ca o idee metafizică. 

Tot ca reprezentant al eticei biologice este considerat şi Nietzsche. 
Nietzsche susţine şi el tema că e moral tot ceea ce ajută viaţa. El com- 
bate evidenţa valorii morale, afirmând că ea poate fi derivată din valurile 
biologice. Viaţa este, după dânsul, voința de putere, al cărui ideal 
este supraomul. De aici rezultă, spun unii eticieni, că Nietzsche repre- 
zintă cel mai unilateral individualism şi egoism al forței. Ceea ce nu- 
meşte el morala aristocraților (Herrenmoral), în deosebire de morala 
comună, morala sclavilor (Sklavenmoral) nu este altceva decât un 
imimoralism, zic unii eticieni. Şi totuşi Nietzsche găseşte apărători prin- 
tre filosofii” contemporani. Astfel Riehl, întrun admirabil studiu 2), 
afirmă că Nietzsche reprezintă o morală superioară, morala culturii, 
deoarece predominarea supraomului nu înseamnă predominarea forţe: 
brutale, ci predominarea omului cultural, care are răspunderea cea mai 
mare pentru viitorul umanității, pentru cultura ei. Asupra acestei inter- 
pretări a lui Riehl, precum şi asupra lui Nietzsche, ne vom opri mai 
mult când vom studia valorile culturale. 

Tot o direcție empirică reprezintă şi Paulsen în etică. El se ridică 
în contra logicismului kantian, afirmând că oamenii au deosetit binele 
de rău înainte chiar de nașterea moralei. Omul deosebește ce e bine 
şi ce e rău în baza unei conștiințe interne, fără a se călăuzi de legi 
apřorice, raționale. Legile etice sunt, după Paulsen, legi naturale, a 
căror nerespectare aduce după sine răul. Paulsen zice: „Nu avem deci 
a face aici cu imperativele fără tază ale rațiunii practice, nici cu porun- 
cile arbitrare ale unui legiuitor pământesc sau supraterestru, cı cu leg le 
naturale ale fiinţei omenești, în care se exprimă raportul normal con- 
diționat al desvoltării vieţii sănătoase cu, obiectele diferite ale vieţii, 
întru cât depind de voinţă“ 3). Etica deci scoate regule din viaţă și 
pentru viață. Ea nu poate stabili valori universal valabile, căci alta 
este valoarea morală stabilită de negru, alta de chinez etc., după cum 
altul este și felul lor de traiu. Tot aşa Lévy-Bruhl, afirmând metoda 
comparativă-empirică în studiul realității morale, afirmă că etica e o 

1) Pauiin Malapert, Leçons de Philosophie, Tome II, Paris, 1908, p. 112. 

2) Alois Riehl, Friedrich Nietzsche, Der Künstler und der Denker, V. Auflage, 


Stuttgart, Fromamns Klassiker. 
3) Fr. Paulsen, System der Ethik, 1, Bd., p. 9. 

ştiinţă a obiceiurilor de fapt. Morala, ca o funcțiune a societății, va- 
riază odată cu societatea, de aceea există mai multe tipuri morale Reali- 
tatea morală, care e obiectul eticei, afirmă Lévy-Bruhl, este condiționată 
de ansamblul condiţiilor în care se găsește o societate. Pentru acest 
motiv etica trebue să cerceteze care „sunt elementele constante ale 
tuturor moralelor omenești“ 1). Prin urmare Lévy-Bruhl aie şi el o 
concepție empiristă, recunoscând diversitatea valorilor etice după so- 
cietăţi. El nu poate trece cu vederea însă elementele comune şi con- 
stante tuturor moralelor sociale. Poate fi vorba deci de o valoare mo- 
rală generală, căci esenţa vieţii și caracterele fundamentale ale ei sunt 
asemănătoare cam pretutindeni. 

Paulsen de sigur că are dreptate afirmând necesitatea experienței, a 
vieții ca izvor al valorii morale; nu poate fi însă admisă morala biole- 
gică, care face din viață un scop, o valoare morală. Biologismul distruge 
adevăratul sens al valorii morale — de aceea noi vom arăta că valoarea 
morală îşi are izvoarele în experienţă, în viața psihică, dar că nu se 
reduce la viaţă în sens biologic. In afară de aceste trei curente men- 
$lonate până acum, există şi o altă “teorie, care vrea să dea valorii 
etice un alt temeiu. E adevărat că timpurile moderne se îndepăr- 
tează din ce în ce mai mult de consideraţiile metafizice în alcătuirea 
valorilor etice. Astăzi nu se mai vorbeşte despre o etică feleologică şi tot 
aşa rar se mai aude câte un glas răzleţ, care cearcă să reîntroneze meta- 
fizica etică. Curentul cel mai accentuat însă, care dobândeşte cei mai 
mulți partizani, este curentul social-etic, Astăzi se caută a se da eticei 
un fundament social. Etica individuală se subordonează eticei sociale, 
tinzând să se armonizeze în totul cu aceasta. Etica este concepută acum 
ca ştiinţa normelor de realizare a unei stări sociale-culturale de valoare, 
ca o ştiinţă absolut indispensabilă sociologiei şi politicei. Etica vrea să 
influenţeze voința oamenilor, stabilind valorile ce trebuesc realizate, 
iar politica arată căile pe care voința devine fapt. Politica este, cum 
zice Dietzel, o servitoare a eticei, căci ea aplică normele stabilite de 
etică. Etica şi politica studiază realitatea socială în formă de devenire, 
de evoluţie, pe când sociologia are drept obiect realitatea socială deve- 
nită, cristalizată. Etica și politica sunt normative, sociologia explicativă. 
Etica modernă este în general universalistă, adică afirmă ca fundament 
al conştiinţei imorale tendința către ceea ce e general omenesc, către 





1) Lévy-Bruhl, La morale et la science des moeurs, ed. IH, Paris, 1907, p. 208. 

social. Individul şi societatea se presupun reciproc, de aceea voința mo- 
rală trebue să cuprindă şi individualismul și altruismul în sine. Etica 
socială se bazează pe concordanța indivizilor prin voința morală, adică 
prin tendința către scopul suprem. Prin această convingere, fiecare 
individ caută să lucreze pentru fericirea tuturor. Această etică socială- 
universalistă e bazată pe doi factori: 1. un factor teoretic, 2. un factor 
practic. Factorul teoretic este trebuinţa de unitate, de înțelegere a indi- 
vizilor în societate, iar cel practic constă în nevoia de a lucra împreună, 
de a se bucura în comun de roadele muncii lor. Etica este deci o 
ştiinţă socială-culturală, normativă. Sunt însă unii care tăgăduesc eticei 
rolul ei normativ. Astfel e O. Ritschl, care afirmă că o ştiinţă ca atare 
nu poate avea scopuri practice, de aceea „etica sau e ştiinţă şi atunci 
ca atare nu are scopuri practice, ci numai teoretice — sau are în rea- 
litate şi scopuri practice şi atunci încetează, în aceeași măsură, de a 
fi o ştiinţă“ 1). După Ritschl etica are să se ocupe numai cu formele, 
nu €u conținuturile vieții morale, iar aceste forme sunt rezultatul unei 
abstracțiuni de tot ceea ce este individual în viaţa morală. 

Etica socială nu exclude însă, ci presupune pe cea psihologică, 
căci ţine seamă de motivele şi scopurile acţiunilor umane. In afară 
de aceste patru moduri mai însemnate de a întemeia valoarea etică, 
mai sunt încă o mulțime de încercări, cum este estetismul lui Ruskin, 
care confundă bunul cu frumosul, infelectualismul lui Rasius, hetero- 
filismul reprezentat de Tolstoi, care e un altruism bazat pe libertate 
şi iubire, etc. Unii gânditori au considerat valoarea morală drept cea 
mai complexă şi au introdus într'însa momente heterogene. Platon este 
model în această privință. După Platon în conceptul valorii morale 
intră şi acela al frumosului şi al adevărului. Laas zice, vorbind despre 
valoarea morală la Platon „frumosul este considerat direct, expres şi de 
sine stătător, pe lângă adevăr şi simetrie, ca un conţinut parțial al 
binelui“ 2). In modul acesta, după Platon, în valoare etică avem; un 
element logic (adevărul), unul matematic (simetria) și altul estetic. 
După noi natura valorii morale este socială şi originea ei de asemenea. 

După ce am trecut în revistă, repede, cele mai însemnate încer- 
cări asupra naturii valorii etice, trebue să vedem care este criteriul 
valorii morale. 


1) Oito Ritschl, Wissenschafthche Ethik und moralische Gesetzgebung, Tü- 


bingen und Leipzig, 1903. 
2) Ernst Laas, Idealismus und Positivismus, ll-ter Teil, Berlin, 1882, p. 43. 

Criteriul, după care judecăm o faptă drept morală sau imorală 
este conformitatea cu o poruncă, cu o lege, care permite sau opreşte 
săvârşirea unei acţiuni. Acţiunile indivizilor însă pot diferi, după mo- 
bilele şi motivele lor proprii, de aceea se impune găsirea unei forme 
fundamentale, a unei valori. Prin valoare morală putem înţelege patru 
lucruri diferite: 1. stabilirea deosebirii dintre bine şi rău sau, cu alte 
cuvinte, găsirea unui principiu care să determine conținutul moral al 
acţiunilor; 2. baza cunoștinței noastre despre legea morală, în acest 
sens valoarea morală arată izvoarele cunoștinței despre legea morală; 
3. al treilea sens, — deosebit de Windelband —, este sancţiunea legii 
morale, căci dacă legea e o poruncă pentru diferitele mişcări ale voinței 
noastre, ne întrebăm atunci cu ce drept se impune această poruncă; 
4. valoarea morală e considerată ca motiv al acțiunii. 

Valoarea morală, în sensul de normă, de motiv al acțiunii, poate 
fi impusă de o autoritate externă, de Dumnezeu, de Stat, cum admitea 
etica veche, sau poate fi dată de om sie însuşi; de aceea valoarea morală 
poate fi heteronomă, când este impusă, şi autonomă, când individul îşi 
dă sieşi legi. Trecerea dela morala heteronomă la cea autonomă o face 
Socrate, care pune ca temeiu al valorii etice cunoștința de sine însuşi 
a omului în general, ca speță, de aceea Socrate a fost adevăratul înte- 
meietor al moralei autonome, căci o etică e autonomă atunci când „înte- 
meiază normele sale pe natura general-valabilă a omului, nu pe voinţa 
întâmplătoare a unui subiect individual“, cum zice Wundt1). Asupra 
criteriului valorii morale s'au făcut numeroase discuţii şi s'au dat răs- 
punsuri foarte variate. Unii au considerat plăcerea drept criteriu al 
valorii morale — eudemonismul; alţii utilul, — utilitarismul, — alții 
perfecțiunea — perfecționismul. Aceste trei răspunsuri, date problemei 
criteriului moral, au considerat ca valoare mai mult ceva de natură 
afectivă — au dedus valoarea morală dintr'un sentiment. Sunt însă şi 
alte teorii care au pus valoarea morală în dependenţă de voinţă şi de 
inteligență. Astfel unii filosofi au afirmat datoria ca valoare morală, 
alţii cultura şi personalitatea. Aceste teorii asupra criteriului valorii 
morale, le vom analiza foarte pe scurt, pentru ca pe urmă să arătăm 
care e adevăratul principiu. 

Prima teorie a admis ca scop al vieţii şi ca criteriu al valorii mo- 
rale plăcerea — de aceea s'a numit eudemonism. Fudemonismul a pre- 


1) W. Wandi, Einleitung în die Ph losophie, p. 431. 

dominat mai mult în filosofia veche şi a îmbrăcat mai multe forme, 
după conținuturile în care şi-a căutat fiecare individ plăcerea. Astfel 
în forma sa cea mai naivă eudemonismul are forma zisă hedonism, 
deoarece plăcerea se reduce numai la plăcerea corporală. Aristipos 
a fost în vechime şeful acestei şcoale. Mai târziu se îmbină momentul 
plăcerii sensibile cu acela al plăcerii intelectuale — deci o formă nouă 
de eudemonism, reprezentată de Epicur. In secolul XVIII apare un 
epicureism estetic reprezentat de Shaftesbury, pentru care idealul moral 
era plăcerea rezultată din desvoltarea artistică a individualităţii. In 
sfârşit se mai poate vorbi şi de o altă formă de eudemonism, anume 
de un eudemonism transcendent, care dispreţueşte plăcerile, dar admite 
fericirea unei vieţi eterne într'o lume nouă a sufletelor. i 
Eudemonismul însă, cu toate formele sale, nu dă un criteriu va- 
labil valorii morale. El consideră plăcerea ca un motiv al voinței, dar 
de fapt plăcerea e numai un rezultat al voinței mulțumite, nu e nici 
motivul şi nici obiectul ei. Morala eudemonistă stabileşte grade canti- 
tative de plăcere — pe când la valoarea morală nu poate fi vorba decât 
de nuanțe calitative. Pe lângă acestea eudemonismul duce la egoism, 
deoarece, dacă plăcerea e valoareą supremă morală, fiecare va căuta 
plăceri pentru sine, pentru eul său. Plăcere şi neplăcere pot fi numai 
semne, care arată mulțumirea sau nemulțumirea voinței în tendința sa 
către un scop — ele însă nu pot fi în niciun caz scopuri ale voinței. 
Eudemonismul dobândeşte o formă nouă atunci când consideră 
ca valoare morală utilitatea sau cel mai mare quantum de plăcere şi 
folosință pentru cel mai mare număr de semeni. In această formă eude- 
monismul devine utilitarism. Această teorie stabileşte ca valoare etică 
supremă fericirea socială. O acțiune are valoare morală atunci când 
ajută la creşterea sumei de plăceri pe care o are cineva — de aceea 
deci sunt chiar plăceri, care trebuesc evitate, deoarece ele nu măresc 
suma plăcerilor, ci pe aceea a durerilor. Utilitarismul a găsit reprezen- 
tanți de seamă în Hobbes, d'Holbach, Bentham, etc. Bentham este re- 
prezentantul cel mai autorizat. El a întemeiat aritmetica morală, afir- 
mând că valoarea unei fapte nu poate fi determinată decât după ce se 
va fi calculat suma plăcerilor şi durerilor, pe care le provoacă. Pentru 
a face acest calcul trebue să avem în vedere însuşirile, pe care trebue 
să le aibă plăcerile. Aceste însușiri sunt, după Bentham, următoarele: 
1. intensitatea, 2. durata, 3. siguranța, 4. feconditatea — adică posi- 
bilitatea de a produce alte plăceri sau neplăceri, 5. sfera — adică cercul 

asupra căruia se întinde o plăcere, câţi oameni vor simţi plăcerea sau 
neplăcerea, 6. proximitatea — apropierea sau depărtarea în viitor a 
plăcerii, 7. puritatea — gradul în care o plăcere conţine sau nu elemente 
afective contrare. Cântărind toate aceste criterii se face un fel de bilanţ 
moral, care determină valoarea pozitivă sau negativă a unei acţiuni 1). 

John Stuart Mill 2) accentuiază deosebirea calitativă dintre plă- 
ceri, în deosebire de Bentham care nu luase în seamă decât cantitatea 
plăcerilor. După Mill valoarea morală e determinată tot de plăcere şi 
anume de plăcerea dată de întrebuinţarea facultăţilor celor mai înalte. 

Atât Bentham cât şi ]. Stuart Mill sunt reprezentanţii unor teorii, 
care nu se pot susține. Mai întâi nu iau în seamă diferenţele calitative 
dintre plăceri şi caută să aplice calculul matematic la fenomenele psi- 
hice. Ei nu ţin seamă de greutăţile ce se ivesc chiar dela prima ve- 
dere, Cum vom calcula noi o plăcere cu intensitate mare, durată mică, 
sferă mică, feconditate mare etc., faţă de o altă plăcere cu însuşiri con- 
trare? Apoi toate aceste însușiri depind de sensibilitatea individuală, 
de dispoziţiile diferite ale fiecăruia. Atât Bentham cât şi Stuart Mill 
păcătuesc prin faptul că admit ca singur mobil al acţiunii morale 
piăcerea. 

Valorile morale eudemonice şi utilitare sunt de două feluri, după 
subiectul acelor valori. Dacă subiectul valorii este propriul nostru eu, 
atunci se naşte egoismul moral, dacă însă acest subiect e un alt eu, un 
alter, atunci avem altruismul. Unii filosofi au redus valoarea morală 
la egoism, reprezentând direcția numită panegoism. Astfel e Max 
Stirner, care afirmă că omul nu poate avea decât sentimentele sale. 
proprii şi numai un scop propriu, pe sine însuşi, deci cu necesitate 
omul este egoist. După acest filosof etica nu are rost, dacă valoarea 
morală e altceva decât egoismul. După Th. Ziehen valoarea morală este 
egocentrică. El ia ca exemplu mila — un sentiment moral — şi caută 
să dovedească susținerea sa. La vederea unui semen nenorocit noi sim- 
tim milă pentrucă ne reamintim de răni dureroase proprii. Tot aşa 
fericirea unui semen ne bucură nu pentrucă am fi cu totul desinteresaţi 
şi în afară de cauză, ci pentrucă ne amintește de propria noastră fe- 
ricire 3). Opus egoismului este altruismul, pentru care bucuria sau uti- 


1) Bentham, Traite de legislation. 
2) J. Stuart Mill, L'utilitarisme, p. 16. 
3) Th. Ziehen, Leitfaden der physiolog'schen Psychologie. 

litatea unei fapte care priveşte pe altcineva, are valoare morală. Re- 
prezentant de seamă al altruismului e A. Conte. De asemenea Schuppe 
poate fi considerat ca un teoretician al altruismului. După Schuppe 
personalitatea psihică individuală este numai o concretizare a eului 
universal, care este eul propriu zis. El identifică moralitatea cu uitarea 
eului individual spaţial. 

G. v. Gizycki este de asemenea un altruist, întru cât consideră ca 
valoare supremă, valoare morală, binele general. Scara valorilor trebue 
aşa fel alcătuită, zice Gizycki, încât în vârful ei să avem binele ge- 
neral 1). Am putea enumera o mulțime de reprezentanţi ai egoismului şi 
ai altruismului, nu însă aceasta este intenţia noastră. Este interesant 
să spunem în câteva cuvinte cum înțelege Lipps egoismul şi altruismul, 
căci el este reprezentantul teoriei dualității egoism-altruism. După 
Lipps nu tot ceea ce se referă la propria noastră personalitate este 
egoism. Numai -atunci când voinţa noastră e îndreptată asupra unui 
lucru care are valoare în afară de personalitate, asupra unei valori ma- 
teriale, atunci acțiunea este egoistă. De aceea Lipps zice: „Sentimentul 
valorii egoiste este material sau un sentiment al valorii materiale 
(Sachwertgefihl). Scopurile egoiste sunt materiale; motivele egoiste 
constau în ideea realizării unui ceva extrapersonal sau material“ 2). Prin 
urmare acțiunea îndreptată către dobândirea de bunuri materiale este 
egoistă. Altruismul este realizarea de bunuri materiale, dar nu pen- 
tru mulțumirea noastră, ci pentru mulțumirea altora. Lipps explică 
altruismul prin empatie (Einfuhlung) în modul următor: nu pot exista 
motive altruiste de acțiune decât dacă presupunem şi alți oameni în 
afară de noi. In afară de noi sunt corpuri, care se mișcă, produc su- 
nete. Omul însă nu e numai un corp ce se mişcă şi produce sunete, 
ci e o personalitate, care simte, vrea, speră, etc. Ori aceste fenomene 
se sustrag observării şi percepției noastre, totuşi noi putem avea o 
imagine despre o personalitate străină prin analogie cu propria noas- 
tră personalitate. Noi transpunem viaţa noastră într'o personalitate 
străină, eu mă trăiesc pe mine însumi într'o altă personalitate. Aceasta 
e simpatia, prin care înţelegem „retrăirea nemijlocită a mea însumi 
întrun altul“ 3). 

1) G, v. Gizycki, Moralische Beurteilung. Vierteljahrschrift für wissenschaft- 
liche Philosophie und Soziologie, Leipzig, 1885. 


2) Th. Lipps, Die ethischen Grundfragen, Hamburg und Le'pzig, 1889, p. 10. 
3) Th. Lipps, op. cit. p. 16. 

Altruismul are deci în sufletul omenesc rădăcini tot atât de a- 
dânci ca şi egoismul. Se poate pune totuşi problema: dacă altruismul 
e tot aşa de sine stătător ca şi egoismul, de ce pare a fi mai puțin 
originar ca egoismul ? Se poate răspunde la aceasta, afirmându-se că 
motivele egoiste au o intensitate mai mare. Intensitatea motivelor al- 
truiste depinde de energia sentimentelor propriei noastre personali- 
tăţi. Pe lângă aceasta altruismul depinde și de raporturile dintre in- 
divid şi umanitate, deoarece altruismul e cu atât mai puternic cu cât 
aceste raporturi sunt mai numeroase şi mai strânse. 

Clasificarea acţiunilor în două grupe: egoiste şi altruiste, este 
foarte arbitrară şi aceasta pentru motivul că o acţiune poate fi con- 
siderată egoistă dintr'un punct de vedere şi altruistă din altul. Foarte 
adesea apoi se confundă conservarea personală cu egoismul. Despre 
egoism, în adevăratul sens al cuvântului, nu se poate vorbi decât a- 
tunci când e conflict între binele nostru şi al altuia, când un indi- 
vid, în mod conştient, pune mai presus o mică plăcere sau durere a 
sa decât o plăcere sau durere a altuia. Pentru a caracteriza o ac- 
țiune drept altruistă-morală sau egoistă-morală trebue să avem în ve- 
dere atât motivele cât şi scopurile ei, deci ambii factori ai faptelor 
morale. Deosebirea făcută între egoism şi altruism s'a bazat până 
acum numai pe factorul subiectiv, numai pe intenţie, pe motiv, ne- 
glijând cu totul scopul — dar se poate ca o acţiune să pară egoistă 
din punct de vedere al intenţiei şi altruistă din punct de vedere al 
scopului şi invers. Problema motivării acțiunii morale trebue să sta- 
bilească motivele tipice ale voinței, care sunt un rezultat al vieţii în 
comun, al vieţii sociale, cum zice D. Gusti!). Acţiunile individuale 
trebuesc întotdeauna considerate în raport cu viaţa socială, cu co- 
munitatea căreia aparține individul — şi numai când aceste acțiuni 
sunt contrare societății după motivele şi scopurile lor, ele sunt egoiste. 

In afară de teoriile expuse — în scurt — până acum asupra va- 
lorii morale, mai trebue să menţionăm şi o altă teorie, cu o nuanță 
bine distinctă metafizică, anume teoria perfecționismului. Această teo- 
rie consideră drept criteriu suprem al valorii etice perfecțiunea, fără 
a lămuri însă conceptul perfecțiunii, fără a determina când e omul 
perfect. De ordinar prin perfecțiune se înţelege însuşirea unei fiinţe 


1) D. Gusti, Egoismus und Altruismus. Zur soziologischen Motivation des 
praktischen Wollens. Cap. Zur Motivation des praktischen Wollens. 1905. 

sau a unui obiect de a realiza în totul și bine scopul căruia serveşte. 
Dar problema care ni se pune aici este următoarea: în ce constă per- 
fecțiunea umană? Când ajunge omul perfect? Prin urmare acest cri- 
teriu nu e destul de explicit şi nu are puterea de a determina valoa- 
rea morală supremă. Windelband încearcă să determine mai de a- 
proape ce trebue să se înțeleagă prin perfecțiune, afirmând că prin 
perfecțiune trebue să se înțeleagă desvoltarea completă a dispoziții- 
lor date de natură 1). Prin aceasta nu a făcut însă Windelband deo- 
sebirea între perfecțiunea morală şi perfecțiunea evolutivă, naturală, 
căci între dispozițiile naturale sunt unele rele — ori perfecțiunea mo- 
rală nu le cuprinde şi pe acestea. Şi apoi această teorie a perfectionis- 
mului e formalistă, deoarece ea stabileşte numai conceptul formal a 
realizării unor dispoziţii, fără a determina, din punct de vedere al 
conținutului, aceste dispoziţii. Teoria perfecționismului e forma- 
listă, deşi are pretențiunea de a determina și conținutul valorii 
etice. In sfârşit o ultimă teorie, la care ne: vom opri mai mult, 
e teoria kântiană, care cearcă să stabilească un criteriu univer- 
sal valabil al valorii morale. Kant pleacă dela două premise fundamen- 
tale şi anume: 1. la baza acţiunii morale stă convingerea morală; 
2. conținutul legii morale a valorii nu trebue şi nu poate fi deter- 
minat. Etica lui Kant pune ca valoare morală supremă personalitatea 
— de aceea Kant e reprezentantul eticei perscnalității. După Kant va- 
loarea morală este raţională, e apriorică, neavând nimic experimental 
în sine. Nimic nu e rău sau bun decât după scopul căruia serveşte. 
Scopul e pus de voință, deci binele și răul îşi au izvorul în voinţă. 
Etica lui Kant are astfel un caracter voluntarist. Voința însă nu e de- 
terminată de instincte morale, ci de rațiune, de aceea vointa devine 
rațiune practică. O acţiune va avea valoare morală, atunci când va fi 
taxată drept bună sau rea; această calificareț bun-rău, se va face în- 
totdeauna după mobilul acţiunii, după principiul care a prezidat să- 
vârşirea acțiunii, Principiile care determină voința sunt de două fe- 
lu şi anume: maxime când sunt subiective, adică au valoa:e numai 
pentru voinţa subiectului, şi, legi când sunt obiective, valabile pen- 
tru orice subiect şi se impun. Voința umană poate fi determinată de 
mobile diferite, nu însă orice voință e morală, ci numai aceea care e 
determinată, de reprezentarea legii, nu de vreo înclinaţie sensibilă. 





1) W. Windetband, Einieitung in die Philosophie. Ethische Probleme. 

Prin urmare legea morală impune omului acțiunea, ea poruncește, «de 
aceea legea voinţei e un imperativ. Imperativele pot fi hipotetice a- 
tunci când sunt condiționate de un scop şi categorice când sunt ele 
înşile un scop în sine. Imperativul categoric e apodictic; el exclude 
orice conținut material al voinței, considerând numai voinţa în sine, 
voinţa ca voință. Dar şi imperativul categoric are un scop la bază, un 
scop absolut, în sine, un scop impus de rațiune. Scopul absolut al im- 
perativului categoric este demnitatea persoanei. Din acest scop de- 
rivă forma legii morale: lucrează aşa ca să reprezinți umanitatea atât 
în persoana ta cât şi în a altuia, ca scop nu numai ca mijloc. Prin 
urmare valoarea morală supremă e personalitatea. Legea morală este 
autonomă, afirmă Kant, deoarece ea rezultă din interiorul nostru, din 
raţiunea aplicată acțiunii, din voinţă. Voința este autonomă, deoarece 
numai ea poate urma legea, pentrucă este lege sau cum observă Kuno 
Fischer „nu legea face voinţa, ci voinţa face legea“ 1). Voința își 
poate da legi sieşi, deoarece e liberă. Libertatea însă nu trebue 
luată în sens psihologic, ci în sensul transcendental. Libertatea nu 
există în lumea sensibilă, deoarece fenomenele lumii sensibile sunt 
în spațiu şi în timp, deci ele sunt supuse cauzalității. Libertatea 
aparține numai lumei inteligibile, nu'menului. Omul e şi fenomen 
şi numen: e fenomen ca obiect al experienței şi numen întru cât 
se gândeşte pe el însuși ca ceva deosebit de fenomene. Ca feno- 
men omul e supus cauzalității empirice, acțiunile sale fiind con- 
diționate, nelibere; ca numen este independent de timp, deci liber. 
Prin urmare morala lui Kant e o morală a adevărului și a demnității 
proprii, o morală, care afirmă datoria ca motor al oricărei acţiuni. 
Viaţa reală a oamenilor nu este altceva decât tendința voinței morale 
de a se realiza în lumea sensibilă. Această tendință însă este infinită, 
marginile ei nu pot fi conturate și aceasta nu pentrucă lumea sensi- 
bilă este infinită în spațiu și timp, ci pentrucă nu ar mai avea nici 
un sens legea morală de vreme ce ar putea fi complet îndeplinită. 
De aceea idealurile vieții, ca şi acelea ale cunoștinței, nu pot fi înde- 
plinite niciodată în întregime; ele sunt numai niște puncte călăuzi- 
toare, după care măsurăm valoarea realităţii empirice. Windelband 
zice „ideile nu sunt principii constitutive ale cunoștinței, lor nu le 
poate corespunde niciun obiect al experienţei, dar ele sunt principii 


1) Kuno Fischer, Vernunitkritik und Sittenlehre, 

regulative pentru aprecierea noastră asupra lucrurilor“ 1). Prin ur- 
mare valoarea morală este, după Kant, un regulativ, care nu trebue 
să explice acţiunea omenească, ci să ajute la realizarea ei. Ideea dè 
personalitate este fundamentul eticei kantiane. 

Dar ce înţelege Kant prin personalitate? El consideră persona- 
litatea ca o fiinţă cu rațiune şi autonomă, deci atribue personalității 
două caractere fundamentale: autonomia şi libertatea. Personalitatea 
e dincolo de experienţă, ea este idealul omenirii, neturburat de vre- 
un interes sensibil; ea e nummenul, subiectul, legii morale. Dar această 
personalitate are un dublu rol, căci ea dă legea, căreia se supune 
dânsa, deci este și subiect și obiect în acelaşi timp. Subiectul legu mo- 
rale e personalitatea, care devine scop final, scop absolut al ei. Vor- 
bind despre personalitate Greiner zice: „Personalitatea ca subiect al 
legii morale, ca ființă autonomă, posedă o dempitate, o valoare ab- 
solută, care o ridică peste tot ceea ce e sensibil și o pune dincolo de 
orice valoare a dorinței“ 2). Personalitatea este însă o idee, care nu 
are o intuiție corespunzătoare ei în filosofia kantiană, Kant de fapt 
deosebește două feluri de personalitate: 1. o personalitate empirică, 
2. o personalitate transcendentală. Personalitatea empirică are drept 
sâmbure esențial inteligența ca facultate a sintezei unei diversități. 
Conştiinţa şi personalitatea empirică presupun însă apercepția pură, 
care face posibilă orice cunoştinţă — deci personalitatea empirică are 
drept bază pe cea transcendentală. Personalitatea morală e liberă pen- 
trucă ea se supune unor legi pe care şi le dă ea însăşi, Acum însă 
se pune problema: personalitatea morală este ea empirică sau trans- 
cendentală? Kant, deşi nu s'a pronunţat în mod destul de clar asu- 
pra acestei probleme, totuși a afirmat o legătură între aceste două per- 
sonalităţi. Greiner crede că, pentru Kant, personalitatea morală pre- 
supune pe cea empirică, deoarece legea morală, pentru a fi activă, apli- 
cabilă, are nevoie de experienţă, de activitatea sintetică a inteligenţei. 
El zice: „Personalitatea empirică este nu numai conditio sine qua 
non a celei morale, ci și mijloc pentru realizarea ei“ 3). Intr'adevăr 
este şi această idee în filosofia kantiană, dar nu trebue să uităm că, 


1) W. Windelband, Immanuel Kant und seine Weltanschauung, Heidelberg, 
1904 p. 21—22. 

2) D. Greiner, Der Begriff der Persönlichkeit bei Kant. Archiv für Geschichte 
der Pailosopnic, Berlin, 1896, X Bd. Heft I. p. 65. 

3) D. Greiner, op. cit., p. 75. 

pentru Kant, personalitatea empirică există numai întru cât se referă 
la cea tramscenidentală, absolută, perfectă, care este numai o idee. De 
aceea se ridică amenințătoare întrebarea: putem noi formula un ideal 
etic, o valoare absolută imorală, care să nu aibă nicio legătură cu 
viaţa sufletului nostru, cu aspiraţiunile grupului social căruia aparți- 
nem? Poate oare o simplă formulă goală şi moartă să însufleţească 
pe indivizi şi să determine acțiunile? 

Dintre filosofii post-kantiani Hegel este acela, care a înlăturat 
personalitatea, nemaiconsiderând-o ca valoare supremă etică. Hegel 
pune valoarea personalității în dependență de recunoaşterea unor sco- 
puri nerealizate, Distrugerea aceasta a personalității se vede şi mai 
bine în filosofia dreptului lui Hegel, unde Statul e valoarea supremă 
şi unde se afirmă „nu Statul pentru personalitate, ci personaliiatea pen- 
tru Stat“ 1). 

Revenind la Kant, trebue să ne punem întrebarea dacă ideea de 
personalitate, aşa cum a formulat-o Kant, este valoarea etică adevă- 
rată. Pentru Kant personalitatea e o idee (individul deslegat de oricė 
condiționare spaţial-temporală este o simplă idee), nu e o realitate 
cu temeiuri empirice, care să fie subiectul acțiunii morale — de aceea 
în filosofia practică a lui: Kant e vorba mai mult de o personalitate 
formală, transcendentală. Etica însă are a face cu acţiuni al căror iz- 
vor este sufletul omenesc cu toate variațiile sale de înfățişări. Poate 
să existe o astfel de etică, care să nu aibă nicio legătură cu feno- 
mene din viața oamenilor? Materialul eticei este viața sufletească em- 
pirică. Din această cauză au încercat socialiştii să dea un fundament 
real eticei lui Kant, întru cât preceptele eticei kantiane pot foarte bine 
să se armonizeze cu idealul social. De aceea vedem astăzi mişcarea 
„kantianilor către socialism şi a socialiștilor către kantianism“ cum 
zice Hammacher 2). 

Kant însă are marele merit că a stabilit în principiu adevăratul 
criteriu al valorii etice, valoarea personalității. Etica modernă este etica 
personalităţii şi a culturii. Kant a văzut, cum zice Riehl, că ceea ce este 
mai interior în om, mai adânc și mai înalt — este personalitatea, ome- 


1) M. Rubinstein, Das Wertsystem Hegels und die entwickelte Persönlichkeit. 
Kant-5tudien, Berlin, 1910, p. 267. 


2) E. Hammacher, Das philosophisch-5konomische System des Marxismus, 
Leipzig, 1909, p. 679. 

nirea în om“ 1). El însă a întemeiat un sistem autotelic, întru cât ideea 
de personalitate nu a pus-o în legătură cu o altă idee fundamentală, 
de care nu trebue despărțită, cu ideea de cultură. Valoarea supremă 
morală este personalitatea creatoare de cultură. Chiar neokantianii re- 
cunosc că formalismul criticei kantiane a împiedecat ideea de personali- 
tate de a dobândi valoarea sa definitivă, de aceea ei înclina să-i dea 
un conținut, să formeze o personalitate reală, culturală, căci etica are 
de scop „eticizarea întregii culturi omenești“ cum afirmă Cohen 2). 

Personalitatea este astăzi general recunoscută ca o valoare supremă 
etică. Astfel Rickert afirmă că viaţa etică are drept ţintă desvoltarea 
personalității autonome, care se impune ca un criteriu de apreciere a tu- 
turor acțiunilor unui individ °), Tot aşa este Cornelius, care consideră 
valoarea personalității ca cea mai fundamentală, deoarece ea intră în 
toate celelalte valori, cărora li se impune. Valoarea personalităţii e o 
condiție a tuturor celorlalte valori. Prin urmare, după Cornelius, per- 
sonalitatea e o valoare în sine, întru cât conține toate condiţiile în care 
e posibilă alcătuirea oricărei alte valori. Valoarea determină acțiu- 
nile şi calificativele de moral sau imoral se dau după concordanța sau 
neconcordanța cu valoarea supremă. Valoare morală va avea deci orice 
act care va tinde la creşterea personalității‘). 

Lipps de asemenea afirmă personalitatea ca o valoare supremă. 
Scopurile variate şi multiple ale indivizilor sunt ordonate după criteriul 
personalității, după posibilitatea de a se afirma personalitatea, căci 
orice tendinţă către activitate nu este altceva decât tendinţa către cea 
mai mare afirmare posibilă a eului, a personalității proprii şi străine 5). 

In contra personalității ca valoare etică absolută se ridică Rich- 
ter, care contestă personalității valabilitatea generală. După Richter 
o valoare este absolută atunci când se impune voinţei tuturor ca scop, 
or personalitatea nu e un scop voit de toţi, deci nu e o valoare etică 
absolută °). De asemenea Jonas Cohn găseşte, în conceptul persona- 


1) Alois Riehl, Immanuel Kant. Rede zur Feier des Hundertjăhrigen Todes- 
tages Kants. Halle. Wittenberg, 1904, p. 25. 

2) Herman Cohen, Kants Begründung der Ethik, II. Auflage, Berlin, 1910, p. 9. 

8) Heinrich Rickert, Vom System der Werte, passim. 

4) Hans Cornelius, Einleitung în die Philosophie, II. Aufl. 1911, p. 349—353. 

5) Theodor Lipps, Vom Fühlen, Wollen und Denken, Leipzig, 1907, p. 268. 

6) Raoul Richter, Einführung in die Philosophie, ÎI. Aufl. Berlin, 1913, p. 116- 
117. 

lităţii, o contradicţie. El afirmă că etica stabileşte ca valoare supremă 
demnitatea absolută a persoanei, care e dincolo de valorile limitate 
ale lucrurilor individuale şi ale fenomenelor. Persoana este însă, în 
acelaşi timp, şi o parte din lumea naturală. Orice personalitate este 
şi subiect al unei acţiuni, dar poate fi şi obiect. Prin urmare perso- 
nalitatea e subiectul valorii morale, dar conţinutul valorii nu-l creează 
subiectul, ci îi e dat de un conex de fapte istorice-sociale, care se im- 
pun conştiinţei individuale. In cazul acesta, zice Cohn, personalitatea 
e temporal limitată şi cauzal — condiționată — ori aceste caractere 
contrazic valoarea sa absolută ca persoană, Astfel, conchide Cohn, 
conceptul personalității conţine în sine o contradicție 1). 

Contradicția nu există însă decât dacă înţelegem prin persona- 
litate un concept transcendental, dacă însă facem din personalitate un 
concept empiric-psihologic, atunci îi dăm şi un conţinut şi se înlătură 
orice formalism nefolositor. 

De aceea acum trebue să arătăm ce se înţelege prin personalitate şi 
cum etica contemporană trebue să fie o etică a personalităţii. Concep- 
tul de personalitate a fost definit de Boethius, în mod metafizic, ast- 
fel: „persona est natura rationalis individua substantia“, neputân- 
du-şi închipui conştiinţa fără un suport substanţial. Din punct de ve- 
dere psihologic, conceptul personalităţii este o unitate, care sinte- 
tizează într'o totalitate întreagă diversitatea fenomenelor individuale 
trăite. Astfel după Ruge „conceptul personalităţii cuprinde în sine 
conceptul unei sinteze constitutive“ 2). Deci pentru personalitate este 
esențială coordonarea tuturor fenomenelor vieţii şi unitatea lor pe 
baza unui ultim principiu de unitate, la care trebue să referim toate 
fenomenele. Personalitatea se vădeşte prin două caractere constitu- 
tive: 1. o conştiinţă de sine, de unitate a fenomenelor vieții proprii, 
2. o autonomie a voinţei, o libertate de a se determina cineva, în acțiu- 
nile sale, după motive conştiente. Personalitatea, în acest sens, e per- 
sonalitatea psihologică — deci nu ea este valoarea etică supremă. 
Personalitatea psihologică devine însă valoare supremă când e pusă 
în serviciul culturii. Personalitatea creatoare de valori culturale este 
personalitatea morală, idealul moral, valoarea absolută. Aceste valori 





1) Ionas Cohn, Widersinn und Bedeutung des Krieges, Logos, 1914, Bd. V, 
Heft. 2. p. 130. 

2) Arnold Ruge, Begriff und Problem der Persönlichkeit, p. 263. Kantstu- 
dien, 1911. 

culturale alcătuiesc idealul umanității, stabilesc o unitate a voinței care 
cuprinde toată activitatea spiritului omenesc. Orice acţiune imorală 
neagă valoarea vieţii proprii sau a altcuiva şi atacă idealul umanităţii, 
idealul cultural, care e valoarea etică supremă. In conflictul voințe- 
lor individuale, ca şi al celor totale-sociale, dreptatea este de acea 
parte care e mai aproape de realizarea idealului umanității. Prin ra- 
porturile sociale noi vedem personalităţi, care ne sunt superioare nouă, 
şi atunci se naşte în noi ideea unei personalități ideale, care tinde să 
se realizeze în fapt, producând astfel o valoare nouă. Acţiunile unui 
individ, pentru a fi morale sau imorale, trebuesc cercetate din punct 
de vedere al scopurilor și al intenţiilor. Valoarea morală rezultă toc- 
mai din ordinea şi calitatea scopurilor și din intenţie; ordinea sco- 
purilor şi intenția morală sunt determinate de personalitate, de aceea 
personalitatea e adevărata valoare morală, sau, cum, zice Lipps: „va- 
loarea morală e valoarea personalității“ 1). Această valoare e necon- 
diționată, ea însă condiționează toate celelalte valori. Valoarea etică 
supremă admisă de societatea culturală modernă este deci cea cultu- 
rală-socială. Maier zice: „dealul este societatea culturii — o comuni- 
tate de oameni, dintre care fiecine lucrează de partea sa la ajungerea 
țintei omenirii, dintre care apoi fiecine este o personalitate desăvâr- 
şită în sine“ 2), 

Valorile etice pot determina două directive etice şi anume: o etică 
materială şi o etică formală. Dacă se consideră eticul ca ceva cu un 
conținut, atunci se ajunge la o etică social-culturală, admiţându-se or- 
dinea cultunală ca valoare supremă. Dacă, însă eticul e considerat ca 
ceva mai presus, ca supunere către legea morală numai, atunci avem 
o etică formală. In primul caz valoarea etică nu este ceva absolut se- 
parat de celelalte valori culturale: în al doilea însă, valoarea etică 
are o poziție cu totul deosebită în lumea valorilor, e ceva ce se im- 
pune tuturor valorilor. După etica formală conţinutul acţiunii este in- 
diferent pentru valoare, căci ceea ce importă e voință, forma pură a 
voinței. Etica stabileşte valori generale, absolute, cărora trebue să se 
supună orice individ, iar determinările materiale, determinările con- 
ținutului imperativelor etice trebuesc luate din societatea culturală. 
Ceea ce rămâne constant în toată variaţia şi diversitatea determină- 

1) Theodor Lipps, Die ethischen Grundfragen, Hamburg und Leipzig, 1889, 


p. 74. 
2) H. Meier, Psychologie des emotionalen Denkens, Tiibingen, 1908, p. 772. 

rilor materiale este credinţa într'o valoare supremă, în bine, în dato- 
rie, Acţiunile noastre sunt călăuzite de ideea unei valori absolute, care 
ne dă tăria de a rezista răului, care face din noi „un membru al im- 
periului spiritelor“ cum zice Lotze 1). 

Valoarea morală este considerată de unii ca cea mai de seamă, 
ca fundamentală. Astfel Schmoller face din valoarea morală o mä- 
sură regulatoare a tuturor celorlalte valori: sociale, estetice, politice, 
economice, etc. După acest economist toate valorile sunt cuprinse în 
conştiinţa valorii morale. Valoarea etică este de sigur o valoare cultu- 
rală, de aceea trebue să ne întrebăm dacă moralitatea creează cultura 
sau o presupune. Cultura este şi o condiţie şi un efect al moralității. 
Este o condiţie sine qua non, căci ea e o stare în care convingerea mo- 
rală influenţează, în care legea morală se poate realiza. Bruno Bauch 
zice, vorbind de raporturile dintre cultură şi moralitate; „cultura esțe 
o potenţă necesară şi reală pentru moralitate, dar ea nu este chiar mo- 
ralitatea““ 2), Cultura e o continuă, creare şi transformare de valori, care 
dă mereu noui conţinuturi etice, punând pe om în poziţia de a crea 
şi el noui valori, a căror sinteză generală e cultura omenirii spirituale 
superioare. 

După ce am cercetat problema valorii etice din punctul de ve- 
dere al naturii ei şi al criteriului ei, rămâne să arătăm, în câteva cu- 
vinte care sunt cele două procese: de cunoaştere şi de valorificare a 
valorii, precum şi elementul social al acestei valori. 

Procesul de cunoaştere a valorii etice nu este altceva decât cer- 
cetarea principiului suprem etic, cu însuşirile sale deosebite — şi am 
văzut greutatea, găsirea unui asemenea principiu, din cauza diferite- 
lor curente metafizice. Procesul de valorificare constă tocmai în apli- 
carea valorii etice găsite la diferitele acte individuale. Principiul sau 
valoarea supremă va fi întrebuințat deai ca un criteri de măsură, 
de apreciere a faptelor morale; după această valoare supremă vom da 
calificativele de moral sau imoral. 

Valorile etice sunt valori sociale, care se nasc din contactul in- 
“livizilor între ei şi care îşi găsesc rădăcinile în natura socială a omu- 
lui. Am arătat în scurt că, dintre încercările de întemeiere a eticei, teo- 





1) H. Lotze, Mkrokosmus, Leipzig. 1911, Bd. II, vo. 341. 
2) Bruno Bauch, Sittlichkeit und Kultur. Zeitschrift für Philosophie und philo- 
sophische Kritik. Bd. K 5. Heft I. 1905, p. 66. 


FILOSOFIA VALORII 183 


ria socială este aceea care cuprinde adevărul. O acţiune are valoare 
etică dacă o judecăm nu numai după intențiile subiective, ci şi după 
efectul obiectiv al ei, deci după raportul şi influența ei asupra socie- 
tății. Etica, prin natura sa, este o știință socială, după cum am văzut, 
de aceea şi valorile stabilite de dânsa au caracterul social. Pe lângă 
aceasta valorile etice își iau conţinutul lor din societatea culturală, nu 
din viaţa individuală, prin urmare socialul este un caracter constitutiv 
fundamental pentru valorile etice. Cu scurta cercetare a valorilor etice 
am terminat studierea valorilor diferitelor laturi ale vieţii sociale; ră- 
mâne pentru a fi compleţi să arătăm şi valorile cadrului, în care are 
fiinţă această realitate, în, care trăieşte şi pulsează viața socială. Valorile 
cele mai de seamă și cele mai importante sunt de sigur valorile istorice, 
asupra cărora vom stărui puţin. 


VII. VALORILE ISTORICE 


Toate creaţiunile umane sunt menite să adauge ceva la patrimoniul 
dobândit dela strămoşi, să sporească această moştenire, alcătuind astfel 
tradiţia culturală a unui neam. Valorile prezentului formează — ca şi 
valorile trecutului — doaumente, după care urmaşii vor caracteriza tim- 
pul nostru. Sforțările şi luptele aprige, precum şi tot sbuciumul vieții 
actuale a societăţii, vor forma pentru viitorime numai o verigă din 
lanţul nesfârşit istoric. Istoria leagă laolaltă inelele, uneori disparate, 
şi alcătueşte un tot, un şir strâns de fapte, care va pune într'o lumină 
adevărată, lipsită de subiectivitate, tot ceea ce noi vedem printr'o 
prismă subiectivă. 

Dar cum va alcătui istoricul acest lanţ istoric? Va strânge el oare 
aceste fapte la un loc, observându-le, aşa cum observă naturalistul şi 
fizicianul natura? Va fi el un simplu culegător de fapte? Sau va pune 
ceva din sufletul său şi al societăţii în care trăiește? Dar dacă încearcă 
să explice şi să ordoneze faptele, după un anumit criteriu, nu introduce 
el ceva subiectiv în şirul obiectiv al fenomenelor? In cazul acesta din 
urmă, este istoria o ştiinţă obiectivă ca ştiinţele naturii, sau se ocupă 
cu fenomene supuse unor aprecieri subiective? 

Discutând problema istoriei ca ştiinţă a obiectului și metodelor 
sale — cu necesitate intrăm. în domeniul filosofiei istoriei şi a teoriei 
cunoaşterii. Studiul istoriei ca ştiinţă a obiectului, metodelor şi prin- 
cipiilor sale, constitue o disciplină filosofică aparte, filosofia istoriei. 

Cel dintâi care a întrebuințat termenul de „filosofie a istoriei“ este 
Voltaire în opera sa: „Essai sur les moeurs et l'esprit des nations“ în 
sec. XVIII, în care caută începuturile culturii, făcând consideraţii ge- 
nerale asupra esenței omului şi a mobilelor acţiunilor. 

Primul sistem de filosofie a istoriei apare însă în evul mediu la 
Augustin, care reprezintă o concepție religioasă, căci el afirmă că istoria 
urmăreşte numai triumful bisericii pe pământ. Această încercare de 
filosofie a istoriei este reluată în sec. XII de Otto von Freising, apoi 
în sec. XVII de Bossuet şi în sec, XVIII de Bonald, care este iniția- 
torul direcției catolice în considerarea filosofică a istoriei. 

Concepţia modernă asupra acestei discipline filosofice apare însă 
odată cu Montesquieu şi de atunci până azi s'au făcut numeroase cer- 
cetări în această direcție a filosofiei. 

Problemele, de care ne vom ocupa noi, referitor la filosofia istoriei 
sunt: obiectul istoriei, judecata şi conceptul istoric, metoda şi noţiunea 
valorii în istorie. 

In ceea ce priveşte prima problemă concepțiile au variat foarte mult 
şi aceasta se vede din chiar felul de a se scrie istoria. Astfel în antichi- 
tate se credea că obiectul istoriei este povestirea faptelor, de aceeaatunci 
istoria era narativă. Astfel de istorie urmăreşte satisfacerea dorinţei de 
a cunoaşte faptele şi se concretizează în Anale şi Cronici. Mai târziu 
s'a crezut că istoria trebue să servească viitorului prin pildele trecutului, 
concepția pragmatică a istoriei. Scopul urmărit de acest fel de istorie 
este amintirea fenomenelor însemnate și utile pentru a servi ca exemple 
acțiunilor viitoare. De aceea partizanii acestei concepţii caută în feno- 
menele istorice motivele şi scopurile voinței omeneşti. In sfârșit în 
epoca modernă se caută întemeierea istoriei ca ştiinţă, arătându-se mo- 
dul de producere a fenomenelor, explicându-se continuitatea şi co- 
nexiunea tuturor acțiunilor istorice. Aceasta este concepția genetică a 
istoriei, concepţie care predomină gândirea modernă şi contemporană. 
Dar şi partizanii acestei concepții nu înțeleg în același mod obiectul 
istoriei, de aceea vom deosebi trei direcţii, trei curente şi anume: cu- 
rentul intenționist, naturalist şi metafizic. Vom expune pe scurt şi 
analiza aceste direcţii. 

Istoria, aşa cum este cunoscută tuturor, se ocupă de fapte; ea nu 
caută principii generale şi legi, ci cercetează faptele trecute aşa cum 
s'au întâmplat. Acestea prin ele înșile, nu se mai repetă, ele dispar cu 
înfăţişarea lor proprie, de aceea istoria trebue să le studieze cu ceea ce 

au de caracteristic, distinctiv. Ceea ce deosebeşte un fenomen de altul, 
o epocă de alta, este tocmai înfățișarea sa specială, individualitatea sa 
proprie. 

Dacă fenomenele istorice nu ar avea un aspect propriu, ele s'ar 
confunda cu cele anterioare şi nu ar merita să fie relevate şi cercetate 
de istorie. Istoria ca ştiinţă se ocupă cu individualităţi, cu fenomene 
care nu se repetă. Prin urmare caracterul istoriei este că priveşte rea- 
litatea nu din punctul de vedere a ceea ce e general, ci al individualului 
şi ireproductibilului. Obiectul istoriei este astfel neîncetata schimbare 
a lucrurilor în particularitățile lor. De aici însă nu trebue să se con- 
chidă că istoria expune fapte individuale fără nicio legătură între ele; 
din contra ea caută să stabilească o unitate, arătând raporturile cauzale 
dintre fenomene, explicând originea şi cauzele faptelor istorice. In al 
doilea rând istoria arată raportul dintre un fenomen particular şi me- 
diul înconjurător în diferitele sale stadii de desvoltare. Și în istorie este 
valabilă legea cauzalității, căci obiectul ei de cercetare e constituit din 
efecte ale unor cauze. Legăturile cauzale însă, pe care le stabileşte isto- 
ria, nu sunt generale, ci individuale, valabile numai pentru un anumit 
timp şi referitoare numai la anumite fapte, de aceea valabilitatea lor nu 
poate fi generalizată. Scopul istoriei este, cum zice Mehlis „de a ex- 
pune diversitatea formelor individuale în individualitatea şi singulari- 
tatea lor, într'un conex activ explicativ“ 1). Alţi gânditori concep obiec- 
tul istoriei altfel, căci pun individualul în serviciul unui scop mai ge- 
neral. De ex.: Bernheim nu face din expunerea faptelor particulare un 
scop în sine pentru istorie, ci el crede că istoria este ştiinţa care „cer- 
cetează şi expune anumite fapte temporale şi spaţiale ale evoluţiei 
oamenilor în mianifestările lor ca ființe sociale, în conexul cauzalității 
psihologice“ 2). Astfel obiectul istoriei este, după Bernheim, evoluţia 
omului, viaţa omenirii în continuitatea sa. Grotenfelt adoptă concepția 
lui Bernheim. 

Istoricul se va ocupa, după Grotenfelt 3) cu faptele ce apar odată, 
nu însă ca fapte singulare, ci le va încorpora în evoluţia istorică, ară- 
tând importanţa ce au ele pentru transformarea culturii. Prin pătrun- 
derea a ceea ce este individual, a caracteristicei personalităţii creatoare 
se va ajunge la o înţelegere mai completă a culturii. Tot aşa Lotze con- 





1) Georg Mehiis, Lehrbuch der Geschichtsphilusophie;, Belin, 1915, p. *28. 
2) E. Bernheim, Lehrbuch der historichen Methode, Le:pzig, 1908, p. 9. 
3) Arvid Grotenfelt, Die Wertschätzung in der Geschichte, Leipzig, 1903, p. 5. 

sideră istoria ca ştiinţa individualului. După acest, filosof omenirea 
este numai suma indivizilor. Conceptul omenirii nu este o forţă vie, 
activă, aşa cum este egoismul sau interesul economic, politic, etc., de 
aceea el nu poate fi obiectul istoriei. Istoria ne apare, spune Lotze „ca 
un drum dela un început necunoscut către un sfârșit necunoscut şi 
părerile, pe care trebue să le avem asupra alcătuirii ei, nu pot servi 
pentru a concepe cursul şi temeiul aspectelor ei în individual 1). După 
Sigwart istoria are drept obiect cercetarea fenomenelor concrete indi- 
viduale, dintr'un anumit timp şi loc. „Ea nu vrea să dobândească con- 
cepte şi principii generale, ci o icoană a fenomenului real, pe care îl 
expune în judecăți narative asupra individualului“ 2). In istorie reali- 
tatea ce ni se oferă, fenomenele, trebuesc considerate ca efecte ale unei 
activităţi spirituale omeneşti, individualizate în timp. 

Xenopol consideră istoria ca ştiinţa evoluției în timp, indiferent 
dacă e vorba de fenomene individuale sau generale, în spaţiu. In loc 
de deosebirea între fenomene generale, care alcătuesc obiectul ştiinţelor 
naturii, şi fenomene individuale — obiectul istoriei — Xenopol distinge 
fenomene ce se repetă mereu, care pot dobândi o formulare în legi şi 
concepte, şi fenomene ce nu se repetă niciodată, care nu au nicio ex- 
presie în legi: acestea sunt, după savantul nostru istoric-filosof, obiectul 
istoriei. Xenopol numeşte pe acestea din urmă fenomene de succesiune. 
Ele sunt supuse unui factor transformator foarte important: timpul, 
care individualizează oarecum fenomenele, arătându-le sub forma lor 
particulară, diferenţială 3). l 

Al doilea curent din concepția modernă a istoriei neagă orice in- 
fluență a individualului asupra mersului istoric al omenirii, conside- 
rând istoria ca o știință de legi. Dintre reprezentanții cei mai de seamă 
ai acestei concepţii trebue să cităm pe Condorcet. După acest filosof 
al istoriei factorii care condiţionează fenomenele istorice sunt: 1. dis- 
poziţiile oamenilor; 2. natura exterioară; 3. raportul dintre indivizi; 
4. achiziţiile culturale. Scopul evoluţiei istorice este nivelarea marilor 
diferenţe dintre naţiuni și perfecţionarea membrilor unei națiuni. După 
Cordorcet obiectul istoriei nu este individualul, ci poporul, massa — 


1) H. Lotze, Mikrokosmus, Bd. II, 1911, p. 53. 
2) Ch. Sigwart, Logik, Methodeniehre, 1911, p. 635. 
3) A. D. Xenopol, Théorie de histoire. Répétition et succesion universelle. 


FILOSOFIA VALORII 187 


progresul masselor. Istoria se va preocupa deci de ceea ce este constant, 
regulat de legi 1). 

A. Comte, formulând cele trei faze cunoscute, ale evoluţiei: faza 
teologică, metafizică şi pozitivistă, le-a considerat chiar ca legi istorice, 
deci a conceput istoria tot ca o ştiinţă a legilor de evoluţie generală. 

Buckle crede că în istorie se pot stabili legi analoage legilor na- 
turale. După el orice fenomen istoric e condiționat de doi factori: 
natura şi spiritul omului — acest din urmă factor având preponderență. 
In special însă intelectul determină fenomenele, de aceea legile istorice 
vor fi tot una cu acelea ale inteligenţei. 

Aceeaşi concepție a istoriei o vom găsi şi la Bourdeau, care con- 
sideră ca obiect de ştiinţă numai faptele generale, căci individualul 
poate fi numai un frumos obiect de povestire, de legendă, nu însă de 
ştiinţă. Lacombe merge încă şi mai departe, căutând să arate, pe cale 
ştiinţifică, că individualul nu poate avea nici măcar rolul de cauză, de 
oarece cauza e un antecedent căruia îi urmează un fenomen, efectul. 
Individualul este ceea ce apare numai odată, însă noi, în acest caz, nu 
putem şti dacă întotdeauna va urma acelaşi efect, deoarece aniecedentul 
a apărut numai odată; prin urmare nu putem fi siguri că acel ante- 
cedent e cauza consecventului. În modul acesta, zice Lacombe, prin 
afirmarea individului ca obiect al istoriei, se introduc, în această ştiinţă, 
factori care nu pot fi analizați. După acest gânditor istoria trebue să 
explice fenomenele prin legile și conceptele ştiinţelor naturii. Toate 
acțiunile omenești sunt conduse de scopuri dar scopurile derivă din 
trebuințe, de aceea prin clasificarea trebuințelor încearcă Lacombe să 
stabilească legile acţiunilor. Criteriul de clasificare, pe care îl între- 
buinţează el, este urgenţa satisfacerei trebuințelor. Cele mai imperioase 
trebuinți sunt cele fizice, corporale, de aceea trebue să punem pe primul 
plan, în studiul vieţii istorice, activitatea economică ?). 

Acestei concepții a lui Lacombe i-a adus obiectiuni Bernheim, ază- 
tând că acest criteriu, ales de Lacombe, este variabil după împrejurări 
şi dispoziţii individuale. Astfel chiar cea mai fundamentală trebuință 
— aceea de hrană — e diferită după indivizi şi societăți. De exemplu: 
la Hinduşi ea e limitată prin trebuinţa religioasă, tot aşa la asceți şi 





1) Condorcet, Esquisse d'un tableau historique du progrès de Pesprit hu- 
main, 1795. | 
2) P. Lacombe, De Phistoire consider6e comme science, 1894. 

vegetarieni (la aceştia e limitată prin o altă trebuinţă). De asemenea 
popoarele civilizate subordonează trebuința hranei altor scopuri mai 
înalte, In genere individul se prezintă cu trebuinţe şi dorinţe diferite, 
de aceea conceptele scopurilor sociale nu se pot deriva numai din acelea 
ale psihologiei individuale. Bernheim spune: „legile și conceptele ştiin- 
telor naturii nu sunt mijloace suficiente ale cunoștinței istorice 1). 
Tot printre partizanii concepției ce neagă individualul trebue pus 
şi K. Lamprecht, care deosebește în evoluţia istorică un principiu con- 
stant, ce se afirmă întotdeauna sub forme diferite, anume principiul 
intensității crescânde a vieţii social-psihice. Obiectul istoriei este, după 
Lamprecht, evoluţia culturii universale. Formele în care se manifestă 
această evoluţie sunt: animismul, simbolismul natural, tipismul, con- 
venționalismul, individualismul și subiectivismul. Acestea sunt tipuri 
generale ale evoluţiei istorice şi reprezintă grade de evoluţie ale con- 
ştiinţei, ale libertăţii spiritului. Activitatea spirituală se manifestă, în 
toate fazele enumerate, cu o intensitate crescândă. In mod cauzal nu 
poate fi cunoscut decât ceea ce e general, manifestările masselor, căci 
individualul este irațional și ca atare nu poate fi obiect de cunoaștere. 


In sfârșit materialismul istoric concepe istoria tot ca o știință al 
cărei obiect e manifestarea generală a masselor, negând individualului 
orice rol. Această concepţie atribue istoriei legi generale și absolut va- 
labile. După Marx, Engel, Kautsky, evoluţia socială istorică e deter- 
minată de structura economică a societății. Formele conştiinţei sociale, 
viața, spirituală întreagă se schimbă odată cu modul de producţie eco- 
nomică. Istoria are ca obiect, după materialismul istoric, lupta dintre 
clase și evoluţia structurii economice a societăţii 2). 

Am denumit aceste concepții, din a doua direcţie, cu termenul de 
naturaliste pentrucă ele vor să stabilească legi generale de evoluţie în 
istorie, aşa cum sunt în ştiinţele naturii. 

Ne rămâne de analizat curentul metafizic reprezentat de Hegel în 
primul rând. Acest filosof pune viaţa istorică în dependenţă de o en- 
titate metafizică, de aşa numitul „spirit al universului“. Individuali- 
tatea unui popor depinde de ceea ce numeşte Volksgeist. Acest spirit 
e o forţă creatoare de cultură, el însă e numai un membru al unei enti- 


1) E. Bernheim, op. cit. p. 144. 
2) A se vedea pe larg P. Andrei, Sociolog'a marxistă şi Sociologia neokan- 
tiană, laşi, 1915. 

tăți mai mari, care trece peste granițele unei individualități — e mem- 
brul unui spirit universal. Istoricul cercetează desvoltarea acestui spirit 
în experienţă, după legi, în deosebire de filosof care face unitatea 
metafizică, independentă de experienţă. Istoria este astfel o expunere 
a desvoltării spiritului universal în timp. Individul nu e decât un instru- 
ment al spiritului universal, al raţiunii. Tot ceea ce face dânsul e sub 
constrângerea acestei raţiuni absolute. Prin urmare, activă în mersul 
fenomenelor mondiale este rațiunea eternă. Toată succesiunea de fapte 
la diferite popoare constitue numai niște momente ale unui proces 
evolutiv universal. Spiritul universal se obiectivează în statele istorice 
— de aceea susține Hegel că fiece popor are o menire istorica. Istoria 
este astfel pentru Hegel „o logică și o dialectică cosmică“ 1). 

Dintre filosofii noui, aceeași concepție o reprezintă Münsterberg. 
Acest filosof afirmă că istoria nu trebue să stabilească raporturi cau- 
zale, ci să facă numai posibilă înțelegerea faptelor (ca și cum o ase- 
menea înțelegere ar fi posibilă fără interpretare cauzală). Obiect al 
istoriei este după Münsterberg lumea voinței. El zice „numai acolo 
unde este voinţă e istorie“ 2). Istoria are ca scop să alcătuiască din 
grupele de voințe individuale un sistem de voințe în ordine, în cone- 
„xiune. După Münsterberg caracteristica istoriei nu este în faptul că 
se ocupă cu individualul, ci în punctul de vedere subiecfivizator al ei, 
căci istoria are ca obiect acte de voințe subiective, nu obiecte în timp. 
Istoria stabileşte numai un conex de voliţiuni pe baza elementelor 
identice ale volițiunilor individuale; în niciun caz însă în alcătuirea 
acestui conex nu intră cauzalitatea. Istoria se ocupă deci cu legătura 
dintre diferitele voințe, cu procesul de alcătuire subiectivă a reali- 
tății istorice. Ea nu caută raporturi cauzale, pentrucă fenomenele is- 
torice nu pot fi explicate ca cele ştiinţifice, unde lipsește elemen- 
tul voinței subiective. 

Münsterberg spune textual în această privinţă: „E clar că consi- 
derația cauzală şi concepția istorică merg pe drumuri cu totul sepa- 
rate“ 3). Prin urmare, după această concepție realitatea istorică nu in- 
tră în lanţul cauzei, cu atât mai mult cu cât legătura cauzală se re- 
duce la o persistență temporală şi ceea ce e temporal e cauzal ori fe- 

1) Hildegard Trescher, Montesquieu Einflus auf de philosophischen Grund- 
lagen der Staatslehre (Schmollers). Hegels-Schmollers Jahrbuch, 1918. 


2) H. Münsterberg, Grundzüge der Psychologie, Leipzig, 1900, p. 115. 
3) H. Miinsterberg, op. cit. p. 133. 

nomenele istorice, fiind subiective, nu sunt temporale, prin urmare 
nu sunt nici cauzale; de aceea conchide Münsterberg „istoria vorbeşte 
despre realităţi, care sunt în infinit de variate raporturi cu lucru- 
rile temporale, care însă nu sunt lucruri şi nu sunt nici temporale“ 1). 

Care din aceste trei concepții expuse este cea adevărată?. Care 
a sezisat mai bine obiectul istoriei şi legile sale? 

Credem că prima concepţie — cea intuiționistă — este adevă- 
rată, căci istoria se ocupă cu fenomene individuale şi ireproductibile. 
Prin obiectul şi prin metoda sa istoria se deosebeşte de științele na- 
turii în mod clar. Acestea au drept obiect calitatea eterogenă şi in- 
finită, pe care o cunoaştem însă prin simplificarea datelor intuitive 
şi prin generalizarea conceptelor alcătuite. Noi depășim diversitatea 
imensă din realitate prin ajutorul conceptelor. 

In formarea acestor concepte se elimină însă tot ceea ce este in- 
tuitiv, de aceea în ele nu mai e cuprinsă realitatea individuală cu va- 
riatele sale aspecte, căci elementele particulare şi intuitive dispar odată 
cu abstragerea a ceea ce e general. În modul acesta conceptul lasă la 
o parte ceea ce e special intuitiv şi apare o singură dată în realitate. 
Din această cauză, afirmă Rickert că între conceptele din ştiinţele na- 
turii şi realitatea empirică este o adevărată prăpastie. Conceptele ştiinţi- 
fice au, în modul acesta, o graniţă insurmontabilă în chiar realitatea 
empirică individuală, pe care o trăim noi. Prin însăşi alcătuirea sa con- 
ceptul şi legea nu arată nimic din ceea ce este unic şi individual din 
realitatea dintr'un anumit loc şi timp. 

Pentru același motiv combate Bergson întreaga metodă intelectua- 
listă de cunoaștere, căci, după el, realitatea este într'o continuă de- 
venire, într'un proces neîncetat de transformare, ori prin conceptele 
intelectuale noi solidificăm realitatea mobilă în anumite forme cons- 
tante, căci numai ceea ce e solid are o formă mai mult sau mai pu- 
țin constantă şi determinată. Realitatea, afirmă Bergson, este o se- 
rie de momente schimbătoare, în care fiece moment cuprinde ceva 
nou, propriu, deosebit de momentul anterior 2). 

Alcătuirea conceptelor şi a legilor face însă posibilă orientarea 
noastră în mijlocul realității, căci, dacă am avea numai diversitatea 
intuitivă şi individuală, nu am putea fi destul de bine orientai, ne-am 
izbi mereu de haosul infinit al realităţii. 


1) H. Miinsterberg, Philosophie der Werte, Paris, 1911. 
2) H. Bergson, L'evolution créatrice, Paris, 1911. 

Cu aceste elemente individuale, care apar o singură dată, ale rea- 
lităţii empirice, se ocupă istoria. Caracterul acestei ştiinţe este deci 
faptul că priveşte realitatea din punct de vedere al individualului sau, 
cum zice Mehlis „ştiinţele naturii au a face cu pezrsistenţa în schimbare; 
istoria, cu schimbarea în persistență“ 1), Ştiinţele naturii au ca obiect 
cercetarea elementelor constante ale realităţii, a legilor, pe când istoria 
se preocupă cu fenomene propriu zise. Simmel numeşte istoria, în deo- 
sebime de ştiinţele naturii — care pleacă dela particular la general — o 
ştiinţă a realităţii în sensul. arătat. Concepţia istoriei ca ştiinţă a 'indi- 
vidualului se găseşte chiar la Schopenhauer, iar acum e reprezentată 
în special de H. Rickert, care recunoaşte că această concepţie e numai 
„o nouă aplicare a unor concepte cunoscute de mult pentru clarifi- 
carea esenței logice a ştiinţei istoriei“ 2). 

Această concepţie a obiectului istoriei (realitatea intuitivă şi in- 
dividuală) am denumit-o noi. intuiționistă. 

Dacă realitatea intuitivă, în totalitatea sa nu poate fi cuprinsă în 
concepte, din cauza multiplelor şi variatelor sale forme şi elemente, 
nu urmează că individualitatea nu poate intra şi ea în noțiuni. Pro- 
blema ce ni se pune imediat este: cum e posibilă prelucrarea realității 
intuitive prin concepte, fără a se lăsa la o parte ceva din individuali- 
tatea sa? Orice concept cuprinde ceva general, de aceea şi conceptele 
istorice trebue să aibă un element general, numai cât trebue să nu uităm 
că aici generalul nu e un scop, ca în ştiinţele naturii, ci un simplu 
mijloc pentru a studia individualul, care e adevăratul obiect al istoriei. 
Unul dintre conceptele fundamentale istorice este acela al cauzalifății 
istorice. 

Istoria, deşi se ocupă cu fenomene individuale şi ireproductibile, 
totuşi are şi ea unele elemente generale, adevărate concepte istorice, 
cum este acel al cauzalității. Contrar lui Lacombe, care susține, după cum 
am văzut, că individualul nu poate fi cauză, Rickert crede că în istorie 
avem, a face cu şiruri cauzale individuale. El pleacă dela ideea că orice 
cauză şi orice efect se deosebeşte de alte cauze şi efecte prin fizionomia 
sa proprie, prin caractere speciale, care le fac astfel individuale, Există 
cauze şi efecte individuale; se înţelege dela sine că legătura acestora 





1) G. Mehlis, Lehrbuch der Geschichtsphilosophie, 1915, p. 129. 
2) H. Rickert, Die Grenzen der naturwissenschaftlichen Begrifisbildung, Tiibin- 
gen, li. Auflage, 1913, p. 266. 

va fi tot individuală. Astfel de legătură cauzală individuală este cea 
istorică. Prin urmare înlănţuirea reală dintre cauza şi efectul istoric 
este individuală. Pe baza categoriei cauzalității se pot stabili două 
feluri de nexuri cauzale şi anume: a. generale sau științifice şi b. in- 
dividuale sau istorice. Istoricul caută să explice cauzal fenomenele par- 
tioulare cu înfăţişarea lor specifică — deci stabileşte legături cauzale 
speciale. Momentele acestea nu sunt nici ele absolut discontinui ci 
toate laolaltă sunt verigi într'un întreg dinamic. 

Individul, de care se ocupă istoria, este membru al unui tot istoric, 
el alcătueşte împreună cu alţii, grupe istorice, în baza asemănării dintre 
ei. Așa se explică faptul că avem concepte istorice indiviualizatoare, 
care au, în acelaşi timp, şi un conţinut general, căci cuprind în ele 
ceea ce este comun tuturor indivizilor unei grupe. Dar ele expun şi 
ceea ce e specific, particular acestui grup. Grupele la olaltă formează 
unități mai mari care şi ele sunt individuale în spaţiu şi particulare în 
timp. Astfel se ajunge la totul istoric ultim, unitatea supremă, care este 
omenirea culturală, ce conţine pe indivizi ca membri activi ai săi. Acest 
tot apare şi el numai odată cu o anumită înfăţişare proprie, este deci 
şi el un fenomen individual în devenire. Toate încercările de a găsi 
în istorie concepte universale, norme şi legi generale ca în ştiințtie naturii 
au eșuat. Istoria ca ştiinţă nu poate stabili legi. N. Iorga, analizând 
una din legile stabilite de Buckle, arată clar falsitatea concepției na- 
turaliste. Astfel Buckle consideră drept o lege istorică faptul că clima 
tropicelor aprinde imaginaţia şi face pe indivizi să se grupeze în caste. 
Această lege e desmințită de experienţă, căci prin astfel de regiuni 
trăesc negrii a căror imaginaţie e foarte redusă, care adorm dacă nu- 
mără până la zece. Tot așa nu se verifică alcătuirea de castă prin aceste 
locuri. De aceea N. Iorga conchide: „Legile istorice sunt o localizare 
nereușită a legilor fizice“ 1). 

Xenopol, deşi admite că istoria are de a face cu fenomene de 
succesiune, nu de repetiţie, deci cu fapte particulare, caută totuşi un 
element general organizator al fenomenelor istorice. 

Acest element organizator este, după dânsul, conceptul de serie. 
Seria este un element logic „care ne e dat în mână chiar de lucruri, 
pentru a ne face posibilă sezisarea realității“ 2). Seria are asemănări 


1) N. Iorga, Despre concepţia actuală a istoriei şi geneza ei, 1899, p. 13. 
2) A. D. Xenopol, Natur und Geschichte. Historische Zeitschrift, 1914, p. 3. 
1914, 

cu legea naturală — ea are o aplicaţie generală asupra întregului do- 
meniu supus evoluţiei, ca şi legea; ea leagă la olaltă mai multe fapte 
ca şi legea, în sfârşit ea ajută la construirea unui sistem, ca atare la 
întemeierea ştiinţei. Intreaga desvoltare e supusă seriei evoluţiei, care 
se subdivide în mai multe subserii ca: subseria evoluției anorganice, 
organice și spirituale. Prin urmare în istorie există elemente generală, 
numite de către Xenopol, serii. După Xenopol seriile ca și legile din 
ştiinţele naturii exprimă realitatea așa cum este ea. Ele nu sunt numai 
produse ale spiritului nostru, deși sunt rezultate ale abstracțiunii. Prin 
procesul de abstracţie noi pătrundem însă mai adânc în natura lucru- 
rilor. Xenopol spune textual: „Cu cât abstracția merge mai departe, 
cu atât mai adânc pătrunde ea în esenţa internă a naturii şi aduce spi- 
ritul mai aproape de dânsa“ 1). Prin urmare conceptele şi legile au 
un echivalent în realitate, ele expun „esența internă a realității“ 2), 
dându-ne o oglindă a sâmburelui central al lumii. In concepţia lui 
Xenopol se introduce ca element general — şi individual în acelaşi 
timp — timpul. E general pentrucă orice fenomen se produce în timp 
şi e particular pentrucă nota specifică fiecărui fapt depinde de timpul 
în care s'a petrecut el. Timpul individualizează astfel fenomenele. El 
spune: „individualul în concepția istorică este o consecinţă a inter- 
venţiuni modificatoare a timpului“ 2). Această accentuare a timpului 
ca factor constant în evoluția istorică a făcut pe Lacombe să-i obiec- 
teze lui Xenopol că face din timp o cauză activă, pe când el consi- 
deră timpul ca factor pur subiectiv. Timpul „nu e nimic în sine otiec- 
tiv; nu e decât o idee a noastră“ 4). Deci nu el este cauza schimbări- 
lor istorice, ci motivele psihologice au acest rol. 

Xenopol însă spune că timpul nu acționează ca o entitate în 
transformarea fenomenelor, ci sunt anumite forțe, care lucrează în 
timp şi care modifică fenomenele dându-le o culoare istorică. Xeno- 
pol deosebeşte două feluri de fenomene şi anume: fenomene de re- 
petiție şi fenomene de succesiune. Primele sunt obiectul ştiinţelor ce 
au legi — ele se eliberează de noţiunea timpului, deoarece se repetă 





1) A. D. Xenopol, Natur und Geschichte. Historische Zeitschrift, 1914, p, 3. 

2) A. D. Xenopol, op. cit. p. 3. i 

3) A. D. Xenopol, Les sciences naturelles et Phistoire. (A propos d'un ou- 
vrage récent, Revue de synthâse historique, Tome IV, Paris, 1902, p. 280, 

4) P. Lacombe, La science et Phistoire d'apres A. Xenopol. Revue dc sys- 

mereu şi sunt supuse legii care nu fine seamă de timp. In ştiinţele 
care au legi se neglijează tot ceea ce e particular; căutându-se numai 
aspectele generale care se pot prinde în concepte. Faptele însă care, 
sul influența unor anumiţi factori, se modifică sunt fenomene de suc- 
cesiune. Aceste fenomene sunt foarte variate, foarte deosebite între 
ele, de aceea ele nu pot fi supuse generalizării şi deci nu se pot for- 
mula legi 1). Ele suferă influența modificatoare a timpului. 

In teoria generală a lui Xenopol, e adevărat că el consideră spa- 
tiul şi timpul ca nişte date obiective. Tot aşa crede că cunoştinţa 
noastră este o oglindire a realității externe. Acest mod de a vedea 
este reînvierea vechiului realism naiv, care e demult părăsit de filo- 
sofie. Pe lângă aceasta, prin deosebirea făcută de Xenopol în fapte 
de repetiție şi succesiune, se înțelege că naţura chiar oferă aceste două 
aspecte aevea. Ar urma de aici, cum zice şi Rickert, că natura şi 
istoria sunt ceva dat, iar cunoştinţa despre ele ar trebui să oglin- 
dească realitatea. 

In al doilea rând, în privința deosebirei ce face Xenopol între 
fenomene de repetiţie şi succesiune, trebue să observăm că repetiție 
absolută nu există, ci evoluția e un proces de neîncetată creaţie, de 
continuă diferenţiere. Nu putem admite că în ştiinţele naturii avem 
a face numai cu fenomene de repetiţie, pentrucă de fapt şi acolo 
avem schimbare — căci o revenire a unui fenomen este de fapt un 
nou proces, o adevărată creaţiune. Obiectul istoriei este deci neîn- 
cetata curgere a lucrurilor în aspectele lor individuale. In deosebire 
de ştiinţele naturii, care se ocupă cu ceea ce e constant în realitate, cu 
ceea ce e comun și general în fenomene, cu legile, istoria se ocupă 
cu fenomenele propriu zise, individuale şi ireproductibile. Ca atare 
cauzalitatea istorică este şi ea individuală. Dacă noțiunile istorice sunt 
un fel de reprezentări tipice cu valabilitate limitată de timp, atunci 
ce este judecata istorică? In această privință Mehlis crede că în is- 
torie avem de a face cu judecăți singulare, deoarece ne referim la 
un timp şi loc determinat precum şi la un obiect unic. Dar nu se 
poate accepta această concepţie, căci Mehlis neglijează un fapt, anume 
că judecata istorică are drept obiect individualul în legătură cu un 
element general organizator, care dă acestei judecăți caracterul de 
particularitate. Avem în istorie judecăți particulare, nu însă singulare. 





1) A. D. Xenopol, Les faits de répétition et les faits de succession, Revue de 
synthese historique, Tome I, p. 124, Paris, 1900. 

La baza acestor judecăţi sunt: individul istoric, cauzalitatea isto- 
rică şi evoluția istorică. 

In ceea ce priveşte metoda istoriei vom constața iarăşi existența 
unei deosebiri faţă de ştiinţele naturii. Ştiinţele naturii au o metodă ge- 
neralizatoare, căci ele caută să cuprindă sub nişte scheme generale, care 
sunt legile, toată varietatea individualităților — pe când istoria pri- 
veşte toate fenomenele sub aspectul lor particular. Deosebirca aceasta 
de metodă o accentuiază în special Rickert. In contra ei se ridică însă 
Riehl, care nu admite decât puncte de plecare variate, în aplicarea dife- 
ritelor metode. El zice: „Nu direcția către individual, în deosebire de 
aceea către general, direcția către tot, către unități spirituale şi sisteme, 
deosebeşte istoria în sensul strâmt al cuvântului de știința naturală 
analizatoare“ 1). Istoria trebue să expună faptele trecutului şi să le 
interpreteze. Ea nu stabileşte legi, dar le presupune. In istorie, zice 
Riehl, metoda este aceeaşi ca, şi în celelalte ştiinţe numai obiectul este 
altul, căci în ştiinţele naturii legile sunt obiectul, faptele individuale 
fiind numai un mijloc pentru stabilirea legilor, pe când în istorie fap- 
tele chiar sunt obiectul. 

Dacă istoria nu stabileşte legi, nu trebue să deducem că ea nu 
este ştiinţă. Paul Barth, de pildă, crede că istoria, întru cât expune fe- 
nomene ce apar odată şi stabileşte legături istorice singulare, nu e o 
ştiinţă propriu zisă, ci ea pregăteşte material numai pentru sociologie °). 
Riehl însă, deşi recunoaşte că istoria nu poate stabili legi, nu tăgă- 
dueşte totuşi acestei discipline caracterul de ştiinţă, deoarece are me- 
todă ştiinţifică. După Riehl metoda dă caracterul de ştiinţă. Știința 
e tot ceea ce e dobândit pria metodă ştiinţifică, ştiinţa e cunoştinţa me- 
todică 5), Prin urmare, după Riehl, nu pe baza existenţei legilor, ci a 
metodei, se alcătueşte ştiinţa — şi astfel istoria este ştiinţă. Intr'adevăr 
istoria uzează de procedeele ştiinţei privind fenomenele prin prisma 
obiectivității, aşa că are caracterul de ştiinţă. 

Cu acestea ajungem la una din cele mai interesante probleme: 
valoarea în isforie. Am văzut că Xenopol consideră ca element general, 
organizator, în istorie noțiunea de serie. Rickert însă şi alţi filosofi ai 
istoriei admit un alt element general, anume valoarea. Nu tot ceea ce 


1) A. Riehl, Logik und Erkenptnistheorie. Kultur der Gegenwart, 1908, p. 102. 

2) Paul Barth, Philosophie der Geschichte als Soziolozie, Leipzig, 1897. 

3) A. Riehl, Vorlesungen über die Methodentehre, Sommerseinester, Berlin, 
1914. 

este individual şi unic e fapt istoric, deoarece sunt o sumedenie de 
fapte individuale, care nu aparțin istoriei. Un fenomen dobândeşte ca- 
racter istoric numai prin relația cu o valoare. 

Plastic şi frumos exprimă necesitatea valorii în istorie Windelband, 
care zice: „După cum individul incapabil de a acumula în memoria sa 
întreaga sumă de detalii a tot ceea ce e supus mărturiei sale, nu reține 
decât acele detalii şi nu vorbeşte decât despre acelea care i-au părut 
importante sub un raport oarecare, sau care posedă în ochii săi o oare- 
care valoare, tot aşa ansamblul amintirilor umanității (și aceasta trebue 
să devină istoria) nu e constituit decât de faptele şi evenimentele care 
prezintă un raport oarecare cu valorile care determină viața speței“ 1). 

In expunerea individualului istoria trebue să separe esențialul de 
necsenţial, ea trebue să explice şi să înfăţişeze numai ceea ce este inte- 
resant. Dar aceşti termeni: esențial, interesant, presupun o comparaţie 
cu noţiunea de valoare. 

Deosebirea esenţialului de neesenţial,se poate face printr'o rapor- 
tare teoretică a obiectelor istorice la valori, cum zice Rickert. Expu- 
nerea istorică este ştiinţifică atunci când e raportată la o valoare su- 
premă necondiționată. Istoricul cercetează fenomenele în raport cu 
o idee supremă, le grupează şi le clasifică numai după această idee, 
care reprezintă cea mai înaltă valoare. In al doilea rând aprecierea fe- 
nomenelor istorice se face tot în baza acestei valori, căci faptele indi- 
viduale au importanţă istorică, numai întru cât contribue la realizarea 
acestei valori. Prin această valoare generală se pot înţelege două lucruri: 
1. o valoare recunoscută în mod real de toți indivizii; 2. un ideal nor- 
mativ. În istorie valoarea trebue să fie recunoscută de toți oamenii, 
pentru a servi drept criteriu de organizare a realității istoriei. Valoarea 
generală necondiționată în istorie este valoarea culturală. Conceptele 
cultură şi istorie sunt foarte strâns legate între ele. De aceea Rickert 
zice: „Numai valorile culturale fac posibilă istoria ca ştiinţă şi numai 
evoluţia istorică produce bunuri culturale reale, în care sunt valori 
culturale“ 2). Prin urmare avem științe naturale generalizatoare opuse 
ştiinţei culturale individualizatoare — istoria. Windelband consideră 
ca valoare necondiționată pentru istorie valoarea morală. Ştiinţele na- 

1) W. Windelband, La science et Phistoire devant la logique contemporaine, 
Revue de synthèse historique, Tome IX, Paris, 1904, p. 136. 


2) H. Rickert, Die Grenzen der naturwissenschaftlichen Begriffsbildung, II. 
Auflage, 1913, Tübingen, p. 511. 

turale sunt cauzale, istoria e o ştiinţă timologică, al cărei scop este 
valoarea. Windelband zice: „E clar că istoria nu e posibilă decât numai 
întru cât se serveşte de concepția valorii, care trebue considerată ca 
scopul ei“ 1). 

Istoricul trebue să expună faptele fără părtinire, în mod obiectiv: 
totuşi atunci când alege el ceea ce este esențial de ceea ce nu este, nu 
introduce el elemente subiective? Cum poate fi deci istoria obiectivă? 
Dasă istoria nu are obiectivitate aşa cum au ştiinţele naturii, este ea 
ştiinţă? Obiectivitatea istorică e garantată prin aceea că avem a face 
cu valori generale, care se impun tuturor, şi apoi criteriul valorii se 
aplică numai materialului de fapte. Grotenfelt zice: „Intru cât valoarea 
condiționează numai alegerea materiei, nu distruge caracterul ştiinţific 
al istoriei“ 2). Foarte adesea această valoare se impune chiar în mod 
inconştient, instinctiv; unii istorici fac alegerea materialului istoric „fără 
să simtă trebuinţa de a-şi clarifica supoziţiile propriului lor procedeu“, 
zice Grotenfelt 3). Valoarea aceasta recunoscută de toţi e un criteriu 
obiectiv pentru istorie, în alegerea faptelor. Dintre fenomenele indivi- 
duale şi ireproductibile, atât de numeroase, numai acelea pot forma 
obiect de studiu istoric, care au legătură cu valoarea supremă. 

Din cele spuse rezultă că între istorie şi științele naturii există deo- 
sebiri şi de obiect și de metodă. Ştiinţele naturii nu se ocupă cu viața 
spirituală, pe când istoria are ca obiect fenomene rezultate numai din 
voința. din spiritul indivizilor. In al doilea rând, ştiinţele naturii au 
o metodă generalizatoare, iar istoria o metodă individualizatoare. In 
sfârşit ştiinţele naturii nu au noțiunea valorii, pe când istoria nu poate 
exista fără această noțiune. Metodă individualizatoare au şi unele ştiinţe 
ale naturii, cum sunt: zoologia, geologia, dar ceea ce face caracteristica 
istoriei este tocmai relația cu valoarea. 

Rickert este reprezentantul cel mai de seamă al concepției istorici 
ca ştiinţă timologică și individualizatoare. Rickert raportează faptele 
istorice la o idee generală, la valori. Intr'adevăr, zice Rickert, în cursul 
evoluţiei istorice s'au desvoltat valori, dar ele nu sunt temele istoriei. 
De altminteri el reia o temă mai veche, susținută înainte de Schopen- 





1) W. Windelband, La science et l'histoire devant la logique contemporaine 
p. 138. 
2) Arvid Grotenfelt, Die Wertschätzung in der Gesch "chte, Leipzig, 1913, 


203. 
3) Arvid Grotenfelt, op. cit. p. 175. 

hauer şi Fichte, Momentul valorii în fenomenele istorice îl găsim ac- 
centuat chiar la Kant, care însă a considerat individualul numai ca 
purtător al generalităţii valorii. Individualul istoric este, după Kant, 
numai capabil de o valoare, el prin sine însuşi fiind fără valoare. Mo- 
mentul valorii în istorie l-a accentuat Fichte, care introduce „cunoştinţa 
momentului valorii în conceptul culturii şi al istoriei“ cum zice Lask 1). 
El însă introduce în istorie consideraţii metafizice. Meritul cel mare 
a lui Rickert este tocmai faptul că exclude tot ceea ce este metafizic. 
După Fichte sensul istoriei e determinat de un plan al lumii, de tota- 
litatea fenomenelor valorii, El consideră individualitatea ca o valoare, 
întru cât ea este încorporată ca membru într'un fot al valorii. Prin ur- 
mare individualitatea este un fragment, dar un fragment care nu poate 
„fi înlocuit cu altul. Fichte deosebeşte însă două feluri de individua- 
lități şi anume: o individualitate neesenţială sensibilă, care nu are o 
valoare proprie, şi o individualitate esenţială suprasensibilă. Individua- 
lul are valoare prin locul pe care îl ocupă el în totul evolutiv. Individua- 
litatea empirică, aceea care se manifestă în istorie; are rolul de a intro- 
duce valoarea din lumea transcendentă în cea sensibilă-temporală. După 
Fichte materia istoriei o alcătueşte individualul, care realizează însă 
valorile culturale, valorile care se opun oarecum uniformității naturale 
şi neschimbării ei. 

Sunt totuşi cugetători care nu au admis valoarea ca eiement al 
istoriei. Aşa e Riehl, tot aşa putem cita pe Xenopol, care a dus chiar 
polemică cu reprezentantul concepției timologice în istorie, cu Ri- 
ckert. Xenopol pleacă mai întâi dela o idee generală, aceea că noţiu- 
nea de valoare e relativă şi ca atare ea nu poate servi drept bază 
ştiinţifică. Toate ştiinţele se bazează pe postulate şi axiome, a căror 
valoare este absolută şi de aceea ele ne oferă garanție de siguranță 
în cunoaştere, ori valoarea fiind ceva relativ nu poate fi temeiul unei 
ştiinţa 2)- Vom vedea după ce vom, expune părerea lui Xenopol în 
această privinţă, tăria acestui argument. Combătând pe Rickert, Xe- 
nopol zice că valoarea nu e ceva special pentru istorie în sensul în 
care a fost luată. Dacă prin valoare se înţelege interesul nostru pen- 
tru tot ceea ce ne înconjoară şi dacă din acest interes facem un prin- 
cipiu de alegere a esenţialului, atunci conceptul valorii există în orice 

1) Emil Lask, Fichtes Idealismus und die Geschichte, Tübingen und Leipzig, 
1902, p. 201. 

2) A. D. Xenopol, Les sciences naturelles et l'histoire, p. 281—285. 

ştiinţă, nu este numai un principiu istoric, căci orice știință se ocupă 
numai cu lucrurile care interesează, cu lucrurile esenţiale. După pă- 
rerea lui Xenopol conceptul valorii se ia în două sensuri deosebite: 
1. în sens de interes al nostru față de obiecte, 2, în sens istoric. După 
Xenopol conceptul valorii nu poate avea decât un singur sens şi 
anume acela de valorificare, de apreciere dintr'un punct de vedere in- 
dividual. In orice ştiinţă valorile depind de interesele teoretice şi prac- 
tice ale omenirii. Prin aceste interese omul e ocazionat să dea mai 
multă sau mai puţină atenţie unor anumite fenomene; interesele sunt 
foarte variate, deci şi valorile vor fi tot aşa de variate. Pe de altă 
parte valoarea nu poate avea niciun, rol în istorie, zice Xenopol, deoa- 
rece istoria se referă numai la evoluţia spiritului; ori evoluţia spiri- 
tului e numai o parte din evoluţia universală, din evoluţia 'materiei. 
Principiile conducătoare ale evoluției materiei nu se deosebesc de 
acelea ale evoluţiei spiritului decât prin aceea că aceste principii cresc 
cu atât mai mult cu cât avem forme superioare de evoluţie. Baza 
lor însă este aceeaşi, deoarece caracteristica istoriei de a se ocupa çu 
individualul nu e proprie numai evoluţiei spiritului, ci întregii evo- 
Luţii, căci această individualizare a fenomenelor succesive se realizează 
la toate formele. Astfel, zice Xenopol, totul este unitatea evoluției ma- 
feriei şi a spiritului, iar evoluția spiritului e numai o parte şi pentru 
a putea stabili principiile părții trebue să pornim dela principiile to- 
tului. De aici deduce Xenopol, că valoarea nu poate avea niciun 
rol în istorie ca ştiinţă deoarece: 1. valoarea e de natură morală și 
ca atare nu aparține domeniului logicei, 2. valoarea nu e ceva abso- 
lut, ori ştiinţa nu. poate avea la baza sa ceva relativ, 3. valoarea are 
adesea în sine ceva inconştient, care nu poate fi obiect de ştiinţă, 4. 
valoarea ca un principiu de alegere nu aparține numai istoriei ci tu- 
turor științelor. 

Dacă valoarea nu este elementul general organizator al fenome- 
nelor istorice, atunci care este acest element? Xenopol răspunde la 
această problemă prin introducerea unui concept nou, conceptul de 
serie. Seriile sunt nişte rame generale în care se petrec diferitele fe- 
nomene succesive. Seria seamănă mult cu legea. Legea este, zice Xe- 
nopol „rezultatul. concentrării tuturor faptelor omogene într'un sin- 
gur tip“ 1) ea e un fenomen generalizat, deoarece ea cuprinde esența 
fiecărui fenomen şi dă fiecăruia expresia totului, pe când seria este 


1) A. D. Xenopol, Der Wertbegriff in der Geschichte, 1906, p. 37. 

cu totul deosebită, căci ea este individuală şi specifică în timp, deşi 
poate fi generală în spațiu (în formaţii geologice). Seria se deose- 
beşte de lege în primul rând prin relațiile sale cu timpul. 

Legea nu depinde de loc de timp, pe când seria nu poate fi con- 
cepută decât în timp. In al dojlea rând, legea nu reţine faptele in- 
dividuale ci le neagă, păstrând numai caracterul, general; seria din 
contră, lasă faptele neatinse, le înlănțueşte însă la olaltă. Deşi deo- 
sebită de lege, totuşi seria conține un element general, are o func- 
țiune logică identică cu funcțiunea legii. Elementul general al seriei 
e deosebit de acela al legii, căci deşi se întinde asupra mai multor 
concepte separate, rămâne tot individual prin faptul că apare odată 
în timp. Seria nu se repetă în timp; ea uneşte într'un tot fapte indi- 
viduale, ușurează cunoştinţa lor şi face posibilă, pentru spirit, stă- 
pânirea intelectuală a fenomenelor. 


Legea se serveşte de generalizare pentru a unifica faptele indi- 
viduale într'un tot, pe când seria înlănțuește aceste fapte după cau- 
zalitate, după raporturile cauzale ce există între ele. Istoria există ca 
ştiinţă numai întru cât fenomenele sunt legate cauzal. Prin urmare is- 
toria este ştiinţă pentrucă stabileşte legături cauzale valabile, dar ea 
nu are a face cu conceptul valorii. 


Aceste sunt concluziile lui Xenopol. El însă greșește excluzând 
valoarea din istorie. Argumentele pe care le aduce contra valorii sunt 
nedrepte. Astfel mai întâi valoarea nu e numai de natură morală; nu 
trebue să reducem valoarea numai la morală căci ea e şi de natură 
logică, Ea e un element indispensabil al cunoștinței omenești. Valoarea 
istorică este de natură culturală, iar prin valoare culturală înțelegem 
o totalitate de valori speciale (juridice, economice, politice, etc.). In 
al doilea rând, Xenopol neagă valoarea pe temeiul relativităţii sale.. 
Aceasta e fals, deoarece există şi valori absolute, ce se impun tutu- 
ror, valori postulate de natură teleologică. Al treilea argument contra 
valorii încă nu rezistă criticei, deoarece Xenopol afirmă că valoarea 
are ceva inconştient în sine. Inconştient este numai sentimentul valorii, 
care însă dobândește claritate şi o formă precisă de îndată ce se sta- 
bileşte un raport între subiectul valorii şi obiectul ei într'o judecată. 
Deosebirea pe care o găsim noi între valoarea din ştiinţele naturii şi va- 
loare istorică, constă numai în faptul că în primul fel de ştiinţe avem 
de a face cu valoarea de adevăr, cu valori hiperindividuale,. pe când 

în istorie avem de a face cu valori sociale, cu valorile care, în consti- 
tuţia lor, au elemente sociale. Istoricul nu este numai un colector de 
fapte, căci faptele acestea prin ele nu au nicio importanță, dar do~ 
bândesc o valoare prin sensul lor, prin interpretarea ce li se dă. Ideile 
istorice sunt, cum spune Iorga „interpretările sale (ale istoricului), 
care se opresc asupra unor anumite fapte sau grupe de fapte, asupra 
unei fărâmi de viaţă trecută, mai restrânsă sau mai întinsă. Afară de 
dânsele e însă concepția lui generală, care atinge chemarea științei 
sale, scopurile cărora trebue să le servească, căile pe care trebue să 
înainteze precum şi sensul pe care-l atribue domeniului mai vast asu- 
pra căruia se îndreaptă studiile sale“ 1). Prin urmare Iorga pune fap- 
tele istorice în legătură cu concepția generală, care de sigur că servă 
drept criteriu de apreciere, de ordonare a faptelor, de interpretare a 
lor. Istoricul alege faptele şi le rândueşte în raport cu valorile cultu- 
rale sociale. Un fapt istoric va deveni istoric numai prin raportul cu 
aceste valori, numai prin faptul că a atins aceste valori create de 
societate. Numai prin raportarea faptelor la aceste valori culturale 
generale, dobândesc ele caracterul istoric. 


Acest proces nu e tot una cu acela de valorificare căci e un pro~ 
ces teoretic, care nu trebue confundat cu procesul practic de valori- 
ficare, de apreciere, De altminteri Rickert are grijă să le deosebească. 
El numeşte procesul de valorificare cu terminologia germană prakti- 
sche Wertung, în deosebire de procesul de cunoaştere care e theo- 
retische Wertbeziehung. El zice: „Cunoştinţa teoretică și valoarea po- 
zitivă sau negativă sunt două procese principial deosebite“ 2). Prin 
cunoştinţa teoretică înțelege el raportarea teoretică la valori. Astfel 
sunt stabilite diferite valori culturale ca: cele politice, estetice, juri- 
dice; etc., prin raportarea teoretică a faptelor la aceste valori, şi do- 
bândeşte valoarea istorică. Tot aşa, pentru a exclude din istorie orice 
practicism, zice Rickert, vorbind despre istorie: „Istoria nu e o ştiinţă 
valorificatoare, ci una care raportează numai la valori“ 3). Windel- 
band, de asemeni: „Raportarea la valori nu e de loc aprecierea valo- 


1) N. Iorga, Două concepţii istorice. Cuvântare ținută la intrarea în Aca- 
demie, Bucureşti, 1911, p. 5. 

2) H. Rickert, Geschichtsphilosophie, Festschnft für Kuno Fischer, p. 358. 

3) H. Rickert, Die Grenzen der naturwissenschaftlichen. Begriffsbildung p. 
318. 

tii“ 1). Aceste două procese, teoretic şi practic, trebuesc separate, deşi 
la prima vedere ele par a se confunda. Unii chiar nu le separă de 
loc. Astfel Riehl afirmă că este imposibil, din punct de vedere psiho- 
logic, a raporta faptele istorice la valori, fără a le valorifica, deoarece 
„a raporta ceva la valori şi a-l valorifica este unul și acelaşi act in- 
divizibil al spiritului“ 2). l 

Procesul de valorificare este aprecierea drept bun sau rău, drept 
util sau vătămător pentru societate. Pe când primul proces constată 
numai; acest al doilea e o apreciere, o atitudine voluntară, practică, 
o atitudine care e determinată de anumite intenții și scopuri care se 
impuneau pentru realizare. Procesul de valorificare constitue istoria 
pragmatică. 

De ce sunt valorile istorice sociale? Omul şi faptele lui sunt con- 
siderate ca istorice numai întru cât interesează societatea: valorile cul- 
turale care dau caracterul istoric fenomenelor individuale sunt valori 
sociale, valori general recunoscute. Fenomenele din viața unui om 
izolat, fără a avea vreo importanță pentru cultura socială, nu dobân- 
desc caracter istoric, nu devin valori istorice; din moment însă ce ele 
sunt în raport cu valorile culturale sociale, acele întâmplări au caracter 
istoric. Fenomenele istorice sunt mărimi de valori determinate de sisteme 
politice, economice, etc. Individul este numai acel care realizează sco- 
purile obiective ale totului istoric. Sistemele politice însă şi cele eco- 
nomice sunt chiar categorii de valoare ale acestor fenomene istorice ê). 

Intr'adevăr fenomenele istorice sunt acele care au importanță pen- 
tru desvoltarea culturală a unui popor. Astfel de fenomene sunt de- 
terminate de idei politice sau de fapte economice sau de tradiție, etc. 
Prin urmare în alegerea materialului istoric şi în apropierea lui avem 
o idee zegulativă fundamentală — unitatea culturală. Aceasta è va- 
loarea care stabilește 'valori istorice multiple și variate. 

Acest caracter social al valorilor istorice a făcut pe unii gândi- 
tori să reducă istoria la sociologie, cum e P. Barth, care crede că 
istoria trebue să se ocupe numai de ceea ce are rol și acţiune socială, 
numai de societăţile omeneşti și schimbările lor. De sigur că Barth 





2) W. Windelband, Einleitung in de Philosophie, p. 333. 

2) Alois Riehl, Logik und Erkentnisstheorie, 1908, p. 101. 

3) Felix Kuberka, Uber das Wesen der politischen Systeme in der Geschichte, 
Heidelberg, 1913. Critica acestei lucrări am făcut-o noi în Arhiva pentru ştiinţa 
şi reforma socială, Mai 1919, 

exagerează, căci istoria nu se poate confunda cu sociologia: istoria 
e o ştiinţă individualizatoare, pe când sociologia e generalizatoare. 
Apot istoria priveşte realitatea socială numai dintr'un punct de ve- 
dere, pe când sociologia din toate laturile sale. Valorile stabilite de 
istorie sunt valori ale cadrului social în care pulsează viaţa socială. 

Valorile cercetate până acum au comun faptul că sunt valori ac- 
tive, valori în care personalitatea individuală și socială e activă. Per- 
sonalitatea — subiectul valorii — intră în raport cu alte personali- 
tăţi, intră într'o legătură socială, în care exercită o activitate, ce e su- 
pusă aprecierii, deci unui proces de valorificare. Voința se manifestă 
în aceste valori în mod activ, creând sau distrugând raporturi de va- 
loare. Dar în afară de acest raport activ, personalitatea poate avea o 
atitudine mai mult sau mai puțin pasivă, o atitudine contemplativă. 
Valorile care se nasc din această atitudine contemplativă a persona- 
lităţii sunt valorile estetice şi cele religioase, în care elementul activ 
este întunecat, deoarece predomină acest element contemplativ. Nu 
trebue însă să se creadă că elementul activ lipsește cu totul, nu lip- 
sește, dar predomină cel contemplativ. Activitatea este la aceste va- 
lori de natură pur internă, în deosebire de valorile studiate până acum, 
unde activitatea are forme externe de manifestare. 


VIII. VALORI ESTETICE 1) 


Intre cunoștința teoretică și acțiunea practică există un domeniu 
mijlociu, caracterizat printr'un moment de natură deosebită, prin mo- 
mentul estetic. Pe când în activitatea teoretică a gândirii noi reflec- 
tăm, căutând a stabili diferite raporturi, fie de cauzalitate între lu- 
cruri, între conţinuturi de conştiinţă, fie de identitate, în activitatea 
practică noi lucrăm, reacționăm, încercând a utiliza lucrurile, a le mo- 
difica după trebuinţele noastre. Cu totul altfel de activitate este în 
viața estetică, unde nu avem nici atitudine reflexivă, nici practică, ci 
una intuitivă. Prin urmare în viaţa estetică noi intuim. Aceste atitu- 
dini ale spiritului nostru au ca rezultate diferite produse, care: sunt 
obiectul de cercetare al unor discipline filosofice diferite. Astfel ati- 
“udinea reflexivă e obiectul logicei şi teoriei cunoașterii, atitudinea 
practică e obiectul eticei şi al ştiinţelor sociale, iar cea intuitivă-con- 





X 
1) Acest capitol a fost publicat în „Convorbiri Literare“ sub titlul „Valorile 
«esletice şi teoria empatiei“. Acum refacem şi amplificăm numai articolul menţionat, 

templativă e obiectul esteticei. Logica şi teoria cunoașterii se întreabă: 
cum trebue să concepem lumea pentru a avea o idee unitară despre 
univers? Etica îşi pune problema normelor acţiunii, iar estetica se 
preocupă de intuiţia frumosului, de artă şi valoare estetică în gene- 
ral. Logica, etica şi estetica sunt ştiinţe normative, între care există 
un adevărat paralelism. Din acest paralelism rezultă, zice Lalande, că 
„valorile ştiinţifice, etice şi artistice pot găsi acolo o lege comună şi 
sunt ca feţele exterioare ale unei piramide care, întorcându-şi spatela- 
una alteia, tind totuși către acelaşi scop“ 1), Acest paralelism poate fi 
privit din două puncte de vedere şi anume: al stării lor așa cum sunt 
ele alcătuite de fapt şi al problemelor ce-şi pun. Dim primul punct de- 
vedere au cam acelaşi concept directiv și cam aceleaşi obiecte mate- 
riale şi psihologice de studiu. Pe de o parte logica se ocupă cu adevă- 
rul, etica cu justul şi estetica cu frumosul. Tot așa din al doilea punct 
de vedere: logica e ştiinţa legilor gândirii sau arta de a raționa bine, 
etica e ştiinţa obiceiurilor, sau arta de a acţiona bine, iar estetica e con- 
statatoarea sau schimbătoarea gustului artistic. De asemenea logica vrea. 
să găsească un singur adevăr, etica o singură valoare, iar estetica o sin- 
gură normă estetică. Logica este deci ştiinţa gândirii, etica a voinței, iar 
estetica a sentimentului. In cercetarea estetică avem deci a face cu senti- 
mente şi anume cu cea mai înaltă speţă de sentimente. Valoarea estetică 
are ca substrat sentimentul. Cercetarea valorii estetice se poate face 
pe trei căi, sau mai just pot fi trei puncte de vedere şi anume: a. un: 
punct de vedere istoric, b. altul psihologic şi c. unul critic normativ. 
Din primul punct de vedere se va studia evoluția intuiției estetice, 
precum şi «diferitele moduri de a concepe frumosul, atât în trecut cât- 
şi în prezent. Al doilea punct de vedere va determina analiza senti- 
mentelor, ce întovărășesc orice reprezentare estetică, iar al treilea punct: 
e acela al fixării unui ideal estetic, a unei valori supreme, care e uni- 
tatea de măsură a frumosului. Estetica îndreptată către critica frumo- 
sului e bazată pe psihologie, deci „estetica psihologică este o supo- 
ziție pentru cea normativă“ cum zice H. Maier 2), Momentul normativ 
constă în arătarea condiţiilor și legilor frumosului şi prin aceasta se 
arată calea pe care se poate ajunge chiar la scopul artistic, la creaţia 





1) A. Lalande, Du parallélisme formel des sciences normatives, Revue de Mé-- 
taphysique et de Morate, Juillet 1911, p. 532. 
2) H. Maier, Psychologie des emotionalen Denkens, p. 452, Tübingen, 1908. 

frumosului (deşi aceste legi şi condiţii ca norme pentru, creearea fru- 
mosului sunt inutile, căci artistul în creaţia sa nu urmează nicio normă, 
ci el dă norme artei, 

Când vorbim despre frumos şi estetică putem înțelege trei lucruri: 
l. creația estetică, 2. plăcerea estetică, 3. opera estetică. Aceste trei 
lucruri. sunt deosebite unul de altul, deşi toate sunt cuprinse sut același 
termen general de frumos. Intr'adevăr momentele sufletești sunt deose- 
bite în creaţia estetică şi în plăcerea estetică. Ele presupun chiar două 
personalități diferite. Opera de artă este obiectivarea propriei vieți a 
artistului, de aceea s'a spus că „arta e o limbă prin care artistul împăr- 
tăşeşte publicului său anumite conținuturi“ 1). In creația artistică artisțul 
obiectivează viaţa sa proprie, deci un moment subiectiv, prin ajutorul 
unui material sensibil, printr'un element obiectiv. In felul acesta avem 
în creaţie o cooperare a două momente. Orice artist creează valori — 
şi are conştiinţa despre aceasta — pentru un public ideal. El poate 
creea valori ascunzând ceea ce e pur subiectiv, dând impresia că nu a 
pus nimic personal, şi atunci arta sa e numită academică, rece; dar 
artistul poate pune şi ceea ce e pur personal, neîngrijindu-se de public 
şi de cerințele lui — în acest caz el creează arta manieristă. 

In privinţa creaţiei artistice, a originii sale, sunt mai multe teorii, 
„dintre care trei sunt mai importante: 1. teoria spontaneității, care sus- 
ține că arta rezultă din instinctul spontan al jocului, din trebuința de 
a cheltui un surplus de energie. Se pune însă, în acest caz, problema : 
de ce se exprimă acest instinct general al jocului în forme multiple şi 
variate şi nu numai într'o singură formă? 2 Teoria expresiunii, ce 
consideră creația artistică ca o expresie a personalităţii artistului. Zola 
a definit arta ca natura văzută prin prisma unei personalități. 3. Teoria 
imitației consideră arta drept un rezultat al imitaţiei naturii. Cea mai 
justă e a doua teorie. In privința plăcerii estetice trebue să afirmăm că 
ea variază dela individ la individ, depinzând de excitabilitatea afectivă 
a fiecărui individ şi de sensibilitatea sa. După modul cum simte 
fiece individ se pot deosebi tipuri estetice şi anume: tipul sen- 
zoric, motor şi discursiv,' Tipul senzoric poate fi vizual și 
auditiv. Tipul vizual percepe şi simte plăcere estetică numai prin 
excitaţii vizuale. Tipul auditiv e acel ce simte plăcere estetică prin 
sonuri 2), La poeții simbolişti şi neoromantici sunetul e un scop, nu un 

1) H. Maier, Psychologie des emotionalen Denkens, p. 452, Tiibingen, 1908. 


2) Muller-Freienfels, Psychologie der Kunst. Bd. | p. 19, Leipzig und Berlin, 
1912, 


206 PETRE ANDREI 


mijloc. Verlaine a spus: „de la musique avant toute chose“. Alţii con- 
sideră sunetul drept un mijloc de exprimare a unui fond. Pentru 
Wagner, de ex., muzica e un mijloc de exprimare a unor idei, pentru 
el elementele dramatice sunt pe primul plan. Tipul motor simte plă- 
cerea în activitate, în mișcarea dintr'o operă, iar cel discursiv în înțe- 
legerea operei. 

Plăcerea estetică este însă o transpunere de viaţă în sufletul altuia, 
Când vorbim despre valori estetice, se pune problema: noi ne referim 
la creaţia estetică, la plăcerea estetică, ori la opera de artă? De sigur 
că atunci noi avem în vedere plăcerea estetică, care însă e determinată 
de opera de artă. Trebue să facem o clară deosebire și între plăcere 
estetică şi înțelegere estetică, căci o operă de artă poate fi înţeleasă 
fără însă a fi și gustată. Se poate ca Rafael să fie mai bine simţit de 
un necunoscător de artă, decât de un specialist, căci acel profan va 
avea sentimentul mistic al religiozității în faţa „Sixtinei“, pe când un 
specialist va admira compoziţia genială a culorilor și a liniilor 1). 
Primul va avea plăcerea estetică, iar cel de al doilea înțelegerea estetică. 
Valorile estetice se referă deci la plăcerea estetică. Dar ce e valoarea 
estetică şi cum poate fi ea determinată? In privința determinării acestui 
fel de valoare întâmpinăm cea mai mare greutate, căci s'au dat aşa 
de multe răspunsuri, care au căutat să arate mai precis ce e valoarea 
şi totuşi cele mai multe s'au redus pur și simplu la afirmarea valorii, 
nu la explicarea ei. S'a confundat valoarea estetică cu judecata de 
valoare și s'a cercetat mai mult aceasta din urmă. Dar de fapt valoa- 
rea estetică nu depinde de judecată, ci judecata de valoare e în de- 
pendență de ideea de frumos, căci valoarea e un punct de direcție al 
judecăților. Valoarea estetică a fost concepută în diferite feluri. Ast- 
fel unii au conceput frumosul ca o asociațiune de reprezentări, de fac- 
tori senzoriali. Valoarea estetică ar fi astfel produsul combinării aces- 
tor factori. Alții susțin că valoarea estetică e determinată nu de con- 
ținutul de reprezentări, ci de forma de unire a lor. Şi această teorie 
este unilaterală ca și prima, deoarece forma, ca şi fondul, e numai 
un element al obiectului estetic și prin urmare și al valoarei. Frumo- 
sul constă şi din fond şi din formă — din o concordanţă a lor. Kant 
a dedus valoarea estetică din concordanța intuițiilor şi conceptelor, în- 
lăturând unilateralitatea primelor două concepții, 


1) Karl Groos, Ästhetik — Die Philosophie im Beginn des 20 Jahrhunderts, 
Heidelberg, 1907, 

Alţi gânditori reduc valoarea estetică la cea biologică. Punctul 
de plecare al acestei teorii e o concepție greșită a valorii în genere. 
Astfel e teoria estetică reprezentată de R. Miiller-Freienfels, care con- 
sideră viaţa ca principiul cel mai general al valorii. Autorul mai sus 
citat zice: „Pretutindeni acolo, unde vorbesc despre valoare, este la 
bază un raport cu o fiinţă vie; ceva este considerat ca valoare numai 
când contribue la conservarea sau la propăşirea vieţii“ 2). Valoarea 
este o relaţie între un subiect și un obiect — subiectul fiind întot- 
deauna o fiinţă vie, iar obiectul viața. De aici deduce autorul citat că 
„toate valorile reale sunt, în ultima esenţă, valori biologice“ 2). Ju- 
decăţile de valoare de asemenea vor fi adevărate, după această teorie, 
numai dacă vor afirma valori biologice reale. De altminteri Müller- 
Freienfels nu e consecvent întotdeauna, doarece vorbe,te şi de con- 
servarea eului spiritual uneori. Această teorie biologică a valorii a 
fost mult discutată, punându-se problema raportului dintre frumos 
şi util. Pot fi trei ipoteze asupra acestui raport: 1. frumosul și uti- 
“Iul se identifică, 2. se exclud, 3. se încrucișează, căci ceea ce e fru- 
mos poate fi şi util şi invers. Identitatea între bine și frumos a sus- 
ținut-o Plăton, iar la moderni Guyau. A doua ipoteză Emmerson, 
Bain şi Spencer. După Spencer frumosul se naşte atunci când a dis- 
părut utilul. Cea mai justă ipoteză e a treia, deoarece frumosul poate 
fi şi util, precum utilul poate fi şi frumos. 

Teoria biologică a valorii estetice pleacă însă dela un punct de: 
vedere greşit în concepția valorii, căci, cercetând esenţa valorii, con- 
sideră ca subiect numai viața şi anume viața fizică, organică. No- 
țiunea de subiect însă trebue luată întrun sens mai larg, în sensul 
de subiect psihologic în genere, iar ca obiect al valorii trebue con- 
siderat tot ceea ce corespunde unui sentiment, unei dorinţe, unui scop, 
care nu este numaidecât biologic. Aceasta cu atât mai mult în artă 
unde avem a face cu valori proprii. Tocmai aceasta e caracteristica 
fenomenului estetic, a vieţii estetice, că are valori proprii, valori care 
nu servesc la realizarea altor scopuri, în deosebire de viața practică 
unde avem valori mijlocite, valori ce servesc ca mijloc pentru anu- 
mite scopuri. Teoria psihologică vrea să derive valoarea estetică din 
legile forțelor sufletului. Astfel s'a încercat derivarea frumosului din 
instinctul jocului. Konrad Lange a redus arta la o iluzie, pe care ni-o 


i) Miiller-Freienfels, Psychologie der Kunst, Bd. I p. 151 
2) Miuler-Freienfels, op. cit, p. 152. 

producem noi înşine. Broder Christiansen a confundat teoria valorii 
estetice cu o teorie psihologică voluntaristă, deoarece el cousideră ca 
valoare estetică tot ceea ce mulțumește un instinct fundamental ome- 
nesc, o voință cu scopuri imanente, cu tendinţa de a creea ceva inde- 
pendent de o ţintă externă. Valoarea estetică presupune deci o activi- 
tate care, dându-ne iluzia realităţii, ne duce într'o lume de creații ima- 
ginare. După această concepție fenomenul estetic nu este altceva decât 
iluzia Jesvoltării unui instinct. 

Această teorie a lui Christiansen nu este mulțumitoare, pentrucă 
nu arată deloc ceea ce e propriu valorilor estetice sau, mai bine, prin 
acel scop imanent nu determină nicidecum caracterul valorii estetice. 
Prin tendinţa de a creea ceva independent de un scop extern se pot 
înţelege foarte bine şi valorile religioase, care se bazează în definitiv 
pe aceeași tendinţă de interiorizare, de creare a ceva fără de scop extern. 
Teoria psihologică a valorii estetice trebue să arate cum se produce 
valoarea estetică, obiectul estetic, care e creaţie psihică. Astfel de 
teorie e Finfiihlung-ul, despre care vom vorbi mai târziu. Această di- 
recție psihologică explică plăcerea şi producția estetică prin anumite 
stări psihice subiective. In contra direcţiei estetice psihologice este 
Meumann. De asemenea Groos afirmă că psihologia pregăteşte numai 
terenul pentru construirea valorii estetice 2). Psihologia este explicativă, 
estetica e normativă: psihologia nu dă criteriu pentru valorile estetice 
şi nici nu deosebește esteticul de neestetic. 

Teoria logică a valorii consideră frumosul drept conţinut logic 
al gândirii, îmbrăcat însă nu în concepte, ci în intuiţia sensibilă. Va- 
loarea estetică este deci, după această teorie „o gândire logică incon- 
ştientă“, cum zice W. Wundt2). Valoarea estetică rezultă dintr'o ten- 
dinţă de a concretiza gândirea. De aici conchide Wundt că „arta nu 
e o treaptă premergătoare, ci e o completare a științei“ 3). Ştiinţa lu- 
crează cu concepte şi idei abstracte, iar arta cu intuiții. Dar conceptul 
e strâns legat cu intuiţia și de aceea arta e influenţată de conceptele 
ştiinţifice şi de ideile filosofice. 

Această teorie logicistă nu e multumitoare, deoarece nu anali- 
zează subiectul valorii estetice şi neglijează cu totul rădăcinile psiho- 

1) Karl Groos, Ästhetik, Die philosophie im Beginn des 20-sten Jahrhunderts, 


Festschrift für Kuno Fischer, Heidelberg, 1907. 
2} W. Wundt, System der Philosophie, Bd. 1l. Ästhetische Anschauung. 


3) W. Wundt, op. cit., p. 260. 

logice, afective ale artei, dând prea mare importanţă elementului inte- 
lectual. 

O altă teorie asupra valorii estetice e cea metafizică, pentru care 
frumosul e ceva absolut, obiectiv, independent de subiectivitatea noa- 
stră. Reprezentantul acestei teorii e F. Th. Vischer. Direcţia metafizică 
vrea să explice fenomenul estetic în legătură cu concepția metafizică 
a esenței lumii. Astfel este Schopenhauer, care vrea să explice frumosul 
prin reducerea ideilor la trepte de obiectivare ale voinţei universale. Tot 
o direcţie metafizică reprezintă şi Bergson, pentru care intuiţia estetică 
şi cea metafizică sunt foarte aproape. Le Roy exprimă foarte clar acest 
raport dintre intuiţia estetică şi cea metafizică în felul următor : „arta 
e filosofia înaintea analizei, a criticei, a ştiinţei: intuiţia estetică este 
intuiţia metafizică născândă, mărginită la vis, care nu merge până la 
proba verificării pozitive. Reciproc, filosofia este arta care succedează 
ştiinţei, care ține seamă de dânsa, arta care ia drept materie rezultatele 
analizei şi care se supune cerinţelor unei critici riguroase: intuiţia meta- 
fizică este intuiţia estetică verificată, sistematizată“ 1). Aceasta e o 
aberaţie însă, deoarece frumosul e o noțiune corelată cu noţiunea subiect 
şi nu poate exista o valoare estetică decât pentru un subiect, pentru o 
conştiinţă. Teoria însă care dă un adevărat criteriu pentru determinarea 
valorilor estetice, este teoria empatiei, e teoria cunoscută sub numele 
Finfihlung. Termenul acesta empatie nu spune pentru nor Românii 
prea mult, e tot un termen străin, aşa cum e și termenul german Ein. 
fihlung; întrebuințăm totuşi această formaţiune grecească, deoarece 
şi în literatura englezească e întrebuințat ca echivalent pentru Ein- 
fuhlung. De altminteri ar fi un proces de adevărată creaţie în limba 
noastră dacă am găsi termenii necesari pentru a exprima toate ideile 
şi subtilităţile filosofiei. Teoria empatiei sau a Einfihlungului a fost 
formulată de Th. Lipps. Lipps deosebește la obiectul estetic o formă 
(ton, culoare, etc.) şi un conținut. Conţinutul estetic e de natură psi- 
hică, In sezisarea și în gustarea unei opere Je artă noi suntem în acti- 
vitate internă psihică, noi introducem în obiectul estetic ceva din 
sufletul nostru 2). Această introducere a sufletului în obiecte e ceea ce 
numeşte Lipps Einfihlung general aperceptiv, El deosebeşte însă patru 
feluri de Einfiihlung și anume: a. când însufleţim natura şi spaţiul, 

1) Edouard Le Roy, Une philosophie nouvelle. Henri Bergson, 1913, p. 51. 


2) Lipps, zice: Ich bin in dem Objekt mit dieser inneren Tätigkeit eingeführt. 
Asthetik p. 358 in Kultur der Gegenwart, 1908, Teil I. 

avem o empatie naturală empirică — e ceea ce numeşte el Einfihlung 
natural (Natureinfihlung) — în acest caz noi atribuim naturii ten- 
dințe, puteri, activitate. Aceasta este baza psihologică a vechiului 
antropomorfism; b. când atribuim naturii chiar sentimentele ce ne 
agită sufletul nostru: mândria, jalea, durerea, atunci se naște empatia 
estetică (ästhetische Einfühlung); c. când dispozițiile noastre sufle- 
teşti, trezite cu ocazia unor factori străini, le atribuim chiar acelor fac- 
tori se produce empatie dispozițională (Stimmungseinfiihlung). De ex. : 
culorile şi tonurile muzicale trezesc în sufletul nostru diferite senti- 
mente; dacă noi considerăm aceste sentimente ca inerente oarecum cu- 
lorilor şi tonurilor, înseamnă că am introdus dispoziţiile noastre afec- 
tive chiar în acele senzații vizuale sau auditive. 

In sfârşit al patrulea fel de empatie e aceea care se poate numi 
socială şi care constă în pătrunderea, în introducerea vieţii noastre 
în sufletul altor oameni. In cazul acesta există o transpunere a mea 
în altul“ 1). 

Prin urmare prin empatie înțelegem o obiectivare a eului nostru, 
o oglindire a lui în lumea externă şi o comunicaţie afectivă cu obiectele 
în care am, introdus ceva din sufletul nostru. Valoarea estetică se 
produce astfel prin afirmarea vieţii (nu în sensul de afirmare utilitară 
a vieții). Negarea vieţii întrun obiect constitue, după Lipps, urîtul. 
In valoarea estetică noi simțim ceea ce e omenesc, simțim valoarea ca 
fiind în acelaşi timp şi în noi și în obiect. Simţim o empatie estetică 
pentru orice obiect, unde punem viaţă şi „această simpatie estetică este 
sâmburele general al oricărei plăceri estetice în genere“ 2). Un obiect 
are deci cu atât mai mare valoare estetică, cu cât ne putem transpune 
mai mult în el și cu cât găsim ceva mai important pentru personalitatea 
noastră. 

Această teorie a empatiei — sumar. expusă și asupra căreia vom 
reveni — are meritul de a da un criteriu pentru valoarea estetică, un 
criteriu general. Vom vedea în curând ce s'a obiectat acestei teorii și 
mai ales cum o putem completa pentru a fi.o adevărată teorie a va- 
lorilor estetice. 

O altă teorie este cea socială, care a căutat să explice valoarea es- 
tetică prin originea ei socială şi prin rolul ei social. Astfel Burckhard °) 

1) Lipps, op. cit. p. 362. Ästhetik. 

2) Lipps, op. cit. p. 363. 

3) Buckhard,: Âsthetik und Sozialwissenschaft, 1913, 

afirmă că orice operă estetică cuprinde doi factori: forma şi materia, 
care colaborează, producând opera frumoasă. Forma este individuală, 
afirmă Burckhard, iar materia socială, deoarece orice artist se inspiră 
din fenomene social-trăite, dând numai o formă personală. Aceasta 
în ceea ce privește originea. Referitor la rolul operelor, s'a afirmat că 
valoarea estetică a operei de artă provine din întrebuinţaiea ş: tendința 
unei opere faţă de societate — arta cu tendințe — în deosebire Ce 
curentul contrar, care crede că valoarea estetică există prin ea şi pentru 
ea — arta pentru artă. De fapt este un raport de reciprocitate între 
artă şi societate, căci societatea dă artei conţinutul — ideile sociale — 
pe de o parte, iar pe de alta momentul formal-individual al operei de 
artă influențează societatea. 

In contra acestei păreri se ridică Bergson, care susţine că, artistul 
ru împrumută materialul dela societatea din afară, deci că arta nu are 
deloc caracter social. El spune: „Ceea ce ne interesează în opera poetu- 
lui e viziunea unor anumite stări de suflet foarte profunde sau a unor 
anumite conflicte cu totul interioare, ori această viziune nu, poate-să se 
îndeplinească din afară. Sufletele nu sunt penetrabile unele pentru 
altele. Noi nu vedem niciodată în afară decât unele semne ale pasiunii. 
Noi nu le interpretăm — întotdeauna defectuos de altminteri — decât 
prin analogie cu ceea ce am simţit în noi înșine. Ceea ce simțim, este 
esenţialul și nu putem cunoaște à fond decât propriul nostru suflet, 
când ajungem să-l cunoaștem,“ 1). Aceste teorii, enumerate mai înainte, 
au vrut să explice, în diferite moduri, valoarea estetică, încercând a da, 
în același timp, și criteriul sau unitatea Je măsură a valorilor estetice. 

Se impune acum, după această sumară expunere istorică a teo- 
riilor valorii estetice, să cercetăm sistematic problema. Pentru a deter- 
mina cadrul discuţiei, vom limita studiul la cercetarea problemei obiec- 
„tului valorii estetice, a subiectului ei, a caracterului valorii estetice și 
în sfârșit problema judecăților de valoare estetică. 

Când vorbim de valoare estetică, înțelegem un obiect, care are 
valoare, şi un subiect, pentru care există acea valoare. Aceste două 
noțiuni sunt constitutive pentru noțiunea de valoare. Obiectul valori 
estetice e ceva diferit după indivizi; de aceea nu trebue să se confunde 
obiectul estetic cu opera de artă. Temeiul acestei deosebiri între obiectul 
valorii estetice şi opera de artă se poate vedea din faptu, că pot 





1) H. Bergson, Le rire, 8-€d. Paris, 1912, p. 170—131. 

exista mai multe aprecieri diferite asupra aceleiaşi opere de artă. 
De ce aceasta? Tocmai pentrucă obiectul estetic e altul pentru 
fiecare individ. Vom explica aceasta. Obiectul estetic e în func- 
țiune de' subiect şi e rezultat al unei sinteze operate în subiect. Orice 
obiect este o unitate sintetică de reprezentări, formată prin ajutorul unor 
concepte fundamentale, numite categorii. In structura obiectului estetic 
vom! avea prin urmare anumite elemente — care sunt intuițiile sensibile 
— ordonate într'un tot unitar, sintetic, prin categorii şi anume prin. 
categoria finalităţii, Această finalitate nu trebue însă înțeleasă în sens 
obiectiv, în sensul unei mijlociri către un scop utilitar sau de altă na- 
tură externă. Este o finalitate fără scop, cum a numit-o Kant (Zwek- 
măssigckeit ohne Zweck). După Kant finalitatea estetică constă în con- 
cordanța formei obiectului estetic cu facultatea de cunoaştere, sau în 
concordanța intuiţiilor cu conceptele“ 1). Finalitatea estetică constă deci 
în ordonarea intuiţiilor pentru a ne reda viața. 

Obiectul estetic nu este o realitate externă, ci e o realitate con- 
struită de un subiect, care porneşte dela impresiuni deşteptate de către 
realitate, dar care îmbină aceste impresiuni după anumite idei ale sale, 
într'o oarecare formă, In felul acesta e uşor de înţeles că obiectul estetic 
nu e ceva transcendent 2), dar nici ceva prea subiectiv, ci are şi ele- 
mente reale şi elemente ideale. Obiectul estetic este deci în funcție de 
subiect, nefiind însă redus în mod absolut la subiect, căci el are şi 
momente obiective. 

Dacă obiectul estetic are şi momente obiective, atunci probiema 
valorilor estetice ia o altă înfățișare, deoarece în cazul acesta temeiul 
valorii trebue să fie căutat şi în acel substrat obiectiv. 

S. Witasek vorbeşte chiar de anumite calități ale substratului 
estetic °). Vom vedea în curând care poate fi temeiul obiectiv al va- 
lorii estetice. 

S'a afirmat că nu poate exista o măsură intersubiectivă a valorii 
estetice, o măsură comună obiectivă a lor, tocmai pe motivul că aceste 
valori îşi au originea în individ şi ca atare, sunt oarecum atomizate. 
Yom arăta imediat întru cât e justificată această părere. 


1) Kant, Kritik der Uirteilskraft, Das Geschmaksurteil beruht auf Gründen 
apriori, 
2) Witasek, Uber die ästhetische Objektivität. Zeitschrift tür Philosophie und 


philosophische Kritik, 1915. 
3) Witasek, op. cit. 

Am găsit în structura obiectului estetic două momente constitutive: 
unul obiectiv, care poate fi considerat ca substrat al valorii — şi 
anume realitatea externă — şi altul subiectiv, care constă din impre- 
siunile subiective, ordonate prin categorii şi combinate cu idei. Mo- 
mentul obiectiv, care pare constant, este totuşi schimbat şi transfor- 
mat prin factorul subiectiv. Acest factor subiectiv — impresiunile — 
variază dela individ la individ, de unde şi varietatea de valorificări 
estetice. S'a încercat evitarea greutăților, ce sè întâmpină în stabilirea 
unei valori, norme generale, pe diferite temeiuri. Astfel B. Christiansen 
a afirmat existenţa unei unităţi de valoare estetică, pornind dela nişte 
consideraţii psihologice. El crede că „instinctele fundamentale ale indi- 
vizilor, în care îşi au originea valorile, concordă” 1). De sigur că este o 
explicare psihologică cu temeiuri serioase. De fapt este aceeaşi idee 
pe care a exprimat-o Kant prin conceptul de valabilitate generală subiec- 
tivă, considerând o valoare care există pentru subiectivitatea general 
omenească. Kant a făcut supoziţia existenței unui acord general, a unei 
simţiri subiective a plăcerii, aceeaşi la toți oamenii 2). Dacă este po- 
sibilă o unitate de valoare estetică — și este posibilă — atunci se im- 
pune problema: care e acea unitate? In ce constă această valoare tipică? 

Noi credem că acea valoare este valoarea empatică, valoarea pro- 
dusă prin Einfuhlung. Vom încerca a dovedi aceasta. E ştiut din expe- 
riență că simt frumosul acei oameni, care au o mare excitabilitate psi- 
hică, care au mai multă mobilitate sufletească, care pot ieşi din propria 
lor stare sufletească momentană şi pot iradia viața lor asupra altor 
lucruri. Cine n'a simţit, fiind înaintea unui peisaj frumos, că se de- 
personalizează întrucâtva, că ceva din sufletul său a trecut în lucrurile 
înconjurătoare? Aşa se explică poate tendința scriitorilor de a face 
imagini, comparații umanizate. Este deci un trânsfert psihic, de aceea 
omul transmite lucrurilor ceva din sufletul său. Ba chiar sunt unele 
firi, unii oameni, care vor să vadă viața concretizată. De pildă: sunt 
unii oameni a căror plăcere estetică — în admiraţia unui ptisaj — e 
cu mult mai mare atunci când văd alți oameni în acel peisaj sau 
când văd acolo animale. Noi căutăm în artă pretutindeni viaţa, pen- 
trucă punem ceva din viața noastră. Tot așa întrun tablou — în 
pictură — noi căutăm expresiuni ale vieții psihice. De ce ne plac por- 


í) B. Christiansen, Philosophie der Kunst, 1909, p. 34. 
2) 1. Kant, Kritik der Urteilskraft, Ed. 2 Vorländer, 1902. 

tretele lui Rembrandt? De sigur pentrucă ele exprimă viaţa. Bătrânii 
lui Rembrandt exprimă „un maximum de viaţă trăită“ cum zice Sim- 
mel 1). Dar în muzică? Diferitele sunete joase, înalte, nu exprimă ele 
sentimente de tristeţe, de veselie? Nu exprimă ele viaţa noastră? Oare 
muzica lui Wagner nu este ea fermecătoare tocmai pentrucă este ex- 
presia dramelor sufleteşti? Noi găsim şi simţim frumosul acolo unde 
găsim viaţă, acolo unde putem transpune mai lesne şi mai mult din 
sufletul nostru. Această proectare a sufletului nostru în altceva este 
empatia — e Einfuhlung-ul cum i-a zis Lipps. Empatia e o proecțiune 
a activităţii noastre în obiectul estetic, Când conținutul nostru sufletesc, 
a fost proectat în obiecte, atunci le animează pe acestea. 

In contra acestei teorii a empatiei s'au adus multe obiecţiuni, care 
par, la prima vedere, foarte serioase, care însă analizate mai de aproape 
nu rezistă criticei. 

Astfel Miiller-Freinfels aduce trei argumente de căpetenie contra 
empatiei şi anume: a. conceptul acesta nu e ceva unitar şi. nici feno- 
menul psihic denumit prin acest termen nu e destul de exact analizat; 
b. faptele, care sunt la baza empatiei, nu sunt specifice numai dome- 
niului estetic, ci sunt și în viaţa practică, pretutindeni; c. fenomenele 
estetice afirmate de empatie nu coincid cu totalitatea simțirii estetice, 
deoarece într'un sentiment estetic avem întotdeauna o unitate a unui 
element intelectual şi a unui sentiment. 

Aceste obiecțiuni generale le considerăm cu totul greşite pentru 
următoarele motive: a. conceptul empatiei e destul de unitar, nu e 
îusă un concept cu un conţinut și o sferă determinată, rezultat al une. 
abstracțiuni, ci e un termen pentru denumirea unui act psihic, a cărui 
natură e mai greu de analizat. Se ştie însă din psihologia sentimentului 
că sentimentul are proprietatea iradierii, se poate extinde asupra unor 
obiecte diferite, Jar care au şi părți asemănătoare între ele; tot așa 
se ştie că în baza legii transfertului psihic afectiv noi putem să 
transpunem ceva din sufletul nostru în sufletul altcuiva. Empatia nu 
e altceva decât un transfert psihic. E greu de analizat acest fenomen 
al empatiei, pentrucă se pot face confuziuni. Astfel se poate înțelege, 
prin această proectare a sufletului, un fel de obiectivare şi aceasta ar 
fi atunci o mare lipsă a empatiei, întru cât n'ar ţine seamă de faptul 
câ sentimentele sunt pur subiective, că nu se pot extinde asupra lumii 


1) G. Simmel, Rembrandistudie, Logos, Heft 1, 1914, 

externe, că nu se pot obiectiva. Dar nu aceasta este empatia, căci aici 
avem a face numai cu uri proces de proecţiune, de contopire_a sufle- 
tului cu un anume obiect, de comunicare şi de continuitate psihică. 
Miller-Freiențels a înţeles (Einfiihlung) empatia numai în mod pasiv, 
adică a crezut că tot procesul empatic se reduce la o atribuire de stări 
psihice proprii obiectelor, proces: pe care Germanii îl numesc Zufiih- 
lung. Nu însă acesta e sensul adevărat al empatiei, căci Lipps a înţeles 
prin empatie procesul de simţire în mod activ cu lucrurile, simpatia 
activă, ce constă în faptul că trăim şi noi ceea ce punem în obiecte şi 
le trăim în același timp. Pentru acest motiv prima obiecţiune a lui 


Miăller-Frelenfels cade. 


In ceea ce priveşte a doua obiecţiune trebue să recunoaştem că 
Lipps, deşi a deosebit patru feluri de empatie, nu a specificat totuşi 
ce este caracteristic pentru domeniul estetic, în deosebire de viața 
practică, 


Aici e nevoie de un mic adaos. În empatia estetică predomină 
momentul contemplativ al vieţii psihice, zic predomină pentrucă nu 
lipseşte nici momentul activ. În empatia practică predomină momentul 
volitiv, deoarece, atunci când ne transpunem viaţa noastră în sufletul 
semenilor noştri, se deşteaptă în noi un impuls voluntar, acela de a 
reacționa, de a lucra pentru binele lor. Momentul contemplativ al va- 
lorii estetice nu exclude elementul activ, deoarece admiraţia operei de 
artă este ea însăşi activă și empatia nu este decât o activitate. Dar 
această activitate nu are nimic subiectiv, nimic referitor la subiectul ce 
simte. În momentul când suntem dominați de un sentiment estetic, noi 
proectăm sufletul nostru în lucruri, în opera de artă, și simţim acele con- 
ţinuturi sufleteşti fără a avea vreo nuanţă subiectivă: noi compătimim 
persoana sau lucrul personificat, trăim viaţa pe care am extenorizat-e 
fără a şti că este a noastră. 

Referitor la o treia obiecțiune — că sentimentul estetic are şi un 
element intelectual — putem afirma că această întâmpinare nici nu 
priveşte teoria empatiei, pentrucă Lipps a determinat empatia estetică 
prin aceea că noi punem în natură forţele, tendinţele, mândria, jalea, 
etc., deci tot ceea ce avem, în suflet. De altminteri am arătat mai înainte 
că obiectul estetic în structura sa, are şi eleinente reale şi elemente 
ideale, intelectuale. 

Aceste obiecţiuni de mai sus — care sunt şi cele mai generale şi 

mai curente — nu pot sdruncina teoria empatiei, care rămâne să ex- 
plice valorile estetice, să dea o unitate de valoare. 

O altă obiecţiune, foarte interesantă prin natura sa, e aceea adusă 
de Münsterberg, care găseşte că empatia nu este în acord cu fenomenul 
estetic, După Münsterberg valoarea estetică se reduce la o armonie 
de voințe, la o armonie dintre voința noastră şi voințele naturii. Nu 
e just, afirmă Miinsterberg, că noi transpunem sufletul nostru în feno- 
menele şi lucrurile înconjurătoare, ci natura, prin voința sa, vine în 
contact cu noi. Voința naturii se proectează în noi. Raportul dinte 
voinţa noastră și voinţa naturii e posibil numai prin eliminarea oricărui 
interes practic al nostru. Valoarea estetică o consideră Miinsterberg 
obiectivă, întru cât ea e determinată de natura exterioară. Unitatea din 
frumuseţea estetică „noi o trăim, dar noi o creiem“, ea „se transportă 
în noi, cum zice Masci, graţie simpatiei“ deci „starea noastră de con- 
Ştiinţă e consecutivă, nu originară“ 1). Astfel frumosul e o manifestare 
a voinței cosmice. Deci — pentru Münsterberg — empatia nu poate 
servi la dobândirea unităţii de valoare estetică, ci acea unitate e armonia 
dintre cele două voințe: a noastră şi a naturii. 

Se vede din această foarte succintă expunere a argumentării lui 
Münsterberg’) că el caută să introducă o valoare metafizică, conformă 
cu voluntarismul său mistic; ori, în estetică, după cum am văzut la 
începutul acestui studiu, suntem pe un teren psihologic. De aseme- 
nea Meumann combate empatia, afirmând că nu poate explica va- 
loarea estetică în întregimea sa. Cum putem explica, prin empatie, 
plăcerea rezultată din proporțiile simetrice sau din combinarea culo- 
rilor, a sonurilor? Empatia este, după acest cugetător, numai un ele- 
ment al valorii estetice). La acestea putem răspunde că chiar în 
proporţiile estetice, în culori şi sonuri, are loc un proces de empatie, 
deoarece sunt factorii asociativi, care ne fac să ne resimțim influen- 
țați de culori şi sonuri legate de variate sentimente, de forme sime- 
trice legate cu anumite sentimente izvorite din tendința de a consi- 
dera totul în legătură cu noi, cu viata noastră trupească și s fletească 

Pentru aceste motive credem că teoria empatiei ne poate da uni- 





1) F. Masci, La Filosofia dei valori. Rendiconti della Reale Accademia dei 
Lincei, Roma, 1911, p. 325. 

2) Miinsterberg, Philosophie der Werte. 

3) Meumann, Vorlesungen zur Eifihrung in die experimentalle Pădagogik 
und ihre psychologischen Grundlagen, I-ll. Auflage, Leipzig, 1911. 

tatea de valoare estetică și deci poate înlătura orice scepticism și re- 
lativism al valorii estetice. Valoarea estetică există, iar empatia e for- 
mularea criteriului de a a găsi. Prin urmare vom găsi frumosul acolo 
unde vom avea emoțiune estetică, rezultată din transpunerea sufletu- 
lui nostru în scene, persoane şi lucruri, cu care vom simţi momentan, 
uitându-ne pe noi înşine, cu ceea ce avem diferențial și spe.ific. Dar 
ce caractere specifice are valoarea estetică? In primul rând, trebue 
s'o spunem, valoarea estetică are în sine un element întrucâtva ira- 
țional. Kant a afirmat acest irațional prin negarea conceptului este- 
tic. Valorile estetice nu se pot impune pe calea raţională și nici nu 
au un caracter stringent obiectiv, ci din contră ele prezintă un grad 
de interioritate, de subiectivitate, care însă reprezintă ceva general 
omenesc. Într'adevăr nu putem face pe cineva să simtă frumuseţea 
unei opere de artă, ci cel mult îl putem face să înțeleagă o operă mai 
grea. Germanii fac o justă deosebire între plăcere estetică (Kunst- 
genuss) şi înțelegere estetică (Kunstverstândnis). Această iraționa!i- 
tate şi interioritate a valorilor estetice fac să fie mai grea analiza fe- 
nomenului empatic. Pe lângă iraționalitate, valorile estetice au și ca- 
rarterul de intuițivitate, căci aceste valori nu rezultă din reflexiune, 
cı sunt intuitive, 

Caracterul cel mai propriu al valorilor estetice este însă autono- 
mia. Valorile în general pot fi heteronome şi autonome. Sunt hetero- 
nome valorile, atunci când ele sunt impuse de cineva străin nouă, ex- 
terior eului nostru; sunt însă autonome atunci când noi înşine alcă- 
tuim acele valori şi le recunoaştem ca atare. Valorile estetice sunt au- 
fonome, deoarece norma frumosului și-o dă subiectul. Nu urmează 
de aici că pot fi atâtea norme, deci atâtea valori estetice, câţi indivizi 
sunt, ci norma e aceeaşi — deşi e subiectivă — căci e o subiecti- 
vitate general omenească. Valoarea estetică trebue să fie generală şi 
durabilă, deoarece tot ceea ce aparține momentului dispare cu momens 
tul. Adeseaori putem avea iluzia valorii prin strălucirea momentană 
a unui obiect estetic, totuși dacă acel obiect nu exprimă ceva gene- 
ral omenesc, viaţa în ceea ce are mai înalt, el dispare. Cu Jrept cu- 
vânt zice Goethe: 

„Was glänzt ist für den Augenblik geboren, 
„Das Echte bleibt der Nachwelt unverloren“ 1). 


1) Goethe, Faust, herausgegeben von Georg Witkowski, Leipzig, 1910, p. 6, 
Vorspiel auf dem. 

Un alt caracter al valorii estetice e absolutul. Valoarea estetică e 
considerată împreună cu adevărul şi binele ca fiind absolute. Sunt 
însă păreri deosebite în această privinţă. Valoarea estetică a fost une- 
ori înglobată în alte valori, Iuându-i-se acest caracter al absolutului. 
De pildă: pentru Platon, valoarea estetică era cuprinsă în cea morală. 
Platon considera frumosul ca o parte a binelui. Valoarea morală este, 
după dânsul, absolută, iar celelalte valori sunt subordonate acesteia; 
chiar valorile logice sunt considerate ca elemente ale valorii morale. 
Valoarea estetică este însă pe acelaşi plan cu binele şi adevărul, e 
absolută, căci izvorul ei este altul decât al adevărului şi binelui: fie- 
care dintre aceste trei valori rezultă din altă putere sufletească deci 
fiecare este de sine stătătoare. De aici nu trebue să se tragă conclu- 
zia că ele n'au nicio legătură între ele, ci din contră, ele se întreţes, 
se ajută reciproc. Arta, de pildă, are un scop în sine, totuşi valorile 
estetice pot fi şi etice şi religioase. Valoarea, estetică poate servi ca 
factor moralizator atunci când contribue la realizarea unor scopun 
etice. Tot aşa arta poate servi religiei. E cunoscută influența muzicii 
pentru desvoltarea sentimentului religios. Valoarea estetică şi cea lo- 
gică sunt scopuri în sine, sunt autotele, cum zice Utitz +). 

Din cele pe scurt arătate până acum, se poate vedea, că ceea ce 
în celelalte valori constitue procesul de cunoaștere a valorii. este aici 
procesul de intuire, căci în celelalte valori avem de a face cu reflexiu- 
nea şi gândirea, pe când aici cu simţirea, cu intuirea momentană, da- 
torită unui sentiment spontan. Rămâne să arătăm care e procesul de 
valorificare. 

Procesul de valorificare, sau de recunoaştere a valorilor se ex- 
primă în judecăţile de valoare. Unii consideră judecata estetică de 
valoare ca orice judecată teoretică, pe când alţii atribue acestei jude- 
căţi anumite caractere particulare. Astfel, după Rickert ' „judecăţile 
sunt totdeauna teoretice“ 2), deci judecata estetică nu are caractere 
specifice, deosebitoare. Prin urmare ceea ce se înțelege prin judecata 
estetică de valoare nu este altceva decât judecata teoretică asupra va- 
lorii estetice. Tot aşa Maier consideră judecata estetică de valoare ca 
o judecată al cărei predicat este frumosul. Maier afirmă chiar că ju- 
decăţile estetice sunt judecăţi logice, judecăţi de cunoaştere normale, 
3) Emil Ut, Ästhetik und allgemeine Kunstwissenschaft, Jahrbücher der 


Philosophie, 1913. . 
2) H. Rickert, Vom System der Werte, Logos, Bd. IV, 1913, Heft 3. 

aceasta cu atât mai mult cu cât ele vor să fie adevărate 1). Intr'ade- 
văr aceste judecăţi pot fi adevărate atunci când relația plăcerii sau 
neplăcerii unui obiect cu sentimentul naturii este adevărată, 
Judecăţile estetice apar, ca toate celelalte judecăţi, în două forme: 
într'o formă subiectivă şi alta obiectivă. De ex.: aceasta îmi place e 
forma subiectivă a judecății estetice — pe când aceasta e frumos, e 
forma obiectivă. Criteriile de apreciere ale judecăților de valoare pot 
fi 4 şi anume: 1. concordanța judecăților aceluiași indiţid asupra ace- 
luiași obiect în împrejurări şi timpuri diferite; 2. concordanța jude- 
căţilor aceluiaşi individ asupra unor obiecte diferite; 3. concordanța 
judecăților mai multor indivizi și 4 armonizarea tuturor judecăților 
în jurul unei idei absolute, ce se impune ca valoare, care trebue re- 
cunoscută. Acest din urmă criteriu ne dă oarecum o siguranță obiec- 
tivă. Judecata estetică, afirmă Landmann-Kalischer 2), pentru a fi va- 
labilă trebue să fie obiectivă şi să considere valoarea estetică drept 
o însuşire a lucrurilor, aşa cum sunt considerate calitățile sensibile. 
In deosebire de toți aceştia Kant consideră judecata estetică nu 
ca o judecată logică. In primul rând judecata estetică este contem- 
plativă, adică indiferentă în ceea ce priveşte existența unui obiect. Pe 
lângă aceasta judecata estetică nu e bazată pe concepte. Acesta e 
caracterul cel mai de seamă al acestei speţe de judecăți, în deosebire 
de juidecăţile logice. Kant zice: „Judecata estetică nu este o judecată 
de cunoaştere (nici teoretică, nici practică) şi de aceea nu este înte- 
meiată pe concepte şi nu tinde către ele“ 3). Dacă privim judecata 
estetică din punct de vedere al cantității logice, atunci găsim că toate 
aceste judecăţi sunt individuale. Judecata estetică postulează un acord 
general referitor la plăcere. Judecata estetică nu e teoretică, nici 
practică; ea are două caracteristice: 1. o valabilitate generală aprio- 
rică, nu însă o valabilitate logică după concepte şi prin concepte; 
2. o necesitate, care trebue să aibă baze apriorice. Aceste judecăţi 
sunt sintetice, după Kant, pentrucă ele depăşesc conceptul şi intui- 
ţia obiectului şi au ca predicat un sentiment de plăcere sau de ne- 
“plăcere, deci în aceste judecăţi se sintetizează noţiuni deosebite unele 
de altele. Se poate ridica însă o problemă de foarte mare însemnătate 


1) H. Maier, Psychologie des emotionalen Denkens, Das ăsthetische Denken. 

2) Edith Landmann-Kalischer, Uber den Erkenntniswerf ăsthetischer Urte le, 
„Archiv für die gesammte Psychologie, Leipzig, 1905. 

2) I. Kant, Kritik der Urteilskrait, III. Auflage, Leipzig, 1902, p. 49. 

în privința valabilităţii acestei judecăţi. Astfel judecata estetică ne 
poate apărea pur subiectivă, deci fără pretenţie de a avea valoare și 
pentru alţii. De aceea spune poporul că fiecare are gustul său. Dar 
se mai spune de asemenea că asupra gustului nu se poate discuta — 
ceea ce înseamnă că baza judecății poate fi şi obiectivă, dar că nu e 
de natură conceptuală. Nu se poate discuta asupra gustului, pentrucă. 
discuţia tinde către unanimitate, către armonia tuturor, ori aceasta nu 
se poate face decât prin anumite concepte obiective. Se poate afirma 
însă că gustul implică discuţia şi deci că judecata estetică e bazată. 
pe concepte. In punerea faţă în față a acestor păreri contradictorii 
este. antinomia estetică, care constă dintr'o teză și o antiteză, formu- 
late de Kant în modul următor. Teza: judecata estetică nu se ba- 
zează pe concepte; antiteza: judecata estetică se bazează pe concepte. 
Cum rezolvă Kant această antinomie? Antinomia aceasta o rezolvă 
Kant arătând că în teză e vorba de un anumit fel de concept, pe 
când în antiteză de alt fel. In teză e vorba de concepte determinate, iar 
în antiteză de concepte nedeterminate, de concepte prin care nu se 
poate cunoaște nimic şi care nu ‘pot dovedi nimic pentru judecata es- 
tetică. Unitatea tezei şi antitezei se poate face trecându-se peste ceea ce 
e sensibil şi căutându-se „în suprasensibil punctul de unire al tuturor: 
facultăților noastre apriorice, pentrucă nu rămâne niciun alt drum 
de a face rațiunea concordantă cu sine însăși“ 1). Kant admite deci 
un principiu aprioric, care este la baza tuturor judecăților estetice, un 
principiu, însă care nu poate fi sezisat în vreun concept determinat. 

Judecăţile estetice în formă sunt perfect asemănătoare cu cele lo- 
gice-teoretice, dar nu pot avea stringența acelora. Judecăţile logice 
teoretice au temeiuri obiective, care se impun tuturor şi apelează în 
primul rând la inteligenţă, pe când judecăţile estetice nu sunt necesare- 
şi nu se impun tuturor, pentrucă au foarte multe temeiuri subiective, 
isvorind din sentiment. Generalitatea judecăților estetice, valabilitatea. 
lor e ceva foarte relativ, deoarece poţi convinge pe cineva despre o idee, 
dar nu îl poţi face să simtă împreună cu tine şi nu îl poți face să 
trăiască emoţiuni estetice, pe care le trăieşti tu. 

Rămâne să vedem acum, iarăşi în scurt, care este partea socialului 
în valorile estetice. Noi am pus valorile estetice printre valorile sociale: 
şi s'ar părea poate ceva neîndreptăţit, deoarece arta este o creaţie indi- 


1) 1. Kant, Kritik der Urteilskraft, p. 210, 

viduală și un proces de individualizare a lucrurilor și ideilor. Astfel 
Rickert recunoaşte caracterul contemplativ al valorii estetice, dar neagă 
caracterul ei social. După dânsul obiectele pe care le considerăm în 
mod contemplativ numai nu sunt personalităţi, ci sunt lucruri asociale. 
Ei opune valoarea estetică şi cea logică, pe care le consideră ca valori 
contemplative, valorii etice, care e legată de persoane şi care e activă. 
Toate valorile ştiinţifice sunt, după Rickert, valori contemplative, căci 
nu au a face cu persoane, ci cu lucruri, deci sunt asociale, oricât de mare 
ar fi importanţa lor pentru viaţa socială. Rickert neglijează faptul că 
valoarea în constituția sa are elemente sociale; după el numa; valorile 
etice sunt sociale. 

Partizan al individualismului în artă este și H. Bergson. Arta, după 
acest filosof, înlătură orice simbol util, practic, care maschează reali- 
tatea, căci ea e „o viziune mai directă o realităţii” 1). Dar pentru a 
ajunge la asemenea viziune trebue să ne lepădăm de orice convenţie 
utilă, să ne dezinteresăm, să avem „o oarecare imaterialitate în viaţă“ 2). 
Astfel arta implică şi realul şi idealul. „Realismul este în operă 
când idealismul este în suflet şi numai prin idealitate se ia contact 
cu realitatea“ 3). 

Dar scopul artei este întotdeauna individual, afirmă Bergson. E! 
zice: „ceea ce pictorul fixează pe pânză, e ceea ce are el în vedere într'un 
oarecare loc, în o anumită zi, la o anumită oră, cu culori care nu vor 
mai fi văzute. Ceea ce cântă poetul e o stare de suflet ce a fost a sa 
şi numai a sa şi care nu va mai fi niciodată. Ceea ce dramaturgul ne 
pune sub ochi, e desfășurarea unui suflet, o țesătură vie de sentimente 
şi evenimente, ceva în sfârşit care s'a prezentat odată pentru a nu se 
mai reproduce niciodată. De geaba le vom da acestor sentimente nume 
generale — în alt suflet ele nu vor mai fi deloc acelaşi lucru. Ele sunt 
individualizate“ 4). Dar dacă opera de artă este individuală, dacă fru- 
mosul e legat de un suflet numai, de ce ni se pare general? 

Bengson crede că aceasta provine din cauza confuziunii ce se face 
între: generalitatea obiectelor şi generalitatea judecăților ce facem noi 
asupra lor. Astfel un sentiment poate fi recunoscut în general ca ade- 
vărat şi totuşi să nu fie general. Dacă frumosul din opera de artă e 


1) H. Bergson, Le rire (8 ed.) 1912, p. 162. 
2) H. Bergson, Le rire (8 ed.) 1912 p. 161. 


3) H. Bergson, op. cit. p. 161. 
4) H. Bergson, op. cit. p. 165. 

individual, după -ce recunoaştem noi că este adevărat ? La aceasta 
Bergson răspunde: „După efortul, pe care ne determină să-l facem 
asupra noastră pentru a vedea sincer la rândul nostru“ 1), „Adevărul 
poartă în sine o putere de convingere, de conversiune chiar, care e 
marca după care se recunoaște el, Cu cât mai mare e opera şi cu cât 
mai adânc e adevărul întrezărit, cu atât mai mult efectul se va putea 
aştepta şi de asemenea cu atât mai mult acest efect va deveni universal. 
Universalitatea este deci aici în efectul produs şi nu în cauză“ 2). 
Valorile le-am clasificat noi în hiperindividuale și sociale, după 
cum, în alcătuirea lor, predomină elementele pur individuale sau cele 
sociale. Deci noi nu am avut în vedere numai scopul, căruia servesc 
valorile. i 
Valoarea estetică, din acest punct de vedere, pare a exclude so- 
cialul, căci ea este creaţia geniului, care depășește, schimbă cu totul 
socialul. Şi totuși geniul s'a desvoltat în mijlocul realității sociale, tră- 
ieşte în această realitate și în mod involuntar dobândește -caractere spe- 
cifice, datorite tocmai realității sociale, căreia aparține. De ce diferă 
literatura fiecărui popor de a altor popoare? De ce literatura nordului 
e o literatură voluntaristă, cu nuanţe mistice — pe când literatura su- 
dului e imaginativă, sensuală chiar? Geniul unui Ibsen sau al lui Tols- 
toi nu au putut creea opere absolut individuale, în care să nu reflecteze 
“realitatea în care trăiesc și care îi formează chiar pe dânșii? De ce 
D'Anunnzio nu a creeat o literatură voluntaristă ibseniană? Sau tot 
aşa ne putem întreba asupra marii diferenţe dintre celelalte arte. Muzica 
mistică a lui Wagner, în care predomină mila și pietatea, nu seamănă 
absolut deloc cu muzica lui Rosini, Leoncavallo, etc., unde predomină 
cu totul, altceva. Tot aşa nu cumva pictura lui Rubens și Rembrandt, 
care reprezintă viaţa trăită sub aspectul ei crud, aspru, reprezintă reali- 
tatea socială care a determinat pe artiști să creeze în acest mod. Rem- 
brandt înfăţişează voința în pictură — pe când un Corregio pasiunea 
Michelangelo prinde pasiunile şi mişcările de sentiment ale omului, 
Rubens lupta internă sufletească. De ce toate aceste deosebiri, dacă nu 
ar interveni socialul, care să determine creația artistică? Geniul e unul, 
puterea de creaţie a fiecăruia s'ar vedea numai prin intensitatea efec- 
tului, dacă n'ar exista elementul calitativ deosebit, socialul. Tane accen- 
tuiază influenţa socialului în creația artistică, în valoarea estetică, ará- 








1) H. Bergson, op. cit. p. 166. 
2) H. Bergson, op. cit. p. 167. 

tând legătura dintre opera de artă și mediul social 1).) Tot aşa Guyau 
afirmă că valoarea estetică conţine socialul ca element, dar are şi un 
rol social, deoarece ea desvoltă simpatia socială, care duce la unitatea 
voinţelor, la ceea ce numeşte dânsul sinergia socială 2). 

Artistul în valorile pe care le creează reprezintă realitatea socială 
aşa cum s'a reflectat dânsa în sufletul său, aşa cum l-a impresionat pe 
dânsul. Acest ceva social se afirmă cu atât mai mult în valoarea estetică 
cu cât în artă se exprimă tipuri reprezentative, tipuri, care cumulează 
teate caracterele ființei vii, fiinţei sociale. 

Valorile estetice tind să înfăţişeze, în mod contemplativ şi prin 
cuntemplație, socialul sub forma celei mai desăvârșite individualități, 
în afară de alte valori contemplative, de valorile religioase, care tind 
către totalitatea infinită, perfectă. 


IX. VALORI RELIGIOASE 


In deosebire de toate valorile studiate până acum sunt o grupă de 
valori — cu un caracter specific, valorile religioase. Toate valorile, de 
care ne-am ocupat mai înainte, se raportează la o realitate empirică, 
la o realitate pe cate o constatăm în experienţă. Valorile religioase însă 
se raportează la o realitate suprasensibilă. Religia are valori speciale, 
deosebite în ele înşile, căci domeniul ei este transcendental, supraem- 
piricul. Individul, fiind numai un atom din vastul cosmos, depinde 
în orice moment de acest cosmos, de influenţa căruia nu se poate de- 
gaja; de aceea întotdeauna noi suntem într'un anumit raport cu lumea, 
cu universul. Noi trăim viața, valorii în momente individuale, sepa- 
rate, dar mai ales trăim valorile ca efecte ale lucrurilor asupra noastră. 
Pentru acest motiv noi raportăm, în ultima instanță, toate valorile la 
o realitate supraempirică. H6ffding afirmă că valoarea religioasă caută 
să stabilească raportul dintre valoare și realitate, în deosebire de etică, 
ce determină raporturile diferitelâr valori. Afirmârea aceasta trebue să 
o interpretăm în sensul că realitatea, despre care vorbeşte Höffding e 
realitate suprasensibilă. Raportul cu acest ceva nevăzut, transcendent, 
există atât în primele, cât și în ultimele stadii ale evoluţiei. In acest 
raport cu ceea ce depăşeşte puterea noastră de înţelegere stă valoarea 


pm CO O 
1) H. Taine, Philosopie de Part. 
2) M. Guyau, L'art au point de vue sociologique, passim. 

cea mai înaltă, de unde porneşte orice speranţă, orice rază de bine. 
Cultura, cu tot progresul adus pe tărâmul intelectual, nu a putut 
schimba nimic din natura acestui raport religios. 

Valorile sociale cercetate mai înainte sunt de natură intelectuală 
şi volitivă, pe când valorile religioase sunt mai mult afective şi au 
un caracter contemplativ. Acest caracter se vădeşte prin faptul că va- 
loarea religioasă înlătură dorinţele impulsive omeneşti, depărtează tot 
ceea ce abate pe om dela idealul suprem. Valoarea religioasă, zice 
Dilthey „tinde să distrugă tot ceea ce e pasager, tot ceea ce e dorit, tot 
ce aparţine simţurilor în individ“ 2). 

Omul caută să dea un sens vieţii sale, ca individ, universului ca 
tot şi ultima valoare, care explică că totul este Dumnezeu, valoarea 
transcendentă. E adevărat însă că în căutarea acestui sens al vieții şi 
al lumii omul este călăuzit mai mult de sentiment decât de rațiune. 
De aceea religia este, cum observă Richter, „un sentiment al vieţii 
şi al lumii, nu o cunoştință''2), Religia caută deci mai mult să apre- 
cieze realitatea, viaţa, prin raportarea la valoarea supremă, decât să o 
explice. Pentru religie realitatea empirică nu este altceva decât o parte 
de valoare sau chiar non-valoare. Intr'adevăr, în sentimentul religios 
noi simțim în mod imediat valoarea, căci transcendentul se impune 
spiritului nu numai prin infinit şi incognoscibil, ci şi prin însuşiri de 
valoare, prin o măreție extraordinară, care ne face să atribuim chiar 
atribute reale de valoare unui postulat. 

In ideea de Dumnezeu, avem contopite reprezentări timologice, 
reprezentarea valorii binelui şi răului, care sunt neapărat legate de 
sentimente. Din unirea acestor două reprezentări de valori rezultă o 
sinteză concludentă şi anume ideea unei puteri stăpânitoare a vieţii, 
care îmbracă forma de spirit sau Dumnezeu. Credinţa noastră în valori 
supreme religioase porneşte dela reprezentări, dar îşi are fundamentul 
în sentiment. 

Valoarea religioasă poate fi studiată din două puncte de vedere 
şi anume: 1. din punct de vedere empiric-psihologic 2. din punct Ae 
vedere rațional-logic. Primul punct de vedere caută să arate înte- 
neierea valorii pe temeiuri psihice şi este adoptat de antropologi şi 
psihologi, care, prin psihologia experimentală, vor să arate esenţa 





1) W. Dilthey, Das Wesen der Philosophie, Systematische Philosophie, Berlin, 
1:08, Il. Auflage, p. 44. 
2) R. Richter, Einfiihrung in die Philosophie, Îi]. Auflage, Berlin, 1913, p. 11. 

valorii religioase. Această direcție însă explică numai evoluţia valorii 
religioase şi rădăcinile psihologice ale fenomenului trăit al valorii, 
fără a exprima ce face valabilitatea generală a raportului religios. Psiho- 
logismul nu analizează adevărul şi valoarea conţinutului religiei si 
aceasta nici nu intră în sfera sa. Pornind însă dela acest punct de 
vedere, dela empirismul psihologic, putem încerca o critică a valorii 
raportului religios, abstracţie făcând de orice consideraţie de timp sau 
loc, de orice consideraţie psihologică, şi atunci ajungem la logica raţio- 
nală, care întemeiază valoarea religioasă în sine însăşi. Prin urmare 
aceste două puncte de vedere se întregesc, se completează reciproc. 
Troeltsch vorbeşte chiar de psihologie şi teoria cunoaşterii în re- 
ligie 1). Concepţia psihologică întemeiază religia pe conștiința reli- 
gioasă subiectivă, rezultată din personificarea propriilor sale interese și 
din admiraţia forţelor naturii. Kant a susţinut că religia e un raport 
infern al sufletului, o proectare psihică şi metafizică a sa în lucruri. 

De aici a rezultat concepția antropologică a religiei. Feuerbach 
crede că Dumnezeu e omul ridicat la infinit. Transcendentul e un 
produs ideal uman. 

Alţi filosofi pun religia în funcțiune de frebuința de infinit si 
incognoscibil, cum sunt M. Müller şi Spencer. Schleiermacher consi- 
deră ca esență a religiei sentimentul de dependență faţă de infinit și 
de forțele naturii. 

Dacă concepția psihologică dă un temeiu subjectiv-individuai 
fenomenului şi valorii religioase, concepția logică caută elementele obiec- 
tive-intelectuale ale religiei. Ea încearcă să ajungă, prin raţionalism, la 
transcendent, la aprioricul rațiunii şi al oricărei cunoştinţe. Acest a 
priori se realizează în fenomene sub forma de cauză. 

Psihologia raportului de valoare religioasă cercetează -*ădăcinile 
psihologice ale acestui raport şi găseşte două rădăcini de asemenea 
natură, anume: feama şi iubirea. Religiile vechi, politeiste, se bazau pe 
teamă. Primitivii adorau pe zei, pentrucă le era teamă de dânșii sau 
pentru a dobândi dela ei ceea ce le trebuia. Apoi în religia mozaică 
Iehova e reprezentat ca un zeu aspru, neiertător, de care trebue să se 
teamă toți, Intr'adevăr teama este un element al sentimentului reli- 
gios, dar nu este el predominant. Raportul religios e determinat de 
alt element psihologic, anume de iubirea pentru realitatea supraem 


1) Ernst Troeltsch, Psychologie und Erkenntnistheorie in der Religionswis- 
senschaft, Tubingen, 1905. 

pirică. Religia creştină, în deosebire de celelalte forme religioase mai 
vechi, a recunoscut rolul iubirii — de aceea a întemeiat raportul reli- 
gios pe iubire. Dumnezeul creştinilor e bun, blând şi iertător: orice 
faptă creştinească trebue să izvorască din iubire. Iubeşte pe aproapele 
tău ca pe tine însuţi, recomandă religia creştină. Tocmai aici stă supe- 
rioritatea religiei creştine asupra celorlalte religiuni, întru cât a văzut 
tendinţa firească a sufletului omenesc de a iubi şi de a fi iubit şi pro. 
tejat de o forță suprafirească, transcendentă. Iubirea este adevăratul 
element al valorii religioase și aceasta se vede mai bine din analiza 
chiar a stării celei mai superioare religioase, a extazului. Extazul nu 
este altceva decât tendinţa de unitate, de contopire cu Dumnezeu, de 
absorbire a personalităţii în forța cea mare şi misterioasă, pe care o sim- 
fim planând deasupra noastră. Sunt foarte interesante mărturisirile Sf. 
Tereza în această privință. Ea zice, vorbind despre unele momente de 
extaz ale sale: „Mi-am simţit sufletul înflăcărat de u arzătoare iubire de 
Dumnezeu: această iubire era evident supranaturală căci nu ştiam cine 
o aprinsese în mine şi eu însămi nu luasem parte la acest fenomen“ 1). 
Tot aşa vorbeşte Swedenborg despre iubire ca element al extazului. 
Dar raportul religios nu, se poate reduce numai la aceste elemente psi- 
hologice, deoarece credința implică „convingerea unei cont.nuități, a 
unei persistențe dincolo de orizontul revelat de experienţă şi contra 
întreruperilor şi lacunelor, care caracterizează această experiență“ 2). 
Prin urmare credinţa implică ideea unei continuități în infinit. Dacă 
esenţa valorii religioase ar fi numai de natură psihologică, atunci va- 
loarea religioasă ar fi pur subiectivă şi ar putea să nu fie generală, 
ar putea să nu existe pentru unii indivizi. Se constată totuşi că această 
văloare este general omenească. Ce face generalitatea acestei valori? 
De sigur că elementul logic intervine şi generalizează raportu! religios 
subiectiv. Care este acest element logic? Acest element logic este prin- 
cipiul de cauzalitate. In baza cauzalității noi căutăm cauza cauzelor, 
cercetând originea tuturor lucrurilor. Indemnaţi de acest principiu noi 
depăşim. lumea sensibilă, lumea accesibilă experienţei şi cunoștinței 
noastre, extinzând legăturile cauzale stabilite de noi dincolo de ima- 
nent, în transcendent. Prin urmare în baza cauzalităţii raportul sta- 
bilit de noi între realitatea empirică şi o valoare supremă, între noi 
şi Dumnezeu, între imanent şi transcendent, devine ceva general valabil. 


1) H. Hâffding, Philosophie de la religion, Paris, Alcan, 1908, p. 94. 
2) H. Hoffding, op. cit. p. 108. 

„Religia, ca fenomen psihic, nu e numa! sentiment şi reprezentare 
deci, ci este și o conştiinţă a valorii. Ea tinde către o experienţă su- 
prapământească, către esenţa cea mai intimă a oricărei realități, că- 
tre „o viață metafizică“ 1) cum zice Windelband. In fenomenul reh- 
gios valoarea care: se impune este iubirea divinității, a sfinţeniei — 
a ceea ce numesc Germani das Heilige. Acest ceva sfânt este, după 
Windelband, „realitatea supraomenească şi supraempirică a normei 
şi a idealului, convingerea că norma raţiunii nu este invenţiunea sau 
iluzia noastră, ci o valoare, care își are temeiur,le în ultimele adâncimi 
ale realităţii lumii chiar“ 2). Acest ideal sfânt, religios, predomină în- 
treaga viaţă — în el se sintetizează conştiinţa supremă a binelui, a 
adevărului şi frumosului. Sub influenţa valorii transcendente omui 
devine religios, căci atunci simte el că aparţine unei lumi suprasensi- 
bile. Valoarea aceasta transcendentă se impune individului, făcându-l 
să se simtă dependent de ea. Din sentimentul dependenţei față de 
transcendent se naşte o reprezentare transcendentă, o reprezentare a 
valorii suprafireşti. Omul are tendinţa de a-și reprezenta sub o oare- 
care formă tot ceea ce simte el și de aceea caută să prindă în forme em- 
pirice tot ceea ce scapă experienţei, tot ceea ce este infinit. In modul 
acesta se poate explica tendinţa de antropomorfizare care este în fiece 
formă de religie. Valorile empirice pot fi în conflict unele cu altele, 
ele sunt foarte variate ca înfăţişare deşi au multe elemente comune. 
Unitatea tuturor valorilor într'o valoare supremă, transcendentă, o 
face valoarea religioasăz Această valoare e forma cea mai perfectă a 
conştiinţei generale omeneşti. 4Unitatea tuturor valorilor în valoarea 
religioasă nu înseamnă o subordonare a tuturor celorlalte valori faţă 
de cea religioasă, ci o coordonare şi armonizare a lor în valoarea re- 
ligioasă. Unii filosofi au căutat să facă această unitate a valorilor em- 
pirice în alt mod. Miinsterberg, de pildă, afirmă că se poate face uni- 
tatea tuturor valorilor, distrugându-se orice deosebire dintre lumea 
obiectivă, subiectivă şi medie — şi această distrugere se poate face 
prin dispariţia eului personal, Prin dispariția eului personal nu, dis- 
par şi valorile, întru cât esenţa lor este sforțarea de a se conserva: şi 
de a se unifica. Obiectul sforțării este eul, zice Münsterberg — dacă 
dispare eul, atunci. sforțarea devine ea însăşi obiectul ei. In modul 
acesta ajunge Münsterberg la concluzia că există o. voință, ce tinde 


1) W. Windelband, Das Heilige, Prăludien, Tübingen, 1911, Il, Bd. p. 273. 
2) W. Windelband, op. cit. p. 282. 

să se conserve, să se reînnoiască şi să se depăşească, există o ten- 
dinţă către un eu fundamental, către un supraeu, care e valoarea fun- 
damentală şi originară. Acest supraeu, afirmat Je Münsterberg, e 
originea lumii, e originea valorilor. Supnaeul e voința de valoare (der 
Wille zum Wert) 1). Münsterberg a crezut că poate înlocui valoarea 
supremă religioasă printr'o valoare metafizică. De altminteri el caută 
să îmbine idealismul cu pozitivismul. Tema sa este sinteza idealis- 
mului lui Fichte cu pozitivismul psihologic modern. Dar nu se poate 
înlocui valoarea religioasă numai prin o valoare metafizică, intelec- 
tuală, căci în sufletul omenesc sunt nesecate izvoare de credință chiar 
dacă par a fi epuizate. Numai speculațiile intelectuale nu istovesc sfera 
realității şi valorii; transcendentul e un postulat nu numai al intelec- 
tului, ci şi al sentimentului, transcendentul se impune sufletului ome- 
nesc ca valoare religioasă. Speculaţiile metafizice nu pot întemeia va- 
loarea religioasă, căci ele vor să determine chiar conţinutul acestei 
valori — şi acest lucru e ceva imposibil. Noi ne simţim în comunicație, 
sufletește, cu un spirit superiors Sufletul nostru, afirmă James, este în- 
conjurat de un spirit invizibil, de un suflet mai vast, al cărui instrument 
suntem — şi care este izvorul tuturor tendinţelor şi dorințelo: noastre. 
Pe calea psihologică şi logică însă, unite la olaltă ajungem să stabilim 
motivele, care ne hotărăsc credinţa în persistența eternă a unei valori 
supreme. Nu putem, însă pe cale rațională numai să determinăm va- 
loarea religioasă, deoarece Dumnezeu e dat în conştiinţa religioasă ca 
absolut, ori absolutul noi nu-l putem concepes Tocmai această impo- 
sibilitate de a concepe absolutul, aceasta e baza religiei? In natură 
există un principiu ascuns, pe care nu-l putem cunoaște, care are însă 
afinitate cu raţiunea umană. Această afinitate cu principiul suprem spi- 
ritual face pe om capabil de a simţi valoarea religioasă. Omul simte 
această valoare, căci trăieşte în conştiinţa sa, cum zice Spir „posesiunea 
imediată a realității”.“Realitatea vie în devenirea sa, în natura sa ade- 
vărată, nu o putem sezisa decât prin o intuiţie, prin sentimentul religios, 
în care se revelează absolutul! Noi simţim în interiorul sufletului nostru 
realitatea unei perfecțiuni morale eterne, către a cărei realizare tin- 
dem, care însă „scapă condiţiunilor fizice ale producţiei fizice 
şi ale devenirii, înlănţuirii cauzale, deci organizării conştiente 
şi legii timpului“ 2). Realitatea aceasta superioară nu se poate 
1) H. Münsterberg, Philosophie der Werte, cap. Die Entwahlungswerte. 


2) Paul Hermant, Les Mystiques. Etudes psychologique et sociale. Revue de 
synthèse histonique. Tome, X, 1905. 

experimenta prin aceleaşi mijloace ca şi realitatea fizică, căci 
ea e normală. „Această experienţă neformulată încă, imediată şi ne- 
discursivă, este aceea a Divinului“ 1). Dumnezeu e norma supremă şi 
eternă. tSpir a negat valorii religioase orice natură fizică, considerând 
pe Dumnezeu ca lumea normelor, a valorilor. De aceea, conchide Se- 
gond „problema existenţei şi acţiunei divinului se reduce la aceea a 
existenţei şi acțiunei valorilor“ 2). 

Această valoare e considerată ca fiind întotdeauna actuală şi pre- 
zentă, însă ascunsă omului de cursul neîntrerupt al experienţei. Budis- 
mul, platonismul, misticismul, toate aceste forme de afirmare ale valorii 
religioase concordă în a afirma actualitate valorii religioase, Prin ur- 
mare ceea ce e dat în timp ca o multiplicitate diversă, e concentrat într'o 
unitate absolută în eternitate. Această unitate absolută o poate ajunge 
omul prin confundarea personalității sale cu ideea religioasă. Pentru 
Platon oamenii vor fi perfecţi numai atunci când vor cunoaşte lumea 
ideilor, când îşi. vor fi confundat personalitatea lor cu această lume. 
Prin tendinţa către. această lume noi ne apropiem de Dumnezeu şi do- 
vedim că suntem în .oarecare măsură părtaşii valorii supreme. Orice 
lucru, care tinde către Dumnezeu are în sine un element divin, zice 
Paul Hermant?), căci nu putem tinde către un lucru, dacă nu este 
în noi o parte din el. 


Prin urmare omul este religios întru cât se simte determinat de 
ceva transcendent, suprasensibil. Acest sentiment de dependenţă dă 
naştere trebuinței de reprezentare a transcendentului sub o oarecare 
formă. Aici este punctul vulnerabil al religiilor în genere, căci ele vor 
să determine în conştiinţă ceea ce e nedeterminat. Prin mit şi prin 
dogmă nu se poate reprezenta valoarea supremă. Totuşi nu e mai 
puţin adevărat că omul tinde să-şi reprezinte sub o formă oarecare pe 
Dumnezeu, de unde momentele antropormorfice, pe care le găsim la 
orice religie. Concretizarea valorii transcendente într'o persoană este 
însă ceva absolut imposibil, căci Dumnezeu, care e ceva supra- 
empiric, infinit, suprapersonal, nu poate fi conceput sub o formă 
personală. Această tendință de a întrupa valoarea transcendentă 





1) J. Segond, L'idealisme des valeurs et la doctrine de Spir. Revue phi- 
losophique, 1912, p. 124. 

2) J. Segond, Idem. 

3) J. Segond, Idem, p. 138. 

denotă că oamenii caută divinitatea în natura externă, sau mai bine 
zis: oamenii căutau divinitatea în natura externă, deoarece religia de 
astăzi caută pe Dumnezeu în lumea internă a sufletului. 

Valoarea religioasă e de natură contemplativă, ea face unitatea 
desăvârşită, în care dispare chiar dualitatea: subiect, obiect, deoarece 
subiectul e absorbit în tot. In panteismul religios nu există nimic indi- 
vidual conturat, totul dispare în totul infinit, în univers. 

La această grupă de valori procesul de cunoaştere constă în deter- 
minarea elementelor psihologice şi a celor logice, în baza cărora aspi- 
răm către o unitate a tuturor valorilor, către transcendent ca valoare su: 
premă. Al doilea proces, cel de valorificare, se reduce la atribuirea de 
însuşiri acestei valori absolute. In baza procesului acesta s'a alcătuit 
steologia morală, căci apreciind, valorificând unitatea infinită şi su- 
premă, i sau atribuit însușiri morale — bunătate, atotștiință, etc. 
Dacă morala teologică este astăzi părăsită, deoarece etica e înteme- 
iată pe baze sociale, după cum am văzut mai înainte, totuşi teologia 
morală nu e distrusă în totul. Noi facem deosebire între morala teo- 
logică şi teologia morală. Prin morală teologică înţelegem reducerea 
temeiurilor morale la divinitate în ultima instanţă, independent de 
lumea în care se săvârşeşte o acţiune, independent de mobilele şi mo- 
tivele care determină faptele cuiva. Teologia morală însă are pentru 
noi un sens deosebit, anume atribuirea de epitete morale (bun, sfânt, 
etc.) transcendentului, Morala teologică e ceva absurd, combătut, pe 
când teologia morală este un rezultat necesar al trebuinţei de valorifi- 
care a valorii absolute, religioase. 

După ce am arătat foarte pe scurt în ce constau valorile reli- 
gioase, precum şi sensul proceselor pe care le-am deosebit noi, rămâne 
să spunem ceva despre caracterul social al valorilor religioase. Unii 
filosofi consideră aceste valori ca fiind absolut individuale, având un 
caracter asocial. Rickert, de pildă, zice: „In panteism îşi găseşte desă- 
vârşirea nu numai monismul, ci îşi găseşte cea mai pură expresie a sa 
chiar şi caracterul impersonal şi asocial al valorilor, în acest domeniu al 
totalității desăvârşite“ 1). Tot aşa James, afirmând experienţa religioasă, 
înlătură orice element social, deoarece aceasta este o expenenţă indi 
viduală, din care nu se poate scoate niciun fel de adevăr. 

Sunt însă alți filosofi, pentru care religia are o esenţă socială și 


1) H, Rickert, Vom System der Werte, p. 310. 

pentru care valoarea religioasă nu e de natură pur individuală. Astfel 
Max Weber înţelege prin religie acele sisteme de reglementare atât a 
vieţei individuale cât şi a celei sociale. El recunoaște influenţa socia- 
lului asupra desvoltării religiei 1). Tot aşa F. Tönnies înţelege prin 
religie „un fenomen de cea mai mare însemnătate a vieţei sufleteşti 
sociale şi prin aceasta şi al celei individuale“ 2). Durkheim şi şcoala sa 
sociologică au considerat fenomenul religios ca fenomen social prin 
excelenţă. Durkheim afirmă căt,religia are ca origină nu sentimente 
individuale, ci stări ale sufletului colectiv şi că ea variază odată cu 
aceste stări. Dacă ea s'ar baza pe constituţia individului, nu s'ar pre- 
zenta cu această înfăţişare constrângătoare“ 2), De aceea toți cugetătorii 
grupaţi în jurul lui Durkheim şi a revistei L'Année sociologique con- 
sideră religia numai ca un fenomen social şi se preocupă numai de 
sociologia religioasă, înlăturând orice studiu al elementului pur indi- 
vidual. Pentru Durkheim credinţa şi practica religioasă sunt obligatorii, 
se impun sufletului nostru, ori tot ceea ce e obligator are origine socială, 
de unde rezultă că valoarea religioasă este de natură socială 4). Pentru 
etnografi şi şcoala sociologică religia apare ca o funcție socială, ca un 
produs al vieței tribului aşa cum sunt arta, limba, dreptul.” Analizând 
fenomenul religios Durkheim găseşte că nu transcendentul este elè- 
mentul general constitutiv. Esenţa religiei nu, este, oum. credeau Müller 
şi Spencer, speculația asupra a tot ceea ce scapă ştiinţei, căci ideea de 
supranatural nu e ceva originar şi comun religiilor. In unele religii 
lipseşte ideea de divinitate în sensul de ceva suprafiresc. De ex.: în 
budism. Religia este, după Durkheim „un sistem solidar de credinţe 
Şi practice relative la lucruri sacre... care unesc în aceeaşi comunitate 
morală, numită biserică, pe toţi acei care aderă la ele“ 5). 

Ideea de sacru s'a născut însă odată cu agregările sociale şi a fost 
inspirată de aspectul lor. Totemismul e religia clanului, totemul a dat 


1) Max Weber, Die Wirtschaftsethik der Weltreligionen. Archiv für Sozialwis- 
senschaft und Sozialpolitik, September, Heft 1915. 

2) Ferdinand Tonnies, Soziologie im System der Wissenschaften. Archiv für 
Rechts und Wirtschaftsphilosophie. Ianuar 1916, Heft 2, Berlin, p. 185. 

3) Henri Berr, Les progrès de la sociologie religieuse. Revue de synthèse his- 
torique, Tome XIl-ieme, 1906, p. 30. 

+) Durkheim, De la définition des phenomenes religieuses. .L’'année sociologique 
1899, Paris. i 

5) Durkheim, Les formes élmentaires de la vie religieuse, 1912, Paris, 


p. 65. 

ideea de sfânt, el e forma exterioară a divinității, dar e şi simbolul 
clanului. „Dumnezeu şi societatea sunt una“. „Zeul clanului, prin- 
cipiul totemic nu pot fi altceva decât clanul însuși hipostaziat şi repre- 
zentat sub forma sensibilă a plantei şi animalului“. Prin urmare socie- 
tatea este hipostaziată ca divinitate, ea e obiect de respect. Sentimentul 
religios nu e altceva decât „sentimentul, pe, care colectivitatea îl inspiră 
membrilor săi, proiectat în afară de conştiinţa, care îl simte“. Credinţa 
în nemurire e numai „perpetuarea vieții grupului. Prin urmare va- 
lorile religioase sunt valori sociale hipostaziate. 

In realitate însă religia nu e formă absolut socială, pentrucă socie- 
tatea însăși s'a desvoltat sub influenţa religiei, ca atare ea trebue să 
fie anterioară organizării sociale. Dar ceea ce are în social religia este 
cultul — forma, 

Raportul vieţii sale cu valoarea transcendentă îl exprimă omul 
printr'o acțiune externă, în mod direct, prin cult. Ce rost are cultul? 
Prin cult omul vrea să se pună în contact cu divinitatea pentru a 
influenţa asupra ei și pentru a satisface trebuinţele sale sufleteşti. De 
aceea omul se roagă. Prin rugăciune el comunică cu divinitatea, din 
grația căreia se revarsă ceva şi asupra lui. Aşa numai se poate explica 
faptul că în urma rugăciunei unii oameni se simt mai bine, mai 'pu- 
ternici şi mai întăriți în viaţă. “Momentul social în rugăciune este. 
după Windelband, tendinţa de a împărtăşi sentimentul religios la cât 
mai multe persoane./Rugăciunea, deci, prin sine are ceva social. Dar 
cultul în întregimea sa, e un rezultat al vieţii istorico-sociale, de aceea 
cultul variază dela popor la popor, am putea zice. Forma de manife- 
stare a sentimentului religios e determinată de starea culturală-istorică 
a popoarelor — deci e foarte variată, pe când fondul, esenţa =entimen- 
tului religios, determinat de valoarea supremă, este totdeauna aceeaşi. 


X. VALORI SOCIAL-CULTURALE IN GENERE 


Toate valorile studiate în această a doua parte a lucrării noastre 
au fost considerate ca valori sociale, deoarece ele sunt determinate sau 
de cadrul general în care trăieşte realitatea socială, sau de multele și 
variatele laturi de manifestare ale acestei vieți. Toate grupele de valori 
Schiţate au comun faptul că se referă întotdeauna la o valoare su- 
premă, care se impune atât valorilor istorice, cât şi celor etice și politice, 

etc. — valoarea culturală. Valorile sociale sunt produse ale spiri- 
tului, ele nu, pot fi reduse la alte valori, căci au caractere proprii, de- 
osebitoare. In antichitatea depărtată Heraclit încercase o reducere a 
valorilor etice şi politice la valorile naturii, fizice, fiindcă el considera 
legea naturală ca o lege universală, iar legile etico-politice ca nişte ma- 
nifestări ale ei. Viaţa socială e determinată de idei şi idealuri, care sunt 
valori şi care caută să fie realizate. Valorile sociale nu pot fi reduse la 
niciuna din grupele precedente, pentrucă ele sunt ceva mai complexe 
decât fiecare grupă de valori, ele sunt totalitatea acelor valori parțiale. 
Toate valorile speciale au o sferă prea îngustă pentru a se identifica 
cu, valorile sociale sau pentru a le cuprinde. Se pune însă o nouă pro- 
blemă foarte interesantă, prin natura ei, şi anume: care e raportul 
valorilor sociale cu celelalte valori? Valorile sociale sunt totalitatea 
valorilor parţiale: istorice, etice, juridice, etc. Ele au la baza lor o fina- 
litate socială şi rezultă din voința socială, voința indivizilor de a fi 
împreună, de a se supune acelorași legi, etc. Prin urmare valorile sociale 
se nasc prin gândirea și voința socială. Tönnies consideră ca izvo” 
al valorii sociale „întregul conținut al voinţei sociale, întru cât acest coa- 
tinut vrea să lege pe indivizi, să fie determinant pentru ei“ 1). Baza valo- 
rilor sociale este deci voinţa socială. Intr'adevăr voinţa individuală nu 
este altceva decât numai o parte din voința totală. După cum realitatea 
voinţei individuale constă în faptul că individul face anumite acte de 
voinţă, tot aşa realitatea acelei voințe totale-sociale constă în aceea că 
societatea face anumite acte voluntare, care se impun voinţei tuturor 
indivizilor. Vorbind despre această voinţă totală Wundt zice: „In spe- 
cial toate efectele voinţei totale sunt incomparabil mai puternice decât 
acelea ale voinţei individuale... Dacă s'ar măsura realitatea după efec- 
tele sale, atunci ar fi de recunoscut, în mod neîndoelnic voinţa totală 
ca find mai reală” 2). 

Această voinţă totală se manifestă în diferite moduri, care alcă- 
tuesc diferitele valori sociale, iar noţiunea aceasta de valoare socială 
propriu, zisă cuprinde în sine toate celelalte valori speciale. Dar această 
voinţă socială este ea altceva decât o unitate a voinţelor individuale? 
Sau nu este decât o voinţă imdividuală, care îşi întinde puterea sa 
asupra altor voințe? Dacă într'adevăr socialul s'ar reduce la indivi- 


1) F. Tönnies, Soziolog:e im System der Wissenschaften, p. 187. 
2) W. Wundt, System der Philosophie, p. 390, I. Bd. 

dual, ar urma că nu există decât ceea ce e individual, comunitatea spi- 
rituală nefiind decât o legătură a acestor unităţi originar izolate. De ase- 
memea produsele sociale s'ar reduce, în cazul acesta, numai la niște 
creaţii individuale. Dar aceasta nu se poate susține, pentrucă indivi- 
dualul nu este anterior socialului. Wundt zice despre individ că nu 
poate exista ca personalitate conştientă decât în societate şi prin socie- 
tate, căci toate acele creaţii pe care se bazează desvoltarea vieţii spi- 
tuale presupun activitatea individului, dar nu, mai puţin şi comunitatea 
spirituală. „Astfel, în această privință realitatea vieţii totale este tot 
aşa de originară şi sigur întemeiată ca şi aceea a vieții individului” 1), 
De sigur că nu vom afirma o existenţă anterioară independentă de 
individ, în care să se întrupeze oarecum voința socială. Dacă reducem 
voinţa socială la o sumă a voinţelor individuale, atunci valorile sociale 
nu sunt altceva decât o simplă coexistență de valori individuale. Dacă 
din contra atribuim voinţei sociale un rol de sine stătător, atunci va- 
loarea socială are o existență proprie, diferită de cele individuale. In 
primul caz facem din individual un criteriu de apreciere al vieţei. 
sociale, căci individul devine un scop, iar ceeace contribuie la per- 
fecțiunea lui devine mijloc. In modul acesta se ajunge la un ade- 
vărat atomism social, 

In al doilea caz însă, valorile sociale nu mai sunt o colecţie, o 
sumă de valori individuale, ci sunt valori transpersonale, cum zice 
Lask. Valorile sociale ne apar concrete, ca grup mare, care se impune 
individului și ne apar abstracte sau formale ca valori „care pot fi siste- 
matizate, contrar valorii individuale” 2). Prin urmare valorile sociale 
nu sunt numai o sumă de valori individuale, ci au un caracter unitar, 
specific, superior indivizilor izolaţi. După cum realitatea socială se poate 
manifesta în diferite moduri: economic, juridic, politic, tot aşa pot 
varia şi valorile sociale. In viaţa socială avem de aface cu personalități, 
apoi cu legătura socială a acestor personalități şi în al treilea rând cu 
activitatea lor. Aceste trei noţiuni sunt strâns legate între ele, pentrucă 
activitatea oricărei personalități individuale influențează asupra socie- 
tății, deoarece orice om trăiește într'o conexiune socială şi exercită 
o activitate socială, chiar când aceasta are caracter antisocial (socia- 


1) W. Wundt, idem, Bd. Il. p. 189. 
2) E. Lask, Rechtsphilosophie. Philosophie im Beginn des 20-ten Jahrhunderts 
p. 296. 

lului i se poate opune numai asocialul). Valorile sociale tind să for- 
meze personalităţi libere, care să fie determinate în acțiunile lor numai 
de o voinţă autonomă. După cum personalitatea individuală este făuri- 
torul şi purtătorul valorilor personale, tot așa valorile sociale trebue să 
aibă o expresie oarecare a personalității ca substrat al lor. Purtătorul va- 
lorilor sociale, temeiul lor,am putea zice, este personalitatea socială, per- 
sonalitatea totală. Ce se înțelege prin personalitate socială? Este ea ceva 
deosebit de personalitățile individuale, sau e suma lor? Vom răspunde 
că, personalitatea socială este o unitate a voințelor individuale, care 
sunt constante și independente şi în acelaşi timp o subordonare a tu- 
turor scopurilor parțiale faţă de un scop unic, care este acela al so- 
cietății. Unitatea voințelor individuale şi subordonarea scopurilor par- 
țiale — acestea sunt două caracteristice de seamă ale personalității 
sociale. După cum am văzut în schițarea valorilor etice, valoarea, care 
se impune şi a cărei imediată realizare este căutată, e crearea şi per- 
fecționarea personalității individuale autonome. Personalitatea indi- 
viduală este însă în serviciul personalității sociale, căci individul 
există ca ființă socială. Personalitatea însă este numai un mijloc pen- 
tru realizarea idealului uman, care e un ideal cultural. H. Maier zice: 
„Idealul este o societate culturală, o comunitate de oameni, unde fie- 
care se sileşte să ajungă la scopul, către care tinde omenirea şi unde 
fiecare, pe de altă parte, este o personalitate individuală completă“ 1). 
Pentru a putea stabili un criteriu de măsură al variatelor valori so- 
ciale, e nevoie de o valoare supremă. Această valoare supremă nu 
poate fi economică, precum nu poate fi nici de natură politică şi nici 
morală, căci toate acestea sunt abstracţiuni din complexul valorilor 
sociale. Viaţa socială nu poate fi redusă nici la cea economică, nici 
la cea politică şi apoi foarte adesea aceste valori se pot contrazice 
între ele. De aceea e nevoie de stabilirea altui principiu suprem, a unui 
ideal mai cuprinzător, care este o valoare totală-culturală. Valoarea 
aceasta cuprinde în sine toți factorii social-teleologici. Prin urmare 
valorile sociale au drept măsură, drept criteriu, cultura totală. 

Prin cultură nu trebue să se înțeleagă ceva transcendent, meta- 
fizic, căci noțiunea de cultură e legată cu aceea de evoluţie istorică- 
teleologică. Cultura este, cum spune Rickert, procesul de realizare a 





1) H. Maier, Psychologie des emotionalen Denkens, p. 772. 

valorilor sociale în evoluţia istorică 4). In sens obiectiv prin cultură 
sa înțelege totalitatea produselor activității omeneşti în scopul traiu- 
lui şi perfecțiunii. In conceptul culturii deosebeşte Radbruch trei lu- 
cruri: 1. cultura istorică, 2. cultura filosofică, 3. cultura etică. Punc- 
tul de plecare al tuturor acestor trei sensuri este cultura istorică, care 
oferă oarecum materialul culturii filosofice. Radbruch afirmă că is- 
toria dă numai fapte de cultură (Kulturtatsachen), pe când filosofia 
stabileşte valori de cultură (Kulturwerten). Faptul de cultură presu- 
pune valoarea de cultură 2). Prin cultură propriu zis trebue să înţe- 
legem realizarea tuturor valorilor. Substratul ideal în care sunt rea- 
lizate aceste valori e personalitatea socială, care trebue să reprezinte 
purtătorul culturii. Cultura este o obiectivare a spiritului omenesc în 
activitate, în opere, de aceea Simmel consideră cultura ca o materia- 
lizare a spiritului. El deosebeşte însă cultura subiectivă intelectuală a 
spiritului, prin care se înţelege mai mult afirmarea existenţei unei 
personalități, — de cultura obiectivă, care are rezultate materiale prac- 
tice?) O. Ewald deosebeşte valorile culturale de valorile civilizaţiei *). 
El consideră valorile religioase, estetice şi teoretice (filosofice) drept 
valori culturale, iar valorile etice, juridice, economice, tehnice, drept 
valori ale civilizației. Această deosebire făcută de Ewald este ampli- 
ficată de Mehlis, care numește valorile culturale valori absolute, în 
deosebire de cele ale civilizaţiei, pe care le numeşte valori obiective. 
După Mehlis valorile obiective au caracter social, pe când cele ab- 
solute nu. Valorile absolute desăvârşesc conceptul unității, căci re- 
ligia şi arta, în formele lor superioare, înving orice dualitate. Mehlis 
însă nu a cercetat mai deaproape felul: elementelor constitutive ale 
valorii, căci altminteri ar fi văzut elementul social chiar în aceste va- 
lori, în care se pare că numai individualul are rol constitutiv. Noi am 
încercat să arătăm, pe scurt, rolul socialului şi în aceste valori, pe 
care Mehlis le numeşte absolute. 


Valorile sociale sunt deci culturale, întru cât toate se reglemen- 
tează după acest ideal total cultural. Idealul suprem cultural s'ar re- 
feri la întreaga umanitate, ar fi deci realizarea umanităţii culturale, 


1) H. Rickert, Geschichtsphilosophie, p. 368. 

2) G. Radbruch. Uber den Begriff der Kultur. Logos, Bd. II 1911-1912 Heft 2. 
3) G. Simmel. Philosophe des Geldes. Wert und Geld. 

4) O. Ewald. Kultur und Technik. Logos, Bd. 3 Heft 3. 

fără graniţe, fără deosebiri, în care ar exista numai o deosebire in- 
terioară, deosebire provenită din sentimentul gradului de personali- 
tate ajuns de fiecare. Prin urmare, ca purtător al idealului suprem 
cultural ar trebui să fie umanitatea, cum însă aceasta este ceva prea 
larg, cel puțin pentru timpul nostru, rămâne ca substrat real, ca su- 
biect activ, ca personalitate socială, care realizează valoarea culturală, 
națiunea, În cazul acesta personalitatea individuală se subordonează 
națiunii, în care se contopeşte cu celelalte personalităţi, având o sin- 
gură voință de activitate comună, de realizare a culturii. Viaţa indi- 
vizilor este pusă deci în serviciul culturii şi numai prin aceasta do- 
bândeşte ea valoare. Altminteri viața n'are valoare. Biologismul însă 
vede în viaţă valoarea supremă, de aceea toate valorile sunt conside- 
rate ca inerente vieţii. Viaţa ca atare nu e nici valoare, nici non-va- 
loare, ci valoarea ei depinde de modul particular al fiecărui individ 
de a-i pune un scop, de a o aprecia. Biologiştii consideră viaţa drept 
valoare supremă, deoarece ei pornesc dela consideraţia că viața e 
condiția oricărei valori. In cazul acesta însă valoarea care se atribuie 
vieţii este dependentă de alte valori și e valabilă numai în cazul, 
când acele valori sunt valabile. De sigur că viaţa e condiţia valorilor 
culturale, dar ea nu e decât o condiţie, care nu are valoare 'proprie, 
ci valoare condiţională pentru realizarea altor bunuri. Prin urmare 
viaţa dobândește valoare numai prin oreația de opere, prin cultură. 
Astfel viața e în serviciul culturii, cum zice Rickert 1), nu cultura în 
serviciul vieții. Viaţa trebue jertfită atunci când conservarea valorilor 
o cere. Așa se explică și se îndrituește distrugerea vieţii individuale 
în război, pentru apărarea personalității sociale și valorilor culturale 
create. Jertfirea momentană asigură durata culturii realizată în stat. 
De aceea jertfa vieţii individuale serveşte statului prin aceea că „asi- 
gură dreptul său la durată“ (Sein Recht auf Dauer) 2). Din cele ex- 
puse până acum se vede că valorile sociale-culturale pot fi conside- 
rate din două puncte de vedere şi anume: }. din punct de vedere al 
constituirii lor, arătându-se componentele valorii, 2. din punct de 
vedere a realizării lor. Constatarea şi determinarea valorilor sociale 
aparțin sociologiei şi se bazează pe celelalte ştiinţe sociale particu- 
lare. Realizarea valorilor aparține politicii. In sfârșit realizarea va- 


1) H. Rickert, Lebenswerte und Kulturwerte. Logos, Bd. II. Heft N. 
2) Jonas Cohn, Widersinn und Bedeutung des Krieges. Logos. Bd. I}. 1914. 

lorilor 'sociale presupune o valorificare a lor, o apreciere, după un 
anumit criteriu. De aceea deci deosebim: 1. o constatare a valorilor so- 
ciale, acesta e obiectul sociologiei, 2. o realizare a valorilor — obiec- 
tul politicii, 3. o apreciere a lor — obiectul etice 1). Aprecierea se 
face după o valoare supremă, care e cultura. 

Sociologia valorii, după cum am arătat, se ocupă cu studiul va- 
lorilor intersubiective, căutând să evidenţieze elementul social, care 
dă un caracter deosebit vâlorilor, pe care adesea suntem înclinați să 
le considerăm numai ca produse subiective. In acelaşi timp sociolo- 
gia valorii încearcă o întemeere ştiinţifică a valorilor, deoarece nu se 
vor putea rezolva niciodată problemele sociale, dacă nu pornesc dela 
considerații teoretice. Sociologia valorii vrea să explice viața socială 
practică, cu trebuinţele şi dorințele sale, prin teorie. Voința socială 
va creia valori culturale-sociale adevărate, durabile, numai atunci când 
va fi călăuzită de gândire şi de cunoştinţă rațională. Pentru acest 
motiv sociologia valorii are strânsă legătură cu prima parte a lucrării 
noastre, care îi serveşte ca fundament teoretic. 


1) P. Andrei. La personnalité en tant que valeur sociale. Archives de socio- 
logie et criminologie, Juin 1914, n. 5. 

